
Pentru Tommie şi Gus, 
care cu siguranţă au aşteptat îndeajuns de mult. 


Capitolul 1 


Din nou aceeaşi lună grăsană, care atârnă atât de greu 
în noaptea tropicală, strigând de pe cerul roşiatic în 
urechile tremurânde ale acelei voci bine cunoscute şi 
îndrăgite din umbră, Călătorul Întunecat, cuibărit pe 
bancheta din spate a unui Dodge K, maşina sufletului 
ipotetic al lui Dexter. 

O lună nemernică, un Lucifer gură-bogată, cu o 
căutătură piezişă, strigând de-a curmezişul unui cer golit 
de stele către monştrii nocturni de dedesubt, chemându-i 
să iasă în locurile lor de joacă încântătoare. Chemându-l, 
de fapt, pe monstrul care pândea chiar acolo, îndărătul 
unui leandru, cu pielea dungată de la umbrele pe care 
lumina lunii le prefigurează printre frunze, cu toate 
simţurile ascuţite, de parcă ar aştepta momentul potrivit 
pentru a sări din beznă. E Dexter, în întuneric, ascultând 
groaznicele sugestii şoptite, care se revarsă neîntrerupte 
spre ascunzătoarea mea. 

Dragul meu suflet întunecat mă sileşte să-mi înfig 
ghearele acum luminate de lună în carnea atât de 
vulnerabilă aflată de partea cealaltă a gardului viu. Dar 
momentul nu-i tocmai potrivit, aşa că aştept, privind cu 
luare-aminte cum trece pe lângă mine victima care nu 
bănuieşte nimic, cu ochii larg deschişi, ştiind că e cineva la 
pândă, dar fără să aibă habar că eu sunt aici, la doar trei 
paşi, în tufiş. Aş putea foarte bine să mă strecor afară ca 
un tăiş, aşa cum sunt de fapt, şi să-mi fac treaba minunată, 
dar în schimb mă mulţumesc să aştept, presimţit şi totuşi 
nevăzut. 

O clipă îndelungată şi tainică se strecoară tiptil în cea 
care urmează, şi totuşi nu găsesc prilejul cel mai potrivit; 
saltul, braţul întins, încântarea rece care mă cuprinde în 
timp ce văd cum groaza se-aşterne pe chipul victimei 
mele... 

Dar nu. Ceva nu merge. 

lar acum e rândul lui Dexter să resimtă furnicături 

discrete în spate, bătaia de aripi a fricii în vreme ce mi-e 
tot mai limpede că cineva mă vânează pe mine. Cine ştie 
ce altă făptură a nopţii simte chiar acum aceeaşi stare 
interioară absurdă în vreme ce mă priveşte de undeva din 
apropiere - iar gândul ăsta nu-mi place câtuşi de puţin. 

Şi precum pocnetul scurt al unui tunet, o mână zglobie 
se iţeşte de nicăieri şi se abate asupra mea cât ai clipi, şi 
nu mai apuc decât să trag cu coada ochiului la dinţii 
scânteietori ai unui băiat de nouă ani din vecini. 

— Te-am prins! Ptiu, unu, doi, trei, Dexter! 

Şi, cu viteza sălbatică a ăstora mici, toţi ceilalţi ies la 
iveală, chicotesc ca apucaţii şi ţipă la mine, în vreme ce eu 
rămân stingher şi umilit în tufiş. S-a sfârşit. Cody, băiatul 
de şase ani, se holbează la mine dezamăgit, de parcă Zeul 
Nopţii Dexter şi-a lăsat de izbelişte Marele Preot. Astor, 
sora lui de nouă ani, se alătură larmei copiilor înainte să se 
împrăştie iar în întuneric, spre noi şi încâlcite ascunzători, 
lăsându-mă atât de singur şi ruşinat. 

Dexter iar a fost luat pe nepregătite. Şi acum Dexter 
trebuie să se pună. Din nou. 

Te-ai putea întreba cum e cu putinţă una ca asta? Cum 
se poate reduce la atâta lucru vânătoarea de noapte a lui 
Dexter? Până acum, a existat întotdeauna un prădător 
temut şi ţicnit aşteptând atenţia unui Dexter temut şi ţicnit 
- şi iată-mă, pândind o conservă goală de ravioli, marca 
Chef Boyardee, care n-a greşit cu nimic altceva decât că 
sosul din ea n-avea pic de gust. lată-mă, irosind timp 
preţios pentru a pierde un joc pe care nu l-am mai încercat 
de când aveam zece ani. Mai rău, eu trebuie să mă pun. 

— Unu. Doi. Trei! strig eu, acelaşi jucător cinstit şi onest 
dintotdeauna. 

Cum se poate una ca asta? Cum e posibil ca Diavolul 
Dexter să simtă apăsarea acelei luni şi să nu-şi facă veacul 
printre măruntaiele cuiva, luând viaţa cuiva care trebuie 
neapărat să se supună judecății lui aspre? Cum e cu 
putinţă ca într-o noapte ca asta Răzbunătorul Rece să nu 
se învoiască să dea o tură alături de Călătorul Intunecat? 

— Patru. Cinci. Şase. 

Harry, înțeleptul meu tată adoptiv, m-a învăţat echilibrul 
cumpătat între Nevoie şi Cuţit. A luat un puşti în care se 
întrevedea dorinţa imposibil de oprit de a ucide - nicio 
schimbare aici - şi l-a preschimbat într-un bărbat în toată 
firea care omora doar criminali; Dexter, copoiul care nu-i 
de rasă pură, cel care se ascunde în spatele unui chip 
aparent uman şi care-i dibuieşte pe criminalii-n serie cu 
adevărat răi, care ucid fără stil şi discernământ. Aş fi ajuns 
şi eu unul dintre ei dacă nu ar fi existat Planul lui Harry. 
„Sunt mulţi oameni pe lumea asta care-şi merită soarta, 
Dexter”, aşa mi-a spus minunatul meu tată adoptiv poliţist. 

— Şapte. Opt. Nouă. 

M-a învăţat cum să-i dibuiesc pe aceşti tovarăşi de joacă, 
apoi cum să mă asigur că merită o atenţie din partea mea 
şi a Călătorului meu Întunecat. Şi, în plus, m-a învăţat cum 
să scap basma curată, genul de treabă pe care ţi-o poate 
arăta numai un poliţist. M-a ajutat să-mi construiesc o 
existenţă plauzibilă şi-o ascunzătoare firească, şi m-a tot 
bătut la cap cum că trebuie să-mi găsesc locul undeva şi să 
mă arăt cât se poate de normal în orice privinţă. 

Am învăţat, de asemenea, cum să mă-mbrac la patru 
ace, să zâmbesc, să mă spăl pe dinţi. Am devenit un om 
fals ideal, în stare să rostească toate acele lucruri stupide 
şi fără rost pe care şi le spun oamenii unii altora câte 
ziulica de lungă. Nimeni nu bănuia ce se ascundea în 
spatele zâmbetului meu prefăcut. Nimeni în afara surorii 
mele vitrege, Deborah, desigur, dar până şi ea începea să- 
mi accepte adevărata fire. La urma urmei, aş fi putut să fiu 
mult mai rău. Aş fi putut deveni un monstru vicios şi 
nesătul, care omora întruna, lăsând în urma lui munţi de 
carne stricată. In schimb, iată-mă, de partea adevărului, 
justiţiei şi a stilului de viaţă american. În continuare un 
monstru, desigur, dar m-am curăţat binişor după aceea, 
am devenit monstrul nostru, îmbrăcat în alb, roşu şi 
albastru, 100% virtute sintetică. Şi-n nopţile acelea în care 
luna e mai apăsătoare ca oricând, îi găsesc pe ceilalţi, cei 
care profită de nevinovaţi şi nu respectă regulile jocului, 
şi-i fac să dispară în bucățele mici, împachetate cu grijă. 

Formula asta elegantă a funcţionat de minune de-a 
lungul anilor de fericită lipsă de umanitate. Intre 
momentele de distracţie, mi-am păstrat stilul de viaţă 
perfect mediocru într-un apartament ca oricare altul. Nu- 
ntârziam niciodată la muncă, făceam întotdeauna glumele 
cele mai potrivite cu colegii mei şi eram mereu dispus să 
dau o mână de ajutor, fără a-mi băga nasul unde nu-mi 
fierbe oala, fix cum mă învățase Harry. Viaţa mea de robot 
era cuminte, echilibrată şi avea o valoare socială 
izbăvitoare. 

Până acum. Într-un fel sau altul, iată-mă, într-o noapte 
ideală jucându-mă cu nişte copii, în loc să mă joc de-a 
Despicarea Măcelarului cu un amic ales pe sprânceană. Şi- 
n doi timpi şi trei mişcări, aş putea, după ce jocul se va fi 
încheiat, să-i iau pe Cody şi Astor şi să-i duc înapoi mamei 
lor, Rita, iar ea mi-ar aduce o doză de bere, i-ar trimite pe 
copii la culcare şi s-ar cuibări lângă mine pe canapea. 

Cum se poate una ca asta? Călătorul Întunecat o fi cerut 
pensie anticipată? Se înmuiase Dexter? Nu cumva, după un 
hol lung şi întunecat, dădusem colţul, ajungând într-o 
fundătură nepotrivită, şi mă transformasem într-un Dexter 
Domestic? Voi mai aşterne oare o picătură de sânge pe o 
lamelă curată de sticlă, aşa cum făceam întotdeauna, 
savurându-mi trofeul de vânătoare? 

— Zece! Cine nu e gata, îl iau cu lopata! 

Da, chiar aşa era. 

Dar încotro mă-ndreptam? 

Totul a început, desigur, cu sergentul Doakes. Orice 
supererou trebuie să aibă un vrăjmaş de când lumea, iar el 
era duşmanul meu. Nu-i greşisem cu absolut nimic, şi 
totuşi omul se hotărâse să mă hăituiască, să mă- 
ndepărteze de treaba minunată pe care-o făceam. Eu şi 
umbra mea. Ironia sorții: eu, un analist sârguincios al 
urmelor de sânge pentru taman aceeaşi secţie de poliţie 
pentru care lucra şi el - astfel încât ne aflam în aceeaşi 
echipă. Oare era corect din partea lui să mă urmărească 
aşa, doar pentru că din când în când mă mai ocupam şi cu 
activităţile mele nocturne? 

Îl ştiam pe sergentul Doakes mult mai bine decât mi-aş fi 
dorit, şi mult mai mult în afara simplei noastre legături 
profesionale. Îmi făcusem un scop în viaţă din a afla mai 
multe despre el dintr-un motiv simplu: niciodată nu mă 
plăcuse, în ciuda faptului că-s tare mândru să fiu aşa de 
vesel şi de şarmant, de nivel mondial, ce mai. Dar se pare 
că Doakes îşi dădea seama că totul era fals; mărinimia mea 
contrafăcută ricoşa în faţa lui ca gâzele de iunie lovite de 
un parbriz. 

În mod firesc, treaba asta mă făcea tare curios. Serios, 
acum, ce soi de om putea să nu mă placă? Şi astfel am 
început să-l descos niţel şi am aflat. Genul de om care 
putea să nu-l placă pe Fermecătorul Dexter era afro- 
american, avea patruş'opt de ani şi deţinea recordul 
departamentului pentru ridicarea de greutăţi. Potrivit 
zvonurilor pe care le-am prins din zbor, era veteran de 
război, şi de când se alăturase departamentului nostru, 
fusese implicat în mai multe schimburi de focuri care s-au 
lăsat cu victime, dar fuseseră toate considerate 
îndreptăţite de cei de la Afaceri Interne. 

Dar, mai important decât toate astea, descoperisem 
faptul că undeva, în spatele furiei profunde care-i ardea 
mereu în priviri, răsuna ecoul chicotelii propriului meu 
Călător Întunecat. Era doar un clinchet stingher şi discret, 
scos de un clopoțel cât se poate de mic, dar eram sigur că-l 
aud. Doakes îşi împărțea spaţiul intim cu ceva anume, 
întocmai ca şi mine. Cu siguranţă nu era vorba de acelaşi 
lucru, dar era ceva cât se poate de similar, o panteră pe 
măsura tigrului meu. O fi fost Doakes poliţist, dar era şi un 
criminal cu sânge rece. N-aveam vreo dovadă limpede, dar 
eram cât se poate de sigur de asta, fără să-l văd cum îi 
face praf laringele cuiva care traversează neregulamentar. 

O fiinţă raţională şi-ar putea închipui că eu şi cu el am 
putea găsi un teren comun de discuţie; să bem o cafea, de 
pildă, timp în care să ne comparăm Călătorii, să vorbim 
despre domeniul nostru de activitate şi să discutăm amical 
despre diverse tehnici de dezmembrare. Dar ţi-ai găsit: 
Doakes voia să mă vadă mort. lar mie mi se părea dificil 

să-i împărtăşesc punctul de vedere. 

Doakes lucra cu detectiva LaGuerta când ea a murit în 
condiţii dubioase, şi de atunci sentimentele lui în privinţa 
mea luaseră amploare atât cât să depăşească o ură banală. 
Doakes era convins că aveam ceva de-a face cu moartea lui 
LaGuerta. Ceea ce era complet neadevărat şi foarte 
nedrept din partea lui. Nu făcusem altceva decât să 
privesc - ce-i rău în asta? Desigur, îl ajutasem pe 
adevăratul criminal să scape, dar la ce te-ai fi putut 
aştepta? Ce fel de om e acela care şi-ar da în vileag 
propriul frate? Mai ales când fratele făcuse o treabă ca la 
carte. 

Ei bine, trăieşte şi lasă-i şi pe alţii să trăiască, aşa-mi 
spun mereu. Sau cel puţin destul de frecvent. Sergentul 
Doakes putea să creadă ce poftea, mi-era totuna. Încă sunt 
foarte puţine legi care incriminează gânditul, deşi sunt 
sigur că ăia de la Washington se străduiesc din răsputeri 
să le promulge. Nu, indiferent ce bănuieli va fi avut dragul 
de sergent în privinţa mea, era liber să le aibă. Dar acum 
că se hotărâse să acţioneze în acord cu gândurile lui 
necreştineşti, viaţa mea devenise un talmeş-balmeş. Dexter 
Dezaxatul se preschimba iute în Dexter Dementul. 

De ce? Cum începuse toată treaba asta urâtă? Nu 
făcusem altceva decât să fiu eu însumi. 


Capitolul 2 


_ Din când în când mai sunt nopţi în care Călătorul 
Intunecat chiar trebuie să iasă la joacă. E ca atunci când îţi 
scoţi câinele afară. Poţi ignora o vreme lătrăturile şi 
zgrepţănatul uşii cu lăbuţele, dar până la urmă trebuie să 
ieşi afară cu mica bestie. 

La scurtă vreme după înmormântarea lui LaGuerta, a 
venit momentul în care am simţit că ar fi de bun-simţ să 
ascult şoaptele din spate şi să-ncep să pun la cale o mică 
aventură. 

Am identificat un tovarăş de joacă perfect, un agent 
imobiliar care era exact ce-mi trebuia, pe nume 
MacGregor. Era un om vesel şi fericit care vindea locuinţe 
familiilor cu copii. Mai ales cu băieţei - lui MacGregor îi 
plăceau băieţii între cinci şi şapte ani. Ştiam sigur că cinci 
dintre ei îi plăcuseră letal de mult, posibil şi alţi câţiva. Era 
deştept, cu băgare de seamă şi, fără o vizită din partea 
Cercetaşului Intunecat al lui Dexter, cu siguranţă că s-ar fi 
bucurat de noroc încă multă vreme. E greu să dai vina pe 
cei din poliţie, cel puţin de data asta. La urma urmei, când 
dispare un copil mic, foarte puţini ar spune: „Aha! De la 
cine a cumpărat familia lui casa?” 

Dar, desigur, foarte puţini sunt ca Dexter. În general, 
ăsta e un lucru bun, dar de data asta a fost perfect că sunt 
aşa cum sunt. La patru luni după ce am citit o relatare 
despre un băiat dispărut, mi-au căzut ochii pe un articol 
asemănător. Băieţii erau de aceeaşi vârstă; asemenea 
detalii îmi aprind mereu un beculeţ în minte şi mă fac s- 
aud o voce asemănătoare cu cea a domnului Rogers 
zicând: „Salutare, vecine”!! 

Aşa că am scotocit după prima povestire şi le-am 
comparat. Am observat că în ambele cazuri ziarul profita 
de durerea familiei, menţionând că se mutaseră recent 


1 Aluzie la serialul american pentru copii Cartierul domnului Rogers 
(n.red.). 

într-o locuinţă nouă; am auzit un chicotit discret din umbră 
şi am privit o idee mai atent. 

Era de-a dreptul subtil. Detectivul Dexter a avut niţel de 
săpat, deoarece la prima vedere nu părea să fie vreo 
legătură. Familiile despre care era vorba trăiau în cartiere 
diferite, fapt care elimina din start numeroase posibilităţi. 
Mergeau la slujbele ţinute de biserici diferite, la şcoli 
diferite şi au folosit serviciile unor companii diferite de 
mutat. Dar când Călătorul Intunecat izbucneşte în râs, 
cineva face de obicei ceva amuzant. Şi-n cele din urmă am 
descoperit legătura: ambele case fuseseră scoase la 
vânzare de aceeaşi agenţie imobiliară, una mică, din Miami 
de sud, cu un singur agent, un bărbat vesel şi prietenos pe 
nume Randy MacGregor. 

Am continuat săpăturile. MacGregor era divorţat şi 
locuia singur într-o căsuţă din beton din Old Cutler Road, 
în zona de sud a Miami-ului. Avea de asemenea un iaht 
mic, de vreo opt metri, în Matherson Hammock Marina, 
adică relativ aproape de casă. lahtul reprezenta ţarcul 
ideal pentru copii, o modalitate de a-şi păstra departe 
tovarăşii mai tineri, într-un loc în care nu putea fi nici 
văzut, nici auzit, în vreme ce-şi vedea de explorările lui, un 
adevărat loc al durerii. Pentru treaba asta avea la 
îndemână o cale excelentă de a scăpa de resturile 
nedorite; la doar câţiva kilometri distanţă de Miami, 
Curentul Golfului oferea o groapă de gunoi aproape fără 
fund. Nu era de mirare că trupurile băieţilor nu erau 
niciodată găsite. 

Tehnica era atât de logică încât m-am întrebat de ce nu 
mă gândisem chiar eu la asta pentru a scăpa de cadavre. 
Prostul de mine; nu-mi folosisem barca decât pentru a 
pleca la pescuit sau pentru mici croaziere prin golf. Şi uite 
cum MacGregor găsise o cale cu totul nouă de a savura o 
seară în larg. Era o idee a naibii de bună, astfel încât 
MacGregor a sărit imediat în fruntea listei mele. Se poate 
spune despre mine că sunt irațional, poate chiar ilogic, de 
vreme ce în general nu prea-mi pasă de oameni, dar dintr- 
un motiv sau altul îmi pasă de copii. Şi când dau de cineva 

care vânează copii e ca şi cum i-ar fi vârât Maestrului 
Intunecat o bancnotă de douăzeci în buzunar ca să ajungă 
în capul listei. Cu mare bucurie aş fi pus la bătaie o 
frânghie şi să-l trag la răspundere pe MacGregor pe loc - 
presupunând că făcea fix ceea ce părea că ar face. 
Desigur, trebuia să fiu absolut sigur. Dintotdeauna am 
încercat să evit să tranşez persoana greşită, şi ar fi fost 
mare păcat să-ncep acum, chiar dacă era vorba de un 
agent imobiliar. Mi s-a năzărit că modalitatea cea mai 
potrivită pentru a vedea cum stăteau lucrurile era să 
vizitez ambarcaţiunea cu pricina. 

Din fericire pentru mine, a doua zi ploua, aşa cum plouă 
aproape zilnic în iulie. Dar de data asta părea că aveam de- 
a face cu o furtună care să ţină cât e ziulica de lungă, 
întocmai ce comandase Dexter. Îmi terminasem treaba în 
laboratorul de criminalistică din Miami-Dade, îi pasasem 
totul lui LeJeune, şi-o apucasem pe Old Cutler Road. Am 
făcut stânga pe Matheson Hammock; întocmai cum 
nădăjduiam, zona părea părăsită. Dar la câteva sute de 
metri distanţă ştiam că era o gheretă de pază, în care 
cineva aştepta cu nerăbdare să scot din buzunar patru 
dolari pentru fabulosul privilegiu de a fi lăsat să intru în 
parc. Mi s-a părut o idee bună să nu-mi fac apariţia la 
gheretă. Desigur, economisirea sumei de patru dolari era 
foarte importantă, dar şi mai important într-o asemenea zi 
ploioasă, în mijlocul săptămânii, era să nu par dubios, 
chestie de bază pe care vreau să o evit, mai ales când vine 
vorba de o pasiune ca a mea. 

Pe partea stângă a drumului se afla o mică parcare, ce 
deservea zona de picnic. Un adăpost din piatră spongioasă 
pentru picnic se afla pe dreapta, pe malul lacului. Am 
parcat maşina şi am scos o jachetă galbenă ţipătoare, 
impermeabilă. Mă făcea să mă simt tare nautic, fiind exact 
genul de obiect vestimentar pe care l-aş fi purtat într-o zi 
în care urma să intru prin efracţie pe ambarcaţiunea unui 
pedofil ucigaş. De asemenea, mă făcea extrem de vizibil, 
dar nu eram prea îngrijorat din pricina asta. Voiam să o 
apuc pe pista de biciclete care mergea paralel cu drumul. 

Era mărginită de mangrove, şi în situaţia puţin probabilă 
în care paznicul şi-ar fi scos capul din gheretă în ploaie, n- 
ar fi zărit nimic altceva decât o pată galbenă în goană. 
Doar un alergător dedicat, care a ieşit să-şi facă tura de 
după-amiază, indiferent dacă era soare sau continua să 
plouă. 

Şi chiar am alergat, să tot fi fost vreo jumătate de 
kilometru în josul drumului. Aşa cum speram, n-am zărit 
niciun semn de viaţă la ghereta de pază, aşa că am alergat 
până în zona parcării mari de lângă apă. Cel din urmă 
ponton pe partea dreaptă era căminul mai multor 
ambarcaţiuni de mai mici dimensiuni decât cele de pescuit, 
ori decât jucăriile milionarilor care erau legate mai 
aproape de drum. lahtul modest, de opt metri, al lui 
MacGregor, numit Egreta, era ancorat aproape de capăt. 

Portul era pustiu, aşa că am trecut cu seninătate de o 
poartă, depăşind un semn pe care scria ACCESUL PERMIS 
PE PONTON NUMAI POSESORILOR DE AMBARCAȚIUNI. 
Am încercat să mă simt vinovat pentru încălcarea unui 
asemenea imperativ, dar mi-a fost peste puteri. In partea 
de jos a indicatorului se putea citi: PESCUITUL INTERZIS 
ÎN ZONA PONTONULUI ŞI A PORTULUI, aşa că mi-am 
promis să evit pescuitul cu orice preţ, treabă care m-a 
făcut să mă simt mai bine în privinţa încălcării celeilalte 
reguli. 

Egreta să fi avut vreo cinci sau şase ani şi arăta puţine 
semne de uzură cauzate de vremea din Florida. Puntea şi 
marginile iahtului erau frecate lună aşa că am fost cu 
băgare de seamă să nu las urme când m-am urcat la bord. 
Dintr-un motiv sau altul, încuietorile pe vase nu sunt 
niciodată foarte complicate. Poate pentru că marinarii sunt 
mai cinstiţi decât cei care-şi fac veacul pe uscat. În orice 
caz, în doar câteva secunde am desfăcut încuietoarea şi m- 
am strecurat înăuntrul Egretei. Cabina nu avea mirosul 
stătut de mucegai încins pe care-l au atâtea ambarcaţiuni 
care stau încuiate fie şi doar pentru câteva ore în soarele 
tropical. În schimb, se simţea un iz vag de clor cu miros de 
pin, de parcă cineva ar fi frecat atât de bine totul încât nu 

puteau spera să supravieţuiască nici urmă de germeni sau 
de mirosuri. 

Înăuntru era o măsuţă, o cambuză şi una dintre acele 
combinaţii de mini-televizor cu video, pe un raft de fier, 
sub care se aflau un teanc de filme: Omul-păianjen, Fratele 
Urs, În căutarea lui Nemo. M-am întrebat câţi băieţi o fi 
aruncat MacGregor peste bord ca să-l caute pe Nemo. 
Speram din tot sufletul ca foarte curând să-l găsească 
Nemo pe el. M-am dus în zona cambuzei şi am început să 
deschid sertarele. Unul era plin cu dulciuri, iar în 
următorul se aflau figurine colecţionabile din plastic. Al 
treilea era pur şi simplu ticsit cu bandă adezivă. 

Banda adezivă e o chestie minunată, după cum m-am 
convins din proprie experienţă, şi poate fi folosită pentru o 
mulţime de lucruri remarcabile şi folositoare. Dar tot cred 
că zece role îndesate într-un sertar, pe o barcă, e un pic 
cam mult. Dacă, desigur, nu cumva ai nevoie de ea în 
cantităţi mari pentru un scop anume. Poate un proiect 
ştiinţific care implică mai mulţi băieţei? Doar o bănuială, 
desigur, bazată pe felul în care folosesc eu banda adezivă - 
şi care fireşte că nu-i vizează pe băieţi, ci pe nişte cetăţeni 
întru totul respectabili cum e, de pildă... MacGregor. 
Vinovăţia lui începea să prindă contur tot mai tare, iar 
Călătorul Întunecat şfichiuia cu limba lui uscată de şopârlă 
de atâta nerăbdare. 

Am coborât pe scări în zona mică şi-nghesuită din faţă, 
pe care probabil că agentul nostru imobiliar o numea 
„apartament de clasa I”. Nici vorbă de vreun pat elegant, 
doar o salteluţă subţire, de spumă, peste o poliţă ceva mai 
ridicată. Am atins salteaua şi a pârâit un pic sub aşternut; 
înveliş de cauciuc. Am rulat-o într-o parte. Au ieşit la iveală 
patru inele de fier înşurubate în poliţă, câte unul pentru 
fiecare colţ. Am ridicat chepengul de sub saltea. 

Pe o ambarcaţiune, ai bănui c-o să descoperi destul de 
multe lanţuri. Dar cătuşele care le însoțeau nu mi s-au 
părut tocmai nautice. Desigur, s-ar putea să fie o explicaţie 
foarte bună pentru asta. E posibil ca MacGregor să le fi 
folosit asupra peştilor arţăgoşi. 


Sub lanţuri şi cătuşe se aflau cinci ancore. Asta ar fi 
putut foarte bine să fie o idee excelentă pe un iaht pornit 
într-o croazieră în jurul lumii, dar părea un pic exagerat 
pentru o mică ambarcaţiune de weekend. La ce Dumnezeu 
le-ar putea folosi? Dacă aş fi plecat cu bărcuţa mea în larg, 
spre ape adânci, cu nişte corpuri mici de care aş fi vrut să 
mă debarasez complet şi curat, ce-aş fi făcut cu atâtea 
ancore? Şi, fireşte, dacă vezi lucrurile astfel, ţi se pare 
evident că data viitoare când MacGregor pleacă în 
croazieră cu un tânăr prieten, se va întoarce cu doar patru 
ancore sub pat. 

Cu siguranţă că adunam îndeajuns de multe detalii 
mărunte pentru a schiţa un tablou de ansamblu interesant. 
Natură moartă fără copii. Dar până acum nu găsisem nimic 
care să nu poată fi explicat drept o coincidenţă uriaşă, şi 
aveam nevoie să fiu întru totul sigur. Aveam nevoie de o 
singură dovadă, covârşitoare, ceva atât de lipsit de 
ambiguitate încât să respecte perfect codul lui Harry. 

Ceea ce am şi găsit, într-un sertar, în dreapta patului. 

Erau trei sertare încastrate în peretele despărțitor. 
Interiorul celui mai jos dintre ele părea să fie cu câţiva 
centimetri mai scurt decât al celorlalte două. Era posibil să 
fi fost construit aşa, scurtat de curbura carenei. Dar 
studiez deja de mulţi ani fiinţele umane, iar treaba asta m- 
a băgat rău de tot la bănuieli. Am tras sertarul complet şi, 
nici urmă de surpriză, am dat de un mic compartiment 
secret în spatele  sertarului. Şi în interiorul 
compartimentului secret... 

De vreme ce nu sunt o făptură umană în adevăratul sens 
al cuvântului, reacţiile mele emoţionale se limitează de 
regulă la cele pe care am învăţat să le mimez. Aşadar nu 
am simţit nici şoc, nici groază, nici furie ori amărăciune. 
Sunt emoţii pe care cu greu le mimezi convingător, şi, dat 
fiind că n-aveam un public în faţa căruia să mă prefac, la 
ce bun să-mi bat capul? Dar am simţit o adiere uşoară şi 
rece dinspre Bancheta Întunecată din spate strecurându- 
mi-se pe şira spinării şi aducând frunze uscate peste 
podeaua creierului meu reptilian. 

Puteam identifica în vraful de fotografii cinci băieţi goi, 
în diferite posturi, de parcă MacGregor încă şi-ar fi căutat 
stilul definitoriu. Şi da, într-adevăr, era de-a dreptul 
risipitor cu banda adezivă. Într-una dintre imagini, băiatul 
arăta de parcă ar fi fost prins într-un cocon gri-argintiu, 
doar cu o parte din zonele corpului la vedere. Ce lăsase 
MacGregor să se vadă mi-a spus multe despre el. După 
cum bănuiam, nu era genul de om pe care majoritatea 
părinţilor şi l-ar dori drept şef de cercetaşi. 

Fotografiile erau de calitate bună, luate din unghiuri 
diferite. O anumită serie ieşea în evidenţă. Un bărbat 
palid, slăbănog şi gol, cu o glugă neagră pe cap stătea 
lângă un băiat legat strâns cu bandă adezivă, astfel încât 
întregul tablou arăta ca o poză lângă un trofeu. După 
forma şi pigmentul corpului, eram aproape sigur că 
bărbatul cu pricina era MacGregor, chiar dacă gluga îi 
acoperea faţa. Şi, în timp ce frunzăream fotografiile, mi-au 
venit două gânduri foarte interesante. Cel dintâi a fost 
„Aha!”. Însemnând, desigur, că nu mai exista nici măcar 
un dubiu despre ceea ce făcea MacGregor, şi-n plus că 
omul era norocosul câştigător al Marelui Premiu oferit de 
Biroul de Decontări al Călătorului Întunecat. 

Dar cel de-al doilea gând, oarecum mai tulburător, a 
fost: cine făcea fotografiile? 

Erau prea multe unghiuri diferite pentru a presupune că 
pozele fuseseră făcute automat. Şi, în vreme ce le 
frunzăream a doua oară, am observat în două cadre luate 
de undeva de sus, un vârf ascuţit de pantof care semăna cu 
o cizmă roşie de cowboy. 

MacGregor avea un complice. Cuvântul mi se părea că 
sună oficial, de parcă ar fi fost rostit pe Tribunal TV, dar 
asta era realitatea şi nu-mi trecea prin minte o cale mai 
bună de a spune lucrurilor pe nume. Omul nu făcuse toate 
astea de unul singur. Cineva îl însoţise şi, dacă nu se 
implicase şi altcumva, măcar privise şi făcuse fotografii. 

Mi-e ruşine să recunosc că am şi eu oarece cunoştinţe şi 
talent când e vorba de mutilări, dar niciodată nu am dat 
peste aşa ceva. Instantanee cu trofeele, da, e de-nţeles - la 

urma urmei, aveam propria mea cutiuţă cu amintiri, 
conţinând câte o picătură de sânge pentru a comemora 
fiecare dintre aventurile mele. E absolut în regulă să 
păstrezi un soi de suvenir. 

Dar să mai fie cineva de faţă, care să privească şi să facă 
poze, asta transforma un gest privat într-un fel de 
spectacol. Era absolut indecent - omul era un pervers. 
Dac-aş fi fost capabil să percep o ofensă morală, sunt sigur 
că aş fi simţit că-mi ies din pepeni. Dar având în vedere 
situaţia, eram tot mai nerăbdător să-l cunosc personal, la 
un nivel visceral, pe MacGregor. 

Era înfiorător de cald pe ambarcaţiune, iar minunatul 
meu costum şic de vreme rea nu-mi era de mare ajutor. Mă 
simţeam ca un pliculeţ de ceai galben şi strălucitor. Am 
luat câteva dintre cele mai clare fotografii şi le-am pus în 
buzunar. Le-am aşezat la loc pe celelalte, am făcut ordine 
prin cămăruţă şi m-am întors în cabina principală. Din 
câte-mi puteam da seama trăgând cu ochiul pe fereastră - 
sau mai bine i-aş fi spus hublou? - nu mă pândea nimeni 
pe-afară încercând să mă observe pe furiş. M-am strecurat 
pe uşă, asigurându-mă că s-a închis în urma mea, şi am 
pornit prin ploaie. 

Din numeroasele filme pe care le-am văzut de-a lungul 
timpului ştiam foarte bine că plimbatul prin ploaie e 
decorul perfect pentru a reflecta asupra perfidiei umane, 
aşa că fix asta am făcut. Of, afurisitul acela de MacGregor 
şi prietenul lui fotograf... Cum puteau fi atât de mizerabili. 
Fraza suna bine, atât am fost în stare să scot de la mine; 
speram că era de ajuns pentru a mă conforma tiparului. 
Deoarece era infinit mai amuzant să reflectez asupra 
perfidiei mele şi a felului în care aş fi putut să o alimentez 
aranjându-mi o întâlnire de joacă cu MacGregor. Simţeam 
cum creşte în mine un val de încântare întunecată, 
revărsându-se din cele mai ascunse cotloane ale Castelului 
lui Dexter şi adunându-se îndărătul stăvilarelor. Val care, 
foarte curând, avea să-l măture pe MacGregor. 

Nu mai era loc de vreun dubiu, desigur. Harry însuşi ar 
fi fost de acord că fotografiile reprezentau o probă mai 

mult decât evidentă, iar un chicotit nerăbdător care a 
răzbătut de pe Bancheta Intunecată din spate a bătut în 
cuie proiectul. Eu şi MacGregor vom merge să explorăm 
împreună. După care vine bonusul de a-l identifica pe 
amicul cu cizme de cowboy - care va trebui s-o apuce cât 
de curând pe urmele lui MacGregor, desigur; nu-i vreme 
de răgaz pentru netrebnici. Era irezistibilă oferta, 2 în 1. 

Adâncit în gândurile mele vesele, nici măcar n-am luat în 
seamă ploaia în timp ce mă-ndreptam iute şi hotărât către 
maşină. Aveam multe de pus la punct. 

Întotdeauna e o idee proastă să urmezi o anumită rutină, 
mai cu seamă când eşti un pedofil ucigaş care a intrat în 
colimatorul lui Dexter Răzbunătorul. Din fericire pentru 
mine, nimeni nu i-a dat această informaţie vitală lui 
MacGregor, aşa încât mi-a fost destul de simplu să dau de 
el după ce a plecat de la birou la 18.30, ca-ntotdeauna. A 
ieşit pe uşa din spate, a încuiat-o, după care s-a suit în 
maşina lui de teren impunătoare, Ford - vehiculul perfect 
pentru a duce oameni de colo-colo să vadă case sau pentru 
a transporta băieţei legaţi fedeleş până-n port. A pornit şi 
s-a înscris în trafic, iar eu l-am urmărit până la casa lui 
modestă de pe SW 80th Street. 

Era ceva trafic prin preajma casei. Am virat pe o 
străduţă, ceva mai departe, şi am parcat într-un loc unde 
nu stânjeneam pe nimeni, dar care-mi oferea o vizibilitate 
bună. Un gard viu, înalt şi gros, mărginea proprietatea lui 
MacGregor, şi nu le îngăduia vecinilor să vadă ce se 
petrecea în curte. Am rămas în maşină, prefăcându-mă că 
studiez o hartă vreo zece minute, îndeajuns de mult timp 
încât să observ zona şi să mă asigur că omul n-avea să 
plece nicăieri. Când a ieşit din casă şi-a început să se- 
nvârtă prin curte, fără cămaşă şi purtând o pereche veche 
de pantaloni scurţi în carouri, ştiam cum aveam s-o fac. M- 
am dus acasă să mă pregătesc. 

În pofida faptului că-n mod normal am un apetit sănătos, 
robust chiar, întotdeauna îmi cam piere pofta de mâncare 
înaintea micilor mele aventuri. Asociatul meu interior 
tremură de  nerăbdarea tot mai mare, luna îmi 
bolboroseşte cu tot mai multă putere în vene pe măsură ce 
noaptea se aşterne peste oraş, iar gândul la mâncare 
începe să mi se pară extrem de mundan. 

Şi astfel, în loc să savurez o cină plăcută, bogată în 
proteine, mă-nvârteam de colo-colo prin apartament, 
nerăbdător să-ncep, dar totuşi îndeajuns de rece şi calculat 
încât să aştept, lăsându-l pe Dexter cel din timpul zilei să 

se topească tăcut în fundal şi simțind îmbătătoarea 
creştere bruscă a puterii în timp ce Călătorul Intunecat 
prelua treptat controlul asupra volanului şi al comenzilor. 
Era întotdeauna o senzaţie extrem de plăcută să mă las 
lipit de bancheta din spate şi să-i dau voie Călătorului să 
conducă. Umbrele par să aibă margini mai ascuţite, şi 
întunericul se topeşte în tonuri vioaie de gri, care fac ca 
totul să pară mai limpede. Sunete mărunte devin puternice 
şi distincte, mă furnică pielea, răsuflarea mea tună 
înăuntru şi-n afară, până şi aerul prinde viaţă cu mirosuri 
care cu siguranţă ar fi trecut neobservate într-o zi 
plictisitoare şi normală. Niciodată nu mă simţeam mai viu 
decât în momentele în care la volan se afla Călătorul 
Întunecat. 

M-am silit să stau în scaunul meu comod şi să nu mă 
mişc de-acolo, simțind cum Nevoia se rostogoleşte peste 
mine, lăsând în urmă apogeul sentimentului că sunt 
pregătit. Fiecare răsuflare e ca o rafală de aer rece, 
măturându-mă cu totul şi umflându-mă până devin tot mai 
mare şi mai strălucitor, ca un enorm şi invincibil far de 
oţel, gata să biciuiască oraşul cufundat acum în întuneric. 
După care scaunul meu a devenit o prostioară mică şi 
inutilă, o ascunzătoare pentru şoareci, şi doar noaptea mai 
era îndeajuns de încăpătoare. 

Era momentul. 

Am ieşit afară, în noaptea senină, simțind loviturile ca de 
ciocan ale lunii şi respiraţia de trandafiri ofiliţi a nopţii din 
Miami cum îmi înfioară pielea, şi cât ai zice peşte am ajuns 
acolo, în umbra pe care o lăsa gardul viu al lui MacGregor, 
urmărind, aşteptând, ascultând, cel puţin pentru moment, 
mânat de precauţia care mi se încolăcea în jurul 
încheieturii şi-mi şoptea: răbdare. Mi se părea jenant că 
MacGregor nu putea observa ceva ce scânteia aşa de tare 
ca persoana mea, iar gândul mi-a dat încă un imbold de 
putere. Mi-am pus masca albă de mătase şi eram gata. 

Încet, nevăzut, m-am strecurat din umbra gardului viu şi 
am lăsat sub fereastră un pian mic din plastic, de jucărie, 
aşezându-l sub o tufă de gladiole astfel încât să nu poată fi 

observat de îndată. Era roşu cu albastru deschis, nu mai 
mare de treizeci de centimetri, avea doar opt clape, dar 
repeta la nesfârşit aceleaşi patru melodii până când i se 
termina bateria. L-am pornit şi m-am ascuns înapoi în tufiş. 

Mai întâi s-a auzit „Jingle Bells” după care „Old 
MacDonald”. Dintr-un motiv sau altul, din fiecare cântec 
lipsea câte o strofă importantă, dar micuța jucărie îşi 
vedea neabătută de cântat, sărind la „London Bridge” pe 
acelaşi ton vesel şi ţicnit. 

Era suficient să scoată din minţi pe oricine, dar probabil 
că a avut un efect suplimentar asupra unuia ca 
MacGregor, care trăia pentru copii. Sau cert e că aşa 
nădăjduiam. Alesesem într-adins acel mic pian ca să-l 
ademenesc, şi-mi doream de fapt sincer să-şi dea seama că 
fusese dat în vileag, iar acum sosise o jucărie direct din 
iad, tocmai ca să-l pedepsească. La urma urmei, de ce nu 
m-aş simţi bine făcând ceea ce fac? 

Părea să meargă. Abia se-auzea a treia oară „London 
Bridge”, când omul a dat buzna afară din casă, cu ochii 
larg deschişi şi figura panicată. A rămas împietrit o clipă, 
cu gura căscată, părul lui roşcat cam rărit părea că trecuse 
printr-o furtună, iar burta palidă îi atârna un pic peste talia 
pantalonilor de pijama ponosiţi. Nu arăta groaznic de 
înfricoşător pentru mine, dar desigur, eu nu eram un 
băieţel de cinci ani. 

După ce a rămas o clipă cu gura căscată, scărpinându- 
se, de parcă servea drept model pentru statuia zeului grec 
al Prostiei Intruchipate, MacGregor a identificat sursa 
sunetului - acum răsuna din nou „Jingle Bells”. A făcut un 
pas înainte şi s-a aplecat uşor pentru a atinge micuțul pian 
din plastic. Nici măcar nu a avut vreme să fie uimit înainte 
să-l prind de gât cu un ştreang făcut dintr-un material 
gros, de felul celui folosit să scoţi din apă zeci de kile de 
peşte. S-a îndreptat de spate şi s-a gândit pentru o clipă că 
s-ar putea zbate. Am strâns mai tare şi s-a răzgândit. 

— Nu te mai lupta, am spus noi cu vocea rece, 
dominatoare, a Călătorului. Vei trăi mai mult. 

A înţeles din vorbele noastre ce-l aşteaptă şi s-a gândit 


că ar putea schimba întrucâtva viitorul, aşa că l-am strâns 
şi mai tare şi l-am ţinut aşa până când s-a învineţit la faţă 
şi a căzut în genunchi. 

Chiar înainte să-şi piardă de tot cunoştinţa, am slăbit 
apăsarea. 

— Acum fă cum ţi se spune, am zis noi. 

Nu a spus nimic; s-a înecat, străduindu-se să tragă-n 
piept câteva guri de aer mari şi dureroase, aşa că am mai 
adăugat o uşoară tuşă replicii anterioare. 

— S-a înţeles? am zis noi, iar omul a dat din cap în semn 
că da, aşa că l-am lăsat să respire. 

Nu a mai încercat să se împotrivească în timp ce l-am 
escortat până-n casă pentru a lua cheile maşinii, după care 
ne-am suit în SUV-ul lui impunător. M-am aşezat pe 
scaunul din spatele lui, ţinând legătura suficient de strânsă 
încât să-i permit să respire doar cât să supravieţuiască pe 
moment. 

— Porneşte maşina, i-am spus, iar el a ezitat. 

— Ce vrei? a întrebat cu voce guturală. 

— Totul, am spus noi. Porneşte maşina. 

— Am bani, a zis el. 

Am jucat dur, mizând pe coarda lui sensibilă. 

— Cumpără-mi un băieţel, am zis noi. 

Am strâns mai tare ştreangul pentru câteva secunde, 
prea tare ca să mai poată respira, şi suficient de mult încât 
să-şi dea seama că noi eram la comandă, că noi ştiam ce 
făcuse şi că noi aveam să-i îngăduim să respire doar după 
bunul nostru plac de acum încolo; când am slăbit 
strânsoarea, n-a mai avut nimic de comentat. 

A condus exact cum i-am indicat noi, înapoi pe 80th 
Street, către Old Cutler Road, după care înspre sud. Odată 
ajunşi atât de departe, aproape că nu mai era trafic deloc, 
cel puţin nu atât de târziu în noapte, şi am cotit într-o nouă 
zonă rezidenţială care prindea contur în Snapper Creek. 
Construcţia fusese sistată, dezvoltatorul imobiliar fiind 
condamnat pentru spălare de bani, aşa că nu aveam să fim 
deranjati. L-am condus pe MacGregor pe lângă o gheretă 
de pază construită doar pe jumătate, apoi am depăşit un 

mic giratoriu şi ne-am oprit în spatele unei rulote mici, 
biroul temporar de unde era administrat şantierul, rămas 
acum în seama adolescenților aflaţi în căutare de aventură 
sau a altora, ca mine, de pildă, dornici de un strop de 
intimitate. 

Am rămas nemişcaţi o clipă, bucurându-ne de privelişte 
- luna deasupra apei, şi-un pedofil în laţ alături - foarte, 
foarte, frumos. 

M-am dat jos şi l-am scos din maşină pe MacGregor, 
trăgându-l după mine atât de tare încât s-a prăbuşit în 
genunchi şi şi-a dus mâinile cu disperare la frânghia din 
jurul gâtului. O clipă l-am privit cum se sufocă şi se 
zvârcoleşte în ţărână, în vreme ce faţa i se învineţea, iar 
ochii, ieşiţi din orbite, i se înroşeau. Apoi l-am silit să se 
ridice-n picioare şi l-am împins să urce treptele de lemn, în 
rulotă. Până să-şi revină el îndeajuns încât să-şi dea seama 
ce i se-ntâmplă, îl legasem de o masă, cu mâinile şi 
picioarele prinse cu bandă izolatoare. 

MacGregor a încercat să vorbească, dar n-a reuşit decât 
să tuşească. Am aşteptat; acum aveam tot timpul din lume. 

— Te rog, a spus într-un final cu voce pierită, îţi dau 
orice vrei. 

— Da, aşa vei face, am spus noi, şi am văzut cum sunetul 
vorbelor îl străpunge, moment în care, chiar dacă el nu 
putea vedea dincolo de masca albă de mătase, am zâmbit. 

Am scos la iveală fotografiile pe care le luasem de pe 
ambarcaţiunea lui şi i le-am arătat. 

A încremenit şi a rămas cu gura căscată. 

— De unde le-ai luat? m-a întrebat, pe un ton cam prea 
irascibil pentru cineva care era pe punctul de a fi sfârtecat 
în bucățele. 

— Spune-mi cine a făcut pozele astea. 

— De ce-aş face-o? a zis el. 

I-am tăiat primele două degete de la mâna stângă cu o 
foarfecă pentru tablă. S-a zvârcolit şi a urlat de durere şi a 
ţâşnit sângele, treabă care mă-nfurie întotdeauna, aşa că i- 
am îndesat o minge de tenis în gură şi i-am tăiat şi primele 
două degete de la mâna dreaptă. 


zi ces 


— N-ai niciun motiv, i-am răspuns, după care am 
aşteptat să se mai potolească un pic. 

Când s-a liniştit în cele din urmă, şi-a ridicat ochii spre 
mine, iar pe chipul lui se putea citi înţelegerea aceea care 
vine odată cu faptul că-ţi dai seama, dincolo de durere, că 
o s-o ţinem aşa la nesfârşit. I-am scos mingea de tenis din 
gură. 

— Cine-a făcut fotografiile? 

A zâmbit. 

— Sper că unul dintre ei era al tău, mi-a spus, fapt care 
a făcut ca următoarele nouăzeci de minute să fie infinit 
mai pline de satisfacţii. 

În mod normal simt o moleşeală plăcută câteva zile bune 
după câte-o Escapadă de Noapte, dar chiar a doua zi 
dimineaţă după ieşirea rapidă din scenă a lui MacGregor 
tânjeam în continuare, nerăbdător. Îmi doream foarte mult 
să dau de fotograful cu cizmele roşii de cowboy şi să-l scot 
din joc curat şi frumos. Sunt un monstru ordonat şi 
conştiincios, şi-mi place să termin cele începute, iar a şti 
că cineva era în libertate, tropăind în încălţările alea 
ridicole şi ducând cu el un aparat foto care văzuse mult 
prea multe, ei bine, treaba asta mă făcea nerăbdător să 
caut urmele în continuare şi să-mi duc la bun sfârşit 
proiectul în două părţi. 

Poate mă pripisem cu MacGregor; s-ar fi cuvenit să-i dau 
un răgaz mai mare, să-l încurajez, şi mi-ar fi ciripit tot. Dar 
mi se păruse că era vorba de un lucru pe care l-aş fi putut 
afla cu uşurinţă şi singur - când e la volan Călătorul 
Intunecat, sunt foarte încrezător că pot izbuti orice. Până 
acum nu mă înşelasem, dar de data asta mă aflam într-o 
poziţie mai degrabă ciudată, şi trebuia să dau de domnul 
Cizme de unul singur. 

Ştiam din cercetările mele anterioare că MacGregor nu 
avea o viaţă socială dincolo de croazierele lui nocturne 
sporadice. Făcea parte din câteva organizaţii de afaceri, 
lucru de aşteptat din partea unui agent imobiliar, dar nu 
descoperisem pe nimeni cu care să fi legat relaţii apropiate 
de prietenie. Ştiam de asemenea că nu avea cazier, aşa că 
nu aveam niciun dosar în care să caut complici. Instanţa 
de judecată notase la divorţul lui: „deosebire de caracter 
ireconciliabilă”, aşa că restul rămânea în seama 
imaginaţiei mele. 

Şi iată că mă blocasem; MacGregor fusese un singuratic 
ca la carte şi nimic din cercetările mele asupra lui nu 
indicase că ar fi avut prieteni, tovarăşi, femei cu care şi-a 
dat întâlnire, amici sau apropiaţi. Nu tu nopţi de poker cu 
băieţii - de fapt, nu tu băieţi, în afara celor mici. Omul nu 

făcea parte din nicio grupare religioasă, nu frecventa 
niciun bar de cartier, nici vreun cerc de dans - care ar fi 
putut explica întrucâtva cizmele - nimic, nimic în afara 
fotografiilor cu vârfurile alea stupide de cizme roşii care-ţi 
săreau în ochi. 

Deci cine era Cowboy-ul Necunoscut şi cum puteam să 
dau de el? 

Într-un singur loc puteam merge după răspuns, şi asta 
repede, înainte să se afle de dispariţia lui MacGregor. 
Undeva în depărtare am auzit tunete puternice şi am 
aruncat surprins o privire la ceasul de perete. Era 14:15, 
timpul pentru furtuna zilnică de amiază. Nici nu ştiam 
când îmi trecuse ora de masă, ceea ce nu prea-mi stă în 
fire. 

Şi totuşi, furtuna îmi putea oferi o dată în plus o mică 
acoperire, şi m-aş fi putut opri să mănânc ceva pe drumul 
înapoi. Astfel, dat fiind că viitorul meu apropiat era pus la 
cale frumuşel, m-am îndreptat către parcare, m-am suit în 
maşină şi am plecat spre sud. 

Ploaia începuse până să ajung la Matheson Hammock, 
aşa că mi-am scos iar jacheta galbenă de vreme rea şi am 
început să alerg uşor pe drumul către ambarcaţiunea lui 
MacGregor. 

Am desfăcut din nou încuietoarea fără mare bătaie de 
cap şi m-am strecurat în cabină. În prima mea raită pe-aici 
căutasem mai ales semne că MacGregor era pedofil. Acum 
încercam să găsesc indicii niţel mai subtile, ceva cât de 
mic care să mă ducă spre aflarea identităţii prietenului 
fotograf al lui MacGregor. 

Din moment ce trebuia să-ncep de undeva, am coborât 
din nou în zona dormitorului. Am deschis sertarul cu fund 
fals şi am trecut iarăşi în revistă fotografiile. De data asta 
nu m-am mai uitat doar la faţă, ci şi la spate. Fotografia 
digitală îngreunase extrem de tare munca de detectiv, şi 
nu se vedeau niciun soi de semne pe poze, nici filme 
folosite sau developate pe care să pot găsi un număr sau 
cod. Orice tâmpit de pe faţa pământului îşi putea descărca 
fotografiile pe hard, iar apoi să le printeze după bunul 

plac, chiar şi cineva cu un gust aşa de oribil la 
încălţăminte. Nu mi se părea corect: nu se presupune că 
tehnologia ar fi trebuit să ne facă viaţa mai uşoară? 

Am închis sertarul şi am scotocit prin jur, dar n-am dat 
de nimic ce nu observasem mai înainte. Oarecum 
descurajat, am urcat înapoi scările în cabina principală. Şi 
acolo erau câteva sertare prin care am scotocit. Casete 
video, figurine de jucărie, bandă izolatoare - numai lucruri 
pe care le mai văzusem şi niciunul care să-mi spună ceva. 
Am luat rola de bandă izolatoare, gândindu-mă, probabil, 
că nu avea niciun rost să se irosească. În dorul lelii, am 
întors-o pe partea cealaltă. 

Acolo era. 

Serios că e mai bine să fii norocos decât să fii priceput. 
Nici într-o mie de ani n-aş fi putut spera la ceva atât de 
bun. Lipită de rola de bandă izolatoare stătea o bucăţică 
de hârtie pe care era scris un nume, „Reiker”, şi sub el, un 
număr de telefon. 

Desigur, n-aveam nicio certitudine că Reiker era 
Rangerul cel Roşu, nu ştiam sigur nici măcar dacă era o 
fiinţă umană. Se putea foarte bine să fie numele firmei de 
instalaţii pentru vase. Dar în orice caz era mult mai mult 
decât punctul de unde plecasem, şi trebuia să cobor de pe 
vas înainte să se oprească furtuna. Am băgat hârtiuţa în 
buzunar, mi-am încheiat jacheta de ploaie şi am coborât de 
pe ambarcaţiune, luând-o din nou la picior. 

Probabil că mă simţeam atât de afabil ca urmare a serii 
petrecute în compania lui MacGregor, dar în vreme ce 
conduceam către casă m-am pomenit că fredonez o 
melodie simpatică a lui Philip Glass din 7000 Airplanes on 
the Roof. Cheia unei vieţi fericite este să ai realizări de 
care să fii mândru şi obiective pentru viitor, iar momentan 
eu le aveam pe amândouă. Cât de minunat era să fii în 
pielea mea. 

Buna mea dispoziţie a durat doar până la sensul 
giratoriu unde Old Cutler se uneşte cu bulevardul LeJeune, 
după care o privire de rutină aruncată în retrovizoare mi-a 
îngheţat melodia pe buze. 


În spatele meu, practic cu nasul în fundul maşinii mele, 
se afla un Ford Taurus maroniu. Semăna foarte mult cu 
genul de maşini pe care le-ar păstra în uz cei de la 
Departamentul de Poliţie Miami-Dade pentru personalul în 
civil. 

Nu vedeam cum ar fi putut asta să aducă ceva bun. O 
maşină de patrulă ar putea să te urmărească fără vreun 
motiv întemeiat, dar cineva cu o asemenea maşină trebuia 
să aibă un motiv, şi se pare că scopul era să-mi dea de 
ştire că sunt urmărit. Dacă aşa stăteau lucrurile, strategia 
mergea de minune. Prin parbrizul strălucitor nu-mi puteam 
da seama cine era la volanul celeilalte maşini, dar dintr- 
odată mi se părea de importanţă capitală să ştiu de când 
mă urmărea maşina aia, cine conducea şi cât anume 
apucase şoferul să vadă. 

Am virat pe o străduţă îngustă, am tras pe dreapta şi am 
parcat, iar Fordul Taurus s-a oprit fix în spatele meu. 
Pentru o clipă, nu s-a întâmplat nimic; am rămas amândoi 
în maşini, aşteptând. Urma oare să fiu arestat? Pentru 
Dexter cel Energic ar fi putut să fie foarte rău dacă mă 
urmărise cineva din port încoace. Mai devreme sau mai 
târziu, absenţa lui MacGregor avea să fie observată, şi 
chiar şi cea mai simplă investigaţie ar fi ajuns să vizeze 
ambarcaţiunea lui. Cineva s-ar deplasa la faţa locului să-l 
caute, şi faptul că trecuse Dexter pe acolo în miezul zilei 
era posibil să pară cât se poate de semnificativ. 

Asemenea mici amănunte fac din munca de poliţist una 
de succes. Copoii caută astfel de coincidenţe ciudate şi 
când le găsesc pot merge până-n pânzele albe cu 
cercetarea unei persoane care s-a aflat ca dintr-o 
întâmplare întâmplătoare în prea multe locuri interesante. 
Chiar dacă persoana cu pricina are insignă de poliţist şi un 
zâmbet fals incredibil de şarmant. 

Nu părea că am nicio altă opţiune în afară de aceea dea 
juca la cacealma: să aflu cine mă urmărea şi de ce, după 
care să-l conving că era o prostie să-şi piardă timpul aşa. 
Am afişat cea mai bună Mutră Oficială de Salut, m-am dat 
jos din maşină şi m-am îndreptat brusc spre Taurus. 


E 


Fereastra a coborât şi chipul mereu furios al sergentului 
Doakes m-a privit, ca un idol al unui zeu păgân, sculptat 
într-o bucată de lemn închis la culoare. 

— De ce pleci de la muncă în mijlocul zilei atât de des în 
ultima vreme? m-a întrebat. 

Vocea lui părea complet lipsită de inflexiuni, dar totuşi 
reuşea să-mi dea senzaţia că orice aş fi spus ar fi trecut 
drept minciună şi că şi-ar fi dorit să mă facă să sufăr 
pentru asta. 

— Măi să fie, sergentul Doakes! am zis eu vesel. Ce mai 
coincidenţă. Ce faci aici? 

— Ai ceva mai bun de făcut decât să-ţi vezi de slujbă? m- 
a întrebat. 

Părea cu totul şi cu totul dezinteresat în a păstra un soi 
de fluenţă a conversaţiei, aşa că am ridicat din umeri. 
Când ai de-a face cu oameni care au abilităţi de 
comunicare foarte limitate şi nici nu dau senzaţia că şi-ar 
dori să şi le cultive, e mereu mai simplu să te laşi dus de 
val. 

— Ăăă, hmm, am avut ceva treburi personale de 
rezolvat, i-am zis. 

Foarte slabă scuza, de acord, dar Doakes persista cu 
obiceiul idiot de a pune cele mai ciudate întrebări, cu o 
asemenea răutate nedisimulată, încât mi se părea greu să 
nu mă bâlbâi, fără a mai pune la socoteală că trebuia să 
inventez şi ceva inteligent. 

S-a holbat la mine câteva secunde nesfârşite, ca un 
pitbull la o bucată de carne crudă. 

— „Treburi personale”, a repetat el, fără să clipească. 

Suna chiar mai stupid în gura lui. 

— Corect, i-am zis. 

— Dentistul tău e taman în Gables. 

— Păi... 

— La fel şi doctorul tău, tocmai în Alameda. N-ai niciun 
avocat, iar sora ta e încă la lucru, a mai zis el. Ce soi de 
treburi personale mi-au scăpat? 

— De fapt... ăăă... am zis şi am rămas uluit să mă aud 
bâlbâindu-mă. 


ERE: pei 


Niciun alt cuvânt nu mi-a ieşit de pe buze, iar Doakes s-a 
uitat la mine de parcă mă implora s-o iau la fugă pentru a 
putea să-şi exerseze ţinta. 

— Amuzant e că, a continuat el în cele din urmă, şi eu 
am treburi personale pe aici. 

— Serios? am întrebat, uşurat să descopăr că gura mea 
era încă în stare să articuleze un limbaj cât de cât 
omenesc. Şi care-ar fi acelea, domnule sergent? 

Era prima oară când îl vedeam zâmbind, şi trebuie să 
recunosc că mi-ar fi părut mult mai bine dacă pur şi simplu 
sărea din maşină să mă muşte. 

— Sunt cu ochii pe tine, a zis. 

Mi-a lăsat un răgaz de-un moment să-i admir dinţii 
strălucitori, după care fereastra s-a închis, iar el a dispărut 
în spatele geamului fumuriu precum pisica Cheshire. 

Dacă mi se dă suficient de mult timp la dispoziţie, sunt 
destul de sigur că aş putea veni cu o întreagă listă de 
lucruri mai neplăcute decât că sergentul Doakes se 
transformase în umbra mea personală. Dar în vreme ce 
stăteam acolo nemişcat, în ţoalele mele şmechere de 
vreme rea şi mă gândeam cum îmi scapă Reiker şi cizmele 
lui roşii, mi s-a părut că treaba e destul de nasoală şi nu 
mă simţeam inspirat să-mi vină în minte altceva mai rău 
de-atât. Pur şi simplu m-am urcat în maşină, am pornit 
motorul şi am mers prin ploaie până acasă. În mod normal, 
pornirile ucigaşe ale celorlalţi şoferi m-ar fi consolat, m-ar 
fi făcut să mă simt în largul meu, dar din cine ştie ce 
pricină, Fordul Taurus maroniu care mă urmărea de- 
aproape a risipit tot farmecul. 

Îl cunoşteam suficient de bine pe sergentul Doakes încât 
să ştiu că nu era vorba un capriciu de vreme rea din partea 
lui. Dacă într-adevăr era cu ochii pe mine, avea să mă 
urmărească până când mă prindea făcând vreo năzbâtie. 
Sau până când n-ar mai fi fost în stare să mă urmărească. 
În mod cât se poate de firesc, mă puteam gândi mintenaş 
la o sumedenie de noi şi ispititoare metode pentru a-l face 
să-şi piardă interesul. Dar toate erau imuabile, şi-n ciuda 
faptului că nu am cu adevărat o conştiinţă, am totuşi un 
set precis de reguli care funcţionează oarecum într-o 
manieră asemănătoare. 

Ştiam că, mai devreme sau mai târziu, sergentul Doakes 
va întreprinde un lucru sau altul ca să-mi descurajeze 
hobby-ul, şi mă gândisem de multe ori şi-mi scremusem 
mintea încercând să-mi dau seama ce-i de făcut când s-ar fi 
ajuns acolo. Cea mai bună idee care mi-a venit în cele din 
urmă a fost să aştept şi să văd ce-o să mai urmeze. 

„Poftim?” m-aţi putea întreba, şi pe bună dreptate. 
„Putem într-adevăr ignora răspunsul evident în cazul de 
faţă?” La urma urmei, o fi fost Doakes puternic şi letal, dar 
Călătorul Întunecat era şi mai şi, plus că nimeni nu i se 

poate împotrivi când preia conducerea. Poate doar de data 
asta... 

„Nu”, am auzit o voce discretă în ureche. 

Bună, Harry. De ce nu? Şi chiar în timp ce formulam 
întrebarea, mi-am amintit de vremea în care-mi spusese 
clar ce şi cum. 

„Există anumite reguli, Dexter,” îmi zisese Harry. 

Reguli, tată? 


Tocmai împlineam şaişpe ani. N-avusesem niciodată 
parte de cine ştie ce petreceri de aniversare, din moment 
ce nu învăţasem încă să fiu nemaipomenit de fermecător şi 
sociabil; şi dacă eu nu-i evitam pe imbecilii de-o vârstă cu 
mine, ei cu siguranţă mă evitau pe mine. Mi-am trăit 
adolescenţa ca un câine de stână, făcându-mi veacul 
printr-o turmă de oi foarte murdare şi tare proaste. De 
atunci încoace am învăţat o grămadă de lucruri. De pildă, 
la şaişpe ani nu eram chiar atât de departe de adevăr - 
oamenii chiar că sunt incurabil de proşti, dar pur şi simplu 
nu se cade să le spui asta în faţă. 

Şi astfel, cea de-a şaisprezecea aniversare a mea a fost 
mai degrabă un eveniment sărbătorit într-un cerc restrâns. 
Doris, mama mea adoptivă murise de cancer de curând. 
Dar sora mea vitregă, Deborah, îmi făcuse un tort, iar 
Harry îmi dăruise o undiţă nouă. Am suflat în lumânări, am 
mâncat tortul, după care Harry m-a luat în curtea casei 
noastre modeste din Coconut Grove. S-a aşezat lângă 
grătarul de cărămidă, la masa de picnic din lemn de brad 
făcută de mâna lui, şi mi-a făcut semn să stau şi eu jos. 

— Ei bine, Dex, a spus el. Şaişpe ani. Eşti aproape 
bărbat în toată firea. 

Nu eram sigur ce se presupunea c-ar fi trebuit să- 
nsemne asta - eu? bărbat? adică fiinţă omenească? - şi nu 
ştiam la ce răspuns se aştepta din partea mea. Dar ştiam 
totuşi că de regulă cel mai bine era să nu-i dai vreo replică 
deşteaptă lui Harry, aşa că m-am mulţumit să aprob din 
cap. lar Harry mi-a făcut o adevărată radiografie cu ochii 
lui albaştri. 

— Te interesează fetele în vreun fel? m-a întrebat. 

— Ăăă... în ce fel? am zis eu. 

— Sărutări. Întâlniri. Ştii tu. Sex. 

La gândul cu pricina capul a început să-mi vâjâie, de 
parcă un picior rece şi întunecat îmi pocnea partea 
interioară a frunţii. 

— Nu tocmai, ăăă, nu. Eu, ăăă... am bâiguit. 

Se vede treaba că şi atunci mă bâlbâiam. 

— Nu-n sensul ăla. 

Harry a dat din cap, de parcă toată treaba asta avea o 
noimă. 

— Dar nici de băieţi nu eşti interesat, a spus el, iar eu 
am scuturat din cap. 

Harry a aruncat o privire în jos spre masă, după care s-a 
uitat înapoi spre casă. 

— Când am împlinit şaişpe ani, tata m-a dus la o curvă, a 
continuat el clătinând din cap, cu un zâmbet şters 
fluturându-i pe chip. Mi-au trebuit zece ani să trec peste 
asta. 

Nu-mi venea nimic în minte, ce-aş fi putut să spun. Ideea 
de sex era cu totul străină de mine şi-n plus să mă gândesc 
la a plăti pentru asta, mai cu seamă pentru copilul tău şi 
mai ales când acel copil era Harry - ei bine... Era mult 
prea mult. l-am aruncat lui Harry o privire aproape 
panicată, iar el mi-a zâmbit. 

— Nu, a spus Harry. N-aveam de gând să mă ofer să-ţi 
plătesc asta. Mă aştept să-ţi fie mai utilă undiţa aia. 

A dat încet din cap şi a privit în depărtare, peste masa 
de picnic, dincolo de curte, în josul străzii. 

— Sau un cuţit. 

— Da, am zis, încercând să nu par din cale-afară de 
nerăbdător. 

— Nu, a spus el din nou, amândoi ştim ce-ţi doreşti de 
fapt. Dar încă nu eşti pregătit. 

De prima oară când îmi vorbise Harry despre cine eram 
cu adevărat, într-o formidabilă excursie cu cortul petrecută 
cu ceva ani în urmă, tot lucram la pregătirea mea. Sau 
încercam, vorba lui Harry, să mă pun la punct. Fiind un 

adolescent fără minte care se prefăcea normal, eram 
nerăbdător să-mi încep cariera fericită, dar Harry mă 
trăgea înapoi, fiindcă el ştia mereu ce era mai bine pentru 
mine. 

— Pot fi cu băgare de seamă, am zis. 

— Dar nu perfect, mi-a spus el. Există anumite reguli, 
Dexter. Trebuie să existe. Asta te deosebeşte pe tine de 
ceilalţi ca tine. 

— Nu ieşi cu nimic în evidenţă, am zis. Fă curăţenie 
după tine, nu-ţi asuma niciun risc, hmm... 

Harry a scuturat din cap. 

— O regulă mai importantă decât asta. Înainte să începi, 
trebuie să fii sigur că persoana cu pricina o merită. Nu-ţi 
pot spune de câte ori eram sigur că o anumită persoană 
era vinovată, şi totuşi am fost silit să o eliberez. Să-i simt 
privirea nenorocitului aţintită asupra mea, rânjind, tu ştii, 
el ştie, dar tu să fii obligat să-i ţii uşa larg deschisă şi să-l 
laşi să plece... 

A strâns din dinţi şi a lovit cu putere cu pumnu-n masă. 

— Nu te obligă nimeni. DAR... trebuie să fii sigur. Al 
dracului de sigur, Dexter. Şi chiar dacă n-ai nici cea mai 
mică îndoială... 

Şi-a ridicat palma în aer, îndreptată către mine. 

— Găseşte niscaiva dovezi. Nu-i nevoie să fie valabile la 
tribunal, slavă Domnului, a continuat râzând scurt şi amar. 
N-ai ajunge aşa nicăieri. Dar ai nevoie de dovezi, Dexter. 
Asta-i cel mai important, a repetat lovind cu pumnul în 
masă. Trebuie să ai dovezi. Şi chiar şi atunci... 

S-a oprit din vorbă, o pauză deloc caracteristică pentru 
Harry, aşa că am aşteptat, ştiind că urma ceva foarte 
dificil. 

— Uneori chiar şi atunci trebuie să le dai drumul. 
Indiferent cât de mult ar merita-o. Dacă... sar prea mult în 
ochi, de exemplu. Dacă dispariţia lor ar atrage prea tare 
atenţia, renunţă. 


Ei bine, cam asta era. Ca-ntotdeauna, Harry avea 
răspunsul potrivit pentru mine. Ori de câte ori eram 

nesigur, auzeam în ureche şoaptele lui Harry. Eram sigur, 
dar nu aveam nicio dovadă că Doakes era altceva decât un 
copoi furios şi suspicios, iar ciopârţirea unui poliţist era cu 
siguranţă genul de chestie care ar fi indignat tot oraşul. 
După decesul recent al detectivei LaGuerta, cei din 
ierarhia poliţienească aveau cu siguranţă să dea atenţie 
unui al doilea poliţist care ar sfârşi la fel. 

Indiferent cât de necesară părea eliminarea lui Doakes, 
nu mă puteam atinge de el. Puteam să mă uit mult şi bine 
la Fordul Taurus care-şi iţea botul sub un copac, dar nu 
puteam face absolut nimic în privinţa lui în afară de a-mi 
dori să se ivească o soluţie spontană - cum ar fi, de pildă, 
să-i pice un pian în cap. Din nefericire, rămăsesem la mâna 
norocului. 

Dar în seara asta nu prea era rost de noroc pentru 
Dezamăgitul Dexter, iar şansele de prăbuşire a unor piane 
din cer în zona Miami-ului erau tare scăzute. Aşa că iată- 
mă, în bordeiul meu amărât, plimbându-mă dintr-o parte 
într-alta de nervi, dând cu ochii de Taurusul parcat vizavi 
de fiecare dată când mai aruncam câte o privire pe 
fereastră. Amintirea lucrurilor pe care le contemplam cu 
atâta bucurie cu doar o oră în urmă îmi răsuna în creier. 
Are voie Dexter la joacă? Vai, nu, dragă Călător Întunecat. 
Dexter e tras pe dreapta. 

Era totuşi o treabă constructivă pe care o puteam face, 
chiar şi aşa, prizonier în apartamentul meu. Am scos din 
buzunar bucata de hârtie  mototolită găsită în 
ambarcaţiunea lui MacGregor şi am îndreptat-o, ceea ce 
mi-a lăsat degetele lipicioase de la resturile de adeziv ale 
benzii izolatoare cu care fusese lipită. „Reiker” şi un 
număr de telefon. Mai mult decât suficient să-mi hrănesc 
două dintre directoarele de pe computer, şi-n doi timpi şi 
trei mişcări chiar asta am făcut. 

Numărul aparţinea unui telefon mobil, contractul fiind 
pe numele domnului Steve Reiker, pe Tigertail Avenue în 
Coconut Grove. Un pic de cercetare a scos la iveală faptul 
că domnul Reiker era fotograf profesionist. Desigur, ar fi 
putut să fie o coincidenţă. Sunt sigur că pe lume există 

mulţi domni pe nume Reiker care sunt fotografi. Am căutat 
în Pagini Aurii şi am aflat că acest Reiker avea o 
specializare, într-un anunţ de un sfert de pagină scria: 
„Aminteşte-ţi de ei aşa cum sunt acum”. 

Reiker se specializase în fotografie de copii. 

Probabilitatea unei coincidenţe scădea dramatic. 

Călătorul Întunecat a chicotit uşor în semn de 
anticipare, şi m-am pomenit că plănuiesc o tură pe 
Tigertail pentru a arunca o privire prin zonă. De fapt, nici 
nu era groaznic de departe. Aş fi putut trece pe acolo chiar 
acum şi... 

Şi să-l las pe sergentul Doakes să se ţină după mine, 
jucându-se de-a Ia-i Urma lui Dexter. Minunată idee, n-am 
ce zice. Asta l-ar fi scutit pe Doakes de multe cercetări 
atunci când Reiker ar fi dispărut pentru totdeauna într-o 
bună zi. Ar putea sări peste rutina plictisitoare şi să mă 
înşface pur şi simplu. 

Dac-o ţineam tot aşa, când urma să dispară Reiker? Era 
groaznic de frustrant să ai dinaintea ochilor un obiectiv 
care să merite şi totuşi să fii ţinut aşa în şah. Dar după 
câteva ore bune, Doakes era în continuare parcat vizavi, pe 
stradă, iar eu tot în apartament mă găseam. Ce era de 
făcut? Partea bună era că părea evident că Doakes nu mă 
văzuse făcând ceva care să-l determine să ia alte măsuri 
împotriva mea, în afară de a mă urmări. Dar cap de listă pe 
partea cu minusuri era faptul că, dacă Doakes continua să 
mă urmărească, aveam să fiu nevoit să rămân în pielea 
şoarecelui de laborator molcom, evitând cu grijă orice 
treabă mai letală decât ora de vârf pe Bulevardul Palmetto. 
Aşa n-ajungeam nicăieri. Am simţit o oarecare presiune, nu 
doar din partea Călătorului, ci şi a ceasului. Inainte să se 
scurgă prea multă vreme, trebuia să găsesc niscaiva 
dovezi că Reiker era fotograful care făcuse poze pentru 
MacGregor şi, dacă aşa stăteau lucrurile, să am o discuţie 
scurtă şi tăioasă cu el. Dacă afla că MacGregor îşi dăduse 
obştescul sfârşit, cu siguranţă ar fi fugit mâncând 
pământul. Şi dacă aflau şi colegii mei de la secţia de 
poliţie, lucrurile puteau deveni extrem de neplăcute pentru 

Numai că Doakes era hotărât, după toate aparențele, să 
stea mult şi bine aici, aşa că pentru moment nu prea 
aveam ce face. Era teribil de frustrant să ştii că Reiker 
umbla liber prin oraş în loc să se zbată legat cu bandă 
adezivă. Homicidus interruptus. Un geamăt discret şi un 
scrâşnit metalic de dinţi a răzbătut dinspre Călătorul 
Întunecat, şi ştiam întocmai ce simte, dar erau puţine 
lucruri pe care aş fi putut să le fac în afară de a mă plimba 
de colo-colo. Şi nici măcar asta nu era de mare ajutor: 
dacă o ţineam tot aşa, făceam gaură-n covor, după care n- 
aş mai fi putut să primesc înapoi garanţia pe care o 
plătisem când am închiriat apartamentul. 

Instinctul îmi spunea să fac ceva care să-l scoată pe 
Doakes de pe traiectorie, doar că nu era un copoi ca 
oricare altul. Nu-mi venea în minte decât o singură chestie 
care să-i elimine mirosul din botul lui fremătător şi arzând 
de nerăbdare. Era totuşi destul de puţin probabil că aş 
putea să-l plictisesc jucând un joc al aşteptării, purtându- 
mă normal pentru o bucată de vreme atât de lungă încât să 
se întoarcă la treaba lui adevărată, aceea de a-i prinde pe 
locuitorii cu adevărat odioşi din zonele rău famate ale 
cinstitului nostru oraş. Chiar în momentul ăsta, asemenea 
specimene umblau în libertate, parcând pe două locuri, 
aruncând gunoaie pe jos sau amenințând că votează cu 
democraţii la următoarele alegeri. Cum de-şi putea pierde 
timpul cu bătrânul Dexter şi pasiunea lui nevinovată? 

În regulă: fără rezerve, mă voi purta normal până când o 
să-l doară dinţii. S-ar putea să fie nevoie de săptămâni 
bune, nu doar de zile, dar o voi face. Voi trăi pe de-a- 
ntregul viaţa artificială ce mi-am creat-o pentru a părea 
uman. Şi cum oamenii în general se lasă conduşi de sex, 
voi începe prin a-i face o vizită prietenei mele Rita. 

E un termen ciudat acesta, „prietenă”, mai ales când 
vine vorba de adulţi. Iar în practică e şi mai ciudat 
conceptul. La modul general, în cazul adulţilor termenul se 
referă la o femeie care este dispusă să ofere sex, nu 
prietenie. De fapt, din ce am observat, e cât se poate de 

obişnuit să nu-ţi placă prietena ta, deşi, desigur, ura 
adevărată e rezervată căsniciilor. Până acum nu am reuşit 
să-mi dau seama ce aşteaptă femeile în schimb de la un 
prieten, dar se pare că aveam acel ceva, după părerea 
Ritei. Cu siguranţă nu era vorba de sex, care pentru mine 
părea la fel de interesant precum calcularea deficitului la 
bursele străine. 

Din fericire, Rita era la rândul ei neinteresată de sex, cel 
puţin în mare parte din timp. Era rezultatul unei căsnicii 
dezastruoase, se căsătorise de tânără cu un bărbat pentru 
care distracţia în timpul liber însemna să prizeze cocaină 
şi s-o bată. Mai târziu şi-a dat şi mai tare-n petic şi a 
infectat-o cu mai multe boli uluitoare. Dar când, într-o 
noapte, şi-a ciomăgit copiii, s-a ales praful de loialitatea 
încântătoare a Ritei, desprinsă parcă dintr-un cântec 
country, aşa că, din fericire, a scăpat de nenorocit din 
viaţa ei, azvârlindu-l în închisoare. 

Ca urmare a întregii harababuri, Rita căuta un domn 
care să fie interesat de compania ei, de conversaţie, cineva 
care nu simţea nevoia desfătării instinctelor animalice ale 
celei mai primitive pasiuni. Cu alte cuvinte, un bărbat care 
să pună preţ pe calităţile ei rafinate şi nu pe 
disponibilitatea de a se angaja în acrobaţii despuiate. Ecce, 
Dexter. De aproape doi ani era deghizarea mea ideală, un 
ingredient-cheie pentru Dexter, aşa cum era cunoscut de 
lumea largă. Şi în schimb nu o bătusem, nu o infectasem 
cu cine ştie ce, nu o forţasem să-mi satisfacă poftele 
animalice, iar ea chiar părea să se bucure de compania 
mea. 

Ca bonus, ajunseseră să-mi fie destul de simpatici copiii 
ei, Astor şi Cody. Ciudat, probabil, dar în orice caz 
adevărat, vă asigur. Dacă ar dispărea toţi oamenii din lume 
în mod misterios, m-aş simţi iritat doar din cauză că nu s- 
ar mai găsi cine să-mi facă mie gogoşi. Dar copiii mi se par 
interesanţi, ba chiar, de fapt, îmi plac. Cei doi copii ai Ritei 
trecuseră printr-o copilărie extrem de traumatizantă şi 
poate pentru că la fel fusese cazul şi cu mine, simţeam o 
apropiere specială, un interes care mergea dincolo de 

deghizarea pe care mi-o oferea Rita. 

Pe lângă bonusul reprezentat de copii, Rita era chiar 
drăguță. Avea păr blond, tuns scurt şi aranjat frumos, un 
corp îngrijit şi atletic şi rareori spunea prostii crase. 
Puteam ieşi în lume cu ea şi să ştiu că am fi trecut drept o 
pereche potrivită, cum era şi ideea. Oamenii spuneau chiar 
că suntem un cuplu atrăgător, deşi nu mi-e clar ce însemna 
asta. Bănuiesc că îi păream Ritei oarecum atrăgător, deşi, 
având în vedere bărbaţii de care avusese parte până 
atunci, complimentul nu era tocmai măgulitor. Şi totuşi, e- 
ntotdeauna drăguţ să te afli în preajma cuiva care crede 
despre tine că eşti minunat. Imi confirmă părerea proastă 
pe care-o am despre oameni. N 

M-am uitat la ceasul de pe birou. 17.32. In următoarele 
cinşpe minute Rita urma să ajungă acasă de la slujba ei la 
Fairchild Title Agency, unde făcea o treabă foarte 
complicată care implica fracţii de procente. Până 
ajungeam şi eu acasă la ea, ar fi fost deja acolo. 

Cu un zâmbet vesel şi prefăcut m-am îndreptat spre uşă, 
i-am făcut cu mâna lui Doakes şi am condus până la casa 
modestă a Ritei, din sudul Miami-ului. Traficul nu era prea 
rău, adică n-am văzut accidente fatale, nici împuşcături, şi- 
n mai puţin de douăzeci de minute îmi parcam maşina în 
faţa locuinţei Ritei. Sergentul Doakes a trecut pe lângă 
mine, către capătul străzii, şi-n timp ce eu ciocăneam la 
uşa din faţă, a parcat vizavi. 

Uşa s-a deschis şi-n prag s-a ivit Rita, holbându-se la 
mine. 

— Oh! Dexter. 

— În persoană, am zis. Eram prin zonă şi m-am gândit 
dacă nu cumva ai ajuns deja acasă. 

— Păi, tocmai ce-am intrat pe uşă. Probabil arăt ca 
naiba... Ăăă, hai, intră. Vrei o bere? 

Bere; ăsta da gând. Niciodată nu mă atingeam de aşa 
ceva şi totuşi părea atât de uimitor de normal, aşa de 
perfect suna când vine vorba de a-i-face-o-vizită-prietenei- 
tale-după-muncă, încât Doakes sigur era impresionat. Fix 
cum trebuia să fie. 


— Chiar aş vrea o bere, am zis şi am urmat-o în 
sufrageria relativ răcoroasă. 

— Ia un loc, mi-a spus. Mă duc să mă schimb. 

Mi-a zâmbit. 

— Copiii sunt prin spate, la joacă, dar sunt sigură că ţi 
se urcă-n cap dacă află că ai venit. 

Apoi s-a îndepărtat discret pe hol şi a revenit de îndată 
cu o doză de bere. 

— Mă-ntorc imediat, mi-a zis ea şi s-a dus în dormitorul 
aflat în partea din spate a casei. 

M-am aşezat pe canapea, uitându-mă la berea pe care o 
tineam în mână. Nu sunt băutor, serios, băutura nu-i un 
obicei recomandabil pentru animale de pradă. Iți 
încetineşte  reflexele, îți  anesteziază simțurile şi-ţi 
mototoleşte mâneca suflecată a precauţiei, treabă care mie 
întotdeauna mi s-a părut un lucru foarte rău. Numai că 
iată-mă, un demon în vacanţă, gata de sacrificiul suprem, 
acela de a renunţa la puterile mele şi de a deveni fiinţă 
umană - aşa că o bere era tocmai chestia de care avea 
nevoie Dipsofobul Dexter. 

Am sorbit un pic. Gustul era amărui şi diluat, exact cum 
aş fi devenit şi eu dacă l-aş fi ţinut prea mult în scaun, cu 
centura pusă, pe Călătorul Intunecat. Şi totuşi, cred că 
berea are genul de gust cu care te obişnuieşti cu timpul. 
Am mai luat o înghiţitură. Am simţit-o cum bolboroseşte în 
jos şi face pleosc în burta mea, moment în care am realizat 
că, după toată emoția şi frustrarea acelei zile, nu 
mâncasem nimic de prânz. Dar ce dracu”, era doar o bere 
slab alcoolizată; sau, cum scriseseră mândri pe doză: 
BERE UŞURICĂ. Cred că ar trebui să fim extrem de 
recunoscători că n-au găsit şi pentru cuvântul „bere” un 
diminutiv mai drăgălaş. 

Am luat o înghiţitură mare. Nu era atât de rea după ce 
te mai obişnuiai. La naiba, chiar era relaxantă. Sau eu, cel 
puţin, mă simţeam tot mai relaxat cu fiecare sorbitură 
adâncă. Încă o gură revigorantă - nu-mi aminteam să fi 
avut un gust atât de bun când am încercat prima oară, în 
liceu. Desigur, pe atunci eram doar un puşti, nu cetăţeanul 

matur, muncitor, integru şi brav de acum. Am dat doza 
peste cap, dar nu s-a mai scurs nimic din ea. 

Ei bine, cum-necum se golise. Şi totuşi încă îmi mai era 
sete. Oare chiar putea fi tolerată situaţia asta neplăcută? 
Mi-am zis că nu. Absolut intolerabil. De fapt, n-aveam de 
gând s-o tolerez. M-am ridicat şi m-am îndreptat către 
bucătărie, ferm, neînduplecat. În frigider am găsit mai 
multe doze de bere, aşa că am mai luat una şi m-am întors 
pe canapea. 

M-am aşezat. Am deschis berea. Am luat o gură. Mult 
mai bine. La naiba cu Doakes. Poate ar trebui să-i duc şi lui 
o bere. S-ar putea să-l relaxeze, să-l facă s-o lase mai 
moale şi să lase baltă toată treaba. La urma urmei, eram 
de aceeaşi parte a baricadei, nu-i aşa? 

Am sorbit din nou. Rita s-a întors îmbrăcată într-o 
pereche de blugi scurţi şi un top alb, cu o fundă din satin 
la baza gâtului. Trebuie să recunosc că arăta foarte 
drăguţ. Mă pricepeam să-mi aleg alibiurile. 

— Ei bine, mi-a spus strecurându-se lângă mine pe 
canapea, e plăcut să te văd, aşa, din senin. 

— Cu siguranţă, am zis eu. 

Şi-a lăsat capul într-o parte după care mi-a aruncat o 
privire ciudată. 

— Ai avut o zi grea la muncă? 

— O zi oribilă, am zis şi am mai luat o gură de bere. A 
trebuit să-i dau drumul unuia rău. Unui tip foarte rău. 

— Oh! a exclamat ea, încruntându-se. De ce... vreau să 
spun nu puteai pur şi simplu să... 

— Am vrut „pur şi simplu să”, dar n-am putut. 

Am ridicat doza de bere înspre ea. 

— Strategii, am zis şi am mai sorbit o înghiţitură. 

Rita a clătinat din cap. 

— Tot nu mă pot obişnui cu ideea că... vreau să spun, 
din afară pare totul simplu ca bună ziua. Adică dai de tipul 
cel rău şi-l închizi. Dar ce strategii? Adică... ce a făcut? 

— A ajutat la uciderea unor copii. 

— Oh, a spus ea, părând şocată. Doamne, trebuie să faci 
ceva. 

I-am zâmbit. Îşi dăduse seama imediat. Ce fată! Am zis 
eu că ştiu să le aleg! 

— Ai pus degetul pe rană, i-am zis şi i-am luat mâna ca 
să mă uit la degetul cu pricina. E ceva ce pot face. Şi încă 
foarte bine. 

Am bătut-o uşor pe mână, vărsând doar un strop de 
bere. 

— Ştiam că vei înţelege. 

Părea totuşi confuză. 

— Oh, a zis. Ce fel de... vreau să spun... ce-ai de gând să 
faci? 

Am mai luat o gură. De ce nu i-aş spune? Oricum a prins 
ideea. De ce nu? Am deschis gura, dar înainte să apuc a 
rosti o vorbă despre Călătorul Întunecat şi nevinovata mea 
pasiune, Cody şi Astor au dat buzna-n cameră, au înlemnit 
când m-au văzut şi au rămas pironiţi locului, uitându-se 
când la mine, când la mama lor. 

— Bună, Dexter, a spus Astor, şi i-a dat un ghiont 
fratelui ei. 

— Bună, a spus şi el încet. 

Nu prea era el un copil vorbăreţ. De fapt, nu spunea 
aproape niciodată nimic. Bietul copil. Toată treaba cu 
taică-su îl dăduse rău de tot peste cap. 

— Eşti beat? m-a întrebat. 

Pentru el, astea două vorbe erau un discurs în toată 
regula. 

— Cody! a strigat Rita. 

I-am făcut cu vitejie semn din mână să-l lase în pace şi l- 
am înfruntat. 

— Beat? Eu? 

A încuviinţat din cap. 

— Mda. 

— Cu siguranţă nu, am zis eu ferm, afişând cea mai 
serioasă încruntătură de care eram în stare. Poate un pic 
ameţit, dar nu-i acelaşi lucru. 

— Oh, a spus el. 

Sora lui s-a şi băgat în discuţie. 

— Rămâi la cină? 

— Hmm, cred că ar trebui să plec, am spus, dar Rita mi- 
a pus o mână surprinzător de fermă pe umăr. 

— Nu pleci nicăieri cu maşina aşa, a zis ea. 

— Aşa cum? 

— Ameţit, a zis Cody. 

— Nu sunt ameţit. 

— Ba ai zis mai devreme că eşti, a spus Cody. 

Nu-mi amintesc ultima oară când îl auzisem să pună 
astfel şapte cuvinte laolaltă, aşa că am fost tare mândru de 
el. 

— Aşa e, a adăugat Astor. Ai spus că nu eşti beat, doar 
un pic ameţit. 

— Am spus eu asta? 

Amândoi au aprobat din cap. 

— Ei bine, atunci... 

— Ei bine, atunci, a intervenit Rita, cred că rămâi la 
cină. 

Ei bine. Cred c-aşa am făcut. Oricum, sunt destul de 
sigur că aşa am făcut. Ştiu totuşi precis că la un moment 
dat m-am dus la frigider să mai iau o berică şi am 
descoperit că se evaporaseră toate. Şi ceva mai târziu 
stăteam pe canapea, televizorul era pornit, iar eu mă 
chinuiam să pricep ce spuneau actorii şi de ce o mulţime 
invizibilă se purta de parcă ar fi asistat la cel mai amuzant 
dialog din toate timpurile. 

Rita s-a strecurat pe canapea lângă mine. 

— Copiii s-au băgat în pat, a zis. Cum te simţi? 

— Mă simt minunat. Doar dac-aş înţelege şi ce e atât de 
amuzant. 

Rita şi-a pus o mână pe umărul meu. 

— Chiar te macină treaba, nu-i aşa? Să-l laşi să scape pe 
tipul cel rău. Copiii... 

S-a apropiat şi mai mult de mine şi m-a cuprins cu 
braţul, lăsându-şi capul pe umărul meu. 

— Eşti un om aşa de bun, Dexter. 

— Nu, nu sunt, am zis eu, întrebându-mă de ce ar spune 
un lucru atât de ciudat. 

Rita s-a ridicat în capul oaselor şi m-a privit fix, de la 

ochiul stâng la cel drept şi înapoi. 

— Dar eşti, ştii ŞI TU că eşti. 

A zâmbit şi s-a cuibărit înapoi pe umărul meu. 

— Mi se pare... drăguţ că ai venit aici. Să mă vezi. Când 
nu te simţeai în apele tale. 

Am dat să-i spun că nu era chiar aşa, dar tocmai atunci 
mi-am dat seama: chiar venisem aici când nu eram în apele 
mele. E-adevărat că făcusem asta ca să-l plictisesc pe 
Doakes până când o şterge, şi asta după teribila frustrare 
de a rata întâlnirea cu Reiker. Dar se dovedise a fi o idee 
bună la urma urmei, nu-i aşa? Draga de Rita. Era foarte 
caldă şi mirosea bine. 

— Draga de Rita, am zis. 

Am tras-o înspre mine cât de strâns puteam şi mi-am 
lipit obrazul pe creştetul ei. 

Am rămas astfel câteva minute, iar apoi Rita, clătinându- 
se, s-a ridicat şi m-a tras de mână. 

— Haide, a spus ea. E timpul să te bagi în pat. 

Ceea ce am şi făcut şi când m-am strecurat sub aşternut, 
iar ea s-a cuibărit lângă mine, am simtit-o că e aşa de 
drăguță, că miroase atât de bine, că e atât de caldă, că 
totul e aşa de confortabil, încât... 

Mda. Berea chiar e o chestie uluitoare, nu-i aşa? 

Capitolul 6 


M-am trezit cu o durere de cap, un sentiment de uriaşă 
ură de sine şi total dezorientat. Obrazul meu se odihnea pe 
un cearşaf roz. Aşternuturile mele - cele în care mă 
trezeam în fiece dimineaţă în pătucul meu - nu erau de 
culoare roz, şi nici nu miroseau aşa. Salteaua părea prea 
spațioasă pentru patul meu rabatabil şi, serios vorbind, 
eram destul de sigur că asta nici nu era migrena mea. 

— Bună dimineaţa, frumosule, s-a auzit o voce de undeva 
de la picioarele mele. 

Rita, în picioare la capătul patului, se uita în jos spre 
mine cu un zâmbet discret şi vesel. 

— "aţa, am zis eu cu o voce care semăna mai degrabă cu 
un orăcăit de broască şi care mi-a produs o durere de cap 
şi mai groaznică. 

Dar se pare că era genul de durere amuzantă, fiindcă 
surâsul Ritei s-a lăţit. j 

— Aşa mă gândeam şi eu. Îţi aduc o aspirină. 

S-a aplecat şi mi-a frecat un pic piciorul. 

— Mmm, a mai spus, după care s-a întors şi s-a îndreptat 
către baie. 

M-am ridicat. Se prea poate ca asta să fi fost o greşeală 
strategică, fiindcă scăfârlia a început să mă doară şi mai 
tare. Am închis ochii, am tras aer adânc în piept şi am 
aşteptat să apară aspirina. 

Avea să dureze ceva până când mă obişnuiam cu viaţa 
asta normală. 

Dar, destul de ciudat, n-a fost chiar aşa. Mi-am dat 
seama că dacă mă limitam la o bere, cel mult două, 
puteam să mă relaxez şi să mă fac tot una cu o cuvertură 
de pe canapea. Şi astfel, mai multe seri pe săptămână, 
urmărit de mereu credinciosul sergent Doakes pe care-l 
zăream în oglinda retrovizoare, mă opream după muncă 
acasă la Rita, mă jucam cu Astor şi Cody şi stăteam cu Rita 
după ce copiii se băgau în pat. Pe la zece mă îndreptam 
către uşă. Rita părea să aştepte un sărut la plecare, aşa că 

de obicei făceam astfel încât să o sărut în prag, cu uşa larg 
deschisă, pentru ca Doakes să mă poată vedea. Foloseam 
tehnica pe care o deprinsesem dintr-o sumedenie de filme, 
iar Rita răspundea prompt, fericită. 

Imi place rutina, şi mă obişnuisem cu aceasta nouă aşa 
de mult încât aproape că ajunsesem să cred eu însumi în 
ea. Era aşa de plictisitor încât îmi trimiteam la culcare 
adevăratul sine. De la mare depărtare, pe bancheta din 
spate, în cel mai întunecat ungher din Dexterland, îl 
puteam auzi pe Călătorul Întunecat cum începe să sforăie 
discret, fapt care era un pic înfricoşător şi mă făcea să mă 
simt pentru prima oară cam singur. Dar m-am ţinut de 
plan, desigur, construind un mic joc din vizitele pe care i le 
făceam Ritei, încercând să văd cât de departe puteam să- 
mping totul, conştient că Doakes mă privea şi, nădăjduiam 
eu, începea să se întrebe dacă nu cumva se înşelase în 
privinţa mea. Aduceam flori, bomboane, pizza. O sărutam 
pe Rita parcă şi mai cu foc în pragul uşii, cât să-i ofer lui 
Doakes cea mai bună scenă cu putinţă. Ştiu că era o treabă 
ridicolă, dar era singura armă de care dispuneam. 

Zile-n şir Doakes a rămas alături de mine. Aparițiile lui 
erau imposibil de anticipat, fapt care-l făcea încă şi mai 
ameninţător. Nu ştiam niciodată când sau unde s-ar fi 
putut ivi, iar asta mă făcea să mă simt de parcă ar fi fost 
mereu acolo. Dacă intram într-o băcănie, dădeam de 
Doakes, aşteptând printre broccoli. Dacă ieşeam la o tură 
cu bicicleta pe Old Cutler Road, undeva pe drum dădeam 
cu ochii de Fordul Taurus maroniu parcat sub un copac 
banian. Se putea să mai treacă o zi fără să-l zăresc, dar îi 
simţeam prezenţa, dând târcoale şi stând la pândă, şi nu- 
ndrăzneam să sper că se lăsase păgubaş; dacă nu-l vedeam 
însemna că fie era foarte bine ascuns, fie aştepta prilejul 
să-şi facă din nou apariţia surprinzătoare. 

Eram silit să mă transform într-un Dexter Diurn pe 
termen nedeterminat, ca un actor captiv în filmul în care 
joacă, ştiind că lumea reală există, chiar la o palmă dincolo 
de ecran, dar că este la fel de imposibil de atins ca luna. Şi 
tot ca luna, mi-a răsărit în minte gândul la Reiker. Gândul 

că-şi vede nestingherit de viaţa lui liniştită în cizmele alea 
roşii absurde era de nesuportat. 

Desigur, eram conştient că nici măcar Doakes n-ar fi 
putut s-o ţină aşa la nesfârşit. La urma urmei, primea un 
salariu frumuşel din partea contribuabililor din Miami 
pentru a-şi face treaba, şi din când în când trebuia să se 
achite de sarcini. Dar Doakes înţelegea prea bine că în 
mine creştea un val interior, şi era sigur că dacă va pune 
presiune suficient de mult, în cele din urmă deghizarea 
mea se va prăbuşi, TREBUIA să se prăbuşească, în vreme 
ce şoaptele reci care răzbăteau de pe bancheta din spate 
deveneau tot mai insistente. 

Aşa că iată-ne, într-un echilibru fragil pe tăişul unui 
cuţit, ceea ce, din nefericire, era doar o metaforă. Mai 
devreme sau mai târziu, trebuia să redevin eu însumi. Dar 
până atunci aveam s-o văd pe Rita de mult prea multe ori. 
Nici nu se compara cu mai vechea mea flacără, Călătorul 
Intunecat, dar aveam totuşi nevoie de identitatea mea 
secretă. Şi până când aveam să mă descotorosesc de 
Doakes, Rita era pentru mine şi pelerina, şi izmenele roşii, 
şi centura - costumul aproape complet. 

Foarte bine: o să stau pe canapea, uitându-mă la 
Survivor şi închipuindu-mi o variaţie interesantă a jocului, 
care cu siguranţă nu ar ajunge să se difuzeze la televizor. 
Dacă pur şi simplu l-ai adăuga pe Dexter printre 
naufragiaţii din film şi ai interpreta numele emisiunii ceva 
mai literal... 

Dar nu era totul atât de negru, deprimant şi îngrozitor. 
De câteva ori pe săptămână mă jucam un soi de de-a v-aţi 
ascunselea cu Astor, Cody şi restul fiarelor sălbatice din 
cartier, şi astfel ajungem înapoi de unde-am plecat: Dexter 
Dezarboratul, incapabil să mai navigheze prin viaţa lui 
normală, ancorat în schimb în mijlocul unei şlehte de copii, 
lângă o conservă goală de ravioli. Iar în serile-n care ploua, 
rămâneam în casă, în jurul mesei, în timp ce Rita se fâţâia 
de colo-colo, agitându-se cu rufele murdare, cu spălatul 
vaselor şi alte modalităţi de a perfecționa binecuvântarea 
domestică a cuibuşorului ei. 

Nu-s chiar aşa de multe jocuri pe care să le poţi 
desfăşura în casă cu doi copii de vârstă aşa de fragedă şi 
cu mintea praştie, cum sunt Astor şi Cody; majoritatea 
board-gameurilor nu erau interesante pentru ei ori erau 
imposibil de înţeles, în vreme ce majoritatea jocurilor de 
cărţi necesitau o simplitate debordantă a minţii pe care 
nici măcar eu nu puteam s-o mimez într-un mod 
convingător. Dar în cele din urmă ne-am oprit la 
spânzurătoarea: era educativ, creativ şi vag criminal, aşa 
încât toată lumea era mulţumită, chiar şi Rita. 

Dacă m-ai fi întrebat înainte să apară Doakes în peisaj ce 
părere am despre o viaţă cu spânzurătoarea şi bere Miller 
Lite, aş fi zis că nu prea e pe gustul meu, şi aş fi fost nevoit 
să recunosc că-mi plac lucrurile o idee mai întunecate. Dar 
pe măsură ce zilele treceau şi mă afundam tot mai tare în 
realitatea acestei deghizări, m-am văzut nevoit să mă- 
ntreb: nu cumva mă bucuram niţeluş cam mult de viaţa de 
Cap de Familie din Suburbie? 

Şi totuşi, era întrucâtva foarte reconfortant să le vezi pe 
lighioanele astea de Cody şi Astor potolite cu ceva atât de 
inofensiv ca spânzurătoarea. Entuziasmul pe care-l arătau 
în privinţa spânzurării figurinelor schiţate din linii mă 
făcea oarecum să simt că ar fi totuşi posibil să aparţinem 
cu toţii aceleiaşi specii. Simţeam o anumită înrudire cu ei, 
mai ales atunci când îi spânzurau pe omuleţii ăia. 

Astor a învăţat foarte repede să deseneze eşafodul şi 
liniuţele care corespundeau literelor. Era, desigur, mult 
mai verbală. „Din şapte litere”, spunea ea, apoi îşi muşca 
buza de sus şi adăuga „Ba nu, stai, e din şase”. În timp ce 
Cody şi cu mine dădeam greş, ea se năpustea asupra 
hârtiei, strigând: „Aha, o mână!”. Moment în care Cody se 
holba la ea cu faţa împietrită, iar apoi se uita în jos la 
silueta mâzgălită care atârna în laţ. Când era rândul lui şi 
noi ratam o încercare, spunea în şoaptă „Picior”, şi ne 
privea cu ceva ce ar fi putut trece drept triumf la o 
persoană care-şi arăta emoţiile. Iar când rândul de liniuţe 
de sub spânzurătoare se umplea într-un final cu 
transcrierea cuvântului respectiv, amândoi aruncau priviri 

pline de satisfacţie omului care atârna pe hârtie, ba chiar o 
dată sau de două ori Cody a şi spus „Mort“, înainte ca 
Astor să sară-n sus şi să ţopăie, strigând: „Incă o dată, 
Dexter! E rândul meu!” 

Totul foarte idilic. Micuța noastră familie era acum 
perfectă, numărând patru persoane, Rita, copiii şi 
Monstrul. Dar indiferent cât de multe figurine desenate din 
linii executam, treaba asta nu-mi omora şi îngrijorarea că 
timpul se scurgea foarte repede şi-n curând aveam să mă 
pomenesc bătrân şi încărunţit, prea firav să mai fiu în stare 
să ridic un cuţit de măcelar, clătinându-mă printre zilele 
mele înfiorător de banale, umbrit de un străvechi sergent 
Doakes şi de sentimentul unor şanse irosite. 

Atâta vreme cât nu găseam o cale de scăpare, mă aflam 
prins în laţ întocmai ca omuleţii desenaţi de Cody şi Astor. 
Foarte deprimant, şi mi-e ruşine să recunosc că aproape 
îmi pierdusem speranţa, ceea ce nu s-ar fi întâmplat 
niciodată dacă mi-aş fi amintit un singur lucru important. 

Mă aflam în Miami. 

Capitolul 7 


Desigur, nu putea dura la nesfârşit. Ar fi trebuit să ştiu 
că o asemenea situaţie nefirească ar fi trebuit să înceteze 
la un moment dat, lăsând locul normalităţii. La urma 
urmei, trăiam într-un oraş în care masacrele erau ca 
lumina soarelui - întotdeauna un pic îndărătul unui nor. La 
trei săptămâni de la întâlnirea mea tulburătoare cu 
sergentul Doakes, norii în sfârşit s-au risipit. 

Am avut noroc, pe bune - nu tocmai pianul care să pice 
din cer la care speram, dar totuşi, o coincidenţă fericită. 
Luam prânzul cu sora mea, Deborah. Scuzaţi-mă, ar fi 
trebuit să spun sergent Deborah. Ca şi tatăl ei, Harry, 
Debs e polițistă. Date fiind recentele rezultate fericite, 
fusese promovată, renunţase la costumul de prostituată pe 
care fusese nevoită să-l poarte din pricina misiunii ei sub 
acoperire în brigada de moravuri, a şters-o în sfârşit de pe 
trotuar şi s-a ales cu tresele de sergent. 

Treaba ar fi trebuit s-o bucure. La urma urmei, asta 
credea că îşi dorise: sfârşitul mandatului de pretinsă 
prostituată. Orice femeie ofiţer tânără şi cât de cât 
atrăgătoare de la brigada de moravuri şi corupţie se 
trezea, mai devreme sau mai târziu, implicată într-o 
operaţiune care viza reţele de prostituție, iar Deborah era 
foarte atrăgătoare. Dar aspectul atractiv şi înfăţişarea 
drăguță nu-i aduseseră niciodată vreun beneficiu bietei 
mele surioare, doar o stânjeniseră. Detesta să poarte orice 
i-ar fi dezvăluit nurii, iar misiunea de a sta pe străzi 
îmbrăcată cu pantaloni sexy şi top fără mâneci fusese 
pentru ea o adevărată tortură. Ajunsese în pericolul de a 
face riduri permanente. 

Fiindcă-s un monstru fără suflet, am tendinţa de a fi 
logic şi mă gândisem că noua ei misiune va marca sfârşitul 
martiriului Madonei Noastre Îmbufnate. Dar vai, nici 
măcar transferul la omucideri nu reuşise să-i aducă un 
zâmbet pe faţă. Undeva pe drum se hotărâse că oamenii 
legii ar trebui să-şi schimbe chipurile până când ajung să 

arate ca nişte capete uriaşe de peşti prost-dispuşi, iar ea 
se străduia din răsputeri să izbutească asta. 

Am mers la restaurant să luăm prânzul cu noua ei 
maşină de poliţie, un alt avantaj al promovării care chiar ar 
fi trebuit să-i aducă în viaţă o rază de soare cât de mică. 
Lucrurile nu păreau să stea aşa. Mă-ntrebam dacă trebuia 
să mă îngrijorez pentru ea. M-am strecurat într-un separeu 
din Cafe Relampago, restaurantul nostru cubanez favorit, 
uitându-mă la ea. Şi-a anunţat localizarea şi situaţia prin 
staţie, după care s-a proţăpit încruntată în faţa mea. 

— Da, sergent Bosumflici, am zis luând meniul. 

— 'Ţi se pare amuzant, Dexter? 

— Da. Foarte amuzant. Şi un pic trist în acelaşi timp. Ca 
viaţa însăşi. Mai ales viaţa ta, Deborah. 

— Du-te dracu', Charlie. Viaţa mea e bună. 

Şi ca să demonstreze asta a comandat un sandvici 
medianoche, cel mai bun din Miami, şi un batido de 
mamey, un milk-shake făcut din nişte fructe tropicale 
deosebite, al căror gust aduce a combinaţie de piersică şi 
pepene galben. 

Viaţa mea era la fel de bună ca a ei, aşa că am comandat 
şi eu la fel. Fiindcă eram clienţi fideli ai restaurantului, şi 
luam masa aici de când ne ştiam, chelnerul în vârstă şi 
nebărbierit ne-a smuls meniurile din mâini, afişând genul 
de mutră acră devenită model pentru Deborah, şi s-a 
îndreptat tropăind către bucătărie, precum Godzilla în 
drum spre Tokio. 

— Toată lumea e atât de veselă şi fericită, am zis. 

— Nu suntem în Cartierul domnului Rogers, Dex. 
Suntem în Miami. Aici numai tipii răi sunt fericiţi. 

Mi-a aruncat o privire perfect neutră, genul de uitătură 
tipică pentru poliţişti. 

— Tu cum de nu cânţi şi te distrezi? 

— Urât din partea ta, Deb, foarte urât. Sunt băiat bun de 
luni întregi. 

A luat o gură de apă. 

— Aha. Şi chestia asta te scoate din minţi. 

— Mult mai grav, am zis eu, şi m-a trecut un fior. Cred 

că mă face normal. 

— Pe mine una m-ai fi putut păcăli. 

— Trist, dar adevărat. M-am transformat într-o legumă 
care leneveşte la televizor. 

Am ezitat o clipă, după care am turnat tot. La urma 
urmei, dacă un băiat nu-şi poate spune problemele celor 
din familie, în cine să mai aibă încredere? 

— E vorba de sergentul Doakes, i-am zis. 

— E cu ochii pe tine rău de tot. Mai bine te-ai feri de el. 

— Bucuros. Doar că ele cel care nu se fereşte de mine. 

Privirea ei de poliţist s-a înăsprit. 

— Ce-ai de gând să faci în privinţa asta? 

Am deschis gura, gata să neg toate lucrurile la care mă 
gândisem, dar din fericire pentru binele sufletului meu 
nemuritor, înainte să-i trântesc o minciună am fost 
întrerupţi de sunetul staţiei lui Deb. Şi-a lăsat capul într-o 
parte, a luat de îndată staţia şi a anunţat că e pe drum. 

— Haide, mi-a ordonat ea în goană, îndreptându-se către 
uşă. 

Am urmat-o supus, oprindu-mă doar o clipă să las ceva 
bani pe masă. 

Când am ieşit eu din Relampago, Deborah era deja în 
maşină şi dădea cu spatele. M-am grăbit şi abia am apucat 
să ajung la portieră. Deja plecase din parcare până când 
am reuşit să-mi salt ambele picioare înăuntru. 

— Serios, Deb. Aproape că mi-am pierdut un pantof. Ce-i 
aşa de important? 

Deborah s-a încruntat, accelerând printr-o mică zonă 
liberă din trafic, treabă pe care doar un şofer din Miami ar 
fi încercat-o. 

— Nu ştiu, a spus, pornind sirena. 

Am clipit şi mi-am ridicat glasul cât să acopăr zgomotul. 

— Nu ţi-a zis dispecerul despre ce e vorba? 

— Ai auzit vreodată un dispecer să se bâlbâie, Dexter? 

— Hmm, nu, Deb, n-am auzit. S-a bâlbâit? 

Deb a ocolit brusc un autobuz de şcoală şi s-a avântat pe 
Bulevardul 386. 

— Mda, a zis, apoi a virat brusc pentru a evita un BMW 

plin de tineri, care-au început s-o înjure. Cred că-i vorba de 
o crimă. 

— Crezi. 

— Mda, mi-a răspuns, după care s-a concentrat asupra 
condusului şi n-am mai bătut-o la cap. 

Vitezele mari îmi amintesc întotdeauna că şi eu sunt 
muritor, mai ales pe şoselele din Miami. Cât priveşte Cazul 
Dispecerului Bâlbâit - Sergentul Nancy Drew şi cu mine 
aveam să aflăm cât de curând ce şi cum, mai ales la viteza 
asta, fără să mai punem la socoteală că un pic de aventură 
este mereu binevenită. 

În câteva minute, Deb a reuşit să ajungă în apropierea 
stadionului Orange Bowl fără să provoace pierderi 
importante de vieţi. Am ieşit pe şoselele de suprafaţă şi-am 
făcut o serie de viraje înainte să ajungem în faţa unei 
căsuțe de pe N.W. 4th Street. Pe stradă erau aliniate case 
trase parcă la indigo, toate mici şi înghesuite una într-alta, 
fiecare cu propriul gard zidit sau de sârmă. Multe dintre 
ele erau viu colorate şi aveau curtea pavată. 

Două maşini de patrulare erau deja parcate în faţa casei, 
cu girofarurile pornite. Doi poliţişti în uniformă întindeau 
banda galbenă care indică înfăptuirea unei crime, şi 
coborând din maşină am zărit un al treilea poliţist, pe 
scaunul din faţă al uneia dintre maşini, cu capul în mâini. 
Pe veranda casei un al patrulea poliţist stătea lângă o 
doamnă în vârstă. Spre verandă dădeau două trepte mici, 
iar doamna era aşezată pe cea mai de sus dintre ele. Părea 
că alternează bocetele cu vomitatul. Undeva, în apropiere, 
un câine urla aceeaşi notă iar şi iar. 

Deborah s-a îndreptat către cel mai apropiat poliţist. Era 
un tip solid de vârstă mijlocie, brunet, iar pe faţă i se citea 
dorinţa de a i se alătura colegului din maşină şi a-şi ţine la 
rândul lui capul în mâini. 

— Despre ce e vorba? l-a întrebat Deborah, arătându-i 
insigna. 

Polițistul a scuturat din cap fără să se uite la noi, după 
care a izbucnit: 

— Nu mai intru acolo, pot să-mi pierd şi pensia şi nu mai 


intru. 

Apoi s-a întors, aproape că s-a izbit de o maşină de 
patrulare, şi a continuat să întindă banda galbenă, de 
parcă l-ar fi apărat de ceea ce o fi fost în casă. 

Deborah a privit o vreme în gol după poliţist, apoi s-a 
uitat la mine. Sincer să fiu, nu prea-mi dădeam seama ce 
aş fi putut spune inteligent sau folositor, aşa că am rămas 
tăcuţi o vreme, uitându-ne unul la altul. Vântul flutura 
banda galbenă, iar câinele continua să urle, scoțând un soi 
de sunet care aducea cu un yodler, iar treaba asta nu era 
în măsură să-mi sporească afecțiunea pentru specia 
canină. Deborah a clătinat din cap. 

— Cineva trebuie să-l facă să tacă pe idiotul ăla de câine, 
a spus ea, după care s-a strecurat pe sub banda galbenă şi- 
a pornit spre uşa casei. 

Am urmat-o. După câţiva paşi mi-am dat seama că 
zgomotul făcut de câine se apropia tot mai tare - venea din 
casă, fiind vorba probabil de animalul de companie al 
victimei. Destul de frecvent animalele reacţionează rău la 
moartea stăpânului. 

Ne-am oprit lângă trepte, iar Deborah şi-a ridicat 
privirea către poliţist, citind numele de pe ecuson. 

— Coronel. Doamna aceasta e martoră? 

Polițistul nu s-a uitat la noi. 

— Mda, a zis el. Doamna Medina. Ea a sunat. 

Între timp, doamna în vârstă s-a aplecat înainte şi a 
vomitat. Deborah s-a încruntat. 

— Care-i treaba cu câinele? l-a întrebat. 

Coronel a scos un soi de lătrat, genul de sunet la limita 
dintre hohot de râs şi horcăit, dar nu ne-a răspuns şi nu s-a 
uitat la noi. 

Cred că Deborah se cam săturase şi e greu s-o 
învinovăţeşti pentru asta. 

— Ce dracu' se întâmplă aici? a întrebat nedumerită. 

Coronel şi-a întors capul spre noi. Pe faţa lui nu se putea 
citi nimic. 

— Vedeţi şi singuri, ne-a spus, după care s-a întors din 
nou. 

Deborah avea de gând probabil să spună ceva, dar apoi 
s-a răzgândit. În schimb s-a uitat la mine şi a ridicat din 
umeri. 

— Am putea să aruncăm şi noi o privire, i-am zis, în 
speranţa că nu păream din cale-afară de nerăbdător. 

Adevărul este că abia aşteptam să văd orice ar fi fost în 
stare să stârnească asemenea reacţii în rândul poliţiştilor 
din Miami. Sergentul Doakes s-ar putea foarte bine să mă 
împiedice să-mi fac singur de cap, dar nu mă putea opri să 
admir creativitatea altora. La urma urmei, era treaba mea, 
şi nu se spune că toţi ar trebui să ne bucurăm de slujbele 
noastre? 

Pe de altă parte, Deborah ezita cam mult, ceea ce nu-i 
stătea în fire. A aruncat înapoi o privire către maşina de 
poliţie în care se afla ofiţerul cu capul în mâini. Apoi s-a 
uitat iar la Coronel şi la bătrână, după care încă o dată la 
uşa din faţă a căsuţei. A tras aer adânc în piept, a răsuflat 
cu putere, după care a spus: 

— În regulă. S-aruncăm un ochi. 

Dar tot nu s-a clintit, aşa că am fost nevoit să mă strecor 
pe lângă ea şi să deschid eu uşa. 

Camera din faţă a căsuţei era întunecată, cu draperiile şi 
obloanele trase. Se vedea un singur scaun rătăcit care 
părea să fi fost achiziţionat dintr-un magazin cu lucruri la 
mâna a doua. Husa de pe el era atât de murdară încât era 
imposibil de spus ce culoare avea iniţial. Scaunul se afla în 
faţa unui televizor mic, aşezat pe o masă pliantă. In rest, 
camera era goală. O uşă deschisă, plasată cumva vizavi de 
intrarea din faţă lăsa să se strecoare un vag petic de 
lumină, de unde păreau a răzbate scâncetele câinelui, aşa 
că m-am îndreptat într-acolo, spre partea din spate a casei. 

Animalele nu mă plac, fapt care demonstrează că sunt 
mai inteligente decât credem noi că ar fi. Par să simtă ceea 
ce sunt de fapt, lucru care îi deranjează, şi adeseori îşi 
exprimă părerea într-un mod cât se poate de explicit. 
Motiv pentru care ezitam un pic să mă apropii de un câine 
aşa de supărat pe viaţă. Dar am trecut totuşi încetişor de 
uşă, strigând plin de speranţă: 


— Cuminte, cuţu, cuminte! 

Nu prea suna ca un căţel de treabă; părea a fi mai 
degrabă un pitbull turbat, cu probleme la mansardă. Totuşi 
mereu încerc să mă arăt înţelegător, chiar şi faţă de 
prietenii noştri canini. Cu o expresie blajină pe chip, care 
putea fi lesne considerată o dovadă a iubirii mele pentru 
animale, am făcut un pas către uşa care se bălăngănea şi 
care dădea în mod evident către bucătărie. 

În momentul în care am atins uşa, am auzit o şoaptă 
vagă şi neliniştită din partea Călătorului Intunecat, aşa că 
m-am oprit. „Poftim?” am întrebat, dar n-am primit niciun 
răspuns. Am închis ochii o clipă, dar pagina era goală; nici 
pomeneală de mesaj secret strecurat în spatele pleoapelor 
mele. Am ridicat din umeri, am deschis uşa şi am intrat în 
bucătărie. 

Partea de sus a încăperii era vopsită într-o nuanţă de 
galben, parcă pătată de grăsime, în vreme ce partea de jos 
era acoperită de plăci vechi de gresie albă cu dungi 
albastre. Intr-un colţ se vedea un mic frigider, iar pe blatul 
mesei era o plită electrică. Un gândac de bucătărie a luat-o 
la goană pe după blatul mesei şi s-a ascuns sub frigider. 
Singura fereastră a încăperii fusese acoperită de o placă 
de pal bătută în cuie, astfel încât iluminatul era asigurat de 
un bec care atârna din tavan. 

Sub bec se afla o masă mare, grea, veche, genul de masă 
cu picioare zdravene, finisată precum cele de porțelan. O 
oglindă uriaşă atârna pe perete, într-un unghi care 
îngăduia să se reflecte orice va fi fost pe masă. Iar în 
reflexia respectivă, zăcând pe masă, se afla un... o... 

Mda. Bănuiesc că-ncepuse viaţa drept un soi de fiinţă 
umană, foarte probabil fiind vorba de un bărbat, hispanic. 
Foarte greu să-ţi dai seama de asta din felul în care arăta, 
treabă care, recunosc, m-a cam zăpăcit un pic. Şi totuşi, în 
afara surprizei, am fost nevoit să admir seriozitatea cu 
care fusese făcută treaba, şi dibăcia. Orice chirurg ar fi 
invidiat o asemenea operă de artă, deşi ar fi fost puţin 
probabil ca vreun chirurg să poată justifica o asemenea 
lucrare într-o instituţie de sănătate. 


De pildă, nu mi-ar fi trecut niciodată prin minte să-i tai 
cuiva buzele şi pleoapele atât de perfect, fără să afectez în 
vreun fel globii oculari, care în cazul de faţă se-nvârteau 
încoace şi-ncolo, fără să se poată închide sau clipi, 
întorcându-se mereu la oglinda respectivă. E doar o 
bănuială, dar cred că pleoapele fuseseră rezolvate 
ultimele, la multă vreme după ce nasul şi urechile fuseseră 
îndepărtate cu atâta grijă. Totuşi, nu mă puteam hotări 
dacă eu unul aş fi făcut asta înainte sau după îndepărtarea 
braţelor, picioarelor, organelor genitale etc. O serie grea 
de alegeri, dar, după cum arătau lucrurile, se părea că 
totul fusese făcut cum trebuie, ca la carte chiar, de cineva 
care avea multă practică la activ. Adeseori vorbim despre 
o treabă făcută curat ca fiind „chirurgicală”. Numai că-n 
cazul de faţă era vorba de chirurgie pe bune. Nu se vedea 
nici strop de sângerare, nici măcar în zona gurii, unde 
buzele şi limba fuseseră îndepărtate. Chiar şi la dinţi; n- 
aveai cum să nu admiri o muncă aşa de serioasă. Fiecare 
incizie fusese închisă profesionist; câte un bandaj alb 
fusese plasat la fiecare umăr, în locurile în care atârnaseră 
cândva braţele, iar restul tăieturilor se vindecaseră deja, 
într-un fel pe care ţi-ai dori să-l afli în cele mai multe 
dintre spitale. 

Totul de pe corp fusese tăiat, absolut totul. Nu rămăsese 
nimic din el, doar un cap gol, lipsit de trăsături, ataşat de 
un trup despovărat. Nu-mi puteam închipui cum era cu 
putinţă una ca asta fără să omori chestia în cauză şi mă 
depăşea clar treaba când venea vorba de intenţie - de ce 
ar face cineva aşa ceva? leşea la iveală o cruzime care te 
făcea să te-ntrebi dacă universul era, la urma urmei, o idee 
bună sau nu. lertaţi-mă dacă sună cumva ironic ce spun, 
mai ales venind din partea lui Dexter-Cap-De-Mort, dar 
ştiu foarte bine cine sunt eu cu adevărat, şi nu am nicio 
legătură cu aşa ceva. Fac ceea ce i se pare neapărat 
necesar Călătorului Intunecat, şi numai celor care-o merită 
cu prisosinţă, şi-ntotdeauna se-ncheie cu moartea - ceea ce 
sunt sigur că fiinţa de pe masă ar fi fost de acord că nu-i 
chiar aşa de rău la urma urmei. 

Dar asta... să faci totul cu atât de multă grijă şi răbdare 
şi să laşi victima în faţa unei oglinzi... aproape că trăiam 
un sentiment de mirare întunecată ieşind la suprafaţă, de 
parcă pentru întâia oară Călătorul Intunecat se simţea 
niţeluş cam lipsit de însemnătate. 

Chestia de pe masă nu a părut să-mi observe prezenţa. 
Pur şi simplu scotea acelaşi sunet, ca un scâncet de câine, 
întruna, pe acelaşi ton oribil, tremurător, iar şi iar. 

Am auzit-o pe Deb oprindu-se brusc în spatele meu. 

— Isuse, a spus ea. O, Doamne... Ce e asta? 

— Nu ştiu, am zis. Dar măcar nu e un câine. 

Capitolul 8 


S-a simţit un foarte discret curent de aer, aşa că m-am 
uitat dincolo de Deborah şi am observat că sosise 
sergentul Doakes. A aruncat o privire de jur-împrejurul 
camerei, după care ochii i s-au oprit asupra mesei. 
Recunosc că eram curios să văd care-i va fi reacţia faţă de 
ceva atât de extrem şi a meritat aşteptarea. Când Doakes a 
observat exponatul central din bucătărie, ochii i-au rămas 
aţintiţi asupra lui şi s-a oprit complet, de parcă s-ar fi 
preschimbat într-o statuie. După un lung răgaz s-a 
îndreptat în direcţia respectivă, alunecând încet, ca şi cum 
ar fi fost tras de o sfoară. A trecut pe lângă noi, parcă fără 
să bage de seamă că ne aflam acolo, şi s-a oprit lângă 
masă. 

Timp de câteva secunde s-a holbat la arătare. După care, 
tot fără să clipească, a căutat în buzunarul hainei sport şi 
şi-a scos pistolul. Încet, fără nicio expresie, l-a îndreptat 
spre punctul dintre cei doi ochi fără pleoape ai fiinţei care 
încă mai scheuna. Se pregătea să tragă. 

— Doakes, a zis Deborah cu o voce care semăna cu un 
croncănit sec, după care şi-a dres glasul şi a încercat din 
nou. Doakes! 

Doakes nu a răspuns, nici nu şi-a mutat privirea, dar 
totuşi n-a apăsat pe trăgaci şi mi-a părut rău că n-a făcut-o. 
La urma urmei, ce aveam de gând să facem cu chestia 
asta? Nu avea cum să ne spună cine-i făcuse asta. Plus că 
aveam o bănuială că zilele în care se numărase printre 
membrii utili ai societăţii luaseră sfârşit. De ce să nu-l 
lăsăm pe Doakes să-i curme chinul? După care eu şi Deb, 
fără voia noastră, am fi fost nevoiţi să depunem mărturie 
despre cele săvârşite de Doakes, el ar fi fost concediat, 
poate chiar închis, şi astfel problemele mele s-ar fi sfârşit. 
Părea o soluţie aşa de bună, dar, desigur, nu era o treabă 
pe care Deborah să o accepte. Uneori are tendinţa să 
devină extrem de exagerată şi oficială. 

— Lasă arma jos, Doakes, i-a spus. 

În ciuda faptului că restul corpului său a rămas perfect 
nemişcat, Doakes şi-a întors capul spre ea. 

— E singurul lucru care se mai poate face. Crede-mă. 

Deborah a clătinat din cap. 

— Ştii că n-o poţi face. 

S-au holbat o vreme unul la altul, după care privirea lui 
s-a abătut asupra mea. Era incredibil de greu pentru mine 
să mă uit în ochii lui fără să-i arunc şi o vorbă, ceva de 
genul: „Eh, la dracu’, fă-o!”. Dar cum-necum am reuşit, iar 
Doakes a îndreptat pistolul către tavan. S-a uitat din nou la 
arătare, a clătinat din cap şi a lăsat pistolul la o parte. 

— La dracu”, a zis el. Ar fi trebuit să mă lăsaţi. 

După care s-a întors şi a ieşit rapid din încăpere. 

În următoarele câteva minute camera s-a umplut cu 
oameni care încercau cu disperare să-şi facă treaba fără să 
se uite la cel de pe masă. Camilla Figg, o laborantă plinuţă, 
tunsă scurt, ale cărei expresii faciale s-au limitat 
întotdeauna fie la înroşire, fie la holbare, plângea încetişor 
în timp ce căuta amprente. Angel Batista, sau Angel-fără- 
legătură, cum îi ziceam noi, fiindcă aşa se recomanda 
întotdeauna, s-a albit la faţă şi am văzut cum i-a căzut 
falca, dar a găsit puterea să rămână în cameră. Vince 
Masuoka, un coleg de serviciu care în mod normal se purta 
de parcă doar s-ar fi pretins uman, tremura atât de tare 
încât a fost nevoit să iasă afară şi să stea pe verandă. 

Am început să mă-ntreb dacă nu cumva ar fi trebuit să 
mă prefac la rândul meu oripilat, doar ca să nu bată la 
ochi. Poate trebuia să ies afară şi să mă aşez lângă Vince. 
Ce se spune în asemenea momente? Se vorbeşte despre 
baseball? Despre vreme? Cu siguranţă, nu s-ar cuveni să 
pomeneşti nimic despre chestia de care fuge toată lumea, 
şi totuşi, spre surprinderea mea, mi-am dat seama că nu 
mă deranja să discut despre asta. Adevărul e că toată 
treaba începea să stârnească un vag interes din partea 
unei Anumite Părţi Lăuntrice. M-am străduit de-a lungul 
timpului din răsputeri să nu atrag atenţia asupra mea, şi 
uite-acum pe unul care făcea exact pe dos. Cu siguranţă 
monstrul se dădea în spectacol cu un motiv şi putea fi 

vorba doar un spirit de competiţie perfect natural, dar 
totuşi treaba aia părea un pic enervantă, chiar dacă pe 
mine unul mă intriga, făcându-mă să-mi doresc să aflu mai 
multe. Cine-o fi făcut asta nu semăna cu nimeni altcineva 
pe care-l mai cunoscusem. Oare să-l trec pe prădătorul 
anonim pe lista mea? Sau să mă prefac oripilat şi să ies 
afară pe verandă? 

În timp ce cântăream această grea alegere, sergentul 
Doakes a trecut pe lângă mine şi abia dacă mi-a aruncat o 
privire, moment în care mi-am reamintit că din pricina lui 
nu-mi puteam continua treaba cu lista personală pentru 
moment. Era oarecum deconcertant, dar totuşi mi-a 
înlesnit întrucâtva luarea unei decizii. Am început să-mi 
compun o mină corespunzător de tulburată, dar n-am 
apucat să trec de etapa sprâncenelor ridicate. Doi 
paramedici au intrat în goană, plini de importanţă, şi au 
încremenit când au dat cu ochii de victimă. Unul dintre ei 
a ieşit imediat în fugă din cameră. Cealaltă, o tânără de 
culoare, s-a întors către mine şi mi-a spus: 

— Ce dracu' se presupune c-ar trebui să facem noi? 

Apoi a început să plângă şi ea. 

Trebuie să  recunoaşteţi c-avea dreptate. Soluţia 
sergentului Doakes începea să pară mai practică, elegantă 
chiar. Nu prea părea să aibă vreun rost să iei arătarea pe o 
targă, s-o urci într-o salvare şi apoi să goneşti cu ea prin 
traficul din Miami pentru a o depune într-un spital. După 
cum zisese atât de elegant tânăra doamnă: „ce dracu' se 
presupunea c-ar fi trebuit să facem?”. Dar era limpede că 
trebuia făcut ceva. Dacă doar am fi lăsat arătarea acolo şi 
ne-am fi fâţâit de colo-colo, în cele din urmă ar fi depus 
cineva o plângere împotriva mulţimii de poliţişti care 
vomitau în curte, chestie care ar fi dat foarte rău pentru 
imaginea departamentului. 

Deborah a fost cea care a organizat niţel lucrurile în cele 
din urmă. l-a convins pe paramedici să sedeze victima şi 
apoi să o ridice, fapt care le-a permis laboranţilor 
surprinzător de scârbiţi să se întoarcă şi să-şi reia treaba. 
Liniştea care s-a lăsat în micuța locuinţă după ce 

sedativele au preluat controlul asupra arătării era de-a 
dreptul mirifică. Paramedicii au acoperit chestia, au suit-o 
pe targă fără să o scape pe jos şi au transportat-o afară, în 
lumina asfinţitului. 

Tocmai la ţanc; chiar când ambulanţa pleca de la faţa 
locului, au început să apară carele de transmisie. Într-un 
fel era păcat; mi-ar fi făcut mare plăcere să văd reacţia 
unor reporteri, mai ales a lui Rick Sangre. Se arătase a fi 
cel mai fervent susţinător al zicalei „dacă sângerează, 
atenţia-i trează”, şi nu-l văzusem vreodată să manifeste 
vreun strop de durere sau groază în afara momentelor 
când transmitea în direct sau a celor în care-i stătea rău 
părul. Dar n-a fost să fie. Până să se pregătească de 
transmisie cameramanul lui Rick, nu mai era nimic de 
văzut în afara casei împrejmuite cu bandă galbenă, plus 
câţiva poliţişti cu feţele picate, care nici într-o zi bună nu 
prea ar fi avut ce să-i spună lui Sangre, darămite astăzi, 
când probabil nici numele n-ar fi fost în stare să şi-l 
rostească. 

Nici eu nu prea aveam mare lucru de făcut. Venisem cu 
maşina lui Deborah, aşa că nu aveam cu mine trusa de 
lucru, şi-n orice caz nu se zărea vreo pată de sânge. De 
vreme ce acesta era domeniul meu, simţeam că ar trebui 
să găsesc ceva şi să mă fac cumva util, numai că prietenul 
nostru chirurg fusese prea grijuliu. Doar ca să fiu sigur, 
am aruncat o privire prin restul casei, dar nu era mare 
lucru. Mai era un dormitor mic, o baie şi mai mică şi o 
debara. Nicăieri nu se găsea nimic, asta dacă nu punem la 
socoteală o saltea veche, ca vai de ea, aflată pe podeaua 
din dormitor. Arăta de parcă ar fi fost cumpărată de la 
acelaşi magazin de chilipiruri ca şi scaunul din sufragerie, 
şi se aplatizase mai ceva ca o friptură cubaneză. Nicio altă 
mobilă sau vreun obiect de gospodărie, nici măcar o 
lingură de plastic. 

Singurul lucru care arăta o vagă urmă de personalitate 
era ceva ce găsise Angel-fără-legătură sub masă, în vreme 
ce eu terminam turul casei. 

— Hopa! a exclamat el şi a ridicat de jos cu penseta o 

bucată de hârtie. 

M-am apropiat ca să văd despre ce era vorba. Abia dac-a 
meritat efortul; nu era decât o pagină mică şi albă, din 
care fusese rupt un mic dreptunghi la un capăt. M-am uitat 
peste capul lui Angel şi, fix acolo, pe marginea mesei, era 
dreptunghiul lipsă, lipit cu bandă adezivă. 

— Mira, am zis, şi Angel mi-a aruncat o privire. 

— Aha, a mormăit. 

În timp ce examina cu atenţie banda adezivă - 
amprentele se imprimă de minune pe banda adezivă - a 
lăsat pe podea bucata de hârtie, aşa că m-am aşezat pe 
vine ca să o văd. Se vedeau nişte litere scrise foarte 
subţire. M-am aplecat mai mult ca să le pot citi: 
LOIALITATE. 

— Loialitate? am zis. 

— Sigur. Nu-i asta o virtute importantă? 

— Să-l întrebăm, am zis, iar Angel s-a înfiorat într-atât 
încât aproape că a scăpat penseta pe jos. 

— Me cago en diez’, ce mizerie! a spus el, apoi a luat o 
pungă de plastic în care să pună bucata de hârtie. 

Asta nu părea să fie ceva la care să merite să asişti, şi 
chiar că nu prea era nimic altceva de văzut pe acolo, aşa 
că m-am îndreptat către uşă. 

Cu siguranţă nu sunt criminalist profesionist, dar din 
pricina hobby-ului meu întunecat adeseori observ cu o 
oarecare atenţie crimele altora care par să facă parte din 
tagma mea. Totuşi, treaba asta era dincolo de limitele 
oricărui lucru pe care l-am văzut sau l-am imaginat 
vreodată. Nu era nici urmă de semn care să ofere indicii 
despre personalitatea celui vinovat sau despre motivațiile 
lui, şi eram aproape la fel de intrigat pe cât eram de iritat. 
Ce soi de prădător e în stare să-şi lase prada în urmă, s-o 
lase să se zvârcolească? 

Am ieşit şi m-am aşezat pe verandă. Doakes era într-o 
discuţie cu căpitanul Matthews, spunându-i ceva care-l 
făcea pe căpitan să pară îngrijorat. Deborah stătea 

aplecată lângă bătrână, vorbindu-i în şoaptă. Simţeam că 
începe să adie o briză, din aceea discretă care vine taman 
înainte de furtuna de amiază, şi tocmai când ridicam 
privirea din pământ, cei dintâi picuri mari de ploaie au 
început să păteze asfaltul. Sangre, care stătuse până 
atunci lângă banda galbenă fluturându-şi microfonul şi 
încercând să-i atragă atenţia căpitanului Matthews, s-a 
uitat în sus către nori şi, când tunetele au început să 
răsune, şi-a aruncat microfonul înspre producător şi s-a 
adăpostit în carul de transmisie. 

Şi-n burta mea se petrecea un tumult, moment în care 
mi-am adus aminte că uitasem să iau prânzul din cauza 
întregii agitaţii. Aşa nu mergea; trebuia să-mi păstrez 
forţele. Metabolismul meu ridicat, perfect natural, avea 
nevoie de o atenţie constantă: Dexter nu e făcut pentru 
diete. Dar depindeam de Deborah pentru a mă duce cu 
maşina, şi aveam sentimentul, de fapt, doar o bănuială, că 
nu va empatiza chiar în clipa aia cu dorinţa mea de a 
mânca. M-am uitat iar la ea. O consola pe bătrâna doamnă 
Medina, care după câte se părea nu mai dădea la boboci, 
trecând în schimb la suspine. 

Am oftat la rândul meu şi m-am îndreptat către maşină 
prin ploaie. Nu prea îmi păsa că mă ud. Se pare că aveam 
să aştept mult şi bine până când să fiu uscat din nou. 


Într-adevăr, a fost o aşteptare lungă, de peste două ore. 
Am rămas în maşină, ascultând radioul şi încercând să-mi 
închipui cum era să mănânci, bucată cu bucată, un 
sandvici medianoche: crănţănitul crustei, atât de crocantă 
şi de bine prăjită încât îţi zgârie interiorul gurii în timp ce 
muşti. Apoi cea dintâi aromă de muştar, urmată de 
liniştitoarea brânză şi de carnea sărată. Următoarea 
îmbucătură - o bucată de murătură. O mestec; las aromele 
să se întrepătrundă. Înghit. Iau o gură de Iron Beer (care 
se pronunţă Iroan Baier şi n-are legătură cu berea, e o apă 
minerală). Oftez. Mai degrabă aş prefera să mănânc decât 
să fac orice altceva, în afara unui joc cu Călătorul. E un 
adevărat miracol genetic că nu sunt gras. 

Ajunsesem la al treilea sandvici imaginar când Deborah 
s-a întors în sfârşit la maşină. S-a strecurat pe locul 
şoferului, a închis portiera şi a rămas nemişcată, uitându- 
se în faţă prin parbrizul udat de ploaie. Ştiam că nu era cel 
mai potrivit lucru pe care putem să i-l spun, dar nu m-am 
putut abţine. 

— Pari abătută, Deb. Hai să mâncăm de prânz. 

A clătinat din cap, dar nu a spus nimic. 

— Poate un sandvici bun. Sau o salată de fructe să-ți 
ridice nivelul de zahăr din sânge? O să te simţi mai bine 
după. 

S-a uitat la mine, dar nu mi-a aruncat genul de privire 
care să includă promisiunea unui prânz într-un viitor 
îndeajuns de apropiat. 

— Ăsta-i motivul pentru care am vrut să mă fac polițistă, 
mi-a spus. 

— Salata de fructe? 

— Ce s-a întâmplat acolo, a zis privind iarăşi prin 
parbriz. Vreau să pun mâna pe el, pe oricine e capabil să 
facă aşa ceva unei alte fiinţe umane. Îmi doresc atât de 
mult să-l prind încât parcă-i simt mirosul. 

— Miroase a sandvici, Deborah? Pentru că... 

A lovit puternic volanul, cu podul palmelor. Iar şi iar. 

— La dracu’! La mama dracu'! 

Am oftat. Bietul Dexter, amărât de atâta vreme, nu avea 
să primească nici măcar un codru de pâine. Şi totul fiindcă 
Deborah avusese te miri ce epifanie din pricina unei bucăţi 
de carne mişcătoare. Desigur, era o chestie îngrozitoare, 
iar lumea ar fi fost un loc mult mai bun dacă n-ar fi existat 
cineva în stare să facă asemenea lucruri, dar asta-nsemna 
că trebuia să ratăm prânzul? Nu trebuia să ne păstrăm cu 
toţii puterile ca să-l prindem pe tipul respectiv? Şi totuşi, 
nu părea să fie momentul cel mai potrivit în care să discut 
asta cu Deborah, aşa că pur şi simplu am rămas acolo 
lângă ea, uitându-mă cum se scurge ploaia pe parbriz şi 
mâncând un sandvici imaginar, al patrulea. 


A doua zi dimineaţă nici nu apucasem bine să mă 

instalez în locşorul meu de la serviciu, că a şi sunat 
telefonul. 

— Căpitanul Matthews vrea să-i vadă pe toţi cei care au 
fost acolo ieri, a spus Deborah. 

— Bună dimineaţa, surioară. Sunt bine, mulţumesc, tu? 

— Imediat, a mai adăugat ea, după care a închis. 

Lumea poliţiştilor e alcătuită din rutină, atât oficial, cât 
şi neoficial. Asta-i una dintre pricinile pentru care-mi 
iubesc munca. Ştiu întotdeauna ce urmează, astfel că am 
mai puţine reacţii umane de memorat pentru a le 
reproduce ulterior când e momentul potrivit, aşadar mai 
slabe şanse să fiu prins cu garda jos şi să reacţionez într- 
un fel care ar putea pune la îndoială apartenenţa mea la 
rasa umană. 

Din câte ştiam, căpitanul Matthews nu-i mai chemase 
niciodată pe „toţi cei care-au fost de faţă”. Chiar şi-n 
cazurile extrem de mediatizate, obiceiul lui era să se ocupe 
el de presă şi de informarea superiorilor ierarhici, lăsându- 
i pe ofiţerii de investigaţie să lucreze concret la caz. Nu-mi 
venea în minte niciun motiv pentru care ar fi încălcat acest 
protocol, chiar şi-ntr-un caz atât de puţin obişnuit ca 
acesta. Şi cu atât mai puţin atât de repede - abia dacă 
avusese timp să aprobe un comunicat de presă. 

Dar „imediat” însemna chiar imediat, aşa mi se părea, 
aşa că am pornit agale spre biroul căpitanului. Secretara 
lui, Gwen, una dintre cele mai eficiente femei care au 
văzut vreodată lumina zilei, se afla la biroul ei. Este de 
asemenea şi una dintre cele mai serioase şi sobre, astfel că 
mi se părea imposibil să nu o zgândăr niţel. 

— Gwendolyn! Imaginea ideală a frumuseţii 
scânteietoare! Hai să zburăm în laboratorul cu probe de 
sânge! i-am zis intrând în birou. 

A făcut semn cu capul înspre uşa de la capătul încăperii. 

— Sunt în sala de conferinţe, a zis, fără să i se clintească 
niciun muşchi pe faţă. 

— Ăsta-i un refuz? 

Şi-a mişcat capul un centimetru mai la dreapta. 

— Uşa de acolo, a zis ea. Te aşteaptă. 

Într-adevăr, aşa era. În capul mesei de conferinţe stătea 
încruntat căpitanul Matthews, cu o ceaşcă de cafea în faţă. 
În jurul mesei erau Deborah şi Doakes, Vince Masuoka, 
Camila Figg şi cei patru poliţişti în uniformă care 
marcaseră perimetrul în jurul căsuţei până să ajungem noi. 
Matthews a clătinat din cap înspre mine şi-a spus: 

— Acum suntem toţi? 

Doakes a încetat să se mai holbeze la mine şi a zis: 

— Paramedicii. 

Matthews a clătinat din cap. 

— Nu-i problema noastră. Va vorbi cineva cu ei mai 
târziu. 

Şi-a dres glasul şi a aruncat o privire în jos, ca şi cum ar 
fi consultat un scenariu invizibil. 

— În regulă, a spus, şi şi-a dres glasul din nou. Acest, 
hmm... eveniment care s-a petrecut ieri pe, hmm, NW 4th 
Street, a ajuns, hmm... la cel mai înalt nivel. 

A ridicat privirea din pământ şi pentru o clipă am crezut 
că era impresionat. 

— Foarte înalt, cel mai înalt. Aşadar vi se ordonă să nu 
dezvăluiţi nimic din ceea ce aţi văzut, aţi auzit sau aţi 
surprins în legătură cu evenimentul de ieri şi locul în care 
s-a petrecut. Niciun comentariu, public sau privat, de 
niciun fel. 

S-a uitat apoi la Doakes, care aproba din cap, după care 
a aruncat o privire de jur-împrejurul mesei, tuturor. 

— Prin urmare, ah... 

Căpitanul Matthews s-a încruntat, dându-şi seama că de 
fapt nu avea ce alt „prin urmare” să ne transmită. Din 
fericire pentru reputaţia lui de bun orator, chiar atunci s-a 
deschis uşa. Ne-am uitat cu toţii să vedem cine intră. 

Cadrul uşii era ocupat în întregime de silueta unui 
bărbat foarte solid, într-un costum foarte frumos. Nu purta 
cravată, iar cei trei nasturi de sus ai cămăşii erau 
desfăcuţi. Pe degetul mic de la mâna lui stângă sclipea un 
inel cu diamant. Avea părul înfoiat şi aranjat cu stil. Părea 
să fi avut vreo patruzeci de ani, dar timpul nu prea se 
purtase bine cu nasul lui. O cicatrice îi pornea de-a 

curmezişul dinspre sprânceana dreaptă, în vreme ce alta i 
se zărea pe o parte a bărbiei, dar impresia de ansamblu nu 
era că ar fi fost desfigurat, ci mai degrabă că i s-ar fi 
decernat o decorație. Ne-a privit pe toţi cu un rânjet vesel 
şi strălucitor, cu ochii lui albaştri inexpresivi, oprindu-se o 
clipă în cadrul uşii parcă pentru a marca momentul, după 
care şi-a îndreptat privirea către cel aflat în capul mesei şi- 
a întrebat: 

— Căpitanul Matthews? 

Căpitanul era un bărbat destul de voinic, foarte 
masculin, dar părea de-a dreptul pipernicit şi efeminat pe 
lângă noul venit, şi cred că şi el a simţit asta. Totuşi, a 
strâns cu putere din fălcile bărbăteşti şi-a spus: 

— Întocmai. 

Uriaşul s-a îndreptat către Matthews cu mâna întinsă. 

— Încântat de cunoştinţă, căpitane. Sunt Kyle Chutsky. 
Am vorbit la telefon. 

În timp ce-şi strângeau mâinile, străinul a aruncat o 
privire în jurul mesei, făcând o pauză când a ajuns la 
Deborah, înainte de a-şi îndrepta din nou atenţia către 
Matthews. Dar după nici jumătate de secundă, a început să 
scaneze din nou încăperea din priviri şi s-a holbat o clipă la 
Doakes. Niciunul dintre ei nu a spus nimic, nu s-a mişcat, 
nu a scos vreun sunet, nici nu i-a întins celuilalt o carte de 
vizită, dar sunt absolut sigur că se cunoşteau. Fără să 
recunoască asta în vreun fel, Doakes şi-a pironit privirea 
pe masa dinaintea lui, iar Chutsky şi-a îndreptat atenţia 
din nou către căpitan. 

— Căpitane Matthews, ai un departament grozav pe 
mână. Am auzit numai lucruri bune despre voi. 

— Vă mulţumesc... domnule Chutsky, a spus Matthews 
înţepat. Luaţi un loc? 

Chutsky i-a zâmbit larg, fermecător. 

— Mulţumesc, da, a spus el şi s-a aşezat pe scaunul liber 
de lângă Deborah. 

Ea nu s-a întors să-l privească, dar din locul în care mă 
aflam, de partea cealaltă a mesei, puteam zări o uşoară 
roşeaţă cum îi urcă pe gât şi i se-ntinde pe faţă, 

cuprinzându-i fruntea încruntată. 

Moment în care am putut auzi vag pe cineva în 
străfundurile creierului lui Dexter cum îşi drege glasul şi 
zice: „lertaţi-mă, o clipă, dar ce dracu’ se petrece aici?” 
Probabil că cineva îmi pusese nişte LSD în cafea, fiindcă 
ziua asta începea să semene cu una a lui Dexter în [ara 
Minunilor. De ce ne aflam noi aici? Cine era bărbatul ăsta 
uriaş, plin de cicatrice, care-l stresa pe căpitanul 
Matthews? Cum de se cunoştea cu Doakes? Şi de ce, în 
numele Domnului şi-al tuturor lucrurilor strălucitoare şi 
ascuţite de pe faţa pământului, chipul lui Deborah prindea 
o nuanţă roşiatică tot mai intensă? 

Adeseori mă pomenesc în situaţii în care parcă toată 
lumea ar fi citit deja manualul de utilizare al unui lucru, în 
vreme ce bietul Dexter nici să bage cablul A în fanta B nu 
e-n stare. De regulă, are de-a face cu o firească emotie 
umană, ceva înţeles de toată lumea. Din nefericire, Dexter 
e de pe altă planetă şi nu simte şi nici nu pricepe 
asemenea lucruri. Tot ce pot face e să adun la repezeală 
câteva mici indicii care să mă ajute să mă dumiresc ce fel 
de expresie ar trebui să adopt până când revin lucrurile pe 
făgaşul normal. 

M-am uitat la Vince Masuoka. Eram probabil mai 
apropiat de el decât de oricare alt tehnician de laborator, 
şi nu doar fiindcă aduceam pe rând gogoşi. Mereu lăsa 
impresia că trece prin viaţă cu prefăcătorie, la fel ca mine, 
de parcă ar fi urmărit mai multe filmuleţe din care învăţa 
cum trebuie să zâmbeşti şi să vorbeşti cu oamenii. Nu era 
la fel de talentat la prefăcătorii ca mine, iar rezultatele nu 
erau niciodată la fel de convingătoare ca-n cazul meu, dar 
cert e că simţeam că aparţinem cumva aceleiaşi specii. 

Chiar acum părea nedumerit şi intimidat, încercând din 
greu să-nghită în sec, dar fără prea mare succes. Niciun 
indiciu aici. 

Camilla Figg se holba într-un punct pe peretele din faţa 
ei. Era palidă, dar pe ambii obraji i se vedea o pată roşie. 

Deborah, cum am pomenit deja, se prelingea pe scaun şi 
părea extrem de preocupată să se-nroşească tot mai tare la 

faţă. 

Chutsky a lovit în masă cu podul palmei, afişând un 
zâmbet larg, după care a spus: 

— Vreau să vă mulţumesc tuturor pentru cooperarea la 
treaba asta. E foarte important să nu divulgăm nimic până 
când oamenii mei nu preiau cazul. 

Căpitanul Matthews şi-a dres glasul. 

— Aham. Eu, hmm, bănuiesc că doriţi să ne continuăm 
rutina procedurilor de investigare, să... hmm... interogăm 
martorii şi toate cele. 

Chutsky a clătinat încet din cap. 

— În niciun caz. Vreau ca oamenii tăi să iasă imediat din 
schemă. Vreau ca întregul tablou să înceteze să mai existe, 
să dispară complet - pentru cei din departamentul pe care- 
l conduci, căpitane, cazul acesta nici nu s-a petrecut. 

— Preluaţi dumneavoastră investigația? a întrebat 
Deborah. 

Chutsky s-a uitat la ea, iar zâmbetul de pe faţă i s-a lăţit 
şi mai tare. 

— Exact, a spus el. 

Şi probabil că ar fi continuat să rânjească la ea dacă n-ar 
fi fost intervenţia lui Coronel, ofiţerul care stătuse pe 
verandă lângă bătrâna în lacrimi, care vomita. Şi-a dres 
glasul la rândul lui şi a spus: 

— Bun, bine, doar o clipă, iar în vocea lui se putea simţi 
o anumită doză de ostilitate care-i amplifica accentul 
altminteri discret. 

Chutsky s-a întors să-l privească, arborând acelaşi 
zâmbet. Coronel părea că nu e-n apele lui, dar a înfruntat 
privirea veselă a lui Chutsky. 

— Încercaţi să ne-mpiedicaţi să ne facem treaba în cazul 
de faţă? 

— Treaba dumitale e să protejezi şi să te afli în slujba 
altora, a spus Chutsky. În cazul de faţă, asta înseamnă să 
protejezi informaţiile pe care le cunoşti şi să te afli în 
slujba mea. 

— Rahat cu perje. 

— Nu contează ce tip de rahat e, i-a spus Chutsky. Tot o 


— 70 — 


s-o faci. 

— Cine dracu' eşti tu să-mi spui mie asta? 

Căpitanul Matthews a început să bată darabana în masă. 

— De ajuns, Coronel. Domnul Chutsky vine de la 
Washington şi am primit instrucţiuni clare să-i acordăm tot 
sprijinul nostru. 

Coronel a clătinat din cap. 

— Nu-i vreun afurisit de agent FBI, a zis el. 

Chutsky s-a mulțumit să  zâmbească. Căpitanul 
Matthews a tras aer adânc în piept încercând să spună 
ceva, dar Doakes şi-a apropiat capul până a ajuns la câţiva 
centimetri de Coronel şi i-a spus: 

— Tacă-ţi fleanca. 

Coronel s-a uitat la el şi-o parte din îndârjirea care-l 
cuprinsese s-a evaporat. 

— Nu vrem să avem de-a face cu porcăria asta, a 
continuat Doakes. Să-i lăsăm pe oamenii lui să se ocupe. 

— Nu-i corect, a spus Coronel. 

— Las-o aşa, a zis Doakes. 

Coronel a deschis gura să spună ceva, Doakes a ridicat 
din sprâncene iar după ce a mai cântărit un pic situaţia, 
privind probabil chipul de sub acele sprâncene, Coronel a 
lăsat-o moartă. 

Căpitanul Matthews şi-a dres glasul din nou, într-o 
încercare de a prelua din nou controlul. 

— Mai aveţi alte întrebări? În regulă, atunci, domnule 
Chutsky. Dacă vă mai putem ajuta cu ceva... 

— Adevărul e, căpitane, că aş fi recunoscător dacă aş 
putea împrumuta unul dintre detectivii de aici, ca om de 
legătură. Cineva care să mă ajute să ştiu cum merg 
lucrurile, să pună punctul pe „i” cum trebuie... 

Toate capetele din încăpere s-au întors într-o 
sincronizare perfectă înspre Doakes, mai puţin al lui 
Chutsky. El s-a întors în lateral, către Deborah, şi i-a spus: 

— Ce spuneţi, domnişoară detectiv? 

Trebuie să recunosc că finalul surprinzător al întâlnirii 
din biroul căpitanului Matthews m-a prins în ofsaid, însă 
măcar ştiu acum de ce se purtau cu toţii ca nişte cobai 
aruncaţi în cuşca leului. Nimănui nu-i place să intervină 
Federalii într-un caz; singura bucurie în toată treaba e să 
le îngreunezi cât mai mult munca. Dar Chutsky părea să fie 
o stâncă atât de tare încât nici măcar această mică şi 
nevinovată plăcere nu ne era îngăduită. 

Un mister şi mai adânc era semnificaţia chipului atât de 
îmbujorat al lui Deborah, dar nu era problema mea. 
Problema mea se limpezise întrucâtva. S-ar putea să-l 
credeţi pe Dexter cam prostănac fiindcă nu a pus cap la 
cap toate lucrurile mai devreme, dar când în sfârşit mi-a 
picat fisa, aproape că-mi venea să-mi trag una-n cap. 
Probabil că toate berile alea băute acasă la Rita îmi 
limitaseră capacităţile mentale. 

Dar cu siguranţă această vizită pe care o primisem de la 
Washington fusese planificată de nimeni altcineva decât de 
duşmanul meu personal, sergentul Doakes. Circulaseră 
nişte zvonuri cum că stagiul lui militar avusese mai 
degrabă mici sincope, şi-ncepeam să le dau crezare. 
Reacţia lui când dăduse cu ochii de arătarea de pe masă 
nu fusese una de şoc, groază, dezgust sau furie, ci mai 
degrabă una infinit mai interesantă: de recunoaştere. 
Chiar atunci, pe loc, i-a spus căpitanului Matthews despre 
ce era vorba şi cu cine ar trebui să vorbească. Mai precis, 
cu acel cineva care-l trimisese pe Chutsky. Aşa că atunci 
când mi-am închipuit că Doakes şi Chutsky s-au 
recunoscut, am avut dreptate - fiindcă orice va fi fost acel 
lucru de care avea habar Doakes, şi Chutsky îl cunoştea, la 
rândul lui, poate chiar mai în amănunt, aşa că venise aici 
să acopere totul. Şi indiferent ce-o fi fost acel lucru, 
trebuia să existe o cale prin care trecutul putea fi folosit 
împotriva lui Doakes, eliberându-l astfel din lanţuri pe 
bietul Deţinut Dexter. 

Era o minunată înlănţuire de logică pură; am primit cu 
braţele deschise reîntoarcerea creierului meu uriaş şi m- 
am mângâiat mental pe creştet. Bun cuţu, bun băiat, 
Dexter. Ham, ham. 

E întotdeauna plăcut să vezi cum sinapsele tale 
acţionează într-o asemenea manieră încât să ştii că 
părerea pe care-o ai despre tine însuţi este uneori 
justificată. Dar în cazul de faţă, se pare că erau în joc mai 
multe, nu doar stima de sine a lui Dexter. Dacă Doakes 
avea ceva de ascuns, eram cu un pas mai aproape de a mă- 
ntoarce la treburile mele. 

Sunt câteva lucruri la care Neiînfricatul Dexter se 
pricepe de minune, iar unele dintre ele chiar pot avea loc 
în mod legal în public. Printre ele se numără şi folosirea 
unui calculator pentru a obţine informaţii. E vorba de o 
aptitudine pe care mi-am dezvoltat-o pentru a fi absolut 
sigur în privinţa unor prieteni noi, precum MacGregor şi 
Reiker. Pe lângă neplăcerea de a sfârteca pe cine nu 
trebuie mai este vorba şi de faptul că îmi place să-i pun pe 
tovarăşii mei de hobby în faţa indiscreţiilor pe care le-au 
săvârşit în trecut înainte de a-i trimite pe tărâmul viselor. 
Calculatoarele şi Internetul sunt mijloace minunate pentru 
a afla asemenea lucruri. 

Aşa că dacă Doakes avea ceva de ascuns, m-am gândit c- 
aş putea să aflu despre ce este vorba sau măcar să găsesc 
un indiciu cât de mic de care să mă leg până când începea 
să i se dezvăluie întregul trecut întunecat. Ştiindu-l atât de 
bine, eram destul de sigur că voi afla un trecut groaznic, 
asemănător cu al lui Dexter. Şi când am dat de acel lucru... 
Poate că am fost din cale-afară de naiv să-mi închipui că aş 
putea folosi această informaţie ipotetică pentru a-l 
îndepărta, dar mi s-a părut că am o şansă bunicică. Nu mă 
refer la a-l confrunta şi a-i cere s-o lase mai moale şi să nu 
mă mai urmărească sau ceva, o asemenea abordare s-ar 
putea să nu fie chiar cea mai înţeleaptă când vine vorba de 
cineva precum Doakes. În plus, asta ar însemna şantaj, 
despre care mi s-a spus că nu e deloc în regulă. Dar 
informaţia înseamnă putere, şi aveam să găsesc cu 

siguranţă o cale de a folosi orice găsesc - un fel de a-i da 
lui Doakes lucruri la care să se gândească, astfel încât să 
nu se mai ţină după coada lui Dexter şi să-i scurteze 
Cruciada pentru Bună purtare. Cineva care descoperă că i- 
au luat foc pantalonii nu prea mai are timp să se-ngrijoreze 
de cutia cu chibrituri a altcuiva. 

M-am îndreptat vesel de-a lungul coridorului dinspre 
biroul căpitanului şi m-am întors la locşorul meu din 
laborator, reluându-mi fără întârziere munca. 

Câteva ore mai târziu, găsisem tot ce se putea găsi. Erau 
surprinzător de puţine detalii în dosarul sergentului 
Doakes. Puținele lucruri pe care le-am aflat aproape că m- 
au lăsat fără suflare: Doakes avea şi-un prenume! Il chema 
Albert - îl strigase oare vreodată cineva astfel? De 
neconceput. Până acum bănuisem că prenumele lui era 
Sergent. Mai mult, se mai şi născuse, în Waycross, 
Georgia. Unde se vor termina oare minunăţiile astea? Am 
aflat mai multe, chiar mai bine de-atât: înainte să se 
alăture departamentului, sergentul Doakes fusese... 
sergentul Doakes! În armată, mai precis, dintre toate 
diviziunile armatei, în Forțele Speciale. Să mi-l închipui pe 
Doakes într-una dintre uniformele alea verzi elegante 
alături de John Wayne era mai mult decât mi-aş fi putut 
închipui fără să încep să lălăi un cântec patriotic. 

Erau notate mai multe medalii şi mesaje elogioase, dar 
nu am reuşit să identific nici urmă de acţiune eroică care 
să le justifice. Totuşi mă simţeam mult mai patriot pentru 
simplul fapt că-l cunoşteam pe omul cu pricina. Restul 
informaţiilor nu includeau aproape niciun detaliu. Singurul 
lucru care ieşea cu adevărat în evidenţă era o treabă de 
optsprezece luni, sub numele „detaşare de serviciu”. 
Doakes fusese consilier militar în El Salvador, se întorsese 
acasă pentru o perioadă de şase luni la Pentagon, după 
care se retrăsese în norocosul nostru oraş. Departamentul 
de poliţie din Miami se arătase foarte bucuros să-l 
primească în rândul lui pe un veteran decorat şi să-i ofere 
o slujbă decentă. 

Dar El Salvador... nu eram un pasionat de istorie, însă 

ştiam că fusese ceva oribil. La vremea respectivă fuseseră 
marşuri de protest pe Brickell Avenue. Nu-mi amintesc din 
ce cauză, dar ştiam cum aş fi putut afla. Am pornit din nou 
calculatorul, am intrat online şi, vai Doamne, chiar am 
găsit ce căutam. La vremea în care Doakes se afla acolo, El 
Salvador era un veritabil focar de tortură, viol şi crimă. Şi 
nimeni nu se gândise să mă invite şi pe mine. 

Am găsit teribil de multe informaţii postate de felurite 
grupuri de activişti pentru drepturile omului. Erau relatări 
destul de grave, aproape şocante despre lucrurile care se 
petrecuseră acolo. Totuşi, din câte-mi puteam da seama, 
nu se alesese nimic din protestul lor. La urma urmei, era 
vorba doar de drepturile omului. Trebuie să fie teribil de 
frustrant; asociaţiile pentru protecţia animalelor par să 
obţină rezultate mult mai bune. Acele biete suflete îşi 
făcuseră treaba de cercetare şi îşi publicaseră rezultatele 
muncii lor, detaliind violurile, electrozii şi nuielele de 
mânat vite, totul completat cu fotografii, diagrame şi liste 
cu numele fiinţelor hidoase care numai oameni nu se pot 
numi şi care influenţaseră cu actele lor odioase masele. Şi 
astfel, aceşti monştri oribili de care vorbim se retrăseseră 
în sudul Franţei, în vreme ce restul lumii boicota 
restaurantele pentru rele tratamente împotriva puilor. 

Mi-a dat mari speranţe. Dacă aş fi vreodată prins, aş 
putea să protestez în favoarea produselor lactate şi mi-ar 
da drumul. 

Numele din El Salvador şi detaliile istorice pe care le-am 
găsit însemnau foarte puţin pentru mine. Nu contau de 
asemenea nici organizaţiile implicate. De fapt, situaţia se 
transformase într-un caz de genul „libertate pentru toţi”, 
în care nu existau băieţi buni, ci doar câţiva tipi răi, plus 
ceva ţărani, campesinos, prinşi la mijloc. Statele Unite 
ţinuseră totuşi pe ascuns partea cuiva, în ciuda faptului că 
una dintre tabere părea la fel de nerăbdătoare să anihileze 
oameni amărâţi. Şi această tabără e cea care mi-a atras 
atenţia. Ceva întorsese curentul în favoarea lor, ceva 
teribil, o ameninţare neprecizată, ceva ce era după toate 
aparențele atât de îngrozitor încât îi făcea pe oameni 

nostalgici după nuiele înfipte-n fund. 

Indiferent despre ce era vorba, părea să coincidă cu 
perioada în care sergentul Doakes fusese detaşat acolo. 

M-am lăsat pe spate în scaunul meu rotativ şubred. Măi 
să fie, mi-am spus. Ce coincidenţă interesantă. In 
aproximativ acelaşi timp îl aveam pe Doakes, o înfiorătoare 
tortură anonimă şi o implicarea deschisă a Statelor Unite. 
Absolut firesc, nu am găsit nicio dovadă palpabilă că între 
aceste trei lucruri era vreo legătură, niciun motiv să 
bănuiesc vreo conexiune. La fel de firesc, eram cât se 
poate de sigur că evenimentele respective erau ca trei 
boabe într-o păstaie. Deoarece la vreo douăzeci şi ceva de 
ani distanţă, toate se întorseseră într-un soi de petrecere 
de reîntâlnire în Miami: Doakes, Chutsky, şi oricine va fi 
produs arătarea de pe masă. Părea că totuşi cablul A se va 
potrivi în fanta B într-un final. 

Găsisem o urmă vagă. Dacă mi-ar fi venit în minte şi-o 
cale de a o fructifica... 

Baaaaau, Albert. 


Desigur, una e să ai informaţii, altceva e să ştii ce- 
nseamnă şi cum să le foloseşti. Şi singurul lucru pe care-l 
ştiam cu adevărat era că Doakes fusese acolo când se 
petrecuseră nişte lucruri rele. Probabil că nu comisese el 
însuşi atrocitățile, care în orice caz fuseseră sancţionate de 
guvern. În secret, desigur - fapt care te făcea să te-ntrebi 
cum de ştiuse cineva ceva despre asta. 

Pe de altă parte, cu siguranţă exista cineva care voia să 
păstreze tăcerea în privinţa acestor lucruri. Şi momentan, 
acea persoană era reprezentată de Chutsky - secondat 
pentru moment de draga mea surioară, Deborah. Dacă aş 
fi putut să mă bizui pe sprijinul ei, aş fi reuşit să mai storc 
ceva detalii despre Chutsky. Rămânea de văzut ce puteam 
face atunci, dar măcar ar fi fost un punct de plecare. 

Suna foarte simplu şi, desigur, aşa şi era. Am sunat-o 
imediat pe Deborah şi mi-a răspuns robotul. Am încercat s- 
o caut şi pe mobil - aceeaşi poveste. Pentru restul zilei, 
Debs a fost plecată din birou: lăsaţi un mesaj în caz de 

nevoie. La fel am păţit şi când am încercat s-o caut acasă, 
pe telefonul fix. Iar când am închis telefonul şi m-am uitat 
pe fereastră, l-am zărit pe sergentul Doakes parcat în locul 
lui favorit, vizavi. 

O jumătate de lună s-a ivit din spatele unui nor zdrenţuit 
şi mi-a şoptit ceva, dar îşi irosea răsuflarea. Oricât de mult 
mi-aş fi dorit să mă strecor şi să am parte de o aventură pe 
nume Reiker, nu puteam; nu cu afurisitul ăla de Ford 
Taurus parcat acolo, ca un soi de conştiinţă la preţ redus. 
M-am întors, căutând din priviri ceva în care să lovesc. 
lată-mă, vineri seara, fără să pot ieşi la plimbare, în 
întuneric, alături de Călătorul Întunecat, iar acum nu o 
găseam nici pe soră-mea la telefon. Ce chestie teribilă mai 
e şi viaţa asta... 

M-am plimbat de colo-colo prin apartament, dar n-am 
reuşit nimic în afară de a mă lovi peste degetul mare de la 
picior. Am mai sunat-o de două ori pe Deborah, şi tot n-am 
găsit-o acasă. M-am uitat din nou pe fereastră. Luna se 
mişcase un pic; Doakes... nu. 

În regulă. Înapoi la planul B. 

O jumătate de oră mai târziu mă aflam pe canapeaua 
Ritei cu o doză de bere în mână. Doakes mă urmărise şi 
bănuiam că mă aştepta vizavi, în maşină. Nădăjduiam că 
savura momentele astea la fel de mult ca mine, adică mai 
deloc. Asta însemna să fii om? Oare erau oamenii atât de 
lipsiţi de judecată şi de amărâţi încât asta căutau - să-şi 
petreacă seara de vineri, un timp preţios în afara sclaviei 
de zi cu zi, în faţa unui televizor, cu o doză de bere? Era de 
o prostie de-ţi stătea mintea-n loc şi, spre oroarea mea, mi- 
am dat seama că începeam să mă obişnuiesc cu asta. 

Blestemat să fii, Doakes. Mă transformi într-un om 
normal. 

— Hei, domnule, a spus Rita, trântindu-se lângă mine şi 
strecurându-şi picioarele sub ea, de ce eşti aşa tăcut? 

— Cred că muncesc prea mult, i-am zis. Şi mă bucur tot 
mai puţin de muncă. 

A stat pe gânduri o vreme, după care a spus: 

— E vorba de tipul pe care-a trebuit să-l laşi în pace, nu? 

Tipul care... i-a omorât pe copii? 

— Asta-i doar o parte. Nu-mi plac treburile neterminate. 

Rita a aprobat din cap, de parcă ar fi înţeles cu adevărat 
despre ce vorbeam de fapt. 

— Asta e foarte... vreau să spun că se vede că te apasă. 
Poate că ar trebui... nu ştiu. Ce faci de obicei ca să te 
relaxezi? 

Cu siguranţă mi-au răsărit în minte câteva imagini 
amuzante prin care să-i explic ce făceam eu de obicei 
pentru a mă relaxa, dar probabil că nu era o idee prea 
bună. În schimb, am spus: 

— Păi, îmi place să ies cu barca. Să merg la pescuit. 

Şi o voce discretă, foarte şoptită din spatele meu a spus: 

— Şi mie. 

Numai nervii mei de oţel extrem de bine antrenați m-au 
împiedicat să nu dau cu capul de ventilatorul din tavan; 
sunt aproape imposibil de luat prin surprindere şi totuşi nu 
aveam nici cea mai mică idee că mai era cineva în cameră. 
M-am întors şi am dat cu ochii de Cody, care mă privea cu 
ochii lui mari, fără să clipească. 

— Şi ţie? am zis. Şi ţie-ţi place să mergi la pescuit? 

A aprobat din cap; două cuvinte pe rând, cam asta era 
media lui zilnică. 

— Păi, atunci, cred că aşa facem. Ce zici de mâine 
dimineaţă? 

— Oh, a zis Rita, nu cred, vreau să spun că nu e... nu e 
nevoie, Dexter... A 

Cody s-a uitat la mine. In mod absolut firesc, nu a spus 
nimic, dar nici nu era nevoie. I se citea în priviri. 

— Rita, uneori băieţii au nevoie să evadeze din preajma 
fetelor. Eu şi Cody plecăm la pescuit de dimineaţă. 
Devreme, în zori, i-am spus lui Cody. 

— De ce? 

— Nu ştiu de ce, am zis. Dar trebuie să plecăm devreme 
şi aşa vom face. 

Cody a dat din cap, s-a uitat la mama lui şi apoi s-a 
întors şi a plecat. 

— Serios, Dexter, a spus Rita. Chiar nu e cazul. 

Desigur, ştiam că nu era nevoie. Dar de ce n-aş fi făcut- 
o? Probabil nu avea să-mi provoace dureri fizice reale. In 
plus, ar fi fost drăguţ să evadez câteva ore. Mai ales să 
scap de Doakes. Şi-n orice caz - din nou, nu ştiu de ce, dar 
copiii chiar contează pentru mine. Cu siguranţă nu mă dau 
în vânt după imaginea unor roţi ajutătoare la bicicletă, dar 
una peste alta mi se pare că toţi copiii sunt infinit mai 
interesanţi decât părinţii lor. 


A doua zi dimineaţă, la răsăritul soarelui, eu şi Cody 
ieşeam încet de pe canalul de lângă apartamentul meu, la 
bordul ambarcaţiunii mele de peste cinci metri, un Whaler. 
Cody purta o vestă de salvare albastru cu galben şi stătea 
nemişcat pe răcitor. S-a lăsat un picuţ în jos, astfel încât 
capul aproape că i-a dispărut în vestă, făcându-l să semene 
cu un soi de ţestoasă viu-colorată. 

În răcitor aveam apă minerală şi prânzul pregătit de 
Rita, o gustare uşoară, pentru zece-doişpe oameni. 
Cumpărasem ca momeală creveţi congelaţi, fiindcă era 
prima escapadă a lui Cody şi nu ştiam cum ar fi reacţionat 
dacă s-ar fi văzut nevoit să înfigă un ac ascuţit de metal în 
ceva ce era încă viu. Mie unul îmi plăcea, desigur - cu cât 
e mai vie momeala, cu atât mai bine! -, dar nu te puteai 
aştepta la cine ştie ce gusturi sofisticate din partea unui 
copil. 

Am ieşit pe canal, apoi în Golful Biscayne, şi ne-am 
îndreptat către Capul Florida, cârmind către canalul de 
dincolo de far. Cody nu a spus nimic până când nu am 
ajuns în dreptul caselor din Stiltsville, o adunătură ciudată 
de locuinţe construite pe piloni, în mijlocul golfului. Atunci 
m-a tras de mânecă. M-am aplecat să-l aud, încercând să-i 
deosebesc cuvintele de zgomotul motorului şi al vântului. 

— Case, a spus. 

— Da! am strigat eu. Uneori chiar sunt şi oameni în ele. 

A privit o vreme cum casele dispar pe lângă noi şi după 
aceea, când nu s-au mai zărit deloc, s-a aşezat înapoi pe 
răcitor. S-a mai întors o dată să le privească în momentul 
în care ieşiseră aproape complet din raza noastră vizuală. 

După aceea a stat jos cuminte până când am ajuns la 
Fowey Rock şi am încetinit. Am lăsat motorul pe liber şi 
am aruncat ancora, încercând să mă asigur că se prinde de 
ceva înainte de a opri motorul cu totul. 

— Aşa, Cody, i-am zis. A venit vremea să omorâm nişte 
peşti. 

A zâmbit, treabă extrem de rară. 

— Bine, a spus. 

M-a urmărit atent, fără să clipească, când îi arătam cum 
să înfigă crevetele în ac. Apoi a încercat singur, foarte 
încet şi cu băgare de seamă, împingând cârligul până când 
ieşea uşor pe cealaltă parte. S-a uitat la ac, după care la 
mine. Am dat aprobator din cap, iar el s-a uitat din nou la 
crevete, întinzându-se să atingă locul pe unde acul 
străpunsese carapacea. 

— În regulă, am zis. Acum dă-i drumul în apă. 

S-a uitat la mine. 

— Acolo sunt peştii, i-am zis. 

Cody a încuviinţat, apoi şi-a îndreptat vârful undiţei 
către marginea bărcii şi a apăsat butonul pentru a da 
drumul gutei pe micuța lui mulinetă Zebco, lăsând astfel 
momeala în apă. Am aruncat şi eu lanseta, aşa că iată-ne 
pe amândoi, unul lângă altul, legănaţi de valuri. 

L-am urmărit pe Cody cum pescuia extrem de 
concentrat. Poate că de vină era şi combinaţia dintre 
imaginea unui băieţel şi priveliştea pe care o ai când te afli 
în larg, dar n-am putut să nu mă gândesc la Reiker. Chiar 
dacă nu-l puteam investiga în siguranţă, bănuiam că era 
vinovat. Când avea să afle oare că MacGregor murise şi ce 
va face în privinţa asta? Cel mai probabil ar fi fost să intre 
în panică şi să-şi ia tălpăşiţa, şi totuşi cu cât mă gândeam 
mai mult, cu atât mă afundam mai tare în întrebări. Există 
o împotrivire firească, umană, faţă de gestul de a-ți 
abandona complet viaţa şi de-a o lua de la capăt altundeva. 
Poate că pentru o vreme va fi doar un pic mai precaut. Aşa 
că aş fi putut să-mi umplu timpul studiind noul caz 
deosebit de ciudat, şi mă refer aici la cel care crease 
Leguma Plângătoare din NW 4th Street şi la faptul că asta 

suna mai degrabă ca titlul unui roman cu Sherlock 
Holmes. Cumva, trebuia să-l anihilez pe Doakes. Cumva, 
cândva, într-un fel, foarte curând... trebuia s-o fac. 

— O să fii tatăl meu? a întrebat dintr-odată Cody. 

Din fericire nu aveam în momentul acela nimic în gură 
cu care m-aş fi putut îneca, dar pentru o clipă mi s-a părut 
că aş fi avut ceva în gât, o chestie cam de mărimea unui 
curcan de Ziua Recunoştinţei. Când mi-am recăpătat 
suflul, am izbutit să bolborosesc: 

— De ce-ntrebi? 

Băiatul privea în continuare vârful undiţei. 

— Mama zice că s-ar putea. 

— Aşa zice? am întrebat, iar el a dat din cap fără să se 
uite la mine. 

Capul a început să mi se-nvârtă. Ce era în mintea Ritei? 
Fusesem atât de prins cu munca dificilă de a-mi ambala 
frumos deghizarea şi de-a i-o vâri pe gât lui Doakes încât 
nici nu mă gândisem la ce-i trecea Ritei prin cap. Se pare 
că ar fi trebuit s-o fac. Oare chiar s-ar fi gândit că... Era de 
neconceput. Dar cred că, într-un mod cât se poate de 
bizar, ar fi putut avea o noimă dacă aş fi fost o fiinţă 
umană. Din fericire, nu sunt, astfel încât gândul cu pricina 
mi s-a părut complet straniu. „Mama zice că s-ar putea?” 
Aş putea ajunge să fiu tatăl lui Cody? Asta însemnând, 
hmm... 

— Păi, am spus eu, cuvânt care reprezenta un început 
excelent dat fiind că habar n-aveam ce urma să spun. 

Din fericire pentru mine, exact când îmi dădeam seama 
că nimic din ceea ce ar fi putut semăna cu un răspuns 
coerent nu urma să-mi iasă de pe buze, vârful undiţei lui 
Cody s-a mişcat cu putere. 

— Ai un peşte, am zis, şi-n minutele următoare singurul 
lucru pe care a fost în stare să-l facă a fost să se ţină tare 
pe poziţie, în timp ce firul din mulinetă se întindea tot mai 
mult. 

Peştele s-a zbătut cu putere, feroce, descriind zigzaguri 
când la dreapta, când la stânga, când sub barcă, când 
drept spre linia orizontului. Dar încetişor, în ciuda 

evadărilor îndepărtate faţă de barcă, Cody l-a tras tot mai 
aproape. l-am spus cum să ţină sus în permanenţă vârful 
undiţei, cum să mulineze, cum să aducă peştele într-un loc 
în care aş fi putut să-l prind şi să-l arunc în barcă. Cody l-a 
privit cum aterizează pe punte, lovind sălbatic cu coada 
despicată în stânga şi-n dreapta. 

— O carangidă, i-am spus. Asta-i un peşte tare sălbatic. 

M-am aplecat să-l desfac, dar se zbătea prea tare ca să 
pot pune mâna pe el. Un firicel subţire de sânge i se 
prelingea din gură pe puntea mea albă ca lacrima, treabă 
destul de supărătoare. 

— Ah, am zis, cred că a înghiţit acul. Va trebui să-l 
tăiem. 

Am scos cuțitul de tranşat din teaca de plastic negru şi l- 
am pus pe punte. 

— O să curgă mult sânge, l-am avertizat pe Cody. 

Nu-mi place sângele şi nu voiam să-l văd în barca mea, 
nici măcar sânge de peşte nu voiam să văd. Am făcut doi 
paşi în faţă ca să descui o ladă pentru scule şi să iau de 
acolo un prosop vechi pe care-l păstram pentru curăţenie. 

— Ha, am auzit încetişor în spatele meu, şi m-am întors. 

Cody luase cuțitul şi-l înfipsese în peşte, uitându-se 
acum la el cum se chinuia să scape de tăiş, după care l-a 
împuns din nou cu vârful. A doua oară a împins cuțitul 
adânc în măruntaiele peştelui, şi sângele a ţâşnit pe punte. 

— Cody! 

A ridicat privirea spre mine şi, minunea, minunilor, a 
zâmbit. 

— Ţi-am spus că-mi place să merg la pescuit, Dexter, a 
zis el. 

Până luni dimineaţă tot nu reuşisem să dau de Deborah. 
Am sunat-o în repetate rânduri şi în ciuda faptului că 
soneria ajunsese să mi se pară într-atât de cunoscută încât 
aproape că o puteam fredona, Deborah tot nu a răspuns. 
Era tot mai frustrant; eram cât pe-aici să scap din 
strânsoarea lui Doakes, şi uite că nu reuşeam să avansez 
deloc, nici măcar cu un telefon. E groaznic să depinzi de 
altcineva. 

Dar sunt răbdător şi tenace, printre multe alte calităţi de 
cercetaş pe care le am. l-am lăsat zeci de mesaje, toate 
vesele şi deştepte, iar atitudinea pozitivă probabil că-n cele 
din urmă a dat roade fiindcă am primit un răspuns. 

Tocmai mă aşezasem în scaunul de la birou pentru a 
termina un raport despre o dublă omucidere, nimic 
interesant. O singură armă, probabil o macetă, şi câteva 
momente de dezlănţuire sălbatică. Rănile iniţiale asupra 
ambelor victime fuseseră făcute în pat, unde se părea că 
au fost prinse în flagrant delict. Bărbatul izbutise să ridice 
un braţ, dar cam târziu pentru a-şi salva beregata. Femeia 
reuşise să ajungă până la uşă înainte ca o lovitură în zona 
superioară a coloanei vertebrale să împroaşte cu sânge 
peretele de lângă toc. Chestii de rutină, genul de lucruri cu 
care am de-a face la muncă în majoritatea timpului, foarte 
neplăcut. E-atât de mult sânge în două fiinţe umane încât 
atunci când cineva se hotărăşte să-i dea drumul dintr- 
odată rezultă o mizerie groaznică, total neatrăgătoare, fapt 
care mi se pare extrem de jignitor. Partea de organizare şi 
analiză mă face să mă simt mult mai bine, iar slujba mea 
devine în astfel de momente extrem de satisfăcătoare. 

Dar în cazul de faţă era chiar vraişte. Am găsit pete pe 
ventilatorul din tavan; cel mai probabil au sărit de pe lama 
macetei, deoarece criminalul îşi ridicase braţul între 
lovituri. Şi fiindcă ventilatorul era pornit, a împroşcat şi 
mai mult sângele, aruncându-l până-n cele mai îndepărtate 
colţuri ale încăperii. 

Fusese o zi grea pentru Dexter. Tocmai mă chinuiam să 
scriu un paragraf în raport în care să descriu cum se 
cuvine faptul că fusese ceea ce numim „crimă pasională”, 
când mi-a sunat telefonul. 

— Hei, Dex, a spus vocea, şi suna atât de relaxată, 
adormită chiar, încât mi-a luat o vreme să-mi dau seama că 
era Deborah. 

— Ei, deci zvonurile despre moartea ta au fost niţel 
exagerate. 

A râs, şi din nou suna dubios de blând şi moale, foarte 
diferit de obişnuita ei chicoteală aspră. 

— Mda, a spus. Sunt în viaţă. Dar Kyle m-a ţinut destul 
de ocupată. 

— Aminteşte-i de regulile de muncă, surioară. Până şi 
sergenţii trebuie să se mai odihnească. 

— Mmm, nu ştiu ce să spun, a zis ea. Mă simt destul de 
bine şi aşa. 

A scos un chicotit bisilabic din gât, atât de puţin 
caracteristic lui Debs, încât parcă mi-ar fi cerut să-i arăt 
cea mai bună metodă de a despica oasele unui om încă în 
viaţă. 

Am încercat să-mi amintesc când o auzisem ultima oară 
pe Deborah să spună că s-a simţit destul de bine şi să pară 
că vorbea serios în acelaşi timp. N-am reuşit. 

— Vorbeşti foarte diferit de cum eşti tu de obicei, 
Deborah, am zis eu. Ce Dumnezeu ai păţit? 

De data asta râsetul ei a fost un pic mai lung, dar la fel 
de vesel. E 

— Nimic neobişnuit, a zis, după care a râs din nou. În 
fine, care-i treaba? 

— A, nimic, am spus, inocenţa înmugurindu-mi pe limbă. 
Singura mea soră dispare zile şi nopţi la rând fără să 
spună o vorbă, iar mai apoi apare parcă desprinsă dintr-un 
serial de comedie cu poliţişti. Aşa că, fireşte, sunt 
îndreptăţit să ştiu ce dracu' se petrece, atâta tot. 

— Ei, la naiba. Sunt de-a dreptul mişcată. Aproape că am 
un frate uman. 

— Să sperăm că nu depăşim acel „aproape”. 

— Ce-ai zice să luăm prânzul împreună? 

— Deja mi-e foame, am spus. Relampago? 

— Mmm, nu. Ce zici de Azul? 

Cred că alegerea restaurantului avea tot la fel de mult 
sens ca orice altceva se petrecuse în dimineaţa asta, 
fiindcă n-avea niciun sens. Deborah lua de regulă masa la 
restaurante modeste, pentru muncitori, pe când Azul era 
genul de loc în care mâncau prinții saudiţi când veneau în 
oraş. După toate aparențele, transformarea ei într-un 
extraterestru era acum desăvârşită. 

— Sigur, Deb, Azul. Doar ai un pic de răbdare să-mi 
vând maşina ca să achit nota de plată şi ne vedem acolo. 

— La unu, a zis. Şi nu-ţi face griji în privinţa banilor. 
Face cinste Kyle. 

A închis. N-am apucat chiar să rostesc „AHA 
drept, un beculeţ mi s-a aprins. 

Plăteşte Kyle, nu? Măi să fie. Şi încă la Azul. 

Dacă strălucitorul South Beach e zona din Miami 
destinată unor aşa-zise vedete în devenire, Azul e pentru 
oameni cărora fastul li se pare amuzant. Micile cafenele 
care împânzesc zona South Beach se întrec pentru a 
atrage atenţia şi banii clienţilor cu o zarvă stridentă de 
vulgaritate strălucitoare şi ieftină. Prin comparaţie, Azul 
este un loc atât de subestimat, încât ajungi să te-ntrebi 
dacă cei care calcă pe-aici or fi văzut măcar un episod din 
Miami Vice. 

Am oprit pe un cerc mic de caldarâm din faţa intrării şi 
mi-am lăsat maşina, obligatoriu, pe mâna unui angajat 
responsabil să o parcheze. Sunt topit după maşina mea, 
dar trebuie să recunosc că ieşea cam şifonată din 
comparaţia cu Ferrari-urile şi Rolls-Royce-urile de acolo. 
Chiar şi aşa, angajatul localului nu a refuzat să-mi 
parcheze maşina, deşi îşi închipuia probabil că nu se va 
alege cu genul de bacşiş cu care era obişnuit. Bănuiesc că 
tricoul meu de bowling şi pantalonii kaki reprezentau un 
indiciu foarte limpede că nu aveam pentru el nici 
obligaţiuni, nici lingouri de aur. 

Restaurantul era atât de întunecat, de rece şi de tăcut 

încât aproape puteai să auzi cum cade un card American 
Express. Peretele din capăt era făcut dintr-un vitraliu, cu o 
uşă care dădea pe terasă. Acolo am dat cu ochii de 
Deborah, afară, aşezată la o masă micuță, pe colţ, privind 
oceanul. Vizavi de ea, cu spatele la uşa dinspre restaurant, 
stătea Kyle Chutsky, cel care avea să achite nota. Purta 
ochelari de soare extrem de scumpi, deci probabil că îşi 
permitea, într-adevăr. M-am apropiat de masă şi un 
chelner s-a ivit ca din senin şi a tras un scaun care ar fi 
fost cu siguranţă prea greu pentru cineva care îşi permitea 
să mănânce aici. Chelnerul nu a făcut o plecăciune, dar mi- 
am dat seama că s-a abținut cu greu. 

— Hei, amice, a spus Kyle în timp ce mă aşezam. 

Mi-a întins mâna peste masă. De vreme ce părea să 
creadă că sunt, mai nou, cel mai bun prieten al lui, m-am 
întins şi eu şi i-am strâns mâna. 

— Cum merge treaba cu petele? 

— Mereu e o grămadă de muncă, am zis eu. Cum merg 
lucrurile cu misteriosul nostru oaspete de la Washington? 

— Mai bine ca niciodată, a spus el. 

Mi-a ţinut mâna într-a lui parcă o secundă în plus decât 
s-ar fi cuvenit. M-am uitat la ea; încheieturile degetelor 
erau proeminente, de parcă şi-ar fi petrecut prea mult timp 
antrenându-se la un perete de beton. A lovit cu mâna 
stângă în masă, prilej cu care i-am putut observa mai bine 
inelul de pe degetul mic. Era extrem de feminin, aducând 
mai degrabă cu un inel de logodnă. Când în cele din urmă 
mi-a dat drumul la mână, a zâmbit şi şi-a întors capul către 
Deborah, deşi dat fiind că purta ochelari, era imposibil să- 
ţi dai seama dacă se şi uita la ea sau doar îşi muta gâtul 
dintr-o parte într-alta. 

Deborah i-a zâmbit la rândul ei. 

— Dexter îşi făcea griji pentru mine. 

— Ei, a spus Chutsky, nu la asta sunt buni fraţii? 

— Mă-ntreb şi eu uneori, a zis Deborah aruncându-mi o 
privire. 

— Deborah, ştii că nu fac altceva decât să-ţi apăr 
spatele, am spus. 

Kyle a chicotit. 

— Ce bine că atunci mie-mi rămâne faţa, a spus el şi-au 
izbucnit amândoi în râs, iar ea s-a întins peste masă şi l-a 
luat de mână. 

— Atâţia hormoni şi fericire mă fac să scrâşnesc din 
dinţi, am zis. Spuneţi-mi, încearcă la ora asta cineva, 
oricine, să-l prindă pe monstrul ăla inuman, sau doar stăm 
şi facem jocuri nereuşite de cuvinte? 

Kyle a întors capul înspre mine şi a ridicat o sprânceană. 

— Dar tu ce interes ai în treaba asta, amice? 

— Dexter se dă în vânt după monştri inumani. E un fel 
de hobby. 

— Un hobby, a spus Kyle, având în continuare ochelarii 
de soare îndreptaţi către faţa mea. 

Bănuiesc că voia să mă intimideze, dar la fel de bine 
putea să aibă ochii închişi. Cum, necum, am reuşit să nu 
tremur. 

— E un fel de amator care alcătuieşte portrete robot, a 
spus Deborah. 

Kyle a rămas nemişcat o clipă, astfel încât am ajuns să 
mă-ntreb dacă nu cumva aţipise în spatele lentilelor 
întunecate. 

— Ha, a spus în cele din urmă şi s-a lăsat pe spate, în 
scaun. Şi, ce crezi despre individul ăsta, Dexter? 

— Deocamdată doar chestii generale, am zis. E vorba de 
cineva foarte bine pregătit din punct de vedere medical şi 
în activităţi sub acoperire, e sărit niţel de pe fix şi vrea să 
demonstreze ceva prin actele lui, ceva ce are legătură 
cumva cu America Centrală. Probabil o va face din nou, 
într-un moment ales cu grijă, pentru a obţine maximum de 
impact, nu că omul ar simţi că trebuie s-o facă. Aşadar, nu 
e chiar genul de criminal în serie obişnuit... Ce e? am 
întrebat. 

Zâmbetul relaxat dispăruse de pe faţa lui Kyle, iar acum 
stătea încordat, cu pumnii strânşi. 

— Cum adică America Centrală? 

Eram destul de sigur că amândoi ştiam foarte bine ce 
voiam să spun prin America Centrală, dar m-am gândit c-ar 

fi fost un pic cam mult să spun pe şleau că mă refer la El 
Salvador; n-ar fi fost o idee bună să nu mai fiu luat drept 
un amator care face asta doar ca hobby. Doar că singurul 
scop pe care-l aveam în vedere era acela de a afla mai 
multe despre Doakes, aşa că, atunci când vezi o breşă sau 
o oportunitate... ei bine, poate că totuşi am fost din cale- 
afară de evident, dar se pare că a funcţionat. 

— Oh, am zis. Nu aşa stau lucrurile? 

Toţi anii de practică în imitarea expresiilor de pe feţele 
oamenilor m-au răsplătit acum, fiind capabil să arborez cea 
mai izbutită figură inocent-curioasă de care eram în stare. 

Kyle părea că nu reuşea să se hotărască dacă aşa era 
sau nu. A strâns din dinţi şi şi-a descleştat pumnii. 

— Ar fi trebuit să te previn, a spus Deborah. E foarte 
bun la de-astea. 

Chutsky a răsuflat adânc şi a clătinat din cap. 

— Mda, a zis şi, cu un efort vizibil, s-a lăsat pe spate şi a 
afişat din nou zâmbetul obişnuit. Destul de bine intuit, 
amice. Cum ai ajuns la concluziile astea? 

— Ah, nici nu ştiu, am răspuns cu modestie. Pur şi 
simplu mi s-a părut evident. Mai greu e să-mi dau seama în 
ce fel e implicat sergentul Doakes. 

— Isuse Cristoase, a spus el, încleştând iar pumnii. 

Deborah s-a uitat la mine şi a râs, nu chiar la fel cum 
râsese spre Kyle, dar totuşi mă simţeam bine să ştiu că din 
când în când era conştientă că ne aflăm de aceeaşi parte a 
baricadei. 

— Ţi-am zis că e bun, i-a zis sora mea. 

— Isuse, a spus Kyle din nou. 

Şi-a trosnit inconştient unul dintre degetele arătătoare, 
de parcă ar fi apăsat un trăgaci invizibil, după care şi-a 
întors ochelarii de soare în direcţia lui Deb. 

— Ai dreptate în privinţa asta, a zis, după care s-a întors 
către mine. 

M-a privit cercetător o clipă, poate pentru a vedea dacă 
ţâşnesc înspre uşă sau dacă nu-ncep să vorbesc în arabă, 
după care a dat din cap. 

— Ce treabă are asta cu sergentul Doakes? 

— Nu-ncerci doar să-l arunci în rahat pe Doakes, nu? m- 
a întrebat Deborah. 

— În biroul căpitanului Matthews, am zis eu, în 
momentul în care Kyle a dat cu ochii de Doakes pentru 
prima oară, mi s-au părut pentru o clipă că se poartă de 
parcă s-ar cunoaşte. 

— N-am observat, a spus Deborah, încruntându-se. 

— Erai prea ocupată să roşeşti. 

Moment în care s-a înroşit din nou, ceea ce mi s-a părut 
uşor redundant. 

— În plus, Doakes e cel care a ştiut pe cine să sune când 
a dat cu ochii de crimă. 

— Doakes ştie una-alta, a recunoscut Chutsky. De când 
era în armată. 

— Cum ar fi? am întrebat. 

Chutsky s-a uitat la mine multă vreme, sau cel puţin asta 
au făcut ochelarii lui de soare. A bătut în masă cu inelul lui 
caraghios, iar lumina soarelui s-a răsfrânt din diamantul 
aflat în centru. Când în cele din urmă a spus ceva, a părut 
că temperatura de la masa noastră scăzuse cu zece grade. 

— Amice, a zis, nu vreau să-ţi dau bătăi de cap, dar 
vreau să renunţi la asta. Fă un pas în spate. Găseşte-ţi alt 
hobby. Altminteri o să te pomeneşti într-o grămadă de 
rahat şi-o să tragă cineva apa peste tine. 

Înainte să apuc să mă gândesc la ceva drăguţ ce-aş fi 
putut răspunde, chelnerul s-a materializat lângă cotul lui 
Kyle. Chutsky a continuat să-şi aţintească ochelarii înspre 
mine mult timp. Apoi i-a înapoiat chelnerului meniul. 

— Aici au o bouillabaisse extraordinară, a zis. 


Deborah a dispărut pentru tot restul săptămânii, fapt 
care nu prea mi-a ajutat deloc stima de sine, dimpotrivă, 
fiindcă oricât de greu îmi era s-o recunosc, fără ajutorul ei 
mă împotmolisem. Nu eram în stare să vin cu alt plan 
pentru a-l înfunda pe Doakes. In tot acest timp, el era în 
continuare acolo, cu maşina parcată sub copacii de vizavi 
de apartamentul meu, apoi urmărindu-mă până la casa 
Ritei, iar eu nu aveam nicio soluţie. Creierul meu, cândva 

tare mândru de el însuşi, nu făcea altceva acum decât să 
alerge ca bezmeticul după propria-i coadă, nefiind în stare 
să prindă altceva decât aer. _ 

Îl simţeam pe Călătorul Întunecat cum se agită şi se 
foieşte, cum încearcă să se elibereze şi să preia controlul 
volanului, numai că Doakes pândea vigilent din spatele 
unui parbriz, silindu-mă să stau potolit şi să scotocesc 
după o altă doză de bere. Muncisem asiduu, prea multă 
vreme, pentru a-mi obţine viaţa perfectă şi nu aveam de 
gând să distrug totul taman acum. Şi eu, şi Călătorul 
puteam să mai aşteptăm un pic. Harry mă învățase să fiu 
disciplinat, şi asta ar fi trebuit să m-ajute să trăiesc şi zile 
mai fericite. 


— Răbdare, mi-a spus, apoi a făcut o pauză pentru a tuşi 
într-un şerveţel de hârtie. A fi răbdător e mai important 
decât a fi deştept, Dexter. Deştept eşti mereu. 

— Mulţumesc, i-am zis. 

Şi eram cât se poate de politicos, pe bune, fiindcă nu mă 
simţeam deloc în largul meu în camera de spital a lui 
Harry. Mirosurile de medicamente, dezinfectant şi urină 
amestecate cu cel de suferinţă înăbuşită şi de moarte 
clinică mă făceau să-mi doresc să fiu oriunde altundeva. 
Desigur, ca june monstru ce eram, nu mă întrebam 
niciodată dacă nu cumva şi Harry simţea la fel. 

— În cazul tău, va trebuie să fii şi mai răbdător, 
deoarece îţi vei închipui că eşti îndeajuns de deştept încât 
să scapi basma curată. Nu eşti. Nimeni nu este. 

S-a întrerupt din nou pentru a tuşi, doar că de data asta 
a durat mai mult, şi părea o tuse mai profundă. Să-l vezi 
astfel pe Harry - Harry cel indestructibil, superpoliţist şi 
tată vitreg, să-l vezi cum tremură, cum se înroşeşte şi cum 
i se adună lacrimi în ochi, era parcă prea mult. Trebuia să 
mă uit în altă parte. Când mi-am întors privirea asupra lui 
o clipă mai târziu, Harry se uita din nou la mine. 

— Te cunosc, Dexter. Mai bine decât te cunoşti pe tine 
însuţi. 

Şi era lesne de crezut, până când a continuat cu fraza: 


— Eşti un tip de treabă în adâncul sufletului. 

— Nu, nu sunt, am răspuns, gândindu-mă la lucrurile 
minunate pe care nu aveam încă voie să le fac. 

Simplul fapt că-mi doream să le îndeplinesc cam scotea 
din schemă posibilitatea de a fi un tip de treabă. Mai era 
de asemenea şi problema că majoritatea celorlalţi puştani 
plini de coşuri de vârsta mea, prin care tropăiau hormonii, 
consideraţi băieţi buni, nu erau mai apropiaţi de mine, ca 
specie, decât era un urangutan. Dar Harry nici nu voia să 
audă. 

— Ba da, eşti, a spus. Şi va trebui să crezi că eşti. Inima 
ta e cam unde-ar trebui să fie, Dex, a zis el, apoi l-a cuprins 
o criză de tuse teribilă. 

A durat mult, mi s-a părut că minute bune, după care s-a 
lăsat înapoi pe pernă, slăbit. Şi-a închis ochii pentru o 
clipă, dar când i-a deschis din nou erau de un albastru 
oţelit, tipic pentru Harry, mai strălucitori ca niciodată pe 
fundalul verzuliu al figurii sale de om pe moarte. 

— Răbdare, mi-a spus şi cuvintele lui răsunau cu putere, 
în ciuda durerilor crunte şi slăbiciunilor pe care le va fi 
simţit. Mai ai încă mult, Dexter, iar eu nu prea mai am 
timp. 

— Da, ştiu, am spus, iar el a închis ochii. 

— Fix asta vreau să spun. Ar fi trebuit să zici: „nu, nu-ţi 
face griji, mai ai o grămadă de timp”. 

— Dar n-ai, am spus, nefiind sigur încotro se îndrepta 
discuţia. 

— Nu, nu am, a zis el. Dar oamenii aşa pretind. Ca să mă 
facă să mă simt mai bine. 

— Te-ai simţi mai bine? 

— Nu, a spus el, după care şi-a deschis ochii din nou. 
Dar nu poţi folosi logica asupra comportamentului uman. 
Trebuie să fii răbdător, să observi şi să înveţi. Altminteri, o 
dai în bară. O să fii prins şi... moştenirea mea o să fie 
înjumătăţită. 

A închis din nou ochii, aproape că-i simţeam efortul din 
voce. 

— Sora ta va fi un bun poliţist. Tu, a zâmbit el vag, uşor 

trist, tu vei fi cu totul altceva. Justiţie adevărată. Dar 
numai dacă eşti răbdător. Dacă şansa nu e de partea ta, 
Dexter, aşteaptă până când îţi surâde. 

Totul părea atât de copleşitor pentru un monstru în 
devenire de numai optsprezece ani. Nu-mi doream să fac 
decât Acel Lucru, o treabă de-a dreptul simplă, să dansez 
în lumina lunii cu tăişul scânteietor, liber - un lucru atât de 
uşor, atât de firesc şi de dulce - să despic astfel pe din 
două toate prostiile până la miezul lucrurilor. Dar nu 
puteam. Harry făcea tabloul să pară mult mai complicat. 

— Nu ştiu ce o să fac după ce mori tu, i-am spus. 

— O să te descurci foarte bine. 

— Sunt atâtea lucruri pe care trebuie să mi le amintesc. 

Harry a întins o mână şi a apăsat butonul care atârna 
legat de un fir, lângă pat. 

— O să-ţi aminteşti. 

A dat drumul firului şi aproape că i s-a scurs şi ultima 
picătură de vlagă când cablul a alunecat din nou pe lângă 
pat. 

— Îţi vei aminti. 

A închis ochii şi, pentru o clipă, am rămas singur în 
încăpere. Apoi asistenta a dat buzna în cameră cu o 
seringă în mână, iar Harry a deschis un ochi. 

— Nu putem face întotdeauna ce credem noi că ar trebui 
să facem. Aşa că atunci când n-ai încotro, aştepţi, a spus el 
şi a întins braţul pentru înţepătura acului. Indiferent... 
ce... presiune... ai simţi. 

M-am uitat la el cum stătea întins acolo pe pat, 
acceptând acul fără să clipească, deşi ştia prea bine că 
uşurarea pe care i-o aducea era doar temporară, că 
sfârşitul era aproape şi că nu-l putea împiedica în vreun fel 
şi ştiind, de asemenea, că nu se temea şi că avea s-o facă 
exact cum trebuie, aşa cum făcuse toate lucrurile în viaţă. 
Cum trebuie. Şi mai ştiam un lucru: că Harry mă înţelegea. 
Nimeni altcineva nu mă mai înţelesese, şi nimeni altcineva 
n-avea s-o mai facă, până la sfârşitul lumii. Doar Harry. 

Singurul motiv pentru care am luat vreodată în calcul 
posibilitatea de a fi uman era acela de a semăna mai mult 

Aşa că eram răbdător. Nu era treabă uşoară, dar era în 
spiritul lui Harry. Să lăsăm primăvara dinlăuntru, 
strălucitoare şi oţelită, să rămână tăcută, încolăcită, şi să 
aşteptăm, să veghem, să pândim dulcea şi fierbintea 
uşurare închisă bine de tot în cutiuţa ei rece până când 
avea să sosească momentul perfect potrivit lui Harry, 
momentul în care puteam să-i dăm drumul să ţopăie şi să 
facă tumbe prin noapte. Mai devreme sau mai târziu avea 
să se ivească o breşă prin care să ne strecurăm. Mai 
devreme sau mai târziu aveam să-l fac pe Doakes să 
clipească. 

Am aşteptat. 

Pentru unii dintre noi, desigur, e mai greu decât pentru 
alţii, şi abia câteva zile mai târziu, într-o dimineaţă de 
sâmbătă, mi-a sunat telefonul. 

— La dracu”, a spus Deborah fără niciun alt preambul. 

A fost aproape o uşurare să o aud vorbind astfel, 
întorcându-se la firea ei ţâfnoasă. 

— Bine, mulţumesc, tu? am zis eu. 

— Kyle mă scoate din sărite. Imi spune că n-avem 
altceva de făcut decât să aşteptăm, dar nu-mi spune ce 
anume aşteptăm. Dispare zece, doişpe ore pe zi, şi nu-mi 
zice unde pleacă. După care aşteptăm şi mai mult. M-am 
săturat al dracului de tare, mi-au ieşit peri albi. 

— Răbdarea e o virtute, i-am spus. 

— Am obosit să fiu virtuoasă. Şi mi s-a acrit de zâmbetul 
superior pe care-l arborează Kyle când îl întreb ce putem 
face ca să-l găsim pe individul ăsta. 

— Păi, Debs, nu ştiu ce-aş putea face altceva decât să te 
asigur de compasiunea mea. Îmi pare rău. 

— Cred că poţi face al dracului de multe, frăţioare, a zis 
ea. 

Am oftat din rărunchi, mai degrabă ca să-i fac pe plac. 
Oftaturile se exprimă aşa de uşor la telefon. 

— Asta-i problema când ai o reputaţie de ucigaş 

profesionist, Debs. Toată lumea-i convinsă că nimeresc o 
muscă-n zbor de la treij' de metri, de fiecare dată. 

— Eu sunt convinsă în continuare că poţi, a zis ea. 

— Încrederea ta îmi încălzeşte inima, Deborah, dar nu 
pricep o boabă din aventura asta. Mă lasă complet rece. 

— Vreau să-l găsesc pe omul ăsta, Dexter. Şi vreau să-i 
dau peste nas lui Kyle. 

— Credeam că-l placi. 

A pufnit. 

— Doamne, Dexter. Nu ştii nimic despre femei, nu-i aşa? 
Sigur că-l plac. Tocmai de aia vreau să-i dau peste nas cu 
asta. 

— Ah, bun, abia acum are sens ce spui. 

A făcut o pauză, după care a zis ca-ntr-o doară: 

— Kyle a pomenit nişte lucruri interesante despre 
Doakes. 

Am simţit cum prietenul meu lăuntric cu dinţi lungi se- 
ntinde niţel, după care-ncepe să toarcă. 

— Devii mult prea subtilă dintr-odată, Deborah. N-aveai 
decât să mă întrebi pe mine. 

— Păi, tocmai te-am întrebat şi-ai început să-mi turui 
mizeria aia despre cum nu mă poţi ajuta, a zis ea, 
reintrând în pielea lui Debs cea care spune lucruri verde-n 
faţă. Atunci cum rămâne? Ce-ai aflat? 

— Nimic deocamdată. 

— Rahat, a spus Deborah. 

— Dar s-ar putea să găsesc ceva. 

— Cât de repede? 

Recunosc că mă enervase atitudinea lui Kyle faţă de 
mine. Cum se exprimase oare? Că mă bag în rahat şi se va 
trage apa după mine? Serios acum, cine i-a scris replica 
asta? lar ofensiva bruscă de subtilitate a lui Deborah, 
domeniul meu de competenţă tradiţional, nu mă liniştea în 
niciun fel. Aşa că n-ar fi trebuit s-o spun, dar am făcut-o. 

— Ce zici până-n prânz? Să spunem că am ceva treabă 
până la unu. Mergem la Baleen, dacă tot achită Kyle nota. 

— Asta mai vedem, a spus ea, după care a adăugat: 
Treaba legată de Doakes? E destul de tare. 

Apoi a închis. 

Măi să fie, mi-am zis. Brusc, parcă nu mă mai deranja 
aşa de tare perspectiva de a munci un pic sâmbăta. La 
urma urmei, singura alternativă ar fi fost să pierd vremea 
pe la Rita până când creştea muşchiul pe sergentul 
Doakes. Dar dacă găseam ceva de folos pentru Debs, aş fi 
obţinut în sfârşit micuța breşă la care speram de-atâta 
vreme. Trebuia doar să fiu băiatul isteţ de care nu se 
îndoia nimeni. 

Dar de unde să-ncep? Nu prea aveai de ce să te agăţi 
după ce Kyle ne îndepărtase pe noi, cei din departament, 
de la faţa locului, înainte să apucăm să facem orice altceva 
în afară de a da cu praf în căutare de amprente. De multe 
ori în trecut mă alesesem cu mici aprecieri din partea 
colegilor mei din poliţie fiindcă îi ajutasem să dea de urma 
unor monştri bolnavi şi anormali care trăiau doar pentru a 
ucide. Asta însă fiindcă-i înţelegeam foarte bine, din 
moment ce eu însumi sunt un monstru bolnav şi anormal. 
Acum nu mă puteam baza pe vreun sfat din partea 
Călătorului Intunecat, care fusese momit într-un somn 
tulbure, bietul de el. Mă vedeam nevoit să mă bazez doar 
pe inteligenţa mea nativă, dar care pentru moment era 
alarmant de tăcută. 

Poate că dacă i-aş fi oferit ceva combustibil creierului, ar 
fi trecut într-o viteză superioară. Aşa că m-am dus în 
bucătărie şi-am găsit o banană. A fost foarte bună, dar, nu 
ştiu de ce, nu a reuşit să-mi declanşeze vreo rachetă 
mentală. 

Am aruncat coaja în coşul de gunoi şi m-am uitat la ceas. 
Ei bine, deja trecuseră cinci minuţele. Cinci minute întregi. 
Excelent. Şi singurul lucru de care ţi-ai dat seama e că n-ai 
cum să-ţi dai seama de nimic. Bravo, Dexter. 

Într-adevăr, erau foarte puţine puncte din care puteam 
începe. De fapt, nu aveam nimic, în afara victimei şi-a 
casei. Şi din moment ce eram destul de sigur că victima n- 
ar fi avut prea multe de spus nici dacă i-am fi dat limba 
înapoi, doar casa a rămas în discuţie. Desigur, era posibil 
ca locuinţa să-i fi aparţinut victimei. Dar decorul avea un 


aspect atât de temporar, încât eram destul de sigur că nu 
era a lui. 

Ciudat să părăseşti pur şi simplu aşa o casă. Dar el 
plecase; şi o făcuse fără să-i sufle cineva în ceafă sau să-l 
silească să se retragă în grabă, panicat - ceea ce însemna 
că o făcuse în mod deliberat, ca parte a unui plan. 

Prin urmare, avea alt loc în care se putea duce. Cel mai 
probabil tot în zona oraşului Miami, de vreme ce Kyle îl 
căuta pe aici. Era un punct de plecare, şi mă gândisem la 
el singur-singurel. Bine-ai venit înapoi, Domnule Creier. 

În imobiliare, urmele rămân destul de pronunţate, chiar 
şi atunci când încerci să le acoperi. După doar un sfert de 
oră în faţa calculatorului am găsit ceva - nu chiar o 
amprentă întreagă, dar cu siguranţă destul încât să-mi dau 
seama de forma câtorva degete. 

Casa de pe NW 4th Street era pe numele unui anume 
Ramon Puntia. Cum spera el să treacă neobservat în Miami 
cu un asemenea nume nu ştiu, fiindcă era un nume 
cubanez caraghios, echivalentul lui „Joe Blow” din engleză. 
Dar se plătiseră dările la zi, nu era nimic restant, o treabă 
aranjată la fix pentru cineva care punea preţ pe intimitate 
la fel de mult cum bănuiesc c-o făcea noul nostru prieten. 
Casa fusese cumpărată printr-un singur virament, un 
transfer de bani dintr-o bancă din Guatemala. Treaba 
părea un pic ciudată; după ce drumul nostru începea în El 
Salvador şi continua prin străfundurile de nepătruns ale 
unei agenţii guvernamentale din Washington, de ce-am 
face acum stânga în Guatemala? Dar o cercetare rapidă 
online despre cum se spală bani la ora actuală a scos la 
iveală faptul că totul se potrivea de minune. Se pare că 
Elveţia şi Insulele Cayman nu prea mai erau la modă, iar în 
cazul în care cineva din lumea hispanică voia oareşce 
servicii bancare discrete, atunci Guatemala era ultimul 
răcnet în domeniu. 

Asta ridica o altă întrebare foarte interesantă: de câţi 
bani a dispus Doctorul Dezmembrare şi de unde 
proveneau? Dar era o întrebare care pentru moment nu 
ducea nicăieri. Bănuiam că avea destul pentru încă o altă 

casă după ce-şi va fi terminat treaba aici, o casă probabil 
asemănătoare ca preţ. 

În regulă, atunci. M-am întors la baza mea de date cu 
imobiliare din zona Dade-Miami şi-am început să caut 
proprietăţi achiziţionate recent în acelaşi fel, prin aceeaşi 
bancă. Erau şapte asemenea cazuri; patru dintre ele se 
vânduseră cu mai bine de un milion de dolari, chestiune 
care m-a uluit, erau ceva bani de care să te dispensezi. 
Probabil fuseseră achiziţionate de vreun conducător de 
cartel al drogurilor sau de vreun director ocupat al unei 
companii din top 500 al revistei Fortune. 

Astfel rămâneau trei proprietăţi plauzibile. Una dintre 
ele era localizată în Liberty City, o zonă din Miami 
predominant de culoare. Dar la o privire mai atentă s-a 
dovedit că era de fapt vorba de un bloc de apartamente. 

Din celelalte două proprietăţi, una era localizată în 
Homestead, în apropierea uriaşei gropi de gunoi a oraşului 
numită de localnici Muntele Trashmore?. Cea din urmă se 
afla în zona de sud-est a oraşului, chiar dincolo de Quail 
Roost Drive. 

Două locuinţe: eram gata să pariez că cineva tocmai se 
mutase într-una dintre ele şi făcea acolo lucruri care le-ar 
fi neliniştit pe doamnele din comitetul de-ntâmpinare. Nu 
aveam nicio certitudine, desigur, dar părea destul de 
probabil şi pica, la urma urmei, chiar la ţanc înainte de 
prânz. 


Baleen era un local foarte scump, nu m-aş fi încumetat 
să iau masa aici dacă m-aş fi bizuit exclusiv pe modestele 
mele mijloace. Avea genul de eleganţă al locurilor cu 
lambriuri de stejar care parcă te obligă să porţi cravată şi 
ghetre. În plus, avea una dintre cele mai frumoase 
privelişti către Golful Biscayne din întreg oraşul şi dacă 
aveai noroc prindeai una dintre mesele care beneficiau din 
plin de acest avantaj. 


4 Joc de cuvinte între trash - „gunoi”, şi Muntele Rushmore, cunoscut 
monument memorial care-i înfăţişează pe cei dintâi patru preşedinţi ai 
Statelor Unite (n.tr.). 

Fie Kyle fusese norocos, fie mojo-ul său îl copleşise pe 
şeful de sală, pentru că el şi Deborah stăteau afară la una 
dintre mesele alea, cu o sticlă de apă minerală în faţă şi o 
farfurie pe care se aflau, după câte se părea, crochete de 
crab. Am luat şi eu una, după care m-am aşezat pe un 
scaun faţă-n faţă cu Kyle. 

— Delicios, am zis. Se pare că aici ajung crabii cuminţi 
după ce mor. 

— Debbie spune că ai avea ceva pentru noi, a zis Kyle. 

M-am uitat la sora mea care dintotdeauna fusese 
Deborah sau Debs, dar cu siguranţă niciodată Debbie. Nu 
a spus nimic şi părea dornică să ignore această obrăznicie 
sfruntată, aşa că mi-am reîndreptat atenţia asupra lui Kyle. 
Purta iarăşi ochelarii de soare de firmă, iar inelul lui 
ridicol scânteia când îşi trecea nonşalant mâna prin păr, 
încercând să şi-l dea într-o parte de pe frunte. 

— Sper că am ceva, am spus. Dar vreau totuşi să fiu 
atent, nu cumva să se tragă apa cu mine cu tot. 

Kyle s-a zgâit la mine multă vreme, apoi a clătinat din 
cap şi un zâmbet lipsit de tragere de inimă i-a mişcat 
colţurile buzelor un centimetru în sus. 

— Bine, a zis. M-ai prins. Dar ai fi surprins să afli de câte 
ori are succes replica asta. 

— Sigur aş fi dat pe spate, i-am spus, întinzându-i foaia 
pe care o scosesem la imprimantă. Până-mi trag un pic 
sufletul, poate vrei să arunci un ochi peste asta. 

Kyle s-a încruntat şi a despăturit hârtia. 

— Ce e? 

Deborah s-a aplecat în faţă arătând exact ca un copoi 
nerăbdător. Ceea ce şi era. 

— Ai găsit ceva! Ştiam c-o să găseşti, mi-a spus ea. 

— Sunt doar două adrese, a spus Kyle. 

— Una dintre ele ar putea fi ascunzătoarea unui 
practicant al medicinei prin metode mai puţin ortodoxe şi 
cu trecut legat de America Centrală, i-am spus, după care 
i-am dezvăluit cum găsisem adresele. 

Spre cinstea lui, a părut impresionat, chiar şi cu 
ochelarii pe nas. 


— Ar fi trebuit să mă gândesc şi eu la asta, a zis. E 
foarte bine. 

A aprobat din cap şi-apoi a împăturit hârtia dintr-o 
mişcare. 

— Urmăreşte banii. Funcţionează întotdeauna. 

— Bineînţeles, nu pot fi sută la sută sigur. 

— Ei bine, eu aş pune pariu că da. Cred că tocmai ai dat 
de dr. Danco. 

M-am uitat spre Deborah. A clătinat din cap, aşa că mi- 
am întors privirea la ochelarii de soare ai lui Kyle. 

— Interesant nume. E polonez? 

Chutsky şi-a dres glasul şi a privit în depărtare peste 
cuprinsul apei. 

— Cred că n-ai prins tu vremurile alea. Era mai demult o 
reclamă. Danco prezintă feliatorul de legume. Feliază. 
Ciopârţeşte... 

Şi-a îndreptat lentilele întunecate către mine. 

— De aceea i-am spus dr. Danco. Tăia legumele felii sau 
cubuleţe. E genul de glumă pe care o guşti când eşti 
departe de casă şi vezi lucruri înfiorătoare, a continuat. 

— Doar că acum le vedem aproape de casă. Ce caută 
aici? 

— Poveste lungă, a zis Kyle. 

— Asta înseamnă că nu vrea să ţi-o spună, a intervenit 
Deborah. 

— În cazul ăsta, mai iau o crochetă de crab, am zis. 

M-am aplecat şi-am luat-o pe ultima de pe farfurie. Chiar 
că erau bunicele. 

— Haide, Chutsky, a spus Deborah. Sunt şanse bune să 
ştim unde-i tipul. Ce-o să faci acum în privinţa asta? 

Şi-a pus mâna deasupra mâinii ei şi i-a zâmbit. 

— Am de gând să iau prânzul. 

După care, cu cealaltă mână a luat un meniu. 

Deborah l-a privit din profil vreun minut, apoi şi-a retras 
mâna. 

— Rahat, a spus ea. 

Adevărul e că mâncarea a fost excelentă, iar Chutsky s-a 
străduit din răsputeri să fie simpatic şi drăguţ, de parcă s- 


— 100 — 


ar fi hotărât că, dacă tot nu poate spune adevărul, măcar 
să fie cuceritor. Cinstit vorbind, nu am de ce să-l acuz, 
fiindcă şi eu scap din tot felul de situaţii folosindu-mă de 
acelaşi tertip, însă Deborah nu părea prea mulţumită. 
Pufnea şi plimba mâncarea prin farfurie în vreme ce Kyle 
spunea bancuri şi mă-ntreba ce şanse cred că au Dolphins 
să câştige campionatul. Nu mi-ar fi păsat nici cât negru 
sub unghie nici dacă Dolphins ar fi câştigat Premiul Nobel 
pentru Literatură, dar ca un om artificial bine croit ce mă 
găseam, avea pregătite câteva remarci care să sune 
autentic despre subiectul cu pricina, care au părut să-l 
mulţumească pe  Chutsky, omul continuând să 
pălăvrăgească în cel mai amical mod cu putinţă. 

Ba chiar am avut parte şi de desert, ceea ce m-a făcut să 
cred că fusese împins cam departe alibiul numit distrage-i- 
cu-mâncare, mai cu seamă fiindcă nici atenţia mea, nici 
atenţia lui Deborah nu fusese distrasă. Dar mâncarea a 
fost chiar bună, aşa că ar fi de-a dreptul barbar din partea 
mea să mă plâng. 

Desigur, Deborah se străduise din greu toată viaţa să 
devină barbară, aşa că atunci când ospătarul a adus o 
chestie enormă de ciocolată şi a pus-o în faţa lui Chutsky, 
care s-a întors către Debs cu două furculiţe zicându-i „Hai 
să...”, surioara mea a profitat de moment şi a azvârlit o 
lingură în mijlocul mesei. 

— Nu, i-a spus ea. Nu mai vreau nicio nenorocită de 
ceaşcă de cafea şi nu vreau nici vreo nenorocită de mizerie 
cu ciocolată. Vreau un nenorocit de răspuns. Când ai de 
gând să te duci să-l prinzi pe ăla? 

A privit-o uşor surprins, ba chiar cu o anumită căldură şi 
afecţiune, de parcă oamenilor ca el li se păreau utile şi 
fermecătoare femeile care aruncă linguri, dar s-a gândit că 
sincronizarea lăsase de dorit. 

— Pot să-mi termin întâi desertul? a întrebat-o. 

Deborah ne-a dus cu maşina înspre sud, pe autostrada 
Dixie. Da, am vorbit la plural. Spre surprinderea mea, 
devenisem un membru valoros în Liga Justiţiei şi am fost 
informat că mi se acorda onoarea ca sufleţelul meu unic să 
fie pus în pericol. Deşi nu eram nicidecum încântat, un 
incident minor aproape că a făcut să merite tot deranjul. 

În timp ce stăteam în faţa restaurantului aşteptând ca 
un angajat al localului să-i aducă maşina lui Deborah, 
Chutsky a bodogănit în şoaptă „Ce dracu'...?” şi a pornit în 
jos pe alee. L-am văzut ieşind pe poartă şi gesticulând în 
direcţia unui Taurus maroniu care parcase ca din 
întâmplare lângă un palmier. Debs s-a holbat la mine de 
parcă era doar vina mea şi amândoi ne-am uitat cum 
Chutsky flutură din mână înspre geamul şoferului, geam 
care s-a lăsat în jos pentru a da la iveală figura mereu 
vigilentului sergent Doakes, bineînţeles. Chutsky s-a 
aplecat spre portieră şi i-a spus ceva lui Doakes, care şi-a 
îndreptat privirea de la drum către mine şi înapoi, a dat 
din cap, după care a ridicat geamul şi-a plecat. 

Chutsky nu a zis nimic când ni s-a alăturat din nou. 
Totuşi, s-a uitat la mine un pic ciudat înainte de a se aşeza 
pe scaunul din faţă al maşinii. 

A fost o călătorie de douăzeci de minute spre sud, unde 
Quail Roost Drive se intersectează cu autostrada Dixie, 
chiar în dreptul unui mall. La două cvartale distanţă, 
câteva străduţe te conduc într-un cartier liniştit, de oameni 
din rândul clasei muncitoare, cu locuinţe mici şi cochete, 
de regulă cu două maşini parcate în faţă şi câteva biciclete 
răspândite pe gazon. 

Una dintre aceste străduţe cotea la stânga şi ducea 
înspre o fundătură, iar acolo, la capătul străzii, am găsit o 
casă vopsită în galben şters, cu stucaturi, şi o peluză pe 
care iarba crescuse din abundență. În parcare se vedea o 
dubiţă gri, ca vai de ea, pe care scria cu un roşu-închis: 
HERMANOS CRUZ LIMPIADORES - Fraţii Cruz, servicii 


— 102 — 


de curăţenie. 

Debs a întors în capătul străzii şi a dat înapoi, până-n 
dreptul unei case cu vreo şase maşini parcate în faţă şi pe 
iarbă. Dinăuntru se auzea o muzică rap foarte puternică. 
Debs a întors maşina şi a parcat-o sub un copac, cu faţa 
spre ţinta noastră. 

— Ce părere ai? a zis. 

Chutsky s-a mulţumit să ridice din umeri. 

— Mda. Ar putea fi ceva. Să urmărim o vreme. 

Şi cam asta a fost toată discuţia noastră spumoasă 
vreme de vreo jumătate de oră. Destul de greu să-ţi ţină 
mintea trează, aşa că m-am pomenit că-mi fuge gândul la o 
mică poliţă din apartamentul meu, unde într-o cutie din 
lemn de trandafir se găsesc mai multe lamele, din cele 
care se pun sub microscop. Fiecare lamelă conţine o 
singură picătură de sânge - sânge foarte bine uscat, 
desigur. Altminteri n-aş fi ţinut o chestie aşa nasoală în 
casă. Patruzeci de ferestre către celălalt sine al meu, ca o 
umbră. Câte o picătură pentru fiecare dintre micile mele 
aventuri. Printre ele se numără Asistenta Şefă (a trecut 
atâta vreme de atunci) care-şi omorâse pacienţii 
administrându-le cu grijă supradoze, sub pretextul că-i 
scutea de dureri. Lângă ea era profesoara de liceu care 
strangula asistente. Minunat contrast, plus că-mi place 
mult de tot ironia. 

Atâtea amintiri, şi-n timp ce o rememoram cu drag pe 
fiecare-n parte deveneam tot mai nerăbdător să-mi fac una 
nouă, a patruzeci şi una, în ciuda faptului că a patruzecea, 
MacGregor, abia se uscase. Dar fiindcă avea legătură cu 
viitorul meu proiect, şi astfel treaba era cumva incompletă, 
eram nerăbdător. De-ndată ce aveam să fiu sigur în 
privinţa lui Reiker şi să găsesc o cale... 

M-am ridicat în capul oaselor. Poate că desertul generos 
îmi obturase arterele craniene, cert este că pentru moment 
am uitat de înţelegerea cu Deborah. 

— Deborah? am zis. 

S-a uitat la mine, încruntându-se uşor din pricina 
concentrării. 

— Ce-i? 

— lată-ne, am spus. 

— Ei, nu zău. 

— Păi, chiar că nu. Nicio urmă, nimic, şi totul graţie 
minunatelor mele eforturi mentale. Nu era vorba la un 
moment dat de câteva lucruri pe care urma să mi le spui? 

I-a aruncat o privire lui Chutsky, care se uita drept 
înainte, purtând aceeaşi ochelari, care nu clipeau defel. 

— Mda, bine, a zis ea. În armată, Doakes a făcut parte 
din Forţele Speciale. 

— Ştiu asta, e în dosarul lui. 

— Ceea ce tu nu ştii, amice, a spus Kyle fără să se 
clintească, e că există o parte întunecată a Forţelor 
Speciale. Căreia Doakes i s-a alăturat. 

Un zâmbet foarte discret i-a traversat chipul pentru o 
clipă, atât de scurt şi de rapid încât ar fi posibil să mi-l fi 
imaginat. 

— După ce te alături părţii întunecate nu mai e cale de 
întoarcere, e pentru totdeauna. 

M-am uitat la Chutsky, complet nemişcat o clipă, după 
care mi-am îndreptat privirea către Debs. A ridicat din 
umeri. 

— Doakes era lunetist, a zis. Armata i-a lăsat pe cei din 
El Salvador să-l împrumute, iar omul a ucis pentru ei. 

— Ca în Vestul Sălbatic, a spus Chutsky. 

— Asta-i explică personalitatea, am zis eu, gândindu-mă 
că de fapt se lămurea mult mai mult de-atât, inclusiv ecoul 
care a răzbătut din direcţia lui, de pildă, la chemarea 
Călătorului Întunecat. 

— Trebuie să înţelegi cum a fost, a spus Chutsky. 

Era un pic straniu să-i aud vocea venind dinspre o faţă 
perfect imobilă şi pe care nu se citea nicio reacţie, de 
parcă ar fi ieşit dintr-un reportofon pe care i-l amplasase 
cineva în corp. 

— Credeam că salvăm lumea. Renunţam la vieţile 
noastre, la orice speranţă de a obţine ceva normal sau 
decent, totul pentru cauză. Se pare că de fapt doar ne 
vindeam sufletele. Eu, Doakes... 

— Şi dr. Danco, am zis eu. 

— Şi dr. Danco. 

Chutsky a oftat şi-n cele din urmă şi-a mişcat capul, 
întorcându-se puţin către Deborah, privind apoi din nou 
înainte. A clătinat din cap, iar mişcarea a părut atât de 
amplă şi de teatrală după nemişcarea de mai devreme 
încât aproape că mi-a venit să aplaud. 

— Dr. Danco a început ca idealist, precum noi toţi, de 
altfel. În perioada cât a urmat şcoala medicală a descoperit 
că lipsea ceva dinlăuntrul lui, că le putea face oamenilor 
anumite lucruri fără a simţi strop de empatie. Nimic. E 
mult mai rar decât ai crede. 

— Mda, sunt convins, am spus, iar Debs s-a holbat la 
mine. 

— Danco îşi iubea ţara, a continuat Chutsky. Aşa că a 
trecut la rândul lui de partea întunecată. Scopul fiind să-şi 
folosească talentul. Iar în El Salvador... a înflorit. Putea să 
ia pe cineva pe care i-l aduceam noi şi pur şi simplu... 

A făcut o pauză şi a expirat încet. 

— La dracu. Ai văzut ce-i în stare să facă. 

— Foarte original, am zis. Creativ de-a dreptul. 

Chutsky a râs scurt, fără pic de amuzament. 

— Creativ, da. Ai putea spune şi asta. 

Chutsky şi-a mişcat uşor capul spre stânga, apoi încet la 
dreapta, apoi iar la stânga. 

— Am spus că nu-l deranja să facă asemenea lucruri - în 
El Salvador a ajuns să-i placă. Obişnuia să participe la 
interogatorii şi să formuleze întrebări personale. Apoi, 
după ce începea, i se adresa persoanei respective pe 
nume, de parcă ar fi fost dentist sau aşa ceva, şi-i spunea: 
„Să încercăm numărul cinci, sau poate numărul şapte”. De 
parcă ar fi fost diferenţe atât de mari între tipare. 

— Ce fel de tipare? am întrebat. 

Părea o întrebare extrem de firească, prin care îmi 
arătam interesul politicos şi duceam conversaţia mai 
departe. Dar Chutsky s-a foit în scaun şi mi-a aruncat o 
privire de parcă eram o chestie care ar fi necesitat o sticlă- 
ntreagă de soluţie pentru spălat podeaua. 


— 105 — 


— "Ţi se pare amuzant, mi-a zis. 

— Nu încă. 

S-a holbat la mine îngrozitor de mult timp; apoi s-a 
mulţumit să clatine din cap şi să privească din nou înainte. 

— Nu ştiu ce fel de tipare, amice. N-am întrebat 
niciodată. Imi pare rău. Probabil că avea de-a face cu ce 
tăia mai întâi. Doar ca să se distreze. Şi vorbea cu ei, le 
zicea pe nume, le arăta ce făcea. 

Chutsky s-a scuturat, cuprins de un fior. 

— Cumva asta înrăutăţea lucrurile. Ar fi trebuit să vezi 
ce le făcea celorlalţi. 

— Cum rămâne cu ce ţi-a făcut ţie? a întrebat Deborah. 

Şi-a lăsat bărbia în piept, după care s-a îndreptat din 
nou de spate. _ 

— Şi asta, a spus el. In fine, ideea e că-ntr-un final ceva 
s-a schimbat acasă, în politică, la Pentagon. Noul regim nu 
a vrut să aibă în niciun fel de-a face cu treburile noastre de 
acolo. Aşa că în mod tacit s-a răspândit printre noi zvonul 
că dr. Danco ne-ar putea aduce cumva un pic de înţelegere 
din partea autorităţilor, dacă l-am fi predat lor. 

— Adică l-aţi oferit pe unul de-al vostru spre a fi ucis? 
am întrebat. 

Nu era tocmai corect, vreau să spun că poate nu mă las 
eu prea mult influenţat de morală şi alte alea, dar măcar 
joc după anumite reguli. 

Kyle a rămas tăcut o bună bucată de vreme. 

— Ţi-am spus că ne-am vândut sufletele, amice, a zis el 
în cele din urmă şi a zâmbit din nou, de data asta ceva mai 
mult. Da, i-am întins o capcană şi ceilalţi l-au prins. 

— Doar că n-a murit, a zis Deborah, la fel de practică din 
fire. 

— Am fost traşi pe sfoară, a spus Chutsky. L-au luat 
cubanezii. 

— Ce cubanezi? a întrebat Deborah. Parcă vorbeai de El 
Salvador. 

— Pe atunci, oricând era rost de probleme în zona 
Americii Latine, hop şi cubanezii. Sprijineau tabăra 
adversă faţă de cea pe care o susțineau Statele Unite. Şi-l 

voiau pe doctorul nostru. V-am spus, omul era special. Aşa 
că l-au luat şi-au încercat să-l atragă de partea lor. L-au 
dus la Insula Pinilor. 

— Ce-i asta, o staţiune? am întrebat. 

Chutsky a chicotit. 

— Poate ultima staţiune. Insula Pinilor e una dintre cele 
mai dure închisori din lume. Dr. Danco a petrecut de 
minune acolo. I-au dezvăluit că a fost lăsat baltă de ai lui, 
după care l-au torturat serios. Câţiva ani mai târziu, unul 
dintre oamenii noştri e prins şi sfârşeşte astfel. Fără mâini, 
fără picioare, tot tacâmul. Danco lucrează pentru ei. lar 
acum... 

Kyle a ridicat din umeri. 

— Fie i-au dat ei drumul, fie a scăpat singur. Nici nu 
contează. Ştie cine l-a tras pe sfoară şi are o listă. 

— E şi numele tău pe listă? a întrebat Deborah. 

— Poate, a spus Chutsky. 

— Şi al lui Doakes? m-am interesat. 

La urma urmei, şi eu pot fi practic. 

— Poate, a repetat el, ceea ce nu-mi era de mare ajutor. 

Toate amănuntele despre Danco erau interesante, 
desigur, dar mă aflam aici dintr-un alt motiv. 

— În orice caz, a mai spus Chutsky, cu asta avem de-a 
face. 

Nimeni nu părea c-ar avea mare lucru de spus în 
privinţa asta, nici măcar eu. Am întors pe toate părţile 
amănuntele pe care le auzisem, căutând ceva care ar fi 
putut să mă ajute în necazul cu Doakes. Recunosc că pe 
moment n-am descoperit nimic, ceea ce era umilitor. Dar 
începeam să-l înţeleg o idee mai bine pe dragul doctor 
Danco. Deci şi el era gol pe dinăuntru, nu? Un lup în blană 
de oaie. Şi el, la rândul lui, găsise o cale de a-şi pune 
talentul în slujba unui bine mai mare, întocmai ca bunul şi 
bătrânul Dexter. Numai că acum sărise un pic de pe fix şi 
începuse să semene cu oricare alt animal de pradă, 
indiferent în ce direcţie tulburătoare îl purta tehnica lui. 

Şi, destul de straniu, odată cu acel punct de vedere, un 
alt gând şi-a făcut loc în ceaunul înfierbântat din creierul 

întunecat al lui Dexter. Înainte fusese doar ceva trecător, 
acum începea să mi se pară o idee foarte bună. De ce nu l- 
aş găsi chiar eu pe dr. Danco şi să-l invit la un Dans 
Întunecat? Era un prădător care-o luase pe căi greşite, 
întocmai ca toţi ceilalţi de pe lista mea. Nimeni, nici măcar 
Doakes, nu ar fi avut ce să comenteze faţă de decesul lui. 
Dacă până atunci doar cochetasem cu ideea de a-l găsi pe 
doctor, acum devenise genul de urgenţă care îmi îndepărta 
frustrarea cauzată de eşecul cu Reiker. Aşadar era ca 
mine, nu? Vom vedea ce şi cum. Un fior rece mi-a străbătut 
şira spinării şi mi-am dat seama că într-adevăr abia 
aşteptam să-l întâlnesc pe doctor şi să discut mai în 
amănunt cu el despre munca sa. 

Undeva în depărtare am auzit cele dintâi tunete, semn 
că furtuna de amiază se apropia. 

— La dracu”, a spus Chutsky. O să plouă? 

— În fiecare zi la ora asta, am zis. 

— Asta nu-i bine. Trebuie să facem ceva până plouă. E 
rândul tău, Dexter. 

— Eu? am zis, cu gândul la meditaţiile mele în privinţa 
malpraxisului medical. 

Tocmai ce mă hotărâsem să mă înham la treabă, dar 
faptul că aveam de făcut ceva era un pic mai mult decât 
mi-aş fi dorit. Ce vreau să spun e că uite, aveam la 
dispoziţie doi luptători hârşiţi în bătălii, şi-n loc să-i punem 
la treabă, îl trimiteam în gura primejdiei pe Delicatul 
Dexter, cu gropiţe în obrăjori? Unde-i logica? 

— Tu, a spus Chutsky. Am nevoie să bat un pic în 
retragere şi să văd ce se-ntâmplă. Dacă-i vorba de el, pot 
să-l anihilez eu mai bine. lar Debbie... 

I-a zâmbit, deşi ea părea să-i arunce o privire încruntată. 

— Debbie e prea polițistă. Se mişcă precum un poliţist, 
se holbează la tine ca un poliţist, ba chiar ar putea să-i dea 
şi-o amendă. Ar mirosi-o de la un kilometru. Aşa că treaba 
pică-n cârca ta, Dex. 

— Ce să fac? am întrebat, şi recunosc că încă resimţeam 
o anumită indignare îndreptăţită. 

— Doar să treci pe lângă casă, să dai o tură până acolo 

unde se înfundă drumul şi înapoi. Fii numai ochi şi urechi, 
dar fără să ieşi în evidenţă. 

— Nu ştiu cum să ies în evidenţă, am zis. 

— Minunat. Atunci ar trebui să fie floare la ureche 
pentru tine. 

Mi-era limpede că nici logica, nicio iritare întru totul 
justificată nu mi-ar fi fost de vreun folos, aşa că am deschis 
portiera şi am ieşit, neputând să nu arunc o ultimă 
săgeată, aşa, de plecare. M-am aplecat spre geamul lui 
Deborah şi i-am spus: 

— Sper să apuc ziua în care-o să regret asta. 

Şi, cât se poate de amabil, tocmai atunci tunetul a 
răsunat alături. 

Am pornit la plimbare pe trotuar către casă. Simţeam 
frunzele sub picioare, şi-am dat de câteva cutii de suc 
zdrobite, rămase pesemne de la prânzul vreunul puşti. 
Când am trecut, o pisică a luat-o la goană, sărind într-o 
grădină, după care s-a oprit brusc să-şi lingă lăbuţele şi să 
se zgâiască la mine de la o distanţă apreciabilă, cât să se 
simtă în siguranţă. 

La casa în faţa căreia erau parcate toate maşinile alea s- 
a schimbat muzica, şi dinăuntru o voce a strigat: „Uuuu!” 
Era drăguţ să ştiu că cineva se simţea de minune în timp 
ce pe mine mă păştea un pericol de moarte. 

Am făcut stânga luând curba pe care o descria drumul în 
jurul fundăturii. M-am uitat cu luare-aminte la casa în faţa 
căreia stătea parcată dubiţa, foarte mândru de felul în care 
mă descurcam, fără să bat la ochi. Peluza era neîngrijită, 
iar pe alee se vedeau mai multe ziare udate complet de 
ploaie. Nu părea să existe vreun morman de membre şi 
părţi ale corpului nefolositoare, nici nu a ieşit nimeni în 
goană din casă pentru a-mi veni de hac. Dar în timp ce 
treceam pe alături, am auzit sonorul unui program TV în 
spaniolă. O voce de bărbat se ridica peste moderatorul 
isteric, după care s-a auzit ceva zăngănit de vase. Iar când 
o adiere a adus primii stropi de ploaie mari şi grei, a purtat 
cu sine şi un vag iz de amoniac dinspre casă. 

Mi-am văzut de drum, am trecut de casă şi m-am întors 

la maşină. Au mai căzut stropi, s-a auzit un tunet puternic, 
dar nu s-a dezlănţuit potopul. M-am urcat înapoi în maşină. 

— Nimic foarte sinistru, am raportat. Gazonul ar trebui 
tuns şi se simte un miros de amoniac. Voci în casă. Fie 
vorbeşte cu el însuşi, fie nu e singur. 

— Amoniac, a spus Kyle. 

— Da, aşa cred, am zis. Probabil ceva produse de 
curăţenie. 

Kyle a scuturat din cap. 

— Cei de la serviciile de curăţenie nu folosesc amoniac, 
e prea puternic mirosul. Dar ştiu cine îl foloseşte. 

— Cine? a întrebat Deborah. 

Chutsky a rânjit spre ea. 

— Mă-ntorc imediat, a zis, şi a coborât din maşină. 

— Kyle! l-a strigat Deborah, dar el s-a mulţumit să-i facă 
uşor cu mâna şi s-a dus direct la uşa din faţă a casei. 
Rahat! a bombănit când Kyle a bătut la uşă, uitându-se 
grijuliu la norii întunecaţi care prevesteau furtuna. 

Uşa din faţă s-a deschis. Dinăuntru a ieşit un bărbat 
scund şi-ndesat, cu tenul închis la culoare şi păr ce-i 
acoperea toată fruntea. Chutsky i-a spus ceva şi, pentru o 
clipă, niciunul dintre ei nu s-a clintit. Bărbatul cel scund s- 
a uitat spre stradă, apoi din nou la Kyle. Kyle şi-a scos 
mâna din buzunar şi i-a întins negriciosului ceva, poate 
bani? Bărbatul s-a uitat la ceea ce primise, apoi din nou la 
Chutsky, după care i-a deschis larg uşa. Chutsky a intrat. 
Uşa s-a trântit cu putere în urma lor. 

— Rahat, a spus din nou Deborah. 

Şi-a ros o unghie, obicei pe care nu-l mai observasem la 
ea de pe când era adolescentă. Se pare că avea gust bun, 
fiindcă după ce-a terminat de ros a trecut la alta. Ajunsese 
pe la a treia când uşa căsuţei s-a deschis din nou şi 
Chutsky a ieşit zâmbitor şi ne-a făcut cu mâna. Uşa s-a 
închis, iar el a dispărut îndărătul unui zid de apă, fiindcă în 
sfârşit baierele cerului se rupseseră. A venit în fugă spre 
maşină şi s-a trântit pe locul din dreapta şoferului, ud 
leoarcă. 

— La naiba! a zis el. Sunt ud până la piele! 

— Ce futu-i mama mă-sii a fost asta? a întrebat Deborah. 

Chutsky a ridicat o sprânceană către mine şi şi-a dat la o 
parte părul de pe frunte. 

— Nu-i aşa că vorbeşte elegant? mi-a zis el. 

— La dracu”, Kyle, l-a repezit Deborah. 

— Mirosul de amoniac, a zis el. Amoniacul nu se 
foloseşte în chirurgie şi nicio firmă de curăţenie nu l-ar 
folosi. 

— Ne-ai spus asta deja. 

Omul a zâmbit. 

— Dar amoniacul se foloseşte pentru a pregăti 
metamfetamine, a spus el. Fix ce făceau băieţii ăştia. 

— Adică tocmai ce-ai dat buzna într-o bucătărie de 
droguri? a spus Deb. Ce dracu' ai căutat acolo? 

A zâmbit şi-a scos o punguliţă din buzunar. 

— Am cumpărat câteva grame. 

Capitolul 13 


Deborah nu a scos niciun cuvânt vreo zece minute, s-a 
mulţumit să conducă maşina şi să se holbeze în faţă, 
strângând din dinţi. Îi puteam vedea muşchii încordaţi, de 
pe faţă până spre umeri. Cunoscând-o atât de bine, eram 
destul de sigur că se pregătea o explozie, dar neavând 
habar cum s-ar putea comporta Debs cea îndrăgostită, nu 
eram sigur cât de curând se va produce acea explozie. 
Ţinta accidentului nuclear care era pe care să se producă, 
Chutsky, stătea liniştit în scaun alături de ea, la fel de 
tăcut, dar aparent destul de mulţumit că putea admira în 
linişte peisajul. 

Aproape că ajunseserăm la cea de-a doua adresă, la 
umbra Muntelui 'Thrashmore, când Debs a izbucnit. 

— La dracu”, e ilegal! a spus ea, izbind cu putere volanul 
cu dosul palmei pentru a accentua ideea. 

Chutsky i-a aruncat o privire încărcată de afecţiune 
delicată. 

— Da, ştiu. 

— Am jurat să fiu un om al legii, la dracu’! i-a spus 
Deborah. Mi-am dat cuvântul că voi face tot ce pot să 
opresc rahaturile astea şi tu... 

A rostit vorbele scuipând printre dinţi, după care s-a 
oprit. 

— Trebuia să mă asigur, a zis el cu calm. Părea cea mai 
bună variantă. 

— Ar trebui să-ţi pun cătuşe! a zis ea. 

— Asta ar putea fi distractiv, a spus el. 

— Nemernicule! 

— Cel puţin. 

— N-am de gând să trec pragul părţii tale întunecare de 
rahat! 

— Nu, n-o vei face, a spus el. N-o să te las eu, Deborah. 

A expirat cu putere, şuierând, după care s-a întors să se 
uite la el. Kyle i-a susţinut privirea. Nu mai urmărisem 
vreodată o conversaţie pe muţeşte, iar asta era cu 

adevărat neobişnuită. Ochii ei clipeau neliniştiţi, privind 
din partea stângă a feţei lui spre cea din dreapta, după 
care spre stânga din nou. El pur şi simplu îi susţinea 
privirea, calm, fără să clipească. O treabă elegantă, 
fascinantă, aproape la fel de interesantă ca faptul că Debs, 
după toate probabilitățile, uitase că se afla la volan. 

— Sunt nevoit să intervin, am zis. Dar cred că acela din 
faţă e un camion cu bere, nu? 

A întors capul şi a frânat brusc, fix la timp pentru a nu 
ne transforma într-un abţibild pentru Miller Lite. 

— O să reclam adresa respectivă la moravuri. Chiar 
mâine, a zis ea. 

— În regulă, a spus Chutsky. 

— Şi arunci punguta aia. 

Kyle a părut uşor surprins. 

— Dar m-a costat două mii. 

— O arunci, a repetat ea. 

— Bine. 

S-au uitat apoi unul la altul din nou, lăsându-mă pe mine 
să fiu atent la camioane cu bere care ne-ar fi putut fi 
fatale. Şi totuşi era plăcut să vedem că lucrurile se aşezau 
de minune şi că armonia revenea în univers, încât ne 
puteam vedea mai departe de misiunea de a-l găsi pe 
oribilul şi inumanul monstru al săptămânii, convinşi de 
adevărul vorbelor înțelepte potrivit cărora dragostea 
învinge întotdeauna. Şi astfel a fost foarte plăcut să 
mergem spre sud pe autostrada Dixie, traversând ultimul 
episod de furtună. După care soarele a răzbătut printre 
nori, iar noi am luat-o pe un drum care ne-a condus către o 
serie de străduţe întortocheate, toate oferind o privelişte 
înfiorătoare către uriaşa movilă de gunoaie cunoscută sub 
numele de Muntele Trashmore. 

Casa pe care o căutam era în mijlocul a ceea ce părea a 
fi ultimul rând de case înainte ca civilizaţia să ia sfârşit şi 
să înceapă domnia gunoaielor. Se afla în bucla făcută de o 
stradă circulară şi am trecut pe lângă ea de două ori 
înainte să ne dăm seama că o găsiserăm. Era o locuinţă 
modestă, de genul celor dublu-ipotecabile, zugrăvită în 

galben şters şi cu o dungă albă, iar gazonul era tuns cu 
grijă. Nu se vedea nicio maşină în faţă sau în garaj, iar 
pancarta de pe gazon pe care scria DE VANZARE fusese 
acoperită de o alta pe care se putea citi cu litere roşii, 
strălucitoare: VANDUT! 

— Poate că nu s-a mutat încă, a spus Deborah. 

— Trebuie să fie pe undeva, a zis Chutsky, şi era greu să- 
i contrazici logica. Trage pe dreapta. Ai un clipboard? 

Deborah a parcat maşina, după care l-a privit încruntată. 

— Sub scaun. Am nevoie de el pentru notițe. 

— Nu ţi-l mâzgălesc, a spus el, apoi a scotocit sub scaun 
o clipă şi a scos un clipboard metalic, pe care erau prinse 
un teanc de formulare oficiale. Perfect. Dă-mi ceva de 
scris. 

— Ce-ai de gând să faci? l-a întrebat întinzându-i un pix 
alb, ieftin, cu capac albastru. 

— Nimeni nu opreşte pe cineva cu un clipboard în mână, 
a spus Chutsky, rânjind. 

Şi înainte să apuce vreunul dintre noi să spună ceva, a 
ieşit din maşină şi a început să se plimbe cu un mers 
liniştit, de birocrat cu program fix. S-a oprit la jumătatea 
drumului şi s-a uitat la clipboard, dând câteva pagini şi 
prefăcându-se că citeşte ceva înainte de a se uita la casă şi 
de a clătina din cap. 

— Pare foarte bun la chestii de-astea, i-am spus lui 
Deborah. 

— La dracu”, ar face bine să fie. 

A început să-şi roadă o altă unghie, moment în care am 
fost cuprins de îngrijorare - în curând avea să rămână fără 
unghii de ros. 

Chutsky şi-a văzut de drum, consultându-şi clipboardul, 
după toate probabilitățile fără să ştie că produce o acută 
lipsă de unghii de ros în maşina rămasă în spatele lui. Nu 
se grăbea deloc şi părea foarte firesc în mişcări, plus că în 
mod evident avea o grămadă de experienţă fie la tertipuri, 
fie la spionat, depinde ce cuvânt ţi se pare că descrie mai 
bine fel şi fel de potlogării sancţionate oficial. Şi o făcuse 
pe Debs să-şi roadă unghiile şi aproape să se ciocnească 

de tiruri cu bere. Poate că, la urma urmei, nu era o 
influenţă bună asupra ei, deşi era plăcut să aibă şi alte 
ţinte spre care să-şi îndrepte încruntăturile şi ciondăneala. 
Mereu sunt dornic să-i las şi pe alţii să încaseze papara o 
vreme. 

Chutsky s-a oprit în faţa uşii principale şi a notat ceva. 
După care, deşi nu am văzut cum a făcut-o, a descuiat uşa 
din faţă şi a intrat. Uşa s-a închis în urma lui. 

— Rahat, a spus Deborah. Intrare prin efracţie, plus 
posesie de droguri. Mâine-poimâine mă pune să deturnez 
un avion. 

— Mi-am dorit mereu să văd Havana, am zis eu ca să mă 
fac util. 

— Două minute, a spus Deborah, scurt şi la obiect. După 
aceea chem întăriri şi intru după el. 

Judecând după cum îi tremura mâna pe staţie, au trecut 
un minut şi cincizeci şi nouă de secunde până când uşa din 
faţă s-a deschis din nou şi Chutsky a ieşit. S-a oprit pe 
alee, a notat ceva în clipboard, după care s-a întors la 
maşină. 

— În regulă, a spus el după ce s-a aşezat pe scaunul din 
faţă. Să mergem acasă. 

— Casa e goală? s-a interesat Deborah. 

— Curată ca lacrima, a spus el. Nu găseşti nicăieri nici 
măcar un prosop. 

— Atunci ce urmează? l-a întrebat, băgând maşina în 
viteză. 

— Înapoi la planul A, a zis el clătinând din cap. 

— Şi care dracu” e planul A? l-a întrebat Deborah. 

— Răbdarea. 


Aşa că, în afară de minunatul prânz servit la restaurant 
şi de mica excursie, foarte originală, unde Chutsky făcuse 
cumpărături, ne-am întors la starea de aşteptare. 
Săptămâna a trecut plictisitoare cum mă obişnuisem deja. 
Sergentul Doakes nu dădea semne că s-ar da bătut până 
când transformarea mea într-un ornament de canapea 
prevăzut cu burtă de bere nu era desăvârşită, şi nu 

vedeam ce altceva aş fi putut face în afară de a mă juca de- 
a v-aţi ascunselea şi spânzurătoarea cu Astor şi Cody şi să 
schimb apoi sărutări de rămas-bun odios de teatrale cu 
Rita, în beneficiul urmăritorului meu. 

Apoi a sunat telefonul în miez de noapte. Era duminică 
noaptea, iar a doua zi dimineaţă trebuia să plec foarte 
devreme la muncă; aveam o înţelegere cu Vince Masuoka 
şi era rândul meu să iau gogoşi. Şi-acum uite că mai suna 
şi telefonul ca apucatul, de parcă alte griji pe lume nu mai 
aveam, iar gogoşile urmau să se livreze singure. Am 
aruncat un ochi către ceasul de pe noptieră: 2.38. 
Recunosc că era oarecum prost-dispus când am ridicat 
receptorul şi am spus: 

— Lasă-mă-n pace. 

— Dexter! A dispărut Kyle, mi-a spus Deborah. 

Părea că depăşise limita oricărei oboseli, era complet 
încordată şi oarecum nesigură dacă voia să-mpuşte pe 
cineva sau să plângă. 

În doi timpi şi trei mişcări intelectul meu puternic şi-a 
reluat viteza de procesare. 

— Ăă, bine, Deb, am zis, dar cu un tip ca el, poate că-i 
mai bine fără... 

— A dispărut, Dexter. Răpit. Tipul respectiv l-a înhăţat. 
Cel care i-a făcut chestia aia făpturii, a spus ea, şi chiar 
dacă am simţit că eram dintr-odată aruncat într-un episod 
din serialul Clanul Soprano, ştiam ce vrea să spună. 

Oricine fusese cel care transformase fiinţa de pe masă 
într-un cartof scâncitor avea să-i facă, după toate 
probabilitățile, ceva asemănător şi lui Kyle. 

— Dr. Danco, am zis. 

— Da. 

— De unde ştii? am întrebat-o. 

— A spus chiar el că s-ar putea întâmpla una ca asta. 
Kyle e singurul care ştie cum arată omul. A spus că atunci 
când Danco va afla că se află aici, va-ncerca să-l anihileze. 
Aveam un... un semnal... ne-am înţeles şi... La dracu”, 
Dexter, vino-ncoace. Trebuie să-l găsim, a mai spus şi-a 
închis. 

Întotdeauna pică pe mine, nu-i aşa? Nu sunt neapărat 
cea mai drăguță persoană de pe faţa pământului, dar dintr- 
un motiv sau altul oamenii vin mereu la mine când au 
probleme. „Oh, Dexter, un monstru sălbatic fără suflet mi- 
a răpit iubitul!” La dracu’, şi eu sunt un monstru sălbatic 
fără suflet - asta nu-mi dă dreptul să mă odihnesc niţel? 

Am oftat. Se pare că nu. 

Speram să mă-nţeleagă Vince la faza cu gogoşile. 

Capitolul 14 


Am făcut un sfert de oră de la mine de acasă, din Grove, 
până la Deborah. Pentru prima dată, nu l-am mai văzut mai 
văzut pe sergentul Doakes în spatele meu, dar poate că 
folosea vreun dispozitiv de camuflare spaţială, precum 
navele klingoniene. În orice caz, traficul era extrem de 
lejer, şi-am prins semaforul pe verde până şi pe U.S. 1. 
Deborah locuia într-o căsuţă pe Medina, în Coral Gables, o 
zonă împânzită de pomi fructiferi neîngrijiţi şi mărginită de 
un zid din piatră de coral care stătea să pice. Am parcat 
maşina bot în bot cu-a ei în micuța parcare din faţă şi 
ajunsesem la numai doi paşi de casă când Deborah a 
deschis uşa din faţă. 

— Unde-ai fost până acum? m-a întrebat. 

— Am fost la cursul de yoga şi-apoi am dat o fugă până-n 
mall să-mi iau pantofi, i-am spus. 

Adevărul e că mă grăbisem pe cât posibil, ajungând 
acolo în mai puţin de douăzeci de minute de când mă 
sunase, aşa că eram un pic ofensat de tonul ei. 

— Intră încoace, a spus, dispărând în întuneric, dar 
ţinând totuşi uşa deschisă, de parcă s-ar fi temut c-ar 
putea să zboare de-acolo. 

— Am înţeles, Înălţimea Ta, am zis eu şi am intrat. 

Căsuţa lui Deborah e decorată modern, în stilul nu-am- 
viaţă-personală. Sufrageria ei arăta ca o cameră ieftină de 
hotel care fusese ocupată de o trupă rock şi jefuită de 
absolut orice, în afară de un televizor şi-un video. Mai avea 
acolo un scaun şi o măsuţă lângă uşile în stil franțuzesc 
care dădeau afară spre o grădiniţă aproape pierdută într-o 
junglă de boscheţi. A găsit cine ştie pe unde încă un scaun, 
unul pliant ca vai de el, şi l-a tras lângă masă pentru mine. 
Am fost atât de mişcat de gestul ei de ospitalitate încât m- 
am hotărât să-mi risc viaţa şi integritatea membrelor 
aşezându-mă pe şubrezenia aia. 

— Bun. De când a dispărut? 

— Rahat. Acum vreo trei ore şi jumătate. Cred. 

A clătinat din cap şi s-a prăbuşit pe celălalt scaun. 

— Trebuia să ne vedem aici şi... şi n-a mai apărut. M-am 
dus la hotelul lui, dar nu era nici acolo. 

— Dar nu e posibil să fi ieşit şi el pe undeva? am întrebat 
eu şi, în ciuda faptului că nu-s deloc mândru de asta, 
trebuie să recunosc că vocea îmi sunase plină de speranţă. 

Deborah a clătinat din cap. 

— Portofelul şi cheile i-au rămas pe dulap. Tipul l-a 
prins, Dex. Trebuie să-l găsim înainte... 

Şi-a muşcat buza, ferindu-şi privirea. 

Nu aveam nici cea mai vagă ideea ce-aş fi putut face eu 
pentru a-l găsi pe Kyle. După cum spuneam, situaţia de 
faţă nu era genul de caz asupra căruia să am o bună 
privire de ansamblu, şi deja făcusem mai tot ce puteam 
investigând situaţia imobiliară. Dar din moment ce 
Deborah vorbea la plural, se părea că nu aveam de ales în 
treaba asta. Legături de familie, alea, alea. Şi totuşi, am 
încercat s-o dau cotită. 

— Iartă-mă dacă sună caraghios, Debs, dar ai raportat 
situaţia? 

Mi-a aruncat o privire pe jumătate dispreţuitoare, pe 
jumătate nemulțumită. 

— Mda. L-am sunat pe căpitanul Matthews. Părea 
uşurat. Mi-a spus să nu mă isterizez, de parc-aş fi o babă la 
menopauză. l-am cerut să dea un comunicat de urmărire 
generală, şi el mi-a zis: „Pentru ce?” Cum „pentru ce”? Fir- 
ar să fie, Dexter, îmi venea să-l strâng de gât, dar... 

A ridicat din umeri. 

— Dar avea dreptate, am zis. 

— Mda. Kyle e singurul care ştie cum arată tipul 
respectiv. Nu ştim ce maşină conduce, n-avem idee care e 
numele lui real sau... rahat, Dexter. Singurul lucru cert pe 
care-l ştiu e că l-a prins pe Kyle. În orice caz, Matthews a 
luat legătura cu oamenii lui Kyle de la Washington. A spus 
că mai multe nu poate face, a zis Deborah şi a clătinat din 
cap părând tot mai posomorâtă. Trimit pe cineva aici marţi 
dimineaţă. 

— Bine, atunci, am zis eu plin de speranţă. Vreau să 

spun, măcar ştim că tipul lucrează foarte încet. 

— Marţi dimineaţă, a spus ea. Sunt aproape două zile. 
Cu ce crezi că va începe, Dex? Amputează întâi un picior? 
Sau un braţ? Sau le poate îndepărta pe-amândouă 
simultan? 

— Nu, am zis. Câte-un membru pe rând. 

Deborah mi-a aruncat o privire tăioasă. 

— Păi, aşa mi se pare firesc, nu? 

— Nu şi mie, a zis ea. Nimic în cazul de faţă nu e firesc. 

— Deborah, nu tăierea de braţe şi picioare e ce îşi 
propune individul ăsta. Problema e cum o face. 

— La dracu', Dexter, spune clar ce vrei să spui. 

— Ce-şi doreşte el să facă e să-şi distrugă complet 
victimele. Să-i facă praf şi pe-afară, şi pe dinăuntru, ceva 
cu totul ireparabil. Să-i transforme în nişte păstăi 
cântătoare care niciodată nu vor mai avea parte de altceva 
decât de o groază înnebunitoare. Tăierea membrelor şi a 
buzelor e doar modul prin care... Ce e? 

— Oh, Doamne, Dexter, a zis Deborah. 

Faţa i se schimonosise în asemenea hal, încât mi-am 
amintit cum arăta atunci când a murit mama. S-a întors şi 
am văzut cum umerii încep să-i tremure, ceea ce m-a făcut 
pentru o clipă să mă simt uşor stânjenit. Vreau să spun că 
nu prea simt emoţii de obicei, pe când Deborah 
dimpotrivă, se emoţionează frecvent. Dar nu e genul de 
persoană care să-şi arate emoţiile, asta dacă nu socotim şi 
iritarea drept o emoție. lar acum scotea scâncete de 
boceală şi ştiam că probabil ar fi trebuit s-o bat uşor pe 
umăr şi să-i spun „Gata, gata” sau ceva la fel de profund şi 
de uman, dar pur şi simplu nu m-am putut convinge s-o 
fac. Era vorba de sora mea, Deb. Şi-ar fi dat seama că mă 
prefac şi... 

Şi ce? O să-mi taie mâinile şi picioarele? Cel mai rău 
lucru care s-ar fi putut petrece ar fi fost să-mi spună să mă 
opresc, şi să devină din nou Sergentul Bosumflici. Chiar şi 
asta ar fi fost o îmbunătăţire semnificativă faţă de gestul 
actual de smiorcăială ofilită. În orice caz, acum era clar 
unul dintre acele momente în care se cerea o reacţie 

umană şi, având în vedere că studiasem vreme îndelungată 
cum ar fi reacţionat un om normal într-o asemenea 
situaţie, am făcut-o. M-am ridicat în picioare şi m-am 
apropiat de ea. Mi-am pus braţul pe umărul ei, am bătut-o 
uşor şi i-am spus: 

— Gata, Deb, gata, e-n regulă. 

Suna chiar mai stupid decât mă temusem eu c-ar suna, 
dar ea s-a aplecat înspre mine şi şi-a văzut mai departe de 
boceală, deci bănuiesc că, la urma urmei, am făcut ce 
trebuia. 

— Poţi cu adevărat să te îndrăgosteşti de cineva într-o 
săptămână? m-a întrebat. 

— Eu nu cred că mă pot îndrăgosti deloc, am zis. 

— N-aş putea să îndur una ca asta, Dexter. Dacă e ucis 
Kyle, sau transformat într-o... Oh, Doamne, nu ştiu ce mă 
fac. 

Şi s-a prăbuşit din nou în braţele mele, plângând. 

— Gata, gata, linişteşte-te, i-am spus. 

A suspinat din greu, apoi şi-a suflat nasul într-un 
şerveţel de hârtie. 

— Mi-aş dori să-ncetezi să mai spui asta. 

— Îmi pare rău, am spus. Nu ştiu ce altceva să-ţi zic. 

— Spune-mi ce pune la cale individul. Spune-mi cum pot 
să dau de el. 

M-am aşezat din nou pe scăunelul şubred. 

— Nu cred că pot, Debs. Nu prea am cum să presimt ce 
face. 

— Rahat. 

— Serios. Ce vreau eu să spun e că, tehnic vorbind, nu a 
omorât cu adevărat pe nimeni, ştii. 

— Dexter, a spus ea, deja-l înţelegi mai bine pe tip decât 
Kyle, iar el îl cunoaşte. Trebuie să-l găsim. Trebuie. 

Şi-a muşcat buza de jos, iar eu am început să mă tem că 
va începe din nou smiorcăiala, fapt care m-ar fi lăsat 
complet neajutorat din moment ce-mi spusese deja să nu 
mai încerc s-o consolez. Dar a reuşit să îşi revină, ca o 
soră-sergent dură ce era, după care şi-a suflat din nou 
nasul. 

— O să-ncerc, Deb. Pot să plec de la premisa că tu şi 
Kyle aţi făcut deja toate lucrurile obişnuite? Că aţi vorbit 
cu martorii şi toate cele? 

A clătinat din cap. 

— Nu a fost nevoie. Kyle ştia... 

A făcut o pauză după ce a folosit timpul trecut, după 
care a continuat, foarte hotărâtă. 

— Kyle ştie cine a făcut-o, şi ştie şi cine va fi următoarea 
victimă. 

— Scuză-mă. Ştie cine urmează? 

Deborah s-a încruntat. 

— Nu pune problema aşa. Kyle mi-a spus că sunt patru 
tipi din Miami pe listă. Unul dintre ei a dispărut. Kyle şi-a 
dat seama deja c-a fost răpit, iar asta ne-a dat un pic de 
răgaz pentru a-i plasa sub supraveghere pe ceilalţi trei. 

— Cine sunt cei patru, Deborah? Şi de unde-i ştie Kyle? 

A oftat. 

— Kyle nu mi-a spus numele lor. Dar toţi erau membri 
într-un fel de echipă. În El Salvador. Împreună cu... 
individul ăsta, dr. Danco. Aşadar... 

Şi-a desfăcut larg braţele afişând o mină neajutorată, 
ceva cu totul nou pentru ea. Şi-n ciuda faptului că i-a 
conferit un farmec de fetişcană, eu n-am simţit nimic 
altceva decât impresia că se profită de pe urma mea. 
Lumea întreagă se învârte vesel şi-şi vede de treburi, până 
când intră-n cele mai afurisite belele, după care pică-n 
cârca Neînfricatului Dexter să facă din nou ordine în 
univers. Nu părea corect, dar ce-aş fi putut face? 

Sau mai concret - ce-aş fi putut face acum? Nu vedeam 
nicio modalitate de a-l găsi pe Kyle înainte de a fi prea 
târziu. Şi-n ciuda faptului că sunt destul de sigur că n-am 
spus asta cu voce tare, Deborah a reacţionat de parcă aş fi 
făcut-o. A bătut cu pumnul în masă şi-a zis: 

— Trebuie să-l găsim înainte să-nceapă mutilarea lui 
Kyle. Înainte să înceapă, Dexter. Fiindcă, ce-ar trebui să 
fac, să sper că nu-şi va pierde decât un braţ până ajungem 
noi acolo? Sau un picior? În oricare variantă, Kyle este... 

S-a întors fără a-şi isprăvi replica, cu privirea pierdută în 

întuneric, dincolo de uşile în stil franțuzesc de lângă 
măsuţă. 

Avea dreptate, desigur. Părea într-adevăr că nu prea 
puteam face mare lucru pentru a-l aduce înapoi intact pe 
Kyle. Cu tot norocul din lume, inteligenţa mea sclipitoare 
nu l-ar fi putut aduce înapoi înainte să-nceapă treaba. Şi- 
apoi cât ar fi putut să reziste Kyle? Presupunând că fusese 
în vreun fel pregătit pentru a face faţă unor asemenea 
situaţii şi ştiind ce urma să se petreacă, deci... 

Dar stai o clipă. Am închis ochii şi-am început să 
gândesc febril. Dr. Danco ştia despre Kyle că era un 
profesionist. Şi, după cum îi spusesem deja lui Deborah, 
scopul era să distrugi victima până se transformă în bucăţi 
urlătoare, imposibil de pus la un loc. Prin urmare... 

Am deschis ochii. 

— Deb, am zis. 

Ea s-a întors să mă privească. 

— Mă aflu în rara situaţie în care am puţină speranţă de 
oferit. 

— Bagă. 

— E doar o bănuială. Dar cred că doctorul Dement 
probabil îl va ţine o vreme pe Kyle prin preajmă, fără să 
lucreze la el. 

Ea s-a încruntat. 

— De ce-ar face asta? 

— Ca să prelungească şi mai tare calvarul, ca să-l 
înmoaie de tot. Kyle ştie ce urmează. E resemnat în 
privinţa asta. Dar închipuie-ţi că e lăsat pe jos, în întuneric, 
legat fedeleş, iar imaginaţia lui începe să zburde. Aşadar 
mă gândesc că poate, am adăugat eu chiar în timp ce-mi 
venea în minte acel gând, poate că înaintea lui e o altă 
victimă. Tipul care a dispărut. Astfel Kyle aude tot, 
foarfecile şi bisturiele, gemetele, şoaptele. Ba chiar îşi 
adulmecă viitorul, ştie ce-l aşteaptă, dar nu şi când. Va fi 
pe jumătate scos din minţi înainte de a-şi pierde o unghie 
de la picior. 

— Doamne, a zis ea. Asta numeşti tu speranţă? 

— Clar. Ne dă ceva mai mult răgaz pentru a-l găsi. 

— Isuse! 

— S-ar putea totuşi să mă înşel. 

Deborah a privit din nou afară, pe fereastră. 

— Sper să nu te-nşeli, Dex. Nu de data asta. 

Am clătinat din cap. Va fi o corvoadă, nimic plăcut în 
toată munca asta. Nu-mi veneau în minte decât două 
lucruri pe care le-am fi putut încerca, şi niciunul nu era cu 
putinţă până dimineaţă. M-am uitat în jur, sperând să 
găsesc un ceas. Potrivit ceasului electronic de la video, era 
ora 12.00. 12.00. 12.00. 

— Ai un ceas? am întrebat-o. 

Deborah s-a încruntat. 

— La ce-ţi trebuie ceas? 

— Ca să ştiu cât e ora, am zis eu. Cred că ăsta-i scopul 
obişnuit al unui ceas. 

— Şi de ce-ar conta asta? s-a interesat ea. 

— Deborah. Nu prea avem de ce să ne agăţăm în 
momentul ăsta. Vom fi nevoiţi să ne întoarcem şi să facem 
toate verificările de rutină pe care Chutsky a refuzat să le 
lase în seama noastră. Din fericire, ne putem folosi de 
legitimaţia ta pentru a ancheta un pic şi-a pune câteva 
întrebări. Dar tot va trebui să aşteptăm până-n zori. 

— Rahat. Nu suport să aştept. 

— Linişteşte-te, gata, am zis eu. 

Deborah mi-a aruncat o privire tăioasă, dar n-a spus 
nimic. 

Nici mie nu-mi place să aştept, dar o făcusem aşa de 
mult în ultima vreme încât probabil că ajunsese să mi se 
pară mai lesne. În orice caz, n-am făcut altceva decât să 
aşteptăm, picotind pe scaune până a răsărit soarele. După 
care, din moment ce-n ultima vreme eu eram tipul 
domestic dintre noi doi, am făcut cafea - câte o ceaşcă pe 
rând, fiindcă filtrul de cafea al lui Deborah se numără 
printre chestiile alea care nu fac decât o singură porţie, 
pentru oameni care nu se aşteaptă să primească musafiri 
şi nici nu au cine ştie ce viaţă personală. În frigider nu era 
nimic demn de a fi mâncat, asta dacă nu erai câine 
maidanez. Dezamăgire mare: Dexter e un flăcău zdravăn şi 

sănătos, cu un metabolism ridicat, şi a înfrunta o 
asemenea zi grea cu burta goală nu era tocmai un gând 
fericit. Ştiu că familia e pe primul loc, dar n-ar trebui să 
vină după micul dejun? 

Ei, în fine. Bravul Dexter avea să se sacrifice încă o dată. 
Spirit pur şi nobil, nimic altceva, şi nu mă aşteptam să 
primesc vreo mulţumire, dar asta e, faci ce trebuie, nu ce 
vrei. 

Capitolul 15 


Doctorul Mark Spielman era genul de bărbat solid care 
semăna mai degrabă cu un jucător de fotbal american 
retras din activitate decât cu un doctor de la urgente. 
Numai că el fusese medicul de gardă când ambulanţa 
livrase Chestia la Spitalul Jackson Memorial, şi nu-i picase 
deloc bine. 

— Dacă mai dau vreodată cu ochii de aşa ceva, ne-a spus 
el clătinând din cap, ies la pensie şi mă apuc să cresc câini 
baset. Ştiţi cum e munca la urgenţe în Jackson. Dintre cele 
mai solicitante. Toate trăsnăile vin aici, dintr-unul dintre 
cele mai ţicnite oraşe din lume. Dar asta... 

Spielman a ciocănit de două ori în masă în biroul verde 
rezervat pentru angajaţi, unde fuseserăm invitaţi să luăm 
loc şi să discutăm. 

— Cu totul altceva, a mai zis el. 

— Ce estimaţi? l-a întrebat Deborah, iar el a privit-o 
aspru. 

— E o glumă sau ce? Nu-i nimic de estimat, n-avem ce. 
Fizic, nu prea avem altceva de făcut decât să-i susţinem 
viaţa, dacă se mai poate numi viaţă. Mintal? Nu-s 
psihiatru, dar nu cred c-a mai rămas nimic în tărtăcuţa lui 
şi nu există nicio şansă să mai aibă măcar un singur 
moment de luciditate vreodată. Singura lui speranţă e să-l 
drogăm atât de bine încât să nici nu mai ştie cine e, până 
când moare. Lucru care, spre binele lui, sperăm cu toţii că 
va fi cât mai curând. Mai durează mult discuţia? Sunt în 
timpul serviciului, mă-nţelegeţi, a mai zis, uitându-se la 
ceas, un Rolex foarte frumos. 

— S-a găsit vreo urmă de substanţe narcotice în sângele 
lui? a întrebat Deborah. 

Spielman a pufnit. 

— Urme... Doamne! Sângele ăstuia e-un cocktail în toată 
regula. N-am mai văzut niciodată un asemenea amestec. 
Totul încât să-l ţină treaz, dar să anihileze complet durerile 
fizice, astfel încât să nu-l omoare şocul multiplelor 

amputări. 

— Aţi observat ceva neobişnuit referitor la tăieturi? l-am 
întrebat. 

— Cel care-a făcut-o era bine pregătit, a spus Spielman. 
Toate au fost executate cu o tehnică chirurgicală 
impecabilă. Dar ar fi putut să-nveţe toate astea în orice 
şcoală medicală din lume. 

A răsuflat cu putere şi a zâmbit scurt, parcă pentru a se 
scuza. 

— Unele dintre ele s-au vindecat deja. 

— Cam cât a durat tot procesul? l-a întrebat Deborah. 

Spielman a ridicat din umeri. 

— Între patru şi şase săptămâni, a zis el. I-a luat cel 
puţin o lună să-l dezmembreze chirurgical pe om, bucată 
cu bucată. Nu-mi pot închipui ceva mai oribil de-atât. 

— A făcut-o în faţa unei oglinzi, am zis eu, mereu gata să 
sar în ajutor. Astfel victima a fost nevoită să urmărească 
procesul. 

Spielman părea îngrozit. 

— Doamne Dumnezeule! 

A rămas fără grai vreun minut, după care a spus din 
nou: 

— O, Doamne! 

Apoi a clătinat din cap şi s-a uitat iar la Rolex. 

— Uitaţi cum stă treaba, m-aş bucura să vă mai ajut, dar 
este... 

Şi-a desfăcut braţele şi le-a lăsat să cadă din nou pe 
masă. 

— Nu cred că v-aş putea spune ceva care să vă fie de 
vreun folos. Aşa că haideţi să economisim un pic de timp. 
Domnul acela, cum se numea... Chesney? 

— Chutsky, a spus Deborah. 

— Da, aşa. A sunat şi mi-a sugerat că l-aş putea 
identifica după o scanare de retină... într-o anumită bază 
de date din Virginia. În orice caz, am primit ieri un fax, cu 
identificarea pozitivă a victimei. Vi-l pot aduce. 

S-a ridicat şi a dispărut pe coridor. S-a întors o clipă mai 
târziu cu o foaie de hârtie. 

— Iată. Numele este Manuel Borges. Cetăţean din El 
Salvador, implicat în afaceri, importuri. 

A lăsat hârtia jos, în faţa lui Deborah. 

— Ştiu că nu-i mare lucru, dar credeţi-mă, asta-i tot. La 
cum arată... 

A ridicat din umeri. 

— Nu credeam că vom obţine nici măcar atâta lucru. 

Dintr-un difuzor montat în tavan s-a auzit un soi de 
bombăneală, ca de la o emisiune TV în surdină. Spielman a 
întors capul, s-a încruntat şi a spus: 

— Trebuie să plec. Sper să-l prindeţi. 

Şi-a şters-o pe uşă, după care pe coridor, atât de repede 
încât faxul pe care-l lăsase pe masă a fâlfâit în aer. 

M-am uitat la Deborah. Nu părea din cale-afară de 
încurajată de faptul că aflaserăm numele victimei. 

— Bine, am zis. Ştiu că nu-i mare lucru. 

— Dacă n-ar fi mare lucru, ar însemna totuşi că e ceva. 
Asta nu ne ajută cu nimic. 

S-a uitat la fax şi a citit toată pagină. 

— El Salvador. Există o legătură cu ceva denumit 
FLANGE. 

— Ăştia erau ai noştri, am zis. 

Ea şi-a ridicat privirea către mine. 

— Tabăra pe care au sprijinit-o Statele Unite. Am căutat 
pe Internet. 

— Fâs. Deci am găsit ceva ce ştiam deja. 

S-a ridicat şi s-a îndreptat spre uşă, nu chiar la fel de 
repede ca doctorul Spielman, dar îndeajuns de iute încât a 
trebuit să mă grăbesc să ţin pasul cu ea. Am prins-o din 
urmă abia când a ajuns la uşa dinspre parcare. 

Deborah a condus repede, în tăcere şi cu dinţii încleştaţi 
tot drumul înapoi spre căsuţa de pe N.W. 4th Street, unde 
începuse toată nebunia. Nu se mai vedea nici urmă de 
bandă galbenă, desigur, dar Deborah a parcat oricum la 
întâmplare, în stilul poliţiştilor, şi a coborât din maşină. 
Am urmat-o pe aleea scurtă care ducea spre casa de 
alături. Deborah a sunat la sonerie, fără să spună nimic, şi 
o clipă mai târziu uşa s-a deschis. Un bărbat de vârstă 


— 128 — 


mijlocie, purtând o pereche de ochelari cu ramele aurite şi 
o cămaşă guayabera ne privea iscoditor. 

— Vrem să vorbim cu Ariel Medina, a spus Deborah, 
arătându-i legitimatia. 

— Mama se odihneşte acum, a spus bărbatul. 

— E urgent, a zis Deborah. 

Omul s-a uitat la ea, apoi la mine. 

— O clipă, a zis. 

Apoi a închis uşa. Deborah s-a holbat la uşă o vreme, iar 
eu m-am uitat câteva minute bune cum i se încordau 
muşchii feţei până când uşa s-a deschis din nou şi bărbatul 
ne-a invitat înăuntru. 

— Poftiţi. 

L-am urmat înăuntru, într-o încăpere mică, în care 
fuseseră înghesuite zeci de măsuţe, fiecare plină cu 
obiecte religioase şi fotografii înrămate. Ariel, bătrâna 
care descoperise arătarea şi care plânsese pe umărul lui 
Deb, stătea pe o canapea înţesată cu macrameuri. Când a 
dat cu ochii de Deborah a spus „Aaah!” şi s-a ridicat să o 
îmbrăţişeze. Deborah, care într-adevăr ar fi trebuit să se 
aştepte la un abrazo din partea doamnei cubaneze în 
vârstă, a rămas înlemnită o clipă, după care, cu destul de 
multă stânjeneală i-a răspuns la îmbrăţişare şi a bătut-o de 
câteva ori pe spate. A făcut un pas în spate imediat cum a 
întrezărit o şansă. Ariel s-a aşezat înapoi pe canapea, 
bătând uşor perna de alături. Deborah a luat loc lângă ea. 

Bătrâna s-a şi lansat într-un şuvoi de fraze în spaniolă. 
Vorbesc un strop de spaniolă şi de obicei înţeleg dialectul 
cubanez, dar din ce spunea Ariel abia dacă înţelegeam un 
cuvânt din zece. Deborah mi-a aruncat o privire 
deznădăjduită; din cine ştie ce pricini bizare, alesese să 
studieze franceza la şcoală, aşa că femeia ar fi putut la fel 
de bine să vorbească etrusca străveche. 

— Por favor, señora, am zis eu. Mi hermana no habla 
espanol.” 

— Ah? 

Ariel s-a uitat către Deborah cu ceva mai puţin 

entuziasm şi a clătinat din cap. 

— Lázaro! 

Fiul ei a făcut un pas în față, iar ea şi-a reluat monologul 
fără să facă vreo pauză, în vreme ce el a început să 
traducă. 

— Am venit aici din Santiago de Cuba, în 1962, a spus 
Lázaro pentru mama lui. Sub conducerea lui Batista am 
văzut lucruri înfiorătoare. Oamenii dispăreau fără urmă. 
Apoi a venit la conducere Castro şi, pentru o vreme, am 
nutrit speranţă. 

Femeia a clătinat din cap şi şi-a desfăcut larg braţele. 

— Vă vine să credeţi sau nu, dar asta am crezut la 
vremea aceea. Că lucrurile vor merge altfel. Dar foarte 
curând toate au luat-o de la capăt. Ba chiar mai rău. Aşa că 
am venit aici. În Statele Unite. Pentru că aici oamenii nu 
dispar pur şi simplu. Aici oamenii nu sunt împuşcaţi pe 
stradă, nici nu sunt torturați. Asta am crezut. Şi-acum am 
văzut asta... 

A făcut un semn cu mâna spre casa de alături. 

— Trebuie să vă pun câteva întrebări, a zis Deborah, iar 
Lázaro a tradus. 

Ariel s-a mulţumit să încuviinţeze din cap, după care şi-a 
văzut mai departe de povestirea ei. 

— Nici măcar sub regimul lui Castro n-ar fi făcut cineva 
aşa ceva, a zis ea. Da, mai omoară oameni. Sau te trezeşti 
aruncat în Insula Pinilor. Dar niciodată una ca asta. Nu în 
Cuba, doar în America, a continuat. 

— L-aţi văzut vreodată pe bărbatul de alături? a 
întrerupt-o Deborah. Pe bărbatul care a făcut-o? 

Ariel a cercetat-o o clipă din cap până-n picioare pe 
Deborah. 

— Trebuie să ştiu, a zis Deb. Va mai fi o altă victimă, 
dacă nu-l găsim. 

— De ce mă întrebi tu asta? a zis Ariel prin intermediul 
fiului ei. Nu-i o treabă de femeie. O fată drăguță aşa ca 
tine ar trebui să aibă un soţ. O familie. 

— El victimo proximo es el novio de mi hermana, am zis 
eu. 

„Următoarea victimă este iubitul surorii mele.” 

Deborah mi-a aruncat o privire, dar Ariel a spus „Aaah!”, 
după care a ţâţâit din buze, clătinând din cap. 

— Păi, nu ştiu ce-aş putea să-ţi spun. L-am văzut pe om, 
poate de vreo două ori. 

A ridicat din umeri, iar Deborah s-a aplecat înainte, 
nerăbdătoare. 

— Mereu noaptea, niciodată nu l-am zărit de aproape. 
Pot să vă spun că bărbatul respectiv era mic de statură, 
foarte scund. Şi slăbuţ. Cu ochelari mari. Mai mult de-atât 
nu ştiu. Nu ieşea niciodată, era foarte tăcut. Uneori se- 
auzea de acolo ceva muzică. Tito Puente, a adăugat 
zâmbind. 

Lázaro a îngânat-o, ca un ecou inutil: 

— Tito Puente. 

— Ah, am spus, şi ochii tuturor s-au abătut asupra mea. 
Acoperea zgomotele, am adăugat, un pic jenat de toată 
atenţia care mi se acorda. 

— Avea cumva maşină? a întrebat Deborah, iar Ariel s-a 
încruntat. 

— O dubiţă, a răspuns femeia. Conducea o dubiţă albă şi 
veche, fără geamuri. Era foarte curată, dar avea multe 
pete de rugină. Am văzut-o de câteva ori, dar de regulă o 
ţinea în garaj. 

— Bănuiesc că nu aţi văzut numărul de înmatriculare? 
am întrebat-o eu şi femeia şi-a abătut atenţia asupra mea. 

— Ba da, a răspuns prin intermediul fiului său, ridicând 
o mână, cu palma în exterior. Nu am reţinut numărul, asta 
se-ntâmplă doar în filme. Dar ştiu că era o plăcuţă de 
înmatriculare de Florida. Modelul galben, cu silueta 
desenată a unui copil, a mai spus, şi apoi a tăcut, 
holbându-se la mine, fiindcă mă hlizeam. 

Nu era deloc frumos, şi cu siguranţă nu era ceva ce 
făceam în mod obişnuit, dar chiar chicoteam şi nu mă 
puteam abtine. 

Deborah s-a holbat la mine la rândul ei. 

— Ce-i aşa de amuzant? s-a interesat ea. 

— Plăcuța de înmatriculare, am zis. Îmi pare rău, Debs, 

dar... Doamne, nu ştii cum e un număr de înmatriculare 
galben în Florida? Şi un asemenea tip să aibă aşa ceva, 
tinând cont că face ceea ce face... 

Am înghiţit în sec, străduindu-mă din răsputeri să nu 
izbucnesc din nou în râs, dar am avut nevoie de tot 
autocontrolul din lume. 

— Bine, la dracu’, ce-i aşa de amuzant la o plăcuţă 
galbenă de înmatriculare? 

— E o plăcuţă specială, Deb, am spus. Scrie pe ea: 
„ALEGE VIAŢA”. 

După care, închipuindu-mi-l pe dr. Danco ducându-şi de 
colo-colo victimele  zvârcolindu-se,  îndopându-le cu 
substanţe chimice şi ciopârţindu-le atât de bine încât să 
supravieţuiască totuşi, mi-e teamă că am izbucnit din nou 
în râs. 

— Alege viaţa, am repetat. 

Chiar îmi doream să-l cunosc pe individul ăsta. 


Ne-am întors la maşină în tăcere. Deborah s-a urcat la 
volan şi i-a dictat căpitanului Matthews descrierea dubiţei, 
iar el a fost de acord să dea un comunicat de punere sub 
urmărire generală. În timp ce Deborah vorbea cu 
căpitanul, eu m-am uitat în jur. Curți îngrijite, cele mai 
multe decorate cu pietre colorate. Câteva biciclete pentru 
copii legate în faţa verandei şi stadionul Orange Bowl care 
se zărea strălucind în spatele caselor... Un cartier tare 
drăguţ în care să trăieşti, să munceşti, să creşti o familie... 
sau să-i retezi braţele şi picioarele cuiva. 

— Urcă-te, mi-a zis Deborah, întrerupându-mi scurta 
reverie. 

M-am urcat în maşină şi am pornit. La un moment dat, 
opriţi la semafor, Deborah s-a uitat la mine şi mi-a spus: 

— Ciudat moment ţi-ai ales să pufneşti în râs. 

— Serios, Deb, am zis. E primul indiciu pe care-l avem 
despre personalitatea individului. Ştim că are simţul 
umorului. Mi se pare un mare pas înainte. 

— Sigur. Poate-l prindem într-un club de comedie. 

— Îl prindem, Deb, am zis, deşi niciunul dintre noi nu 

credea ce spuneam. 

S-a mulţumit să se încrunte şi să bombăne ceva; lumina 
semaforului s-a schimbat tocmai când apăsa cu putere pe 
pedală, de parcă ar fi omorât un şarpe veninos. 

Ne-am întors acasă la Deb. Ora de vârf a dimineţii se 
apropia de sfârşit. La intersecţia dintre Flagler şi 34th 
Street o maşină intrase pe trotuar şi se izbise de un stâlp 
mic în faţa unei biserici. Un poliţist stătea lângă maşină, 
între doi bărbaţi care urlau unul la altul. Pe bordură era o 
fetiţă cu ochii în lacrimi. Ah, încântătoarele ritmuri ale 
unei alte zile petrecute în paradis. 

Câteva clipe mai târziu am virat pe Medina, iar Deborah 
şi-a parcat maşina pe alee, lângă a mea. A scos cheia din 
contact şi timp de o clipă am rămas amândoi nemişcaţi, 
ascultând zgomotul produs de ventilatorul de răcire a 
motorului. 

— Rahat, a spus. 

— De acord. 

— Ce facem acum? a întrebat. 

— Dormim, am zis. Sunt prea obosit ca să gândesc. 

A lovit cu ambele palme în volan. 

— Cum aş putea să dorm, Dexter? Când Kyle este... 

A lovit din nou volanul. 

— Rahat. 

— Dubita îşi va face apariția, Deb. Ştii asta. Din baza de 
date vom afla toate numerele de dubiţe albe cu plăcuţe pe 
care să scrie ALEGE VIAŢA, iar acum că există şi ordin de 
urmărire generală, e doar o chestiune de timp. 

— Kyle nu are timp, a spus ea. 

— Fiinţele umane au nevoie de somn, Debs, i-am zis. Şi 
la fel şi eu. 

Duba unui curier a scârţâit la colţ, virând spre noi şi s-a 
oprit în faţa casei lui Deborah. Şoferul a coborât cu un 
pacheţel în mână şi s-a apropiat de uşa din faţă a lui Deb. 
Ea a spus „rahat” încă o dată, după care s-a dat jos din 
maşină să ridice pacheţelul. 

Am închis ochii şi am stat aşa poate un pic prea mult, 
cântărind situaţia, fiindcă asta fac în loc să gândesc atunci 

când sunt din cale-afară de obosit. De fapt, era un efort 
inutil; nu mi-a venit nimic în minte, în afară de întrebarea 
unde-mi lăsasem pantofii sport. Având în vedere că noul 
meu simţ al umorului părea să mai zăbovească prin 
apropiere, treaba asta mi s-a părut îndeajuns de amuzantă 
şi, spre marea mea surprindere am auzit un vag ecou al 
Călătorului Întunecat. „De ce e amuzant?” am întrebat. 
„Poate fiindcă mi-am lăsat pantofii la Rita?” Desigur, n-am 
primit niciun răspuns. Bietul de el, probabil era în 
continuare bosumflat. Şi totuşi chicotise un pic. „E vorba, 
de fapt, de cu totul altceva care ţi se pare amuzant?” am 
întrebat. Dar din nou nu am primit niciun răspuns; doar un 
sentiment discret de anticipare şi o senzaţie de foame. 

Curierul s-a îndepărtat în trombă. Tocmai când eram pe 
punctul de a căsca, a mă întinde şi a recunoaşte că-mi 
trimisesem la plimbare pentru moment capacităţile 
cerebrale, am auzit un geamăt îngreţoşat. Am deschis ochii 
şi am văzut-o pe Deborah împleticindu-se, după care s-a 
prăbuşit pe treptele din faţa casei. M-am dat jos din 
maşină şi m-am dus grăbit către ea. 

— Deb, am zis. Ce s-a întâmplat? 

A lăsat pachetul să cadă şi şi-a ascuns faţa în mâini, 
scoțând şi mai multe sunete ciudate. M-am apropiat de ea 
şi am luat pachetul de jos. Era o cutie mică, aproximativ de 
mărimea uneia pentru un ceas de mână. Am desfăcut-o. 
Înăuntru se afla o punguţă cu fermoar. Iar în punguţă era 
un deget de om. 

Un deget pe care se afla un inel mare, roz şi strălucitor. 

Capitolul 16 


De data asta, ca s-o liniştesc a fost nevoie de mult mai 
mult decât s-o mângâi pe spate şi să-i spun „gata, gata”. 
De fapt, am fost nevoit să-i torn pe gât cu de-a sila un 
pahar mare de şnaps cu mentă. Ştiam că avea nevoie de 
ceva medicamente pentru a se linişti şi a dormi un pic, pe 
cât se poate, dar Debs nu avea în sertarul cu medicamente 
nimic mai tare decât Tylenol, şi nici nu prea le avea cu 
băutura. Am găsit în cele din urmă sticla de şnaps sub 
chiuveta de la bucătărie şi, după ce m-am asigurat că nu 
era vreun detergent de vase, am silit-o să dea pe gât un 
pahar. La ce gust avea, ai fi putut bine-mersi să desfunzi 
chiuvete cu el. S-a scuturat, i-a venit înapoi, dar în cele din 
urmă l-a băut, prea obosită şi cu mintea prea amorţită ca 
să se mai poată opune. 

În timp ce zăcea pe scaun, i-am aruncat câteva haine de 
schimb într-o sacoşă de cumpărături şi am lăsat-o lângă 
uşa din faţă. S-a holbat la pungă, apoi la mine. 

— Ce faci? m-a întrebat cu o voce oarecum pierită şi 
nicidecum interesată să afle răspunsul. 

— Te muţi la mine pentru câteva zile, i-am spus. 

— Nu vreau. 

— Nu contează. Trebuie. 

Şi-a ridicat privirea spre sacoşa cu haine de lângă uşă. 

— De ce? 

M-am apropiat şi m-am lăsat pe vine lângă scaunul ei. 

— Deborah. Tipul ştie cine eşti şi unde stai. Să-ncercăm 
să-i facem viaţa mai dificilă măcar un pic, bine? 

S-a cutremurat din nou, dar nu a scos niciun sunet în 
timp ce am ajutat-o să se ridice-n picioare şi ne-am 
îndreptat împreună spre uşă. O jumătate de oră mai târziu 
şi după încă o duşcă de şnaps cu mentă, era în patul meu, 
sforăind uşor. l-am lăsat un bilet să mă sune când se 
trezeşte, după care am luat cu mine pacheţelul surpriză pe 
care-l primise şi am pornit spre serviciu. 

Nu mă aşteptam să descopăr vreun indiciu important în 

urma testelor de laborator, dar, din moment ce cu asta mă 
ocup pentru a-mi câştiga traiul, m-am gândit că trebuia 
neapărat să arunc o privire atentă asupra degetului. Şi 
pentru că-mi iau toate obligaţiile foarte în serios, pe drum 
m-am oprit şi am cumpărat gogoşi. În timp ce mă apropiam 
de biroul meu de la etajul doi, m-am întâlnit cu Vince 
Masuoka pe coridor, venind din cealaltă direcţie. Am făcut 
o plecăciune umilă şi i-am întins punga: 

— Salutări, sensei, am zis. Îţi aduc daruri. 

— Salutări, Greieraşule. Pe lume există ceva numit timp. 
Ar trebui să-i explorezi misterele, a zis întinzând 
încheietura, arătând înspre ceas. Mă duc la masa de prânz 
şi tu îmi aduci micul dejun? 

— Mai bine mai târziu decât niciodată, am zis, dar el a 
clătinat din cap. 

— Neah. Papilele mele gustative au trecut deja la felul 
doi. O să-mi comand nişte ropa vieja şi plătanos. 

— Dacă-mi nesocoteşti ploconul de mâncare, i-am spus 
eu, îţi arăt un deget. 

A ridicat din sprâncene şi i-am înmânat pacheţelul primit 
de Debs. 

— Ai o jumătate de oră înainte de prânz? l-am întrebat. 

S-a uitat la cutiuţă. 

— Nu cred c-aş vrea s-o deschid pe stomacul gol, nu? 

— Bine, nu vrei atunci o gogoaşă? 

Ne-a luat mai mult de jumătate de oră, dar până să plece 
Vince la prânz am aflat că nu aveam nimic de aflat de la 
degetul lui Kyle. Tăietura era extrem de curată, 
profesionist făcută, şi fusese folosit un instrument foarte 
ascuţit care nu lăsase nicio urmă în rană. Sub unghie nu se 
afla nimic în afară de puţină murdărie, care-ar fi putut veni 
de oriunde. Am scos inelul, dar nu am găsit nici urmă de 
fire de păr sau bucăţi mici de material, iar Kyle, după toate 
aparențele, eşuase în misiunea de a scrijeli o adresă sau 
un număr de telefon pe partea din interior a inelului. Kyle 
avea grupa de sânge AB pozitiv. 

Am pus degetul la rece, la păstrare, şi am strecurat 
inelul în buzunar. Asta nu era tocmai procedura standard, 

dar eram destul de sigur că-n cazul în care nu l-am fi 
recuperat pe Kyle, Deborah ar fi dorit măcar inelul. 
Adevărul era că, la cum stăteau lucrurile, aveam şanse să-l 
recuperăm pe Kyle prin curier, bucată cu bucată. Desigur, 
nu sunt genul de persoană sentimentală, dar nu părea ceva 
care i-ar fi încălzit inima de bucurie. 

Eram deja foarte obosit şi, cum Debs nu sunase încă, m- 
am gândit c-aveam tot dreptul să mă-ndrept spre casă 
pentru un pui de somn. Ploaia de după-amiază a început 
tocmai când mă suiam în maşină. Am tăiat-o drept pe 
LeJeune printr-un trafic relativ lejer şi până am ajuns 
acasă nu se urlase la mine decât o singură dată - record 
absolut. Am intrat în casă udat de ploaie şi-am descoperit 
că Deborah dispăruse. Măzgălise ceva pe un bileţel, cum 
că mă va suna ea mai târziu. Am răsuflat uşurat, fiindcă nu 
prea-mi surâdea perspectiva de a dormi pe canapeaua mea 
minusculă. M-am târât direct în pat şi am dormit neîntors 
până puţin după ora şase seara. 

În mod absolut firesc, chiar şi o maşinărie minunată cum 
e corpul meu are nevoie de un pic de întreţinere şi, când 
m-am aşezat în pat, simţeam foarte tare nevoia unui 
schimb de ulei. Noaptea lungă în care avusesem parte de 
atât de puţin somn, micul-dejun ratat, tensiunea şi 
încordarea pe care le producea încercarea de a găsi şi 
altceva să-i zic lui Deborah în afară de „Gata, gata” - toate 
astea îşi spuneau cuvântul. Mă simţeam de parcă se 
strecurase cineva în capul meu şi mi-l umpluse cu nisip de 
pe plajă, cu tot cu capace de la sticle şi mucuri de ţigară. 

Există o singură soluţie pentru asemenea stări 
ocazionale, şi-aceea este sportul. Dar tocmai când mă 
hotăram că aveam nevoie de o alergare uşoară, de câţiva 
kilometri, mi-am amintit iar că nu ştiam unde-mi sunt 
pantofii de jogging. Nu erau nici în locul unde-i las de 
obicei, lângă uşă, şi nici în maşină. Eram în Miami, aşa că 
era posibil să-mi fi spart cineva apartamentul şi să-i fi 
furat; la urma urmei erau nişte pantofi marca New Balance 
tare frumoşi şi noi. Dar mi se părea totuşi mai probabil să-i 
fi lăsat la Rita. Pentru mine, a te hotări înseamnă a 


— 137 — 


acţiona. Aşa că m-am dus glonţ la maşină şi m-am 
îndreptat spre locuinţa Ritei. 

Ploaia trecuse de mult - rareori ţine mai multe de-o oră - 
şi străzile erau deja uscate şi ticsite cu şoferii cu care mă 
obişnuisem, veseli şi criminali. De-ai mei. Pe bulevardul 
Sunset şi-a făcut apariţia în spatele meu Taurusul maroniu 
şi a rămas pe urmele mele tot drumul. Era drăguţ să-l vezi 
din nou pe Doakes la datorie. Mă simţisem un pic neglijat. 
A parcat încă o dată vizavi, exact când am ajuns în faţa uşii 
şi am ciocănit. Tocmai oprise motorul când Rita a deschis 
uşa. 

— Ei, a zis ea, ce surpriză! 

Şi-a ridicat uşor faţa pentru a fi sărutată. 

I-am oferit sărutul dorit, condimentându-l niţel pentru 
plăcerea sergentului Doakes. 

— N-am cum s-o spun mai pe ocolite, dar... am venit să- 
mi iau pantofii sport. 

Rita a zâmbit. 

— Adevărul e că tocmai ce i-am încălţat şi eu pe-ai mei. 
Nu vrei să transpirăm împreună? 

Apoi mi-a deschis larg uşa. 

— E cea mai bună propunere pe care am primit-o azi. 

Mi-am găsit pantofii în garajul ei, lângă maşina de 
spălat, împreună cu o pereche de pantaloni scurţi şi un 
tricou fără mâneci, spălat, numai bun de luat la alergare. 
M-am dus în baie să mă schimb şi mi-am lăsat hainele de la 
muncă împachetate frumos pe capacul de la WC. Peste 
numai câteva minute eu şi Rita alergam cot la cot. l-am 
făcut cu mâna sergentului Doakes când am trecut pe lângă 
el. Am alergat în josul străzii, am luat-o la dreapta şi apoi 
am dat roată unui parc din apropiere. Mai alergaserăm 
împreună pe traseul ăsta, ba chiar îl măsuraserăm şi 
ajunseserăm la concluzia că are puţin sub cinci kilometri, 
şi-n plus eram obişnuiţi unul cu ritmul celuilalt. Şi astfel, 
jumătate de oră mai târziu, asudat şi încă o dată dispus să- 
nfrunt provocările unei alte seri petrecute pe Planeta 
Pământ, ne-am oprit în faţa casei Ritei. 

— Dacă n-ai nimic împotrivă, aş intra eu prima la duş, a 

spus ea. Aşa pot să pregătesc cina cât te speli şi tu. 

— Sigur, am zis. O să stau cuminte, în timp ce curge 
transpiraţia pe mine. 

Rita a zâmbit. 

— Iţi aduc o bere. 

O clipă mai târziu mi-a adus-o, după care s-a dus la baie. 
Am rămas pe trepte, sorbind din bere. Ultimele trei zile 
trecuseră într-o ameţeală sălbatică şi fusesem complet 
rupt de viaţa mea obişnuită, aşa încât ajunsesem chiar să 
mă bucur de un moment de contemplare, stând liniştit 
acolo cu o bere-n mână în timp ce undeva prin oraş 
Chutsky pierdea în stânga şi-n dreapta piese de schimb. 
Viaţa trecea pe lângă mine ca un vârtej, cu feluritele ei 
ciopârţeli, strangulări sau dezmembrări, dar pe Domeniul 
lui Dexter venise vremea pentru o bere Miller. Am ridicat 
doza în cinstea sergentului Doakes. 

De undeva din casă a răzbătut o oarece zarvă. Se auzeau 
strigăte, ceva chiuieli, de parcă Rita tocmai dăduse cu 
ochii de băieţii de la Beatles în baie. Apoi uşa din faţă s-a 
deschis brusc, iar Rita m-a luat de guler şi aproape că m-a 
strâns de gât. Mi-am scăpat berea pe jos şi am icnit, 
trăgând aer în piept. 

— Ce e? Ce-am făcut? am zis. 

I-am văzut pe Astor şi Cody uitându-se la mine de după 
uşă. 

— Îmi pare groaznic de rău, promit să n-o mai fac 
niciodată, am adăugat eu, dar strânsoarea Ritei persista. 

— Oh, Dexter, a zis ea, plângând de-a binelea acum. 

Astor mi-a zâmbit şi şi-a împreunat mâinile sub bărbie. 

Cody se mulțumea doar să privească, dând uşor din cap 
din când în când. 

— Oh, Dexter, a spus Rita din nou. 

— Te rog, am spus eu, străduindu-mă cu disperare să 
trag un pic de aer în piept. Îţi dau cuvântul meu c-a fost un 
accident, nu am vrut. Ce-am făcut? 

Într-un final Rita a slăbit strânsoarea mortală şi mi-a dat 
drumul. 

— Oh, Dexter, a spus ea încă o dată, după care mi-a 

atins faţa cu mâna şi m-a privit cu un zâmbet orbitor şi faţa 
în lacrimi. Oh, tu! a zis ea, deşi, la drept vorbind, nu prea 
eram eu însumi pentru moment. Îmi pare rău, a fost un 
accident, a mai spus, suflându-şi nasul. Sper că nu plănuiai 
ceva special. 

— Rita. Te rog. Ce se petrece? 

Zâmbetul ei a devenit din ce în ce mai larg. 

— Oh, Dexter. Eu chiar... a fost doar... Astor avea nevoie 
la toaletă şi, când ţi-a luat de pe capac hainele, pur şi 
simplu a căzut pe podea şi... Oh, Dexter, e atât de frumos! 

Spusese „Oh, Dexter” de atât de multe ori în ultimele 
câteva minute încât începeam să mă simt irlandeze, dar tot 
nu aveam idee despre ce era vorba. 

Până a ridicat mâna. Mâna stângă. Care avea acum pe 
degetul inelar un inel mare, cu diamant. 

Inelul lui Chutsky. 

— Oh, Dexter, a zis ea încă o dată şi-apoi şi-a îngropat 
faţa în umărul meu. Da, da, da! Oh, m-ai făcut atât de 
fericită! 

— Super, a spus Cody şoptit. 

După una ca asta, ce altceva ai putea spune în afară de 
felicitări? 

Restul serii s-a scurs ca prin ceaţă, cauzată pe de-o 
parte de faptul că nu-mi venea să cred ce se întâmplă şi, 
pe de altă parte, de Miller Lite. Ştiam foarte bine că 
undeva acolo în spaţiu se găsea o înşiruire de cuvinte 
perfecte, calme, logice, bine însăilate, prin care aş fi putut 
s-o fac pe Rita să înţeleagă că de fapt nu o cerusem de 
nevastă, după care să râdem amândoi pe săturate şi să ne 
spunem noapte bună. Dar cu cât căutam mai mult acea 
iluzorie şi magică frază, cu atât se-ndepărta mai iute de 
mine. Aşa că m-am pomenit convins că încă o bere ar 
desfereca porţile simţurilor, iar după alte câteva doze Rita 
a dat o fugă la magazinul din colţ şi s-a întors cu o sticlă de 
şampanie. Am băut şampanie, toată lumea părea extrem 
de fericită, şi am dat dintr-una într-alta, aşa că am sfârşit 


6 Numele irlandeze de familie sunt de obicei precedate de vocala „O” 
(n.red.). 

iarăşi în aşternuturile Ritei, martor al unor evenimente 
întru totul improbabile şi lipsite de moralitate. 

Şi încă o dată m-am pomenit că mă-ntreb, în timp ce 
alunecam spre un somn năucit şi stupefiat: „De ce mi se 
întâmplă mie asemenea lucruri groaznice?” 


Nu e niciodată plăcut să te trezeşti după o asemenea 
noapte. E chiar mai rău să te trezeşti în miezul nopţii şi să 
te gândeşti „Oh, Doamne, Deborah!” V-aţi putea închipui 
că mă simţeam stânjenit şi vinovat că am neglijat o 
persoană foarte apropiată, caz în care v-aţi înşela amarnic. 
După cum am spus, nu prea am de fapt emoţii. Pot totuşi 
să simt frică, iar ideea posibilei furii a lui Deborah a fost 
elementul declanşator. M-am grăbit să mă-mbrac şi am 
reuşit să mă strecor în maşină fără să trezesc pe nimeni. 
Sergentul Doakes nu mai era la post vizavi. Era plăcut să 
ştii că până şi Doakes avea nevoie de somn din când în 
când. Sau poate se gândise că cineva care tocmai s-a 
logodit merita un strop de intimitate. Cunoscându-l bine, 
totuşi, ştiam că era puţin probabil. Era mult mai plauzibilă 
ideea că fusese ales Papă şi se văzuse nevoit să zboare de 
urgenţă la Vatican. 

Am condus repede spre casă şi mi-am verificat robotul 
telefonic. Primisem un mesaj automat prin care mi se 
cerea imperativ să cumpăr un set nou de cauciucuri 
înainte să fie mai târziu, fapt care părea suficient de 
groaznic, dar nici urmă de mesaj de la Debs. Am făcut 
cafea şi-am aşteptat s-aud bufnitura ziarului de dimineaţă 
aruncat în uşă. Dimineaţa avea ceva ireal, iar sentimentul 
respectiv nu era pricinuit doar de efectele secundare ale 
şampaniei. Eram logodit, ai? Măi să fie. Mi-aş fi dorit să mă 
pot lua la trei păzeşte şi să aflu ce-a fost în capul meu, ce 
credeam că fac. Dar adevărul era, din păcate, că nu 
făcusem nimic greşit; eram învăluit în virtute şi sârguinţă. 
Şi nu făcusem nimic care să merite a fi catalogat drept din 
cale-afară de prostesc - dimpotrivă. Continuasem să-mi 
trăiesc viaţa într-o manieră nobilă, ba chiar exemplară, 
văzându-mi de treaba mea şi străduindu-mă să îmi ajut 

sora să îşi recapete prietenul, făcând sport, mâncând o 
sumedenie de legume şi lăsând monştri netranşaţi. Şi cum- 
necum tot acest comportament decent şi pur se furişase în 
spatele meu şi mă muşcase de fund. Niciodată o faptă 
bună nu rămâne nepedepsită, obişnuia să spună Harry. 

Şi ce puteam face acum în privinţa asta? Desigur, Rita 

avea să-şi vină-n fire. Adică, serios: eu? Cine-ar dori 
vreodată să mă ia pe mine de bărbat? Cu siguranţă existau 
alternative mai bune, cum ar fi călugăria sau înscrierea în 
forţele de menţinere a păcii. Este vorba totuşi despre 
Dexter. Într-un oraş de mărimea Miami-ului nu putea găsi 
şi ea pe cineva care să fie măcar uman? Şi de ce se grăbea 
aşa la măritiş din nou? Prima oară nu-i mersese din cale- 
afară de bine, de ce era atât de dornică să se-arunce din 
nou în treaba asta? Oare femeile chiar sunt atât de 
disperate să se mărite? 
__ Bineînţeles, trebuiau luaţi în considerare şi copiii. 
Înţelepciunea populară spunea că ar fi trebuit să aibă un 
tată, ceea ce era întrucâtva adevărat, fiindcă unde-aş fi 
fost eu acum fără Harry? lar Astor şi Cody păruseră atât 
de fericiţi. Chiar dacă aş fi făcut-o pe Rita să înţeleagă că 
fusese o neînțelegere amuzantă la mijloc, oare copiii ar fi 
putut pricepe asta vreodată? 

Eram deja la a doua ceaşcă de cafea când a sosit ziarul. 
Am trecut repede în revistă principalele secţiuni, bucuros 
să aflu că lucruri groaznice se-ntâmplau în continuare, 
aproape pretutindeni. Măcar restul lumii n-o luase razna 
de tot. 

Pe la şapte m-am gândit c-ar fi în regulă s-o sun pe 
Deborah pe mobil. N-am primit niciun răspuns; i-am lăsat 
un mesaj şi cincisprezece minute mai târziu m-a sunat 
înapoi. 

— Bună dimineaţa, surioară, i-am zis şi m-am minunat 
până şi eu de cum izbutisem să par vesel. Ai reuşit să 
dormi măcar puţin? 

— Un pic, a mormăit ea. M-am trezit ieri pe la patru. Am 
urmărit pachetul să văd de unde a fost expediat - de 
undeva din Hialeah. Aproape toată noaptea m-am învârtit 


— 142 — 


cu maşina prin zonă, sperând să dau cu ochii de dubiţa aia 
albă. 

— Dacă a lăsat pachetul în Hialeah, probabil a venit aici 
din Key West, am zis. 

— Ştiu asta, la dracu”, s-a răstit ea. Dar ce dracu' altceva 
aş putea să fac? 

— Nu ştiu, am recunoscut. Dar n-a ajuns azi încoace 
tipul de la Washington? 

— Nu ştim nimic despre el, a zis ea. Doar fiindcă e bun 
Kyle, nu-nseamnă că şi tipul cel nou va fi. 

După toate aparențele, nu-şi dădea seama că în public 
Kyle nu se arătase a fi bun neapărat. De fapt, nu făcuse 
absolut nimic în afară de a fi răpit şi a rămâne fără un 
deget. Dar nu ar fi fost o dovadă de diplomaţie din partea 
mea să comentez asta, cât de bun era omul cu adevărat, 
aşa că m-am limitat la a spune: 

— Păi, va trebui să presupunem că tipul cel nou ştie în 
cazul ăsta ceva ce noi nu ştim. 

Deborah a pufnit. 

— Nici n-ar fi greu, a zis. Te sun când apare. 

A închis, iar eu m-am pregătit de muncă. 

Capitolul 17 


La 12.30 Debs a dat buzna în modesta mea vizuină din 
afara laboratorului de criminalistică, aruncându-mi o 
casetă pe birou. Am ridicat privirea către ea; nu părea 
fericită, dar asta nu era o noutate. 

— De la robotul meu telefonic de-acasă, a zis. Ascultă. 

Am deschis clapeta casetofonului şi am introdus caseta 
pe care mi-o aruncase Deb. Am apăsat play: pe casetă s-a 
auzit un bipăit puternic, după care o voce necunoscută a 
spus: „Sergent... aa... Morgan. Aşa-i? Sunt Dan Burdett, 
din partea... hmm... Kyle Chutsky mi-a spus să te sun. Am 
ajuns la aeroport şi te sun ca să stabilim cum ne putem 
întâlni imediat ce ajung la hotel, care este...” S-a auzit un 
zgomot ciudat şi era evident că îşi îndepărtase mobilul de 
gură, din moment ce vocea i-a scăzut în intensitate. 
„Poftim? Oh, da, e drăguţ. În regulă, mulţumesc.” Vocea 
lui a răsunat din nou mai puternic. „Tocmai m-am întâlnit 
cu şoferul. Mulţumesc că ai trimis pe cineva după mine. În 
regulă, sun de la hotel.” 

Deborah s-a întins peste biroul meu şi a oprit aparatul. 

— N-am trimis pe nimeni la nenorocitul ăla de aeroport, 
a spus ea. Şi-s a naibii de sigură că nici căpitanul 
Matthews n-a făcut-o. Tu ai trimis pe cineva la mizeria aia 
de aeroport, Dexter? 

— Limuzina mea a rămas fără benzină. 

— Atunci la dracu', a spus ea, şi-am fost nevoit să fiu de 
acord. 

— În fine, am zis, măcar ne-am lămurit cât de bun e 
înlocuitorul lui Kyle. 

Deborah s-a prăbuşit în scaunul pliant de lângă biroul 
meu. 

— La dracu’, am ajuns de unde am plecat, a spus 
Deborah. Şi Kyle e... 

Şi-a muşcat buza şi nu a mai sfârşit propoziţia. 

— I-ai spus căpitanului Matthews deja despre asta? am 
întrebat-o. 

A clătinat din cap. 

— Fl trebuie să-i sune. O să trimită pe altcineva. 

— Sigur, grozav! O să trimită pe altcineva care o să 
izbutească să ajungă până la biroul de recuperare a 
bagajelor. Ce rahat, Dexter. 

— Trebuie să le spunem, Debs, i-am zis. Apropo, cui 
trebuie să-i spunem? Ţi-a spus Kyle vreodată exact pentru 
cine lucrează? 

A suspinat. 

— Nu. Zicea în glumă că lucrează pentru OGA’, dar nu 
mi-a spus de ce i se părea asta aşa haios. 

— Oricum, oricine ar fi, tot trebuie să afle, i-am spus şi 
am scos caseta din casetofon, aşezând-o pe birou, în faţa 
ei. Trebuie să poată face ceva. 

Deborah a rămas nemişcată o clipă. 

— De ce am sentimentul că au făcut-o deja şi Burdett a 
păţit-o? a spus ea, apoi şi-a luat caseta ieşind cu paşi 
apăsaţi din birou. 

Imi sorbeam încet cafeaua şi ronţăiam un biscuit imens 
cu fulgi de ciocolată ca să îmi fac digestia după prânz când 
am fost chemat la locul unei crime în zona Miami Shores. 
Am mers cu maşina cu Angel-fără-legătură până în locul 
unde fusese găsit un cadavru între dărâmăturile unei 
căsuțe de pe un canal în reconstrucţie. Lucrările erau 
oprite pentru moment, cât timp proprietarul şi 
constructorul se dădeau unul pe celălalt în judecată. Doi 
adolescenţi care chiuliseră de la şcoală se furişaseră în 
casă şi găsiseră cadavrul. Era aşezat pe o bucată groasă de 
plastic, deasupra unui placaj aşezat pe două capre de tăiat 
lemne. Cineva luase un ferăstrău zdravăn şi decupase pe 
rând capul, picioarele, braţele. Cadavrul fusese lăsat aşa, 
cu corpul în mijloc şi restul de bucăţi disparate la câţiva 
centimetri alături. 

Călătorul Întunecat a chicotit şi mi-a şoptit fel şi fel de 
nimicuri întunecate în ureche, dar am dat vina pe invidia 
pură care-l măcina şi m-am întors la treabă. Cu siguranţă 
erau multe pete de sânge asupra cărora aş fi putut lucra, 

încă extrem de proaspete şi probabil că aş fi petrecut o zi 
minunat de veselă în cel mai eficient mod cu putinţă 
găsind şi analizând probele, asta dacă nu l-aş fi auzit din 
întâmplare pe ofiţerul care ajunsese primul la faţa locului 
discutând cu un detectiv. 

— Portofelul era chiar aici, lângă corp, a zis ofiţerul 
Snyder. Avea permis de conducere de Virginia, pe numele 
Daniel Chester Burdett. 

„Ah, atunci bine”, i-am zis eu vocii vesele şi vorbăreţe de 
pe bancheta din spate a creierului meu. „Asta explică 
multe, nu-i aşa?” M-am uitat din nou la cadavru. Deşi 
îndepărtarea capului şi membrelor de trunchi se făcuse la 
repezeală şi cu sălbăticie, puteam recunoaşte un 
aranjament ordonat care deja îmi devenise vag familiar, iar 
Călătorul Întunecat chicotea bucuros, semn că era de 
acord. Între trunchi şi fiecare bucată desprinsă, distanţa 
era foarte precisă, de parcă ar fi fost măsurată cu rigla, iar 
întreaga prezentare arăta ca o veritabilă lecţie de 
anatomie. Osul coxal fusese desprins de cel al piciorului. 

— l-am dus pe cei doi băieţi care-au descoperit crima în 
maşina de patrulare, i-a spus Snyder detectivului. 

Am aruncat o privire către cei doi oameni ai legii, 
întrebându-mă cum aş putea să le dau vestea. Desigur, era 
posibil să mă înşel, dar... 

— Nenorocitul, am auzit pe cineva bombănind. 

M-am uitat înapoi spre locul în care Angel-fără-legătură 
stătea pe vine, lângă partea mai îndepărtată a cadavrului. 
Din nou prinsese cu penseta o bucăţică de hârtie. Am făcut 
un pas în spatele lui şi m-am uitat peste umăr. 

Într-o caligrafie limpede, cu mână sigură, cineva 
scrisese cuvântul „HÂRŢOGAR”, după care îl tăiase cu o 
singură linie. 

— Ce-i aia „hârţogar”? a întrebat Angel. E numele lui? 

— Cineva care stă în spatele unui birou şi ordonă ce şi 
cum să facă trupele adevărate, i-am spus eu. 

S-a uitat nedumerit la mine. 

— De unde ştii toate rahaturile astea? m-a întrebat. 

— Mă uit la multe filme. 

Angel s-a holbat iarăşi la bucăţica de hârtie. 

— Cred că scrisul e identic, a zis. 

— Precum celălalt. 

— Care nu s-a întâmplat niciodată, a zis el. Ştiu, am fost 
acolo. 

Mi-am îndreptat spatele şi am tras aer adânc în piept, 
gândindu-mă cât de bine era să ai dreptate. 

— Nici ăsta nu s-a întâmplat, am spus, apoi m-am dus 
spre locul în care ofiţerul Snyder stătea de vorbă cu 
detectivul. 

Detectivul cu pricina era un bărbat al cărui corp semăna 
cu o pară, şi îl chema Coulter. Sorbea dintr-o sticlă mare 
de plastic de Mountain Dew, privind pe fereastră, spre 
canalul care curgea prin spate. 

— Cam cât ar costa un loc ca ăsta? l-a întrebat el pe 
Snyder. Pe un asemenea canal. La doar vreun kilometru de 
golf, hmm? Cât să fie? Vreo juma de milion? Mai mult? 

— Mă scuzaţi, domnule detectiv, am zis. Cred c-avem o 
problemă. 

Mereu mi-am dorit să spun asta, dar Coulter nu părea 
impresionat de replica mea. 

— „O problemă”. Te-ai uitat recent la CSI sau ce? 

— Burdett e agent federal, am spus. Trebuie să-l sunati 
şi să-l informaţi chiar acum pe căpitanul Matthews. 

— „Trebuie”, a zis Coulter. 

— Treaba asta are legătură cu o alta de care, teoretic, n- 
ar trebui să ne atingem, i-am spus. Au venit de la 
Washington şi i-au spus căpitanului să facă un pas în 
spate. 

Coulter s-a desprins o clipă de sticla lui de suc. 

— Şi căpitanul a făcut un pas în spate? 

— Ca un iepure care merge de-a-ndărătelea. 

Coulter s-a întors şi şi-a aţintit privirea asupra 
cadavrului lui Burdett. 

— Un federal, a spus el. 

A mai luat o înghiţitură în vreme ce se zgâia la capul şi 
la membrele ca vai de ele. Apoi a clătinat din cap. 

— Mereu se-alege praful de băieţii ăştia când sunt puşi 

sub presiune. 

A privit din nou pe fereastră şi şi-a scos telefonul mobil. 

Deborah a ajuns la faţa locului tocmai când Angel-fără- 
legătură îşi punea trusa înapoi în dubă, cu trei minute 
înaintea căpitanului Matthews. Nu vreau să pară că-l critic 
pe căpitan. Cinstit vorbind, Debs n-a fost nevoită să se dea 
cu apă de colonie, aşa ca el, plus că sigur pierdeai ceva 
timp şi cu nodul ăla de la cravată. La câteva minute după 
Matthews a sosit şi o maşină pe care ajunsesem să o 
cunosc la fel de bine ca pe-a mea: un Ford Taurus maroniu, 
condus de sergentul Doakes. 

— Măi, măi, s-a strâns toată gaşca, am zis vesel. 

Ofiţerul Snyder mi-a aruncat o privire împietrită, de 
parcă aş fi sugerat să dansăm dezbrăcaţi, dar Coulter şi-a 
vârât degetul arătător în sticla de suc şi s-a dus să-l salute 
pe căpitan. 

Deborah urmărise toată scena de la distanţă şi-i indicase 
colegului lui Snyder să modifice uşor perimetrul marcat cu 
bandă. Până să ajungă să discute cu mine, trăsesem deja o 
concluzie uluitoare. Totul începuse ca un exerciţiu de 
ironie muşcătoare, dar luase amploare şi devenise ceva ce 
nu mai puteam împiedica, oricât aş fi încercat. M-am 
îndreptat către fereastra cea scumpă a lui Coulter şi am 
privit pierdut afară, aplecându-mă peste zid şi gândindu- 
mă intens la ideea respectivă. Dintr-un motiv sau altul, 
Călătorului Întunecat toată treaba i se părea extrem de 
amuzantă, aşa că a început să şoptească echivalente 
înspăimântătoare. Şi-n cele din urmă, simţindu-mă de 
parcă aş fi vândut secrete nucleare talibanilor, mi-am dat 
seama că era tot ce puteam face. 

— Deborah, am spus când s-a strecurat spre locul în 
care mă aflam, lângă fereastră, de data asta cavaleria nu 
mai vine. 

— Ei, nu, zău, Sherlock. 

— Suntem singuri şi nu suntem de ajuns. 

Şi-a dat la o parte o şuviţă de păr de pe frunte şi a 
răsuflat adânc. 

— Eu ce-ţi tot spun? 

— Dar n-ai mers mai departe, surioară. De vreme ce nu 
suntem de ajuns, avem nevoie de ajutor, de cineva care 
ştie ceva despre toate astea... 

— Pentru numele lui Dumnezeu, Dexter! l-am tot dat să 
halească individului ăsta oameni! 

— Ceea ce-nseamnă că ultimul candidat rămas pentru 
moment este sergentul Doakes, am spus eu. 

N-ar fi cinstit să spun că i-a picat faţa. Dar ce-i drept a 
rămas o vreme împietrită, holbându-se la mine cu gura 
căscată înainte de a se întoarce către Doakes, care se afla 
lângă cadavrul lui Burdett şi discuta cu căpitanul 
Matthews. 

— Sergentul Doakes, am repetat eu. Fostul sergent 
Doakes. De la Forţele Speciale. Detaşat de serviciu în El 
Salvador. 

Ea s-a uitat înapoi la mine, după care iar la Doakes. 

— Deborah, am zis eu, dacă vrem să-l găsim pe Kyle, 
trebuie să aflăm mai multe despre asta. Trebuie să aflăm 
numele celor de pe lista lui Kyle, trebuie să ştim despre ce 
fel de echipă a fost vorba acolo şi de ce se întâmplă toate 
astea. Iar Doakes e singura persoană care-mi vine-n minte 
şi care ştie ceva despre asta. 

— Doakes te vrea mort, a zis ea. 

— Niciodată situaţia de la muncă nu-i ideală, am spus 
arborând cel mai bun zâmbet de care eram în stare pentru 
a transmite o tenacitate binevoitoare. Şi cred că el ar vrea 
să scape de toate astea la fel de mult pe cât îşi doreşte şi 
Kyle. 

— Probabil nu la fel de mult precum Kyle, a spus 
Deborah. Nici la fel de mult ca mine. 

— Păi, cred că asta e cartea cea mai bună pe care poţi s- 
o joci. 

Nu ştiu de ce, Deborah tot nu părea convinsă. 

— Căpitanul Matthews n-o să vrea să-l piardă pe Doakes 
pentru asta. Va trebui s-o lămurim cu el cumva. 

Am arătat înspre locul unde căpitanul îl dăscălea pe 
Doakes. 

— Ia te uită cine e acolo, am spus. 

Deborah şi-a mai muşcat buza câteva clipe, şi-ntr-un 
final a spus: 

— Rahat. S-ar putea să meargă. 

— Nu-mi vine în minte nimic altceva, am zis. 

A mai tras odată aer în piept, după care, de parcă i-ar fi 
apăsat cineva un buton, s-a îndreptat înspre Matthews şi 
Doakes cu maxilarele încleştate. Am urmat-o, încercând 
din răsputeri să mă fac una cu peretele, astfel încât 
Doakes să nu bage de seamă că sunt şi eu pe-acolo şi să nu 
sară să-mi smulgă inima din piept. 

— Căpitane, a spus Deborah. In treaba asta trebuie să 
fim proactivi. 

Chiar dacă „proactiv” era unul dintre cuvintele lui 
preferate, Matthews s-a uitat la ea ca la felul şapte. 

— Ce avem noi nevoie, a spus el, este ca aceşti... 
oameni... de la Washington să ne trimită pe cineva 
competent ca să se clarifice situaţia. 

Deborah a arătat către Burdett. 

— L-au trimis pe el, a spus ea. 

Matthews s-a uitat spre Burdett şi şi-a ţuguiat buzele 
gânditor. 

— Ce sugerezi? 

— Avem câteva piste, a spus ea, dând din cap înspre 
mine. 

Imi doream din toată inima să fie adevărat, de vreme ce 
Matthews şi-a întors capul spre mine şi ce-i mai rău, la fel 
a făcut şi Doakes. Dacă privirea de câine hămesit era o 
dovadă, sentimentele lui faţă de mine nu se mai 
îndulciseră. 

— Tu ce treabă ai în chestia asta? m-a întrebat 
Matthews. 

— Ne oferă asistenţă criminalistică, a spus Deborah, iar 
eu am încuviinţat din cap cu modestie. 

— Căcat! a exclamat Doakes. 

— Avem o problemă de timp aici, a spus Deborah, 
trebuie să-l găsim pe individul ăsta înainte să mai apară şi 
alţi morţi. Nu putem să ţinem totul sub capac la nesfârşit. 

— Cred că merită menţionat termenul de „isterie 

mediatică”, am intervenit eu, mai săritor din fire, iar 
Matthews mi-a aruncat o privire răutăcioasă. 

— Ştiu în linii mari cu ce se ocupa Kyle Chutsky, a 
continuat Deborah, dar nu pot să merg mai departe pentru 
că nu ştiu detalii din trecutul lui. Sergentul Doakes le ştie, 
a mai zis ea, ridicând bărbia spre Doakes. 

Doakes s-a arătat surprins, ceea ce era evident o mască 
pe care nu o exersase prea bine. Dar înainte să poată 
spune ceva, Deborah a continuat: 

— Cred că noi trei am putea să-l prindem pe tipul 
respectiv înainte să miroasă vreun detectiv şi să-şi dea 
seama de ce s-a întâmplat până acum. 

— Căcat, a repetat Doakes. Vrei să lucrez cu el? 

Nu mai era nevoie să mă arate cu degetul ca toată 
lumea să înţeleagă că se referea la mine, dar mi-a înfipt 
totuşi în faţă un arătător mare şi noduros. 

— Da, vreau, a pus Deborah. 

Căpitanul Matthews îşi muşca buzele nehotărât, iar 
Doakes a mai adăugat un „căcat”. Speram din toată inima 
că talentul lui de orator avea să se îmbunătăţească dacă 
urma să lucrăm împreună. 

— Ziceai că ştii ceva despre asta, i-a spus Matthews lui 
Doakes şi sergentul şi-a întors cu greu privirea răutăcioasă 
dinspre mine spre căpitan. 

— Mda, a spus Doakes. 

— Are legătură cu... ăăă... perioada din armată? a 
întrebat Matthews. 

Nu părea prea speriat de expresia iritată a lui Doakes, 
dar poate era doar obişnuinţa de a da ordine. 

— Mda, a repetat Doakes. 

Căpitanul Matthews s-a încruntat, pozând cât putea el 
de mult într-un om de acţiune gata să ia o decizie 
importantă. Noi, ceilalţi, am reuşit să ne controlăm fiorii. 

— Morgan, a spus în cele din urmă căpitanul Matthews. 

I-a aruncat o privire lui Debs şi apoi a făcut o pauză. O 
dubă pe care scria Action News s-a oprit în faţa căsuţei şi 
mai mulţi oameni au început să coboare din ea. 

— La dracu”, a spus Matthews şi s-a uitat spre cadavru şi 

apoi spre Doakes. Poţi să faci asta, sergent? 

— N-o să le placă deloc celor din Washington, a răspuns 
Doakes. Şi nici mie nu prea-mi place. 

— Începe să mă doară în cot de ce le place ălora din 
Washington. Le avem pe ale noastre pe cap. Poţi să te 
ocupi de asta? 

Doakes s-a uitat la mine. Am încercat să par serios şi 
devotat, dar a clătinat din cap. 

— Da, a zis, pot s-o fac. 

Matthews l-a bătut pe umăr. 

— Bravo, i-a zis, apoi s-a grăbit să vorbească cu echipa 
de la ştiri. 

Doakes încă se mai uita la mine, dar mi-am ferit privirea. 

— Gândeşte-te cât de uşor o să fie să-mi dai de urmă, i- 
am spus. 

— Când o să se termine totul, încapi tu pe mâna mea. 

— Dar nu şi până atunci, i-am zis, iar el a încuviinţat în 
sfârşit din cap. 

— Pe curând, a adăugat el. 

Capitolul 18 


Doakes ne-a dus la o cafenea pe Calle Ocho, chiar vizavi 
de o reprezentanţă auto. Ne-a condus la o măsuţă dintr-un 
ungher lăturalnic şi s-a aşezat, cu faţa spre uşă. 

— Putem vorbi aici, a zis el. 

Făcea totul să pară aşa de mult ca un film cu spioni încât 
aproape că mi-a părut rău că nu-mi adusesem ochelarii de 
soare. Totuşi, poate că aveam să-i primesc prin poştă pe 
cei ai lui Chutsky. Speram că fără nasul ataşat. 

Înainte să apucăm să vorbim propriu-zis, de pe o uşă din 
spate s-a ivit un bărbat care i-a strâns mâna lui Doakes. 

— Alberto, a spus el. Como estas? 

Doakes i-a răspuns într-o spaniolă foarte bună - mai 
bună ca a mea, cinstit să fiu, deşi-mi place să cred că 
accentul meu este totuşi mai corect. 

— Luis. Mas o menos. 

Au sporovăit câteva minute, după care Luis ne-a adus 
tuturor nişte ceşcuţe cu o cafea cubaneză oribil de dulce şi 
o farfurie de pastelitos. A mai făcut o dată semn din cap 
înspre Doakes, după care a dispărut în camera din spate. 

Deborah a urmărit scena cu o nerăbdare crescândă, iar 
când Luis ne-a lăsat în sfârşit singuri, s-a dezlănţuit. 

— Avem nevoie de numele tuturor celor din El Salvador, 
a sărit ea. 

Doakes s-a mulţumit să-i arunce o privire şi a sorbit din 
cafea. 

— Ar fi o listă lungă, a spus. 

— Ştii la ce mă refer, a zis Deborah, încruntându-se. La 
dracu', Doakes, l-a prins pe Kyle. 

— Mda, Kyle a îmbătrânit, a rânjit Doakes. Nu l-ar fi 
prins niciodată în anii lui de glorie. 

— Ce anume făceai tu acolo? l-am întrebat. 

Ştiam că întrebarea era un pic pe dinafară, dar 
curiozitatea de a afla cum îmi va răspunde m-a făcut să nu 
mă pot abţine. 

Încă zâmbind, dacă se poate numi aşa expresia lui, 

Doakes s-a uitat la mine şi a spus: 

— Tu ce crezi? 

Şi chiar de sub preşul auzului a răsunat pe dată în capul 
meu o larmă de voioşie sălbatică, răzbătând spontan de pe 
întunecata mea banchetă din spate, de parcă un animal de 
pradă ar fi răspuns, sub lumina lunii, chemării altuia. Pe 
bune, serios, ce altceva ar fi putut face pe acolo? Aşa cum 
Doakes mă cunoştea pe mine, şi eu ştiam cine era Doakes 
cu adevărat: un ucigaş cu sânge rece. Chiar şi fără cele 
spuse de Chutsky, era foarte limpede cu ce se ocupase 
Doakes într-un carnaval de omoruri cum fusese El 
Salvador. Nu putea fi decât unul dintre maeştrii de 
ceremonii. 

— Lasă glumele, a zis Deborah. Am nevoie de nişte 
nume. 

Doakes a luat una dintre pastelitos şi s-a lăsat pe spate. 

— Nu mai bine mă puneţi voi la curent cu ce se- 
ntâmplă? 

Apoi a luat o înghiţitură, iar Deborah a bătut câteva 
momente cu degetul în masă, înainte de a se hotări că 
propunerea lui avea sens. 

— În regulă, a spus ea. Am obţinut o descriere în linii 
mari a tipului care-i răspunzător de toate astea şi a dubiţei 
lui. O dubiţă albă. 

Doakes a clătinat din cap. 

— N-are importanţă. Știm cine face asta. 

— De asemenea, am obţinut datele de identificare ale 
primei victime, am zis eu. Un bărbat pe nume Manuel 
Borges. 

— Nu mai spune. Bătrânul Manny, hmm? Chiar că 
trebuia să mă laşi să-l împuşc. 

— Un prieten de-al tău? am întrebat, dar Doakes m-a 
ignorat. 

— Ce altceva mai aveţi? 

— Kyle avea o listă de nume, a zis Deborah. Alţi oameni, 
din aceeaşi unitate. Spunea că unul dintre ei va fi 
următoarea victimă. Dar nu mi-a dezvăluit niciun nume. 

— Nu, evident că nu, a zis Doakes. 

— Aşadar avem nevoie de tine să ne luminezi, a zis ea. 

Doakes părea că se gândeşte la problema asta. 

— Dac-aş fi fost un tip de primă mână precum Kyle, l-aş 
fi ales pe unul dintre tipii ăştia şi l-aş fi folosit ca momeală. 

Deborah şi-a ţuguiat buzele şi a încuviinţat din cap. 

— Problema e că nu sunt un tip de primă mână precum 
Kyle. Sunt doar un simplu poliţist de la ţară. 

— N-ai vrea şi-un banjo? l-am întrebat eu, dar, nu ştiu de 
ce, nu a râs. 

— Am idee doar de un singur tip din vechea gardă care 
locuieşte aici, în Miami, a spus el, aruncându-mi o privire 
scurtă şi fioroasă. Oscar Acosta. L-am văzut la Publix, 
acum doi ani. Am putea să-l căutăm. Mai sunt şi vreo alte 
două nume care îmi vin în minte. Caută-le şi vezi dacă sunt 
pe listă. Cam asta-i tot ce am, a adăugat desfăcându-şi 
braţele larg. Aş putea să mai sun câţiva prieteni vechi de 
prin Virginia, dar nu ştiu ce poate ieşi, a pufnit el. Oricum 
o să le ia două zile să se hotărască ce le cer cu adevărat şi 
ce ar trebui să facă în privinţa asta. 

— Şi atunci ce facem? a întrebat Deborah. Punem mâna 
pe omul ăla pe care l-ai văzut? Sau doar îl luăm la 
întrebări? 

Doakes a clătinat din cap. 

— Mă ţine minte. O să vorbesc eu cu el. Dacă încercaţi 
să-l urmăriţi, o să-şi dea seama şi o să dispară. 

S-a uitat la ceas. 

— E trei fără un sfert. Oscar o să ajungă acasă în vreo 
câteva ore. Aşteptaţi să vă sun eu. 

Apoi mi-a aruncat rânjetul ăla sclipitor în sens de „sunt 
cu ochii pe tine” şi a spus: 

— De ce nu te duci să aştepţi cu logodnica ta drăguță? 

S-a ridicat şi a plecat, lăsându-ne pe noi să plătim nota. 

Deborah s-a holbat la mine. 

— Logodnică? m-a întrebat. 

— Nu-i nimic bătut în cuie, i-am răspuns. 

— Eşti logodit? 

— Aveam de gând să-ţi spun. 

— Când? La trei ani de la nuntă? 

— Când aveam să fiu sigur. Încă nu-mi vine să cred că s- 
a întâmplat asta. 

— Nici mie, a pufnit ea şi s-a ridicat. Haide, te duc 
înapoi la muncă. Dup-aia poţi să te duci să aştepţi cu 
logodnica. 

Am lăsat nişte bani pe masă şi am urmat-o smerit. 

Vince Masuoka trecea pe hol când eu şi Deborah am 
ajuns la lift. 

— Shalom, băieţel, m-a salutat el. Care-i treaba? 

— E logodit, a răspuns Deborah înainte să apuc să 
deschid gura. 

Vince s-a uitat la ea de parcă îi spusese că sunt 
însărcinat. 

— Poftim? 

— Logodit. O să se însoare, a adăugat ea. 

— Să se-nsoare? Dexter? 

Faţa lui părea că se luptă să găsească mimica potrivită, 
ceea ce nu era uşor de vreme ce mereu se prefăcea. Ăsta 
era unul dintre motivele pentru care mă înţelegeam bine 
cu el: doi oameni falşi, ca doi peşti din plastic într-un iaz 
adevărat. S-a hotărât în cele din urmă asupra unei figuri ce 
arăta a surpriză fericită, dar nu era foarte convingător. 
Totuşi, o alegere bună. 

— Mazel tov! a spus şi m-a îmbrăţişat cu stângăcie. 

— Mulţumesc, i-am răspuns, încă bulversat de toată 
treaba şi întrebându-mă dacă acum trebuia să mă însor pe 
bune. 

— Atunci, a zis el, frecându-şi mâinile, nu putem să 
trecem cu vederea greşeala asta. Mâine seară la mine? 

— De ce? am întrebat. 

Mi-a zâmbit cât a putut de fals. 

— Un vechi ritual japonez de pe vremea shogunului 
Tokugawa. Ne îmbătăm ca porcii şi ne uităm la filme 
deocheate, a spus aruncându-i o privire lacomă lui 
Deborah. Putem s-o punem pe sora ta să iasă din tort. 

— Nu mai bine ai sări tu de fund în sus? i-a zis Debs. 

— Foarte drăguţ din partea ta, Vince, dar nu cred că... 
am încercat eu să evit orice ar fi făcut logodna şi mai 

oficială şi străduindu-mă totodată să-i opresc înainte să 
înceapă un schimb de replici şi mai usturător, care să-mi 
provoace o durere de cap. 

Dar Vince nu m-a lăsat să termin. 

— Nu, nu se poate. E absolut necesar. E vorba de 
onoare. Nu ai cum să scapi. Mâine seară la ora opt, a spus 
el şi s-a îndepărtat, cu privirea încă la Deborah, adăugând: 
iar tu mai ai doar douăzeci şi patru de ore să-ţi exersezi 
învârtitul din pampoane. 

— Du-te tu învârtindu-te! i-a strigat Deborah. 

— Ha! Ha! i-a răspuns el cu un râs îngrozitor de fals şi s- 
a făcut nevăzut pe hol. 

— Ciudatu' naibii, a bombănit Deborah şi a plecat în 
direcţia opusă. Rămâi cu logodnica ta după serviciu. Te 
sun când am vreo veste de la Doakes. 

Nu mai rămăsese mare lucru din ziua de muncă. Am 
completat câteva chestii, am comandat o cutie de Luminol 
de la furnizor şi am constatat că mi se adunaseră vreo zece 
rapoarte primite în inbox. Cu acest sentiment profund de 
împlinire m-am îndreptat spre maşină şi am luat-o prin 
blocajul criminal de dulce al orei de vârf. Am trecut pe 
acasă să mă schimb de haine; nici urmă de Debs, dar patul 
nu era făcut aşa că mi-am dat seama că trecuse pe acolo. 
Mi-am îndesat lucrurile într-o geantă şi am pornit spre 
Rita. 

Era întuneric de-a binelea când am ajuns acasă la ea. Nu 
prea voiam de fapt să merg, dar nu ştiam ce altceva să fac. 
Deborah se aştepta să mă găsească acolo dacă avea nevoie 
de mine, în timp ce stătea în apartamentul meu. Aşa că am 
parcat pe alee şi am coborât. Din reflex m-am uitat peste 
drum după locul de parcare al sergentului Doakes. Era gol, 
bineînţeles. Doakes era ocupat să vorbească cu tovarăşul 
lui din armată, Oscar. Şi atunci mi-am dat seama că sunt 
liber, scăpat de privirea neprietenoasă de ogar care mă 
împiedicase atâta vreme să fiu eu însumi. O melodie 
molcomă de bucurie răutăcioasă a început să răsune în 
mine şi isonul i-l ţinea luna care se iţise dintr-odată de 
după norii joşi şi negri, bolnăvicioasă, o lună la al treilea 


— 157 — 


pătrar, încă joasă şi gigantică pe cerul întunecat. Muzica 
zbiera din difuzoare şi a urcat pe culmile cele mai înalte 
ale Arenei Întunecoase a lui Dexter, unde şoaptele tainice 
au crescut într-o larmă veselă potrivită cu muzica lunii, o 
incantaţie care mă aţâţa: „Fă-o, fă-o, fă-o” şi îmi tremura 
tot corpul, până ce am ajuns la un singur gând: „De ce 
nu?” 

Într-adevăr, de ce nu? Aş putea să dispar pentru câteva 
ore fericite, luându-mi desigur telefonul cu mine, fiindcă 
nu-s tocmai iresponsabil. Dar de ce să nu profit de noaptea 
fără Doakes, dar cu lună, şi să mă pierd în briza 
întunecoasă? Gândul la cizmele alea roşii mă trăgea ca un 
magnet. Reiker locuia doar la câţiva kilometri distanţă de 
aici. Aş putea ajunge acolo în zece minute. Apoi aş fi 
izbutit să mă furişez în casă şi să găsesc dovada de care 
aveam nevoie, după care... presupun că trebuia să 
improvizez, dar vocea, abia auzită, era plină de idei astă- 
seară şi eram sigur că puteam să inventez ceva care să mă 
ducă la eliberarea dulce de care aveam nevoie. „Oh, fă-o, 
Dexter”, urlau vocile şi cum mă oprisem pe vârfuri ca să 
ascult şi să mă gândesc din nou „De ce nu?” şi nu găsisem 
niciun răspuns logic... 

„„„uşa Ritei s-a deschis larg şi Astor a scos capul afară. 

— Ele! a strigat ea în casă. A venit! 

Aşa că iată-mă. Aici, în loc de acolo. Trântit în canapea 
în loc să dansez în noapte, purtând masca plictisitoare a lui 
Dexter, Plăcinta de pe Canapea, în loc să arborez 
strălucirea orbitoare a Răzbunătorului Intunecat. 

— Vino înăuntru, a spus Rita, emanând atâta voie bună 
şi căldură din pragul casei încât am simţit cum îmi 
scrâşnesc dinţii, iar mulţimea de voci dinăuntrul meu a 
urlat dezamăgită, dar încetul cu încetul a părăsit stadionul, 
se terminase jocul, pentru că, la urma urmelor, ce puteam 
să mai facem? 

Nimic, bineînţeles, ceea ce am şi făcut, târându-mă 
supus în casă în spatele paradei de veselie a Ritei, a lui 
Astor şi a veşnicului tăcut Cody. Am reuşit să nu suspin, 
dar serios: Nu era prea mare chinul? Nu profitam cu toţii 

un pic cam prea mult de pe urma bunăvoinţei lui Dexter? 

Cina a fost chinuitor de plăcută, menită parcă să îmi 
demonstreze că mă învoiam la o viaţă plină de fericire şi 
cotlete de porc, şi mi-am jucat mai departe rolul, deşi 
inima îmi era în altă parte. Am tăiat carnea în bucățele, 
dorindu-mi să fi tăiat altceva şi gândindu-mă la canibalii 
din Sudul Pacificului care-i numeau pe oameni „porci 
lungi”. Era o denumire adecvată, serios, pentru că după 
celălalt fel de porc tânjeam eu, şi nu după chestia asta 
amărâtă care arăta ca o ciupercă acoperită cu supă în 
farfuria mea. Dar am zâmbit, am străpuns cu furculiţa 
boabele de mazăre şi am rezistat cumva până la cafea. 
Tortură cu friptura de porc, dar am reuşit. 

După cină, eu şi Rita ne-am sorbit cafelele în timp ce 
copiii mâncau porţii mici de iaurt îngheţat. Deşi cafeaua ar 
trebui să fie un stimulent, nu mi-a fost de niciun ajutor să 
găsesc vreo scăpare din situaţia asta - nici măcar vreo 
scuză să mă strecor afară câteva ore, darămite să mai şi 
evit bucuria asta de-o viaţă care se strecurase pe la spatele 
meu şi mă apucase de gât. Simţeam cum îmi pierd uşor 
conturul pe la colţuri şi mă contopeam în deghizarea mea, 
până când, în cele din urmă, aveam să devin persoana care 
mă prefăceam că sunt: un tată care duce copiii la fotbal, 
cumpără flori când bea prea multe beri, compară 
detergenţi şi taie din cheltuieli în loc să-i ciopârţească pe 
cei răi. Era un şir de gânduri foarte deprimant şi aş fi ajuns 
să fiu deznădăjduit de-a dreptul dacă nu suna soneria la 
timp. 

— Sunt sigur că-i Deborah, am spus. 

Precis am reuşit să-mi ascund speranţa de salvare din 
voce. M-am ridicat şi m-am dus la uşă doar ca să o deschid 
şi să descopăr o femeie cu aspect plăcut, supraponderală, 
cu părul lung şi blond. 

— Oh, a spus ea. Tu trebuie să fii... hmm... Rita e aici? 

Bine, să presupunem că eram „hmm”, deşi până acum 
nu îmi dădusem seama de asta. Am chemat-o pe Rita la uşă 
şi a venit zâmbind. 

— Kathy! a zis. Ce bine îmi pare să te văd. Ce mai fac 

băieţii? Kathy locuieşte alături, mi-a explicat. 

— Aha, am zis. 

Îi ştiam pe mai toţi copiii din zonă, dar nu şi pe părinţii 
lor. Se pare că locuia alături şi era mama unui băiat de 
vreo unsprezece ani, uşor soios, şi a fratelui său mai mare, 
mereu absent. De vreme ce asta însemna că mai mult ca 
sigur nu avea la ea o maşină cu bombă sau o fiolă cu 
antrax, i-am zâmbit şi m-am întors la masă cu Cody şi 
Astor. 

— Jason e plecat cu trupa, a spus ea, iar Nick stă prin 
casă şi aşteaptă să ajungă la pubertate ca să-i crească 
mustaţa. 

— Oh, Doamne, a răspuns Rita. 

— Nicky e un tâmpit, mi-a şoptit Astor. Voia să-mi dau 
jos pantalonii ca să se uite la mine. 

Cody şi-a amestecat iaurtul îngheţat până s-a 
transformat într-o pastă. 

— Ascultă, Rita, îmi pare rău că te deranjez de la masă, 
a spus Kathy. 

— Tocmai am terminat. Vrei o cafea? 

— Oh, nu, beau o singură cafea pe zi. Aşa a zis doctorul. 
Dar e vorba de câinele nostru - voiam să te întreb dacă l-ai 
văzut pe Rascal? Lipseşte de vreo două zile deja şi Nick e 
foarte îngrijorat. 

— Nu l-am văzut. Stai să-i întreb pe copii, i-a zis Rita. 

Dar când s-a întors să-i întrebe, Cody s-a uitat la mine, s- 
a ridicat fără să scoată un sunet şi a ieşit din cameră. Astor 
s-a ridicat şi ea. 

— Nu l-am văzut de când a dărâmat gunoiul săptămâna 
trecută, a spus ea şi s-a dus după Cody. 

Îşi lăsaseră desertul pe masă, pe jumătate neterminat. 

Rita s-a uitat după ei cu gura căscată şi apoi s-a întors 
spre vecină. 

— Îmi pare rău Kathy, cred că nu l-a văzut nimeni. Dar o 
să fim cu ochii în patru în seara asta, bine? Sunt sigură că 
o să apară el. Spune-i lui Nick să nu-şi facă griji. 

A mai trăncănit un minut cu Kathy în timp ce eu mă 
uitam la iaurtul îngheţat şi mă întrebam la ce fusesem 

martor. 

Uşa din faţă s-a închis şi Rita s-a întors la cafeaua care 
se răcise. 

— Kathy e de treabă, a zis ea, dar băieţii îi dau mult de 
furcă. E divorțată, fostul soţ şi-a cumpărat o casă în 
Islamorada. E avocat. Dar el stă acolo, deci Kathy trebuie 
să crească singură băieţii şi cred că îi mai scapă din mână. 
E asistenta medicală a unui ortoped de la universitate. 

— Şi cât poartă la picior? am întrebat eu. 

— Bat câmpii? a zis Rita muşcându-şi buzele. Îmi pare 
rău. Cred că îmi făceam puţin griji... Sunt sigură că nu-i 
nimic... 

A clătinat din cap şi s-a uitat la mine. 

— Dexter, ai... 

Nu am aflat niciodată ce am făcut, pentru că mi-a sunat 
telefonul. 

— Scuză-mă, am spus şi m-am dus la masa de lângă uşa 
din faţă unde îl lăsasem. 

— Tocmai a sunat Doakes, mi-a spus Deborah fără să mă 
salute măcar. Tipul cu care s-a dus să vorbească a fugit. 
Doakes îl urmăreşte, dar are nevoie de întăriri. 

— Repede, Watson, a început jocul, am spus, dar 
Deborah nu avea chef de glume literare. 

— Vin să te iau în cinci minute. 

Capitolul 19 


Am lăsat-o pe Rita, aruncându-i din zbor o explicaţie 
grăbită, şi am ieşit afară să aştept. Deborah s-a ţinut de 
cuvânt, aşa că în cinci minute şi jumătate ne-ndreptam 
spre nord, pe autostrada Dixie. 

— Au ieşit spre Miami Beach. Doakes mi-a spus că l-a 
abordat pe tip, pe Oscar, şi i-a zis ce şi cum. Oscar cică 
stai să mă gândesc, Doakes zice că bine, te sun eu. Doar că 
a pândit pe lângă casă, de vizavi, şi-n zece minute tipul a 
ieşit pe uşă, s-a suit în maşină, şi-a şters-o c-o geantă 
făcută în pripă. 

— De ce-ar fugi acum? 

— Tu n-ai lua-o la goană dacă ai şti că Danco e pe 
urmele tale? 

— Nu, am spus eu, gândindu-mă cu bucurie la ce-aş face 
de fapt dacă m-aş pomeni faţă-n faţă cu doctorul. l-aş 
întinde un soi de capcană şi l-aş lăsa să vină. 

„lar apoi”, mi-am zis în gând, dar nu am rostit nimic cu 
voce tare, de faţă cu Deborah. 

— Ei bine, Oscar nu e Dexter, a spus ea. 

— Atât de puţini dintre noi sunt. Încotro se îndreaptă? 

S-a încruntat şi a clătinat din cap. 

— Acum pur şi simplu goneşte unde vede cu ochii, iar 
Doakes se ţine după coada lui. 

— Încotro credem că se îndreaptă? am întrebat-o. 

Deborah a scuturat iar din cap şi a depăşit o rablă de 
Cadillac în care stăteau ca sardelele o grămadă de 
adolescenţi urlători. 

— Nu contează, a zis ea, şi a urcat pe banda care ducea 
spre Palmetto Expressway cu pedala apăsată până-n 
podea. Oscar e-n continuare cea mai bună pistă a noastră. 
Dacă-ncearcă să părăsească zona, îl săltăm, dar pân-atunci 
s-ar putea să fim nevoiţi să mai stăm pe urmele lui o vreme 
şi să vedem ce se-ntâmplă. 

— Foarte bine, mirobolantă idee, dar ce aşteptăm să se 
întâmple? 

— Nu ştiu, Dexter! m-a repezit ea. Dar ştim că tipul, mai 
devreme sau mai târziu, va fi o ţintă, corect? Iar acum ştie 
şi el asta. Aşa că poate doar încearcă să vadă dacă e 
urmărit, înainte s-o şteargă. Rahat, a mai zis, şi s-a 
strecurat pe lângă un camion vechi, plin cu pui. 

Probabil că avea vreo cincizeci de kilometri la oră, nu 
avea lumini de poziţie, iar deasupra încărcăturii stăteau 
trei oameni, ţinându-se cu o mână de barele vechi de fier şi 
cu cealaltă de cuştile în care se aflau puii. Deborah a 
pornit pentru scurt timp girofarul, când s-a apropiat. N-a 
părut să aibă vreun efect. Bărbaţii cocoţaţi deasupra mărfii 
nici măcar n-au clipit. 

— În fine, a zis ea şi a îndreptat volanul, accelerând din 
nou. Doakes vrea să venim dinspre Miami, ca să-l acoperim 
la o adică. Aşadar Oscar nu are prea mare spaţiu de 
manevră. Mergem paralel cu Biscayne. 

Avea noimă. Câtă vreme Oscar era în Miami Beach, nu 
putea să scape nicăieri altundeva. Dacă ar fi încercat să o 
taie de-a curmezişul sau s-o apuce spre nord, până departe 
în Haulover Park şi să o ia pe-acolo, eram pregătiţi să-l 
interceptăm. Dacă nu avea vreun elicopter dosit pe 
undeva, îl încolţiserăm. Am lăsat-o pe Deborah să conducă 
şi s-a îndreptat repede spre nord, fără să omoare pe 
nimeni. 

La aeroport am luat-o spre est, pe 836. Aici traficul se 
înteţise, iar Deborah a trebuit să facă slalom printre 
maşini, concentrată din plin. Mi-am păstrat gândurile doar 
pentru mine, timp în care ea îşi arăta anii de pregătire în 
traficul din Miami câştigând ceea ce s-ar fi putut numi o 
cursă de viteză pentru găini bete. Am ajuns în siguranţă 
până la intersecţia I-95 şi ne-am strecurat pe Biscayne 
Boulevard. Am tras aer în piept adânc şi l-am lăsat să iasă 
încet, timp în care Deborah s-a relaxat, dând de un trafic 
normal, şi a redus viteza, ajungând la una mai rezonabilă. 

Staţia a pârâit o dată şi vocea lui Doakes a răsunat din 
difuzor. 

— Morgan, pe unde eşti? 

Deborah a ridicat microfonul şi i-a răspuns. 

— Biscayne, la pasarela MacArthur. 

După o pauză scurtă, Doakes a zis: 

— A oprit lângă podul mobil de la Pasarela Venețiană. 
Acoperă-l pe partea ta. 

— Zece-patruê, a spus Deborah. 

Nu m-am putut abţine să nu remarc: 

— Mă simt aşa de oficial când spui asta. 

— Adică? 

— Nimic. 

Mi-a aruncat o privire serioasă, de polițist, dar avea 
chipul încă tânăr şi pentru o clipă m-am simţit de parcă 
eram din nou copii, în maşina de patrulare a lui Harry, 
jucându-ne de-a hoţii şi vardiştii, numai că de data asta 
trebuia să fiu băiat bun, iar sentimentul era extrem de 
neliniştitor. 

— Asta nu-i o joacă, Dexter, mi-a zis, fiindcă, desigur, 
rememorase şi ea aceeaşi amintire. E-n joc viaţa lui Kyle. 

După care trăsăturile feţei i-au revenit la cele de Peşte 
Mare şi Serios în timp ce a continuat. 

— Ştiu că probabil pentru tine nu are niciun sens, dar 
îmi pasă de omul ăsta. Mă face să mă simt atât de... Rahat. 
Mâine-poimâine te-nsori şi tot nu ai priceput cum merg 
lucrurile. 

Ajunsesem la semaforul de pe N.E. 15th Street, unde-a 
virat la dreapta. În stânga se putea zări ce mai rămăsese 
din Omni Mall, în vreme ce-n faţă aveam Pasarela 
Venețiană. 

— Nu prea mă pricep la simţit chestii, Debs, am zis. Şi 
chiar nu ştiu ce să-ți spun despre toată treaba asta cu- 
nsurătoarea. Dar nu prea-mi place când eşti nefericită. 

Deborah a parcat vizavi de micul debarcader de lângă 
vechea construcție Herald, trăgând maşina cu spatele la 
Pasarela Venețiană. Pentru o clipă a păstrat tăcerea, după 
care a expirat, şuierând uşor, şi mi-a spus: 

— Îmi pare rău. 

Replica ei m-a prins oarecum cu garda jos, fiindcă 


8 În jargonul pasionaţilor de radio transmisii, expresia înseamnă „OK” 
(n.tr). 

trebuie să recunosc că mă pregătisem să spun ceva foarte 
asemănător, numai ca să rămână în funcţiune angrenajul 
social. Cu siguranţă aş fi reformulat un pic mai isteţ ideea, 
dar păstrând esenţa. 

— Pentru ce? 

— N-am vrut să... ştiu că eşti diferit, Dex. Chiar încerc 
să mă obişnuiesc cu asta şi... Dar totuşi rămâi fratele meu. 

— Adoptiv, am zis eu. 

— Asta-i o tâmpenie şi ştii asta. Eşti fratele meu. Şi mai 
ştiu că eşti aici doar de dragul meu. 

— De fapt, speram să am prilejul să zic şi eu la staţie 
„zece-patru” ceva mai încolo. 

A pufnit. 

— În regulă, n-ai decât să fii un nesimţit. Dar mulţumesc 
oricum. 

— Cu plăcere. 

A luat staţia. 

— Doakes. Ce face? 

După o scurtă pauză, Doakes a răspuns: 

— Pare că vorbeşte la mobil. 

Deborah s-a încruntat şi s-a uitat la mine. 

— Dacă fuge, cu cine are de gând să vorbească la 
telefon? 

Am ridicat din umeri. 

— Şi-ar putea aranja ieşirea din ţară. Sau... 

M-am oprit. Ideea era mult prea prostească să te 
gândeşti la ea - motiv pentru care nu ar fi trebuit să-mi 
vină în minte de la bun început -, dar cum-necum mi se 
năzărise, răsărind din materia mea cenuşie şi fluturând un 
steguleţ roşu. 

— Ce? a întrebat Deborah. 

Am clătinat din cap. 

— Nu e cu putinţă. O prostie. Pur şi simplu un gând 
aiurea care nu vrea să dispară. 

— În regulă. Cât de aiurea? 

— Ce-ar fi dacă... Ţi-am zis că-i o prostie, nu? 

— Şi mai aiurea e să te tot învârţi aşa în jurul cozii, mi-a 
trântit-o ea. Care-i ideea? 

— Dacă Oscar îl sună pe bunul doctor şi-ncearcă să-şi 
negocieze scăparea? am spus. 

Şi-aveam dreptate, chiar suna prostesc. 

Debs a pufnit. 

— Şi ce să ofere la schimb? N 

— Păi, am zis, Doakes ne-a spus că are o geantă la el. In 
care-ar putea fi bani, titluri de obligaţiuni, vreo colecţie de 
timbre. Nu ştiu. Dar probabil are ceva ce-ar fi încă şi mai 
de preţ pentru amicul nostru chirurg. 

— Cum ar fi? 

— Probabil că ştie unde se ascund toţi ceilalţi din vechea 
gaşcă. 

— Rahat. Adică să-i dea pe toţi ceilalţi în gât în schimbul 
propriei vieţi? 

Şi-a muşcat buza în timp ce-ntorcea ideea pe toate 
părţile. După un minut a clătinat din cap. 

— Parcă prea e trasă de păr, a zis ea. 

— O idee trasă de păr e la ani lumină de una prostească, 
am zis eu. 

— Oscar ar trebui să ştie cum să ia legătura cu doctorul. 

— O stafie întotdeauna găseşte o cale să dea de alta. 
Există liste, baze de date, contacte comune, ştii bine toate 
asta. Nu te-ai uitat la Identitatea lui Bourne? 

— Da, dar cum ştii că s-a uitat şi Oscar? 

— Spun doar că e o posibilitate. 

— Aha, a spus ea. 

A privit afară pe fereastră, gânditoare, după care şi-a 
schimbat expresia feţei şi a clătinat din cap. 

— Kyle a pomenit ceva... cum că după o vreme uiţi din 
ce echipă ai făcut parte, ca la jucătorii de baseball liberi de 
contract. Aşa că ajungi să te-mprieteneşti cu tipi din 
cealaltă tabără şi... la naiba, e o prostie. 

— Deci indiferent în ce tabără e Danco, Oscar ar putea 
să găsească o cale de a ajunge la el. 

— Şi ce mama dracului contează? Noi nu putem, a spus 
ea. 

După aceea am rămas amândoi tăcuţi câteva minute. 
Bănuiesc că Debs se gândea la Kyle şi se întreba dacă-l 

vom găsi în timp util. Eu încercam să-mi închipui cum ar fi 
să-mi pese la fel de tare de Rita, şi nu întrevedeam absolut 
nimic. După cum remarcase Deborah cu isteţimea ei 
ascuţită, eram logodit şi tot nu pricepeam cum merg 
lucrurile. Şi nici n-aveam să aflu vreodată, ceea ce era o 
reală binecuvântare. Mereu mi s-a părut preferabil să 
gândesc cu creierul şi nu cu alte părţi ridate ale corpului, 
localizate mai la miazăzi. Adică serios, oamenii chiar nu se 
pot vedea tremurând, salivând, gemând, cu ochii-n lacrimi 
şi genunchii moi, complet tâmpiţi de o treabă pe care 
animalele, cu mult mai multă minte, o termină repejor 
astfel încât să-şi vadă de alte lucruri infinit mai 
importante, cum ar fi să găsească niscaiva carne 
proaspătă? 

Ei bine, după cum am convenit cu toţii, nu pricepeam o 
boabă. Aşa că m-am mulţumit să privesc afară, dincolo de 
apă, spre luminile slabe ale caselor de pe cealaltă parte a 
pasarelei. Erau mai multe blocuri de apartamente aproape 
de ghişeul de taxare, după care alte case aruncate care- 
ncontro, pe o suprafaţă aproape la fel de mare. Poate că 
dacă aş câştiga la loto, un agent imobiliar mi-ar putea 
arăta ceva cu o pivniţă mică, suficient de mare pentru ca 
un fotograf ucigaş să încapă sub podea. Şi-n timp ce mă 
gândeam la asta, o şoaptă discretă s-a auzit dinspre vocea 
mea personală, de pe scaunul din spate, dar desigur că nu 
puteam face nimic în privinţa asta, decât cel mult să 
aplaud luna care atârna deasupra apei. Şi dincolo de 
aceeaşi apă în care se oglindea luna a răsunat un clinchet 
de clopoțel, indicând faptul că podul mobil urma să se 
mişte. 

Staţia a pârâit din nou. 

— S-a pus în mişcare, a zis Doakes. Va traversa podul 
mobil. Fiţi cu ochii pe el, o Toyota 4Runner albă. 

— ÎI văd, a spus Deborah la staţie. L-am reperat. 

SUV-ul alb a traversat pasarela şi apoi a virat pe 15th 
Street cu doar câteva clipe înainte să se ridice podul. După 
o scurtă pauză, pentru a-i lăsa un pic de avans, Deborah s- 
a pus în mişcare şi a început să-l urmărească. A făcut 

dreapta pe Biscayne Boulevard şi o secundă mai târziu la 
fel am făcut şi noi. 

— Se-ndreaptă spre nord, către Biscayne, a zis ea la 
staţie. 

— Recepţionat, a spus Doakes. Preiau urmărirea de 
acolo. 

4Runner-ul mergea cu viteză normală printr-un trafic 
moderat, cu vreo şapte, opt kilometri peste viteza legală, 
ceea ce în Miami se consideră a fi viteză de turist, adică 
îndeajuns de lent încât să justifice claxoanele celor care 
treceau pe lângă el. Dar lui Oscar nu părea să-i pese. 
Respecta toate semnele de circulaţie şi stătea pe banda 
dreaptă, mergând de parcă nu avea unde să se grăbească 
şi ieşise la o plimbare de plăcere cu maşina. 

Când am ajuns pe 79th Street Causeway, Deborah a luat 
staţia: 

— Trecem de 79th Street, a spus ea. Se îndreaptă încet 
spre nord. 

— Zece-patru, a spus Doakes şi Deborah s-a uitat urât la 
mine. 

— N-am spus nimic. 

— Dar te-ai gândit, a spus ea. 

Ne îndreptam spre nord şi ne-am oprit de două ori la 
câte un stop. Deborah avea grijă să rămână la distanţă de 
câteva maşini, nu încerca să facă pe grozava în traficul din 
Miami, unde majoritatea maşinilor încercau să-ţi taie faţa 
şi să treacă de pe o parte pe alta printre celelalte. Pe 
sensul opus a trecut în viteză o maşină de pompieri care 
claxona zgomotos la fiecare intersecţie. Ţinând cont de 
efectul pe care l-a avut asupra celorlalţi şoferi, ar fi putut fi 
bine-mersi şi-un behăit de miel. Cu toţii ignorau sirenele şi 
claxoanele şi-şi vedeau mai departe de locurile din trafic 
pe care le obţinuseră cu greu. Bărbatul din spatele 
volanului maşinii de pompieri, fiind la rândul lui şofer de 
Miami, pur şi simplu făcea slalom prin trafic, cu sirena şi 
claxonul interpretând un duet pentru trafic. 

Am ajuns pe 123rd Street, ultimul loc unde puteai 
întoarce spre Miami Beach înainte ca 826 să se 

intersecteze cu North Miami Beach, iar Oscar a continuat 
să se-ndrepte spre nord. În timp ce treceam pe lângă el, 
Deborah i-a urlat prin staţie lui Doakes: 

— Unde naiba se duce? 

— Poate că doar se plimbă şi el de colo-colo, a zis el. E o 
noapte frumoasă. 

— Aha. Vrei să scrii un sonet? 

În condiţii normale, aş fi avut o replică superbă la treaba 
asta, dar probabil din pricina urmăririi antrenante la care 
luam parte, nu mi-a venit nimic în minte. Şi oricum, Debs 
arăta de parcă i-ar fi prins bine o victorie, oricât de mică. 

Ceva mai încolo, Oscar a accelerat brusc pe banda din 
stânga şi a cotit, tăind calea celor care veneau din sens 
opus şi stârnind un veritabil concert de claxoane furioase 
din partea şoferilor din ambele sensuri. 

— Face o mutare interesantă, i-a spus Deborah lui 
Doakes, o ia spre vest pe 135th Street. 

— Traversez pe urmele voastre, a zis Doakes. Pe 
Pasarela Broad. 

— Ce-i pe 135th Street? s-a întrebat Debs cu voce tare. 

— Aeroportul Opa-Locka, am zis eu. Câţiva kilometri mai 
departe, în linie dreaptă. 

— Rahat, a spus ea şi a luat iarăşi staţia. Doakes, 
aeroportul Opa-Locka e în direcţia aia. 

— Vin într-acolo, a zis el şi i-am auzit sirena pornind în 
timp ce staţia se închidea. 

Aeroportul Opa-Locka era de multă vreme popular în 
rândul celor care se ocupau cu traficul de droguri, precum 
şi al celor implicaţi în operaţiuni sub acoperire. Asta era 
extrem de convenabil, dat fiind că adeseori linia de 
demarcaţie dintre cele două era neclară. Oscar putea 
foarte bine să fie aşteptat aici de un avion de mici 
dimensiuni care să-l ducă oriunde în afara graniţelor, în 
statele din zona Caraibelor sau în America de Sud ori 
Centrală, de unde avea legături cu tot restul lumii, 
desigur, deşi mă-ndoiam că ar fi ales să se-ndrepte către 
Sudan sau Beirut. Undeva prin Caraibe era mai probabil, 
dar în orice caz, dată fiind situaţia, părăsirea ţării părea o 

mişcare firească, iar aeroportul Opa-Locka era locul ideal 
unde ar fi putut face asta. 

Oscar mergea ceva mai repede acum, deşi 135th Street 
nu era la fel de lată şi de circulată ca Biscayne Boulevard. 
Am intrat pe un podeţ care traversa un canal, iar Oscar, 
ajuns în celălalt capăt al podului a accelerat brusc, 
strecurându-se prin trafic în curbele pe care le descria 
drumul. 

— La naiba, ceva l-a speriat, a zis Deborah. Probabil că 
ne-a observat. 

A accelerat la rândul ei pentru a se ţine după el, 
păstrând totuşi două-trei maşini între noi, deşi acum nu 
părea să mai aibă sens să pretindem că nu-l urmăream. 

Ceva într-adevăr îl băgase în sperieţi, fiindcă Oscar 
conducea acum ca nebunul, periculos de aproape să 
lovească alţi participanţi la trafic sau să intre pe trotuar şi, 
absolut firesc, Debs n-avea de gând să se dea bătută în 
această întrecere. Il urmărea îndeaproape, evitând la 
mustață alte maşini care încă se chinuiau să-şi revină după 
întâlnirea cu Oscar. Ceva mai în faţă s-a strecurat pe 
banda din stânga, silindu-l pe conducătorul unui Buick 
vechi să se dea la o parte, să taie virajul şi să se lovească 
de un gard, intrând în curtea din faţă a unei căsuțe 
albastre. 

Oare vederea micuţei noastre maşini fără număr de 
înmatriculare era de ajuns încât să-l facă pe Oscar să se 
comporte astfel? Era plăcut să mă gândesc la asta şi mă 
făcea să mă simt foarte important, dar nu-mi venea a crede 
- până acum acţionase relaxat, părând că are totul sub 
control. Dac-ar fi vrut să scape de noi ar fi fost mult mai 
firesc să facă vreo mişcare bruscă, care să ne pună în 
dificultate, cum ar fi de pildă să treacă podul mobil în timp 
ce se ridica. Aşadar, de ce intrase dintr-odată în panică? 
Fiindcă n-aveam altceva mai bun de făcut, m-am aplecat în 
faţă şi am privit în oglinda laterală. Mesajul imprimat pe 
suprafaţa oglinzii mă informa că obiectele reflectate erau 
mai aproape decât păreau a fi. Aşa stând lucrurile, 
concluzia a fost una cât se poate de nefericită, fiindcă un 

singur obiect vedeam în oglindă acum. 

O dubiţă albă, ca vai de ea. 

Şi ne urmărea şi pe noi, şi pe Oscar. Modificându-şi 
viteza în funcţie de a noastră şi strecurându-se prin trafic. 

— Ei bine, am zis, la urma urmei măcar nu-i prost. 

Apoi mi-am ridicat vocea pentru a acoperi scârţâitul de 
cauciucuri şi claxoanele celorlalţi şoferi. 

— Hei, Deborah? am zis eu. Nu vreau să te deranjez de 
la îndeletnicirile automobilistice, dar când ai o clipă liberă 
crezi că ai putea arunca un ochi în retrovizoare? 

— Ce dracu’ vrei să zici? a bodogănit ea, dar şi-a 
îndreptat ochii înspre oglindă. 

Am avut mare noroc că tocmai atunci am dat de o 
porţiune dreaptă de drum, fiindcă pentru numai o clipă 
aproape că a uitat să ţină volanul. 

— Rahat, a şoptit. 

— Da, la asta m-am gândit şi eu. 

Pasajul suprateran I-95 traversa drumul drept în faţă şi, 
chiar înainte să trecem pe sub el, Oscar a tras violent 
dreapta de volan, tăind alte trei benzi şi intrând pe o 
străduţă lăturalnică, paralelă cu autostrada. Deborah a 
înjurat şi a întors maşina într-acolo, pentru a continua 
urmărirea. 

— Spune-i lui Doakes! a zis, iar eu, ascultător, am luat 
staţia. 

— Sergent Doakes, am spus. Nu suntem singuri. 

Staţia a fâsâit o singură dată. 

— Ce dracu” vrei să zici? a întrebat Doakes, de parcă ar 
fi auzit replica lui Deborah şi ar fi admirat-o atât de tare 
încât s-ar fi hotărât s-o repete. 

— Tocmai ce-am făcut dreapta pe 6th Avenue şi suntem 
urmăriţi de o dubiţă albă. 

Nu s-a auzit nimic, aşa că am vorbit din nou la staţie: 

— Am pomenit oare amănuntul că dubiţa e albă? 

De data asta am avut parte de intensa satisfacţie de a-l 
auzi pe Doakes bodogănind: 

— Nenorocitul dracului. 

— Fix la asta ne-am gândit şi noi, am spus eu. 


— 171 — 


— Lăsaţi dubita înainte şi urmăriţi-i, a zis el. 

— Ei nu zău, a murmurat Deborah printre dinţii 
încleştaţi, după care a zis ceva mult mai rău. 

Eram tentat să spun şi eu ceva asemănător fiindcă 
atunci când Doakes a închis staţia, Oscar mergea înainte 
pe banda care urca spre I-95, cu noi pe urmele sale, după 
care, în ultima secundă a virat pe drumul în pantă care 
dădea în 6th Avenue. Toyota lui 4Runner s-a zdruncinat, a 
ezitat o clipă într-o rână, pe dreapta, după care a accelerat 
şi s-a redresat. Deborah a frânat violent şi ne-am rotit la 90 
de grade; dubiţa albă a trecut în viteză pe lângă noi, a luat- 
o în jos pe pantă şi a prins din urmă 4Runner-ul. După o 
secundă, Debs a reuşit să redreseze maşina şi a continuat 
urmărirea pe străduţă. 

Drumul aici era foarte îngust, cu un rând de case pe 
dreapta şi cu o linie despărţitoare de ciment vopsit în 
galben pe stânga, pe deasupra trecând I-95-ul. Am 
continuat cursa câştigând tot mai multă viteză. Doi bătrâni 
mărunţei care mergeau pe trotuar ţinându-se de mână s-au 
oprit să ne urmărească strania întrecere de rachete. Se 
poate să fi fost doar în imaginaţia mea, dar mi s-au părut 
că fâlfâie în curentul iscat de maşina lui Oscar şi de duba 
care o urmărea. 

Am mai redus puţin distanţa, la fel a făcut şi duba albă 
faţă de 4Runner. Dar Oscar a mărit viteza, a trecut de un 
stop, lăsându-ne să virăm pe lângă un camion cu benă care 
se învârtea în cerc după ce încercase să evite 4Runner-ul 
şi duba. Camionul a derapat şi a lovit un hidrant. Dar Debs 
a strâns din dinţi şi s-a strecurat pe lângă camion, a trecut 
prin intersecţie ignorând claxoanele şi fântâna arteziană 
care ţâşnea din hidrant şi a redus iar distanţa dintre 
maşini pe următoarea stradă. 

Câteva străzi mai în faţă de Oscar zăream deja lumina 
roşie a semaforului dintr-o intersecţie mare. Chiar şi de la 
depărtarea asta se observa un trafic constant care curgea 
pe şosea. Bineînţeles că nimeni nu-i nemuritor, dar nu aşa 
aş fi ales să mor dacă mi s-ar fi dat ocazia să aleg. Dintr- 
odată, a mă uita la televizor cu Rita părea mult mai 

interesant. Am încercat să mă gândesc la o modalitate 
politicoasă de a o convinge pe Debs să oprească şi să 
admire florile de pe marginea drumului, dar fix când 
aveam mai mare nevoie de el, creierul meu puternic s-a 
oprit şi înainte să apuc să-l pornesc din nou, Oscar 
ajunsese aproape de semafor. 

Aproape sigur Oscar fusese la biserică săptămâna asta 
pentru că s-a făcut verde exact când trecea el fulgerător 
prin intersecţie. Duba albă îl urmărea îndeaproape şi a 
frânat puternic ca să nu lovească o maşinuţă albă care 
încercase să fenteze semaforul. Apoi a venit şi rândul 
nostru. Acum era verde clar. Am virat pe lângă dubă şi 
aproape am reuşit să trecem, dar eram totuşi în Miami, 
motiv pentru care un camion cu ciment a trecut pe roşu în 
spatele maşinii albastre din faţa noastră. Am înghiţit în sec 
în timp ce Deborah apăsa cu toată forţa pedala de frână şi 
se rotea în jurul camionului. Ne-am lovit cu putere de 
bordură şi am trecut cu cele două roţi din stânga pe 
trotuar doar pentru o clipă, ca apoi să revenim pe 
carosabil. 

— Foarte frumos, i-am spus lui Deborah în timp ce 
accelera din nou. 

Şi foarte probabil s-ar fi oprit să-mi mulţumească pentru 
compliment dacă duba albă nu ar fi ales acelaşi moment să 
profite de pe urma încetinelii noastre ivindu-se din spate şi 
apoi virând din lateral în noi. Partea din spate a maşinii 
noastre s-a lăsat spre stânga, dar Deborah a reuşit s-o 
redreseze. 

Duba a intrat din nou în noi, mai tare, exact în dreptul 
portierei mele, şi, chiar când m-am ferit, portiera s-a 
deschis larg. Maşina se clătina şi în cele din urmă Deborah 
a frânat - poate n-a fost cea mai bună strategie, de vreme 
ce duba a accelerat exact în acelaşi moment, aşa că de 
data asta ne-a lovit atât de tare încât portiera mea s-a 
desprins şi a sărit pe şosea, lovind duba lângă cauciucul 
din spate, înainte de a se răsuci ca o roată diformă ce 
scuipa scântei. 

Am văzut cum duba s-a clătinat puţin şi am auzit 


— 173 — 


şuieratul unui cauciuc dezumflat. Apoi peretele alb s-a mai 
izbit încă o dată de noi. Maşina noastră s-a înclinat violent 
spre dreapta, a sărit peste bordură şi a trecut printr-un 
lanţ de fier care separa drumul de rampa ce ducea spre I- 
95. Ne-am răsucit de parcă aveam cauciucurile făcute din 
unt. Cu dinţii încleştaţi, Deborah se lupta cu volanul şi 
aproape  reuşiserăm să trecem peste rampă. Dar 
bineînţeles că eu nu mă dusesem la biserică săptămâna 
asta, aşa că în timp ce roţile noastre din faţă au lovit 
bordura rampei, un SUV mare şi roşu ne-a lovit în aripa 
din spate. Am aterizat pe spaţiul verde care împrejmuia un 
iaz mare. Am avut doar o clipă la dispoziţie să-mi dau 
seama că iarba tunsă părea să facă schimb de locuri cu 
bolta înstelată. Apoi maşina s-a lovit cu forţă de ceva, şi 
airbagul pasagerului mi-a explodat în faţă. M-am simţit de 
parcă mă băteam cu perne cu Mike Tyson; eram încă în 
stare de şoc când maşina s-a rostogolit cu roţile în sus, a 
intrat în iaz şi-a început să se umple cu apă. 

Capitolul 20 


Nu mă ruşinez deloc să-mi recunosc modestele talente. 
De pildă, sunt foarte fericit să recunosc că sunt peste 
medie la replici deştepte şi că, de asemenea, am un talent 
înnăscut în a-i face pe oameni să mă placă. Dar ca să fiu pe 
de-a-ntregul sincer cu mine, sunt gata oricând să-mi 
recunosc şi lipsurile, iar o şedinţă fulger de cercetare a 
sufletului m-a silit să admit că respiratul sub apă nu era 
punctul meu forte. În timp ce zăceam atârnat de centura 
de siguranţă, uluit, privind cum se scurge apa înăuntru şi- 
mi vâjâie în cap, mi se părea că asta-nseamnă un erou 
intrat la apă. 

Nici ultima privire pe care i-am aruncat-o lui Deborah 
înainte ca apa să-i treacă de cap n-a fost prea 
încurajatoare. Atârna nemişcată de centură, cu ochii 
închişi şi gura deschisă, fix invers faţă de starea ei 
naturală, ceea ce probabil că nu era un semn prea bun. 
Apoi apa a dat năvală pretutindeni şi n-am mai văzut 
absolut nimic. 

De asemenea, îmi place să cred că reacţionez bine în 
faţa unor urgenţe neprevăzute, aşa că-s destul de sigur că 
brusca mea apatie care mă împietrise era rezultatul goanei 
nebune şi a loviturii puternice a unui airbag. In orice caz, 
am rămas acolo agăţat cu capul în jos şi scufundat în apă 
pentru multă vreme, şi sunt oarecum ruşinat să recunosc 
că-n cea mai mare parte a timpului mi-am bocit propria 
moarte. Bietul Răposat Dexter, un potenţial atât de mare, 
atâţia tovarăşi întunecaţi care mai rămâneau netranşaţi, 
iar acum destinul să-i fie retezat brutal în floarea vârstei. 
Vai, Călătorul Întunecat, l-am cunoscut aşa de bine. Şi 
unde mai pui că bietul băiat urma în sfârşit să se însoare. 
Mai trist e că mi-am imaginat-o pe Rita, în alb, plângând în 
faţa altarului, cu doi copii mici jelindu-se la picioarele ei. 
Micuța Astor, atât de dulce cu părul ei înfoiat, purtând o 
rochiţă verde pal de domnişoară de onoare care se- 
mbibase de lacrimi. Şi tăcutul Cody într-un frac minuscul, 


— 175 — 


cu privirea pierdută în fundul bisericii, aşteptând, 
gândindu-se la ultima oară când am mers împreună la 
pescuit şi întrebându-se dacă va mai avea vreodată prilejul 
să strângă mânerul unui cuţit şi să-l învârtă foarte încet, 
privind cum sângele roşu gâlgâie pe lamă, şi zâmbind, 
după care... 

Uşurel, Dexter. De unde ţi s-au năzărit toate astea? 
Întrebare retorică, desigur, şi nu am avut nevoie de 
murmurul discret şi amuzat al vechiului meu prieten 
lăuntric pentru a afla răspunsul. Dar ţinând cont de 
atenţionarea lui am pus cap la cap mai multe piese 
disparate de puzzle, l-am făcut pe jumătate şi mi-am dat 
seama despre Cody... 

Nu-i ciudat ce ne trece prin cap când suntem pe moarte? 
Maşina se lăsase pe acoperişul turtit, mişcându-se încet 
acum într-un ritm unduitor şi se umpluse complet cu o apă 
atât de densă şi plină de mâl încât n-aş fi putut vedea un 
pistol de semnalizare nici dacă ar fi tras de sub nasul meu. 
Şi totuşi îl vedeam pe Cody foarte limpede, mult mai clar 
acum decât ultima oară când ne aflaserăm împreună în 
aceeaşi cameră; şi lângă imaginea clară a siluetei lui 
pipernicite se afla o umbră întunecată uriaşă, o formă 
neagră lipsită de trăsături care părea că râde. 

Să fie oare cu putinţă? M-am gândit din nou la cum 
vârâse cuțitul în peşte cu atâta bucurie. M-am gândit la 
reacţia ciudată pe care o avusese când aflase de câinele 
dispărut al vecinului - semăna binişor cu a mea când, copil 
fiind fusesem întrebat de un câine din vecini pe care-l 
Trăpisem şi pe care experimentam un pic. Apoi mi-am 
amintit că şi el, la fel ca mine, trecuse printr-o traumă 
când tatăl lor biologic, sub influenţa drogurilor, îl atacase 
pe el şi pe sora lui şi-i snopise în bătaie cu un scaun. 

Era un lucru complet de neconceput. Un gând ridicol, 
dar... Toate piesele se legau. Avea multă noimă, poetică 
de-a dreptul. 

Aveam un fiu. 

Cineva Fix Ca Mine. 

Dar băiatul nu avea un tată adoptiv care să-i călăuzească 

primii paşi de copil în lumea spintecării şi a ciopârţitului; 
nu avea parte de un Harry atotştiutor care să-l înveţe cum 
să-şi atingă potenţialul şi să-l ajute să se transforme dintr- 
un copil fără vreun scop în viaţă, dar cu instinctul de a 
ucide la nimereală într-un răzbunător elegant; nimeni care 
să-i ghideze cu grijă şi atenţie paşii dinspre un trecut 
ezitant către lama de cuţit strălucitoare a viitorului - 
absolut nimeni pentru Cody, asta dacă Dexter murea aici şi 
acum. 

Ar fi poate niţel cam melodramatic din partea mea să 
spun că „gândul acela m-a îmboldit să acţionez cu 
disperare” şi de obicei sunt melodramatic doar cu scop, 
când am un public. Totuşi, în timp ce m-a lovit 
conştientizarea adevăratei firi a lui Cody, am auzit aproape 
ca un ecou, o voce lăuntrică spunând: „Desfă centura, 
Dexter”. 

Şi cum-necum am izbutit să-mi conving degetele, care 
deveniseră  dintr-odată uriaşe şi stângace să apese 
descuietoarea centurii şi să bâjbâie după evadare. Era ca-n 
pilda cămilei care nu trece prin urechile acului, dar m-am 
chinuit, am tot apăsat, şi-n cele din urmă ceva s-a desfăcut. 
Desigur, asta a însemnat că m-am lovit cu capul de plafon, 
destul de tare dacă ţinem cont că mă aflam sub apă. Dar 
şocul loviturii mi-a mai înlăturat câteva dintre pânzele de 
păianjen de pe creier, m-am îndreptat şi m-am întins către 
ieşire, înspre locul gol în care fusese portiera. Am izbutit 
să mă extrag şi să dau cu nasul de alţi centimetri buni de 
mâl de pe fundul iazului. 

M-am îndreptat şi-am împins cât am putut de tare în 
mâl, încercând să mă ridic spre suprafaţă. A fost un impuls 
mai degrabă slab, dar suficient, de vreme ce apa nu avea 
decât vreun metru adâncime. Lovitura m-a catapultat în 
genunchi, apoi m-am ridicat în picioare clătinându-mă şi 
pentru o clipă am rămas aşa în apă, nemişcat, simțind că- 
mi vine să vomit, dar trăgând cu putere în piept minunatul 
aer. Ce lucru extraordinar şi subestimat e aerul. Cât de 
adevărată e vorba că nu apreciem niciodată lucrurile pe 
care le avem până când nu ne vedem nevoiţi să ne 

descurcăm fără ele. Ce gând înfiorător să-ţi imaginezi toţi 
bieţii oameni de pe faţa pământului nevoiţi să se descurce 
fără aer, oameni precum... 

...Deborah? 

O ființă umană veritabilă probabil că s-ar fi gândit mult 
mai repede la sora sa pe cale să se-nece, dar serios, să fim 
cinstiți, nu te poți aştepta la tot atât din partea unei 
imitații de om, şi mai ales nu după toate prin câte 
trecusem. Dar mă gândisem totuşi la ea acum, poate încă 
la timp pentru a face un lucru important, care să conteze. 
Şi-n ciuda faptului că nu mă împotriveam să mă avânt într- 
o acțiune de salvare, nu m-am putut abţine să nu mă 
gândesc că-n seara asta poate-i ceream un pic cam multe 
Bravului şi Supusului Dexter, nu? Nici nu ieşisem bine din 
belea şi trebuia să intru din nou. 

Dar totuşi, familia-i familie, şi niciodată nu-mi fusese de 
vreun folos să mă plâng. Am tras aer în piept şi m-am 
scufundat înapoi în apa mâloasă. Am dibuit pe pipăite 
portiera şi scaunul din faţă al maşinii care acum era 
răsturnată cu fundu-n sus. Ceva m-a lovit peste faţă, după 
care m-a apucat brutal de păr - Debs însăşi, sau cel puţin 
aşa speram, fiindcă orice altă creatură acvatică cu 
siguranţă ar fi avut dinţi mult mai ascuţiţi. M-am întins 
spre ea şi am încercat să-i descleştez degetele. Şi-aşa mi- 
era destul de greu să-mi ţin respiraţia şi să mă fâţâi pe- 
acolo fără să văd nimic, deci chiar n-aveam nevoie să-mi 
facă ea o frizură improvizată. Dar Deborah se ţinea bine, 
ceea ce era un semn bun într-un fel, fiindcă era încă în 
viaţă, dar pe mine mă afunda într-o dilemă: ce-o să-mi 
cedeze întâi, plămânii sau scalpul? Nu mergea aşa; mi-am 
pus ambele mâini la treabă şi am reuşit să-i desprind 
degetele din biata şi draga mea freză. Apoi i-am urmărit 
linia braţului până la umăr, unde am dat de centura de 
siguranţă. Mi-am strecurat mâna în josul centurii până la 
cataramă şi-am apăsat butonul încercând s-o desfac. 

Desigur, era blocată. Adică serios, ne-am dat deja seama 
că era una dintre acele zile când totul merge de-a- 
ndoaselea, nu? Belelele se ţineau lanţ şi chiar că ar fi fost 

prea mult să speri că până şi un lucru aşa de neînsemnat 
ar putea merge bine. Şi ca să accentuăm şi mai bine 
momentul, am auzit un „bădâbâc” în ureche, moment în 
care mi-am dat seama că timpul lui Deborah se cam 
scursese şi acum îşi încerca norocul de a respira sub apă. 
Era posibil să se descurce mai bine decât mine, dar parcă 
nu-mi venea a crede. 

M-am scufundat mai mult şi mi-am proptit genunchii în 
tavanul maşinii, apoi mi-am pus umărul în zona pieptului 
lui Deborah încercând să apăs ca să mut greutatea de pe 
centura de siguranţă. Apoi am tras cât am putut de mult de 
centură până am ajuns la încuietoare, am petrecut centura 
pe partea cealaltă şi am făcut o buclă cât mai largă. M-am 
împins cu genunchii de tavan şi am tras-o pe Deborah pe 
sub centură şi înspre uşă. Părea moale. Poate că după tot 
efortul meu plin de vitejie ajunsesem prea târziu. M-am 
strecurat prin portieră şi am tras-o după mine. Cămaşa mi 
s-a agăţat de ceva şi s-a rupt, dar am reuşit să ies, 
avântându-mă încă o dată spre aerul serii. 

Deborah zăcea în braţele mele şi din gură i se prelingea 
un firicel de apă mâloasă. Am ridicat-o pe umăr şi am 
pornit-o prin noroi spre iarbă. Mâlul mă trăgea înapoi la 
fiecare pas şi aşa mi-am pierdut pantoful stâng la doar 
câţiva paşi de maşină. Dar pantofii sunt, la urma urmelor, 
mult mai uşor de înlocuit decât o soră, aşa că mi-am 
adunat puterile şi am reuşit să urc pe bucata de iarbă. 
Apoi am întins-o pe Deborah pe spate pe pământul tare. 

În apropiere urla o sirenă, imediat însoţită de o alta. 
Bucurie şi uşurare: ajutoarele se apropiau. Poate aveau 
chiar şi un prosop. Nu eram însă sigur dacă aveau să 
ajungă la timp pentru a-i mai fi de vreun folos lui Deborah. 
Aşa că m-am aşezat lângă ea, am întors-o cu faţa în jos 
peste genunchiul meu şi am încercat să o fac să dea afară 
cât mai multă apă. Apoi am răsucit-o iar cu faţa în sus, i- 
am scos cam vreun deget de noroi din gură şi am început 
să-i fac respiraţie artificială. 

La început, singura mea recompensă a fost încă o gură 
de noroi care nu a făcut treaba mai plăcută. Dar nu m-am 

dat bătut şi în curând Debs s-a cutremurat convulsiv şi a 
vomitat şi mai multă apă - din păcate, o mare parte pe 
mine. A tuşit îngrozitor, a tras aer în piept cu un zgomot ce 
semăna a balamale ruginite de la o uşă deschisă brusc şi a 
spus: 

— Căcat... 

Pentru prima dată apreciam cu adevărat elocvenţa ei 
dură. 

— Bine ai revenit, i-am spus. 

Slăbită, Deborah s-a răsucit cu faţa în jos şi a încercat să 
se ridice pe coate şi genunchi. Dar s-a prăbuşit pe burtă, 
gemând de durere. 

— Oh, Doamne, ceva e rupt, la dracu”, a gemut. 

Şi-a întors capul într-o parte şi a mai vomitat un pic, 
arcuindu-şi spatele şi trăgând în piept nenumărate alte 
guri de aer, între spasmele cauzate de greață. Uitându-mă 
la ea, recunosc că m-am simţit mulţumit de mine însumi. 

Dexter, Răţoiul Scufundac salvase ziua. 

— Nu-i aşa că vomitatul e minunat? am întrebat-o eu. 
Adică, ţinând cont de alternative. 

Desigur, o replică într-adevăr sarcastică era dincolo de 
puterile bietei fete într-o stare ca vai de ea, dar am fost 
încântat să aflu că era îndeajuns de în putere încât să-mi 
şoptească: 

— Du-te dracu. 

— Unde te doare? am întrebat-o. 

— La dracu”, a zis ea, cu glas pierit, nu pot să-mi mişc 
braţul. Tot braţul... 

S-a îndepărtat de mine şi a încercat să-şi mişte braţul cu 
pricina, reuşind doar, după toate aparențele, să-şi 
stârnească şi mai multă durere. A scos o respiraţie ca un 
şuierat, apoi a început să tuşească din nou slab, după care 
s-a întins pe spate şi s-a mulţumit să respire greu. 

Am îngenuncheat alături de ea şi i-am atins uşor partea 
superioară a umărului. 

— Aici? am întrebat-o. 

Mi-am plimbat mâna în sus, peste articulaţia umărului şi 
înspre claviculă şi n-a fost nevoie s-o întreb dacă acolo era 

locul dureros. A tras cu greu aer în piept, i-am văzut ochii 
cum i se zbat şi în ciuda nămolului de pe faţa ei am văzut 
cum se face de câteva ori mai palidă. 

— Ai clavicula ruptă. 

— Nu se poate, a zis ea cu o voce slabă şi răguşită. 
Trebuie să-l găsesc pe Kyle. 

— Nu. Trebuie să mergi la urgenţe. Dacă te fâţâi de 
colo-colo aşa nesigură cum eşti, o să sfârşeşti legată chiar 
lângă el, cu un căluş în gură, şi nu va fi nimănui de folos. 

— Dar trebuie. 

— Deborah, tocmai te-am scos cu greu dintr-o maşină 
aflată sub apă şi mi-am distrus un tricou de bowling care- 
mi plăcea foarte mult. Chiar vrei să iroseşti minunata mea 
acţiune eroică de salvare? 

A tuşit din nou şi s-a încruntat din pricina durerii pe care 
o resimțea în zona claviculei când respira spasmodic. Îmi 
dădeam seama că cearta nu se terminase, dar realiza şi ea 
că o doare foarte tare. Şi din moment ce conversaţia 
noastră nu ducea nicăieri, mi-a fost absolut indiferent că la 
faţa locului a apărut Doakes, urmat îndeaproape de o 
echipă de paramedici. 

Bunul sergent m-a studiat îndeaproape, de parcă eu 
însumi aş fi aruncat maşina în lac şi aş fi răsturnat-o. 

— l-aţi pierdut, nu? a întrebat el, ceea ce părea extrem 
de nedrept. 

— Da, mi s-a părut prea greu să-l urmărim când eram 
întorşi cu fundu-n sus şi sub apă, i-am zis. Data viitoare să- 
ncerci tu asta, iar noi stăm pe margine să ne plângem. 

Doakes s-a mulţumit să se holbeze la mine şi să 
bombăne. Apoi s-a aplecat spre Deborah şi-a întrebat-o: 

— Eşti rănită? 

— La claviculă. E ruptă. 

leşea din starea de şoc din ce în ce mai mult şi se lupta 
cu durerea muşcându-şi buza şi respirând sacadat şi 
adânc. Speram ca paramedicii să aibă ceva mai eficient 
pentru ea. 

Doakes nu a spus nimic; şi-a ridicat doar privirea spre 
mine. Deborah s-a ridicat, prinzându-l cu braţul cel 


— 181 — 


sănătos. 

— Doakes, a zis, iar el s-a întors spre ea. Găseşte-l. 

Doakes n-a făcut decât să se uite la ea, iar Debs şi-a 
încleştat dinţii, cuprinsă de un nou val de durere. 

— De-aici preluăm cazul noi, a spus unul dintre 
paramedici. 

Era un tânăr cu părul ţepos, el şi colegul lui mai în 
vârstă şi mai solid manevrând o targă prin gaura făcută de 
maşina lui Deb în gardul de sârmă. Doakes a încercat să se 
ridice în picioare pentru a-i lăsa să ajungă la Deborah, dar 
ea l-a tras de mână cu surprinzător de multă putere. 

— Găseşte-l, i-a repetat. 

Doakes s-a mulţumit să aprobe din cap, dar pentru 
Deborah era îndeajuns. I-a dat drumul la mână, iar el s-a 
ridicat, făcându-le loc paramedicilor. 

Au venit repede şi au urcat-o pe targă. Au ridicat targa 
şi au împins-o spre ambulanţa care-i aştepta. M-am uitat 
lung după ea, întrebându-mă ce s-o fi ales de prietenul 
nostru din duba albă. Avea un cauciuc spart - cât de 
departe putea ajunge? Era mai degrabă posibil să încerce 
să schimbe maşina decât să oprească şi să sune la 
vulcanizare. Aşa că undeva, prin apropiere, aveam să 
găsim duba abandonată şi să aflăm că o altă maşină fusese 
furată. 

Din impuls, unul extrem de generos având în vedere 
atitudinea lui faţă de mine, m-am dus să-i împărtăşesc lui 
Doakes gândurile mele. De-abia făcusem un pas şi 
jumătate în direcţia lui că am auzit ceva larmă. M-am 
întors să văd despre ce-i vorba. 

Un tip scund şi îndesat, între două vârste, îmbrăcat doar 
cu o pereche de pantaloni scurţi alerga spre noi. Burta îi 
atârna peste elasticul pantalonilor şi i se bălăngănea. Se 
vedea că nu avea prea mult exerciţiu la alergat şi complica 
lucrurile agitându-şi mâinile deasupra capului şi urlând. 

— Hei! Hei! Hei! striga în timp ce alerga. 

Până să traversase rampa de la I-95 şi să ajungă lângă 
noi trăgându-şi sufletul şi gâfâind prea greu ca să 
articuleze ceva coerent, îmi făcusem deja o idee despre ce 


— 182 — 


voia să spună. 

— Dubo, a reuşit el să zică şi mi-am dat seama că lipsa 
lui de suflu şi accentul cubanez se combinaseră şi că 
încerca de fapt să zică „duba”. 

— O dubă albă? Cu un cauciuc spart? [i-a dispărut 
maşina? l-am întrebat şi Doakes s-a uitat la mine. 

Dar bărbatul care gâfâia a încuviinţat din cap. 

— Da, dubă albă. Mi s-a părut că se auzea un câine în 
ea. Poate era rănit, a zis şi s-a oprit să tragă aer în piept ca 
să poată reda corect grozăvia pe care o văzuse. Şi apoi... 

Dar se chinuia degeaba. Eu şi Doakes alergam deja pe 
stradă în direcţia de unde venise bărbatul. 

Capitolul 21 


Se părea că sergentul Doakes uitase că trebuia să mă 
urmeze pentru că mă depăşise cu câţiva metri buni şi 
ajunsese înaintea mea la dubă. Bineînţeles, avea marele 
avantaj că deţinea ambii pantofi şi-n plus se mişca foarte 
bine. Duba era oprită pe trotuar în faţa unei case de un 
portocaliu şters, înconjurată de un zid de coral. Bara din 
faţă lovise un colţ din zid şi-l ciobise, iar spatele 
vehiculului era răsucit în aşa fel încât să fie cu faţa spre 
stradă, încât se vedea plăcuţa galbenă de înmatriculare cu 
Alege viața. 

Până să-l ajung din urmă pe Doakes, acesta deschisese 
deja uşa din spate şi am auzit un miorlăit ce răzbătea 
dinăuntru. Nu mai semăna aşa de mult a câine, sau poate 
doar mă obişnuisem eu cu sunetul. Avea o tonalitate mai 
înaltă ca înainte şi era un pic mai sacadat, semănând mai 
tare cu un gâlgâit ascuţit decât cu o melodie, dar totuşi 
puteai paria că era chemarea vreunei orătănii. 

Era legat de un scaun de maşină fără spătar care fusese 
răsucit invers, pe lungimea dubei. In orbitele fără pleoape 
ochii se roteau înnebunitor înainte şi înapoi, iar gura 
lipsită de buze şi dinţi era încremenită într-un „O” rotund. 
Se foia ca un bebeluş, dar fără mâini şi picioare nu se 
putea mişca prea mult. 

Doakes era aplecat spre el, uitându-se absolut lipsit de 
expresie la ce mai rămăsese din faţa lui. 

— Frank, a spus şi orătania şi-a îndreptat ochii spre el. 

Schelălăitul s-a oprit pentru un moment, dar apoi a 
reînceput pe o notă mai înaltă, intensificat de o nouă 
agonie care părea să cerşească ceva. 

— Îl recunoşti? am întrebat. 

Doakes a încuviinţat din cap. 

— Frank Aubrey, a răspuns el. 

— De unde îţi dai seama? l-am întrebat din nou. 

Pentru că într-adevăr orice om în situaţia asta ar fi 
foarte greu de deosebit. Singurul semn distinctiv pe care-l 

vedeam eu erau ridurile de pe frunte. 

Doakes continua să se uite la el, dar a mormăit ceva şi 
mi-a arătat spre gâtul creaturii. 

— Tatuajul. E Frank. 

A mai mormăit ceva, aplecându-se şi dezlipind un bileţel 
de pe banchetă. M-am aplecat şi eu să mă uit. Cu acelaşi 
scris tremurat pe care-l mai văzusem, dr. Danco notase: 
ONOARE. 

— Cheamă paramedicii, mi-a spus Doakes. 

Am alergat spre locul unde tocmai închideau uşile de la 
ambulanţă. 

— Mai aveţi loc pentru încă unul? am întrebat eu. Nu 
ocupă mult spaţiu, dar o să aibă nevoie de anestezice 
puternice. 

— În ce stare se află? m-a întrebat paramedicul cu părul 
tepos. 

Era o întrebare foarte bună pentru cineva de meseria 
lui, dar singurele răspunsuri care îmi veneau în minte mi 
se păreau frivole aşa că i-am spus doar atât: 

— S-ar putea să aveţi şi dumneavoastră nevoie de nişte 
sedative puternice. 

Se uitau la mine de parcă aş fi glumit şi nu am apreciat 
corect gravitatea situaţiei. Apoi s-au uitat unul la celălalt şi 
au ridicat din umeri. 

— Bine, a spus cel mai în vârstă. Îl strecurăm şi pe el. 

S-a întors şi a deschis uşa ambulanţei, apoi s-a apucat să 
scoată targa. 

În timp ce împingeau targa pe stradă spre locul unde 
derapase duba lui Danco m-am urcat în ambulanţă să văd 
cum se mai simţea Debs. Avea ochii închişi şi era foarte 
palidă, dar părea să respire mai uşor. A deschis un ochi şi 
s-a uitat la mine. 

— Nu ne mişcăm, a spus ea. 

— Dr. Danco şi-a avariat maşina. 

S-a încordat şi a încercat să se ridice, cu ochii larg 
deschişi. 

— L-aţi prins? 

— Nu, Debs. L-am găsit doar pe pasagerul lui. Cred că 

era pe cale să-l livreze pentru că e deja aranjat. 

Dacă mi se păruse mai devreme că era palidă, acum 
devenise translucidă. 

— Kyle, a spus. 

— Nu. Doakes zice că e unul pe care-l cheamă Frank. 

— Eşti sigur? 

— Aproximativ. Are un tatuaj pe gât. Nu e Kyle, 
surioară. 

Deborah şi-a închis ochii şi s-a întins la loc pe pat, ca un 
balon dezumflat. 

— Slavă Domnului. 

— Sper că nu te deranjează să împărţi taxiul cu Frank, i- 
am spus. 

A clătinat din cap. 

— Nu mă deranjează. 

Apoi şi-a deschis din nou ochii. 

— Dexter. Nu te pune rău cu Doakes. Ajută-l să-l 
găsească pe Kyle. Te rog! 

Cred că începeau să-şi facă efectul medicamentele 
pentru că puteam să număr pe un deget dăţile în care mă 
rugase ceva cu atâta ardoare. 

— Bine, Debs. O să mă străduiesc, i-am spus şi pleoapele 
i s-au închis la loc. 

— Mulţumesc. 

M-am întors la duba lui Danco exact la timp să văd 
paramedicul mai în vârstă ridicându-se din locul de unde 
mai mult ca sigur că vomitase şi întorcându-se spre colegul 
mai tânăr care aştepta pe bordură bombănind peste 
sunetele pe care încă le mai scotea Frank dinăuntru. 

— Haide, Michael, i-a spus tipul mai în vârstă. Haide, 
prietene. 

Michael nu părea dornic să se mişte, doar să se 
balanseze în faţă şi în spate în timp ce repeta: 

— Oh, Doamne. Oh, Isuse. Oh, Doamne. 

Am hotărât că nu avea probabil nevoie de încurajările 
mele şi m-am dus la portiera şoferului. Era larg deschisă şi 
m-am uitat înăuntru. 

Cred că dr. Danco se grăbise foarte tare pentru că 

lăsase în urmă un dispozitiv de monitorizare foarte scump 
pe care poliţiştii şi vânătorii de ştiri îl folosesc ca să 
urmărească urgenţele din trafic. Era foarte încurajator să 
ştiu că dr. Danco ne urmărise cu chestia asta şi nu 
folosindu-se de cine ştie ce puteri magice. 

În afară de asta, duba era goală. Nu era nicio cutie de 
chibrituri în care să fie ascuns un indiciu secret, nici cine 
ştie ce bucată de hârtie cu vreo adresă sau un cuvânt 
misterios în latină mâzgălit pe spate. Nimic din ce ar fi 
putut să ne ofere vreo pistă. Puteau să fie nişte amprente, 
dar de vreme ce ştiam deja cine condusese, nici asta nu ne 
era de folos. 

Am luat dispozitivul şi m-am dus în spate. Doakes stătea 
lângă uşa deschisă, unde paramedicul mai în vârstă 
reuşise în sfârşit să-şi liniştească un pic colegul. I-am dat 
aparatul lui Doakes. 

— Era pe bancheta din faţă, i-am spus. Ne-a urmărit. 

Doakes a aruncat doar o privire spre dispozitiv şi l-a pus 
în spate, lângă uşa dubei. De vreme ce nu părea să aibă 
mare chef de vorbă, l-am întrebat tot eu: 

— Ai vreo idee despre ce ar trebui să facem acum? 

S-a uitat la mine fără să spună nimic şi am rămas în 
aşteptare; cred că am mai fi stat aşa până şi-ar fi făcut 
porumbeii cuib pe scăfârliile noastre dacă nu ar fi venit 
paramedicii. 

— Aşa, băieţi, a spus cel mai în vârstă şi ne-am dat la o 
parte ca să-l ia pe Frank. 

Paramedicul mai solid părea să fie perfect în regulă 
acum, de parcă era aici să pună o atelă unui băiat care-şi 
luxase glezna. Colegul lui încă arăta destul de nefericit şi 
chiar şi de la şase metri puteam să-i aud gâfâitul. 

Am rămas lângă Doakes, uitându-mă cum îl puneau pe 
Frank pe targă şi-l duceau spre ambulanţă. Când mi-am 
întors privirea la Doakes se holba iar la mine. Din nou mi-a 
arătat rânjetul lui neprietenos. 

— Am rămas doar noi doi, a spus el. De fapt, de tine nu 
ştiu ce să zic. 

S-a rezemat de duba accidentată şi şi-a încrucişat 

braţele. Am auzit paramedicii trântind uşa ambulanţei şi o 
clipă mai târziu a pornit şi sirena. 

— Doar tu şi cu mine, a spus Doakes din nou, fără 
arbitri. 

— Asta e tot din puţul gândirii tale de ţărănoi? l-am 
întrebat eu pentru că iată-mă stând aici, după ce 
sacrificasem un pantof stâng şi un tricou foarte frumos de 
bowling, ca să nu mai zic de pasiunea mea, clavicula lui 
Deborah şi o maşină bună, iar el stătea acolo fără să aibă 
nici măcar o cută pe cămaşă, făcând remarci ostile. 

Serios, era prea mult. 

— Nu am încredere în tine, mi-a spus. 

Cred că era un semn foarte bun că sergentul Doakes se 
deschidea aşa, împărtăşindu-mi din temeri şi sentimente. 
Cu toate astea, simţeam că nu trebuia să-l las să-şi piardă 
concentrarea. 

— Nu contează, pierdem timpul, i-am spus. Acum că l-a 
terminat şi l-a livrat pe Frank, Danco o să-nceapă să-l 
execute pe Kyle. 

Şi-a lăsat capul într-o parte, clătinându-l uşor. 

— Nu mă interesează Kyle, a spus. Ştia în ce se bagă. Nu 
contează decât să-l prindem pe doctor. 

— Kyle contează pentru sora mea. Ăsta e singurul motiv 
pentru care sunt aici. 

Doakes a dat din nou din cap. 

— Destul de convingător, a spus el. Aproape aş putea să 
te cred. 

Nu ştiu de ce, dar tocmai atunci mi-a venit o idee. 
Recunosc că Doakes era monumental de iritant - şi nu 
doar pentru că mă ţinuse departe de investigația mea 
personală, deşi era şi ăsta un lucru suficient de rău. Acum 
însă îmi critica până şi felul în care acţionasem, ceea ce 
era peste orice limită a comportamentului meu civilizat. 
Aşa că poate iritarea era mama inventivităţii; nu sună 
tocmai poetic, dar cam asta-i treaba. Oricum, o uşiţă se 
deschisese în craniul prăfuit al lui Dexter şi o luminiţă 
strălucea acum; o dovadă de netăgăduit a activităţii 
cerebrale. Bineînţeles că Doakes nu avea să dea doi bani 

dacă nu-l ajutam eu să înţeleagă ce idee bună era, aşa că 
am zis să încerc. M-am simţit puţin ca Bugs Bunny care 
încearcă să-l convingă pe Elmer Fudd să facă ceva care să- 
i pună în pericol viaţa, dar şi-o căutase cu lumânarea. 

— Sergent Doakes, am spus eu, Deborah e singura mea 
rudă şi nu e corect din partea ta să pui la îndoială 
devotamentul meu. Mai ales, am continuat eu şi a trebuit 
să mă lupt cu dorinţa de-a-mi roade unghiile ca Bugs, că 
până acum nu ai făcut nici cât o ceapă degerată. 

Indiferent ce altceva o fi fost, criminal cu sânge rece şi 
tot tacâmu', sergentul Doakes era aparent în stare să simtă 
emoţii. Probabil că asta era diferenţa fundamentală dintre 
noi, motivul pentru care se străduise să-şi ţină pălăria cea 
albă aşa de ţeapănă pe cap şi să lupte împotriva celor care 
ar fi trebuit să fie în tabăra lui. În orice caz, am observat 
cum pe faţă îi trece un val de mânie, iar dinăuntrul lui 
răzbătea aproape sonor un urlet al umbrei sale. 

— Ceapă degerată zici, a spus el. E bună şi-aia. 

— O ceapă degerată, am zis hotărât. Deborah şi cu mine 
am dus tot greul, ne-am asumat toate riscurile, şi ştii 
foarte bine asta. 

Pentru o clipă, muşchii mandibulei sale mi s-au părut că 
se desprind şi-mi sar la gât să mă stranguleze, iar urletul 
interior amuţit i s-a preschimbat într-un răget răzbătând 
până la Călătorul meu Întunecat, care s-a ridicat în capul 
oaselor şi a răspuns pe măsură, după care am rămas astfel, 
cu cele două umbre gigantice ale noastre fandând şi 
sfidându-se una pe alta. 

S-ar fi ajuns probabil la carne jupuită de pe oase şi bălți 
de sânge chiar acolo în stradă dacă o maşină de patrulare 
nu ar fi oprit tocmai atunci în dreptul nostru, scrâşnind din 
roţi. Un poliţist tânăr a sărit din maşină, iar Doakes şi-a 
scos din reflex legitimaţia şi a îndreptat-o înspre el fără a 
mă slăbi din priviri. I-a făcut din mână un gest ca pentru a- 
l goni, iar bietul poliţist a făcut un pas în spate şi şi-a vârât 
capul în maşină pentru a se sfătui cu colegul lui. 

— În regulă, mi-a spus sergentul Doakes, te-ai gândit la 
ceva concret? 

Nu era perfect, Bugs Bunny l-ar fi făcut să se gândească 
el însuşi la soluţie, dar tot era binişor. 

— Adevărul e că am o idee, i-am spus. Dare un pic 
riscantă. 

— M-am gândit eu c-ar putea să fie. 

— Dacă-i prea mult pentru tine, vino cu altceva, am zis. 
Dar cred că atât putem face. 

Îl puteam vedea întorcând problema pe toate părţile. 
Ştia că-l ademeneam, dar şi cele spuse de mine erau tot la 
fel de adevărate, şi simţea îndeajuns de multă ură şi furie 
încât să nu-i pese. 

— S-auzim, a spus în cele din urmă. 

— Oscar a scăpat, am zis. 

— Aşa se pare. 

— Asta înseamnă că ne rămâne o singură persoană de 
care suntem siguri că dr. Danco ar putea fi interesat, am 
zis eu, arătând fix înspre pieptul lui. Tu. 

Adevărul e că n-a mişcat un deget, dar ceva pe fruntea 
lui mi s-a părut că tresaltă şi a uitat să respire câteva 
secunde. Apoi a dat încet din cap şi a tras aer adânc în 
piept. 

— Şmecher nenorocit. 

— Aşa e, sunt, am recunoscut. Dar am şi dreptate. 

Doakes a dat la o parte dispozitivul de monitorizare, 
astfel încât să se poată rezema de uşa din spate a dubiţei. 

— În regulă, a spus el. Continuă. 

— În primul rând, pun pariu că face rost de un alt 
dispozitiv, am zis eu arătând din cap înspre cel pe care-l 
găsisem în dubă. 

— Aha. 

— Aşadar dacă ştim că ascultă, îl putem lăsa să audă ce 
vrem noi să audă. Adică, am zis eu arborând cel mai 
convingător zâmbet de care eram în stare, cine eşti şi unde 
te afli. 

— Şi cine sunt? m-a întrebat, fără să pară impresionat de 
zâmbetul meu. 

— Tu eşti cel care i-a întins o cursă atunci când a fost 
prins de cubanezi. 

M-a studiat cu atenţie o clipă, apoi a clătinat din cap. 

— Chiar vrei să-mi pun pielea-n saramură, nu? 

— Sigur. Doar nu te sperii dintr-atâta lucru, nu? 

— L-a prins pe Kyle fără probleme. i 

— O să ştii că se apropie, am zis. Kyle nu ştia. În plus, se 
presupune că eşti niţel mai bun decât Kyle la treburi de- 
astea. 

Era o neruşinare total transparentă din partea mea, dar 
a pus botul. 

— Da, sunt, mi-a spus. lar tu te pricepi de minune să 
pupi în fund. 

— Nici gând de pupat în fund. Doar adevărul gol-goluţ. 

Doakes s-a uitat la aparatul de lângă el. Apoi şi-a ridicat 
privirea spre autostradă. Iluminatul stradal îi dădea o 
lucire portocalie unei picături de sudoare care i se 
rostogolea în jos, dinspre sprânceană către ochi. A clipit 
fără să-şi dea seama, continuând să se holbeze spre I-95. 
Se uitase fix la mine fără să clipească atât de multă vreme 
încât acum era un pic neliniştitor să mă aflu în prezenţa lui 
şi să-l văd că priveşte într-altă parte. Era ca şi cum aş fi 
fost invizibil. 

— În regulă, a zis, uitându-se din nou la mine, în sfârşit, 
iar acum lucirea portocalie i se rostogolea în priviri. S-o 
facem. 

Capitolul 22 


Sergentul Doakes m-a dus cu maşina înapoi la secţie. 
Era o senzaţie stranie şi neliniştitoare să mă aflu aşa de 
aproape de el şi să găsim atât de puţine lucruri de vorbit. 
M-am pomenit că-i studiez profilul cu coada ochiului. Ce se 
petrecea acolo? Cum era posibil să fie ceea ce ştiam precis 
că este fără să facă de fapt nimic în privinţa asta? Faptul 
că mă reţinuse de la joacă mă făcea să mă urc pe pereţi, şi 
totuşi Doakes, după toate aparențele nu avea asemenea 
probleme. Poate că-şi extirpase totul din sistem pe când se 
afla în El Salvador. Oare era altceva s-o faci cu 
binecuvântările oficiale ale guvernului? Sau era pur şi 
simplu mai lesne, fără să-ţi mai faci griji că ai putea fi 
prins? 

N-aveam de unde să ştiu, şi cu siguranţă nu mă 
închipuiam întrebându-l asemenea lucruri. Parcă pentru a 
sublinia asta, s-a oprit la lumina roşie a unui semafor şi s-a 
întors către mine. M-am prefăcut că nu observ, continuând 
să mă holbez drept în faţă, prin parbriz, iar el s-a uitat din 
nou înainte când s-a făcut verde. 

Am ajuns chiar până în garajul secţiei de poliţie, după 
care Doakes mi-a spus să mă aşez pe scaunul din faţă al 
unui alt Ford Taurus. 

— Dă-mi cinşpe minute, a zis el, arătând din cap înspre 
staţie. Apoi sună-mă. 

Fără să mai spună altceva, s-a urcat din nou în maşina 
lui şi a plecat. 

Rămas singur, am început să mă gândesc la ultimele ore 
pline de surprize. Deborah era-n spital, eu în aceeaşi oală 
cu Doakes, şi avusesem o revelaţie supremă despre Cody, 
când eram la un pas de moarte. Desigur, se putea să mă- 
nşel în privinţa băiatului. Se putea foarte bine să existe o 
altă explicaţie pentru comportamentul lui atunci când a 
venit vorba de câinele dispărut, iar felul plin de nerăbdare 
în care răsucise cuțitul în peşte ar fi putut foarte bine să 
fie doar o cruzime copilărească. Dar ciudat e că aproape- 

mi doream să fie adevărat. Voiam să-mi semene când va fi 
mare - mai ales, mi-am dat eu seama, fiindcă-mi doream 
să-l modelez şi să-i călăuzesc picioruşele pe Calea lui 
Harry. 

Oare despre asta era vorba în goana după reproducere, 
o dorinţă puternică şi lipsită de sens de a-ţi clona eul 
minunat şi de neînlocuit, chiar şi atunci când eul cu pricina 
era un monstru care nu prea are vreun drept să trăiască 
printre oameni? Asta explică felul în care au văzut lumina 
zilei o sumedenie de cretini complet respingători cu care 
mă-ntâlnesc în fiecare zi. Spre deosebire de ei însă, eram 
perfect conştient că lumea ar fi un loc mai bun fără mine, 
dar pur şi simplu îmi păsa mai mult de ce simt eu despre 
treaba asta decât de ce-ar putea crede lumea. Dar iată-mă, 
dornic să am odrasle care să-mi semene, ca Dracula care 
făureşte un nou vampir care să-i stea alături în întunecime. 
Ştiam că nu era-n regulă... dar ce minunat ar fi fost să fie 
aşa! 

Şi ce găgăuţă eram! Chiar îmi transformase zăcutul pe 
canapeaua Ritei intelectul potent de odinioară într-un 
talmeş-balmeş sentimental? Cum de îmi treceau prin minte 
asemenea absurdităţi? De ce nu încercam să găsesc un 
plan să scap de căsătorie? Nu-i de mirare că nu reuşeam 
să scap de urmărirea dulce a lui Doakes - îmi epuizasem 
toate celulele creierului şi acum mergeam în gol. 

M-am uitat la ceas. Paisprezece minute irosite pe 
trăncăneală mentală fără rost. Eram pe aproape: am 
ridicat staţia şi l-am apelat pe Doakes. 

— Sergent Doakes, pe unde eşti? 

A urmat o pauză, apoi s-a auzit un pârâit. 

— Mai bine nu-ţi spun chiar acum. 

— Cum adică, sergent? 

— Am tot urmărit un suspect, dar cred că m-a făcut. 

— Ce suspect? 

O altă pauză, de parcă Doakes se aştepta să fac eu toată 
treaba şi nu ştia ce să spună. 

— Un tip cu care am fost în armată. A fost prins în El 
Salvador şi s-ar putea să creadă că eu am fost de vină. 

Iar pauză. 

— Tipul e periculos. 

— Vrei întăriri? 

— Nu încă. O să încerc să-l evit. 

— Zece-patru, am spus, simțind un mic fior când am 
rostit în sfârşit cuvintele cu pricina. 

Am repetat mesajul de bază de câteva ori doar ca să ne 
asigurăm că ajunge la dr. Danco şi am putut să zic „zece- 
patru” de fiecare dată. Când ne-am retras la somn, pe la 
unu noaptea, mă simţeam în al nouălea cer şi extrem de 
împlinit. Poate mâine aveam să mai lucrez şi la „Am 
înţeles” şi poate chiar la „Am recepționat”. În sfârşit un 
lucru pe care-l aşteptam cu nerăbdare. 

Când m-am întors la pătucul meu şi am văzut în ce hal 
era totul, mi-am amintit că Debs ar fi trebuit să fie pe aici, 
şi nu în spital. Aveam să mă duc să o văd a doua zi. Între 
timp, avusesem o zi de neuitat, dar epuizantă: fusesem 
fugărit până într-un lac de un ciopârţitor de membre în 
serie, am supravieţuit după un accident cu maşina doar ca 
apoi să fiu cât pe ce să mă înec, mi-am pierdut un pantof 
foarte bun şi, colac peste pupăză, de parcă nu era destul, 
am fost nevoit să mă-nhăitez cu sergentul Doakes. 
Sărmanul Dexter, stors de puteri. Nu-i de mirare că eram 
aşa de obosit. M-am prăbuşit în pat şi am adormit pe loc. 

A doua zi dimineaţă, devreme, Doakes a tras maşina 
lângă a mea în parcarea de la secţie. A coborât cu o geantă 
sport din nailon în braţe şi a pus-o pe capota maşinii mele. 

— Ţi-ai adus rufele murdare? l-am întrebat politicos. 

Din nou, buna mea dispoziţie i-a mers direct la inimă. 

— Dacă o să meargă chestia asta, ori îl prind eu pe el, 
ori mă prinde el pe mine, a zis Doakes şi a deschis 
fermoarul genţii. Dacă-l prind eu, totul s-a terminat. Dacă 
mă prinde el... 

A scos un transmiţător GPS şi l-a aşezat pe capotă. 

— Dacă mă prinde, tu eşti acoperirea mea, a zis 
arătându-şi dinţii strălucitori. Gândeşte-te cât de bine mă 
face asta să mă simt. 

A scos un telefon mobil şi l-a pus lângă GPS. 

— Asta e asigurarea mea. 

M-am uitat la cele două obiecte mici de pe capota 
maşinii. Nu îmi păreau foarte amenințătoare, poate doar 
dacă aruncam unul, iar cu celălalt loveam pe cineva în cap. 

— Fără bazuka? l-am întrebat. 

— N-am nevoie. Asta-i tot ce-mi trebuie. 

A băgat iar mâna în geanta sport. 

— Şi asta, a spus, scoțând un carneţel cu spirală deschis 
la prima pagină. 

Părea să aibă scris pe el un şir de numere şi de litere, şi 
avea un pix ieftin îndesat în spirală. 

— Pixul e mai puternic decât sabia, am zis. 

— Asta aşa este, a spus el. Pe primul rând e un număr de 
telefon. Pe al doilea rând e un cod de acces. 

— Ce accesez? 

— Nu trebuie să ai tu habar, mi-a spus. Doar trebuie să 
suni, să introduci codul şi să le dai numărul meu de 
telefon. O să-ţi dea un cod GPS pentru telefonul meu. Apoi 
vii şi mă găseşti. 

— Pare simplu, i-am spus întrebându-mă dacă era chiar 
aşa. 

— Chiar şi pentru tine. 

— Cu cine o să vorbesc? 

Doakes a clătinat din cap. 

— Cineva îmi datorează o favoare, a spus el şi a scos o 
staţie portabilă de poliţie din geantă. Acum partea uşoară. 

Mi-a întins staţia şi s-a urcat înapoi în maşină. 

După ce pusesem la punct momeala pentru dr. Danco, 
pasul doi era să-l ademenim într-un anumit loc şi la o 
anumită oră, iar coincidenta fericită a petrecerii lui Vince 
Masuoka era prea bună pentru a fi trecută cu vederea. 
Următoarele câteva ore am condus prin oraş fiecare în 
maşina lui şi am tot repetat aceleaşi mesaje de câteva ori 
cu mici variaţii, doar ca să ne asigurăm. Mai anunţaserăm 
şi vreo câteva patrule despre care Doakes zicea că e 
posibil să nu o dea în bară. Am zis că asta o fi o dovadă de 
umor subtil din partea lui, dar poliţiştii în chestiune nu 
păreau să prindă poanta şi, deşi nu tremurau la propriu, 

păreau să facă tot ce la stătea în putinţă să îl asigure, 
speriaţi, pe sergentul Doakes că într-adevăr nu aveau s-o 
dea în bară. Era minunat să lucrezi cu un om care putea să 
insufle un asemenea grad de loialitate. 

Mica noastră echipă şi-a petrecut restul zilei trăncănind 
şi făcând mişto de petrecerea mea de logodnă, dând 
indicaţii despre cum se ajunge la casa lui Vince şi 
reamintind ora la care începea cheful. Imediat după prânz, 
lovitura de graţie: stăteam în maşină în faţa unui 
restaurant Wendy's şi am folosit staţia radio ca să port cu 
sergentul Doakes încă o conversaţie foarte bine regizată. 

— Sergent Doakes, aici Dexter. Mă auzi? 

— Aici Doakes, a spus el după o scurtă pauză. 

— Ar însemna mult pentru mine dacă ai vrea să vii 
diseară la petrecerea mea de logodnă. 

— Nu pot să vin nicăieri, a spus el. Individul ăsta e prea 
periculos. 

— Vino doar la un pahar. Vii şi pleci, am insistat. 

— Ai văzut ce i-a făcut lui Manny, şi Manny doar urma 
ordinele. Eu l-am dat pe mâna unor tipi foarte răi. Dacă 
pune mâna pe mine, nu ştiu ce o să-mi facă. 

— Mă însor, Serge, i-am zis eu. 

Imi plăcea cum suna să-i zic Serge, ca în revistele cu 
benzi desenate de la Marvel. 

— Nu se întâmplă în fiecare zi şi nu o să încerce nimic 
de faţă cu toţi poliţiştii care o să vină la petrecere. 

A urmat o pauză lungă şi dramatică în care ştiam că 
Doakes număra până la şapte, exact aşa cum stabiliserăm. 
Apoi staţia a pârâit iar. 

— În regulă, a spus el. O să trec pe la ora nouă. 

— Mulţam, Serge, am spus încântat că puteam să-i zic 
iar aşa şi, cireaşa de pe tort, am adăugat: înseamnă mult 
pentru mine. Zece-patru. 

— Zece-patru, a spus şi el. 

Speram că mica noastră scenetă era ascultată de 
publicul ţintă, de undeva din oraş. În timp ce se pregătea 
pentru operaţie, avea el oare să se oprească, să ridice 
capul şi să asculte? Când sistemul de monitorizare pârâia 

şi se umplea de vocea melodioasă şi plăcută a sergentului 
Doakes, poate lăsa deoparte fierăstrăul de oase, se ştergea 
pe mâini şi nota adresa pe o bucată de hârtie. Apoi se 
întorcea voios la muncă - la Kyle sau la Chutsky? - împăcat 
cu treaba pe care o avea de făcut şi de faptul că are 
agenda plină de întâlniri la sfârşitul zilei. 

Doar ca să fim siguri, prietenii noştri din maşina de 
patrulare au repetat mesajul de câteva ori fără să-şi tragă 
sufletul şi fără să-l greşească: sergentul Doakes în carne şi 
oase avea să fie la petrecere diseară, în jur de ora nouă. 

Cât despre mine, cu treaba terminată pentru câteva ore 
bune, m-am îndreptat spre spitalul Jackson Memorial să 
văd ce mai face pasărea mea preferată cu aripa ruptă. 

Deborah era înfăşurată de la brâu în sus în ghips, stătea 
într-un salon de la etajul şase cu o privelişte minunată spre 
autostradă şi, deşi eram sigur că îi dădeau calmante, nu 
arăta deloc în al nouălea cer când am intrat s-o văd. 

— Ce dracu', Dexter! m-a întâmpinat. Spune-le să mă 
scoată dracului de aici. Sau măcar să-mi dea hainele înapoi 
ca să plec singură. 

— Mă bucur să văd că te simţi mai bine, surioară. O să 
fii pe picioarele tale cât ai zice peşte. 

— O să fiu pe picioarele mele când o să-mi dea dracului 
hainele înapoi. Ce dracu’ se întâmplă? Ce faci? 

— Doakes şi cu mine am pus la cale o capcană perfectă, 
iar Doakes e momeala, i-am zis. Dacă dr. Danco muşcă, o 
să-l prindem diseară la... petrecerea mea. La petrecerea 
lui Vince, am adăugat, şi mi-am dat seama că voiam să mă 
distanţez de toată ideea asta de logodnă şi că asta era o 
modalitate cam aiurea s-o fac, dar mă făcea totuşi să mă 
simt mai bine - ceea ce nu părea să o liniştească şi pe 
Debs. 

— Petrecerea ta de logodnă, a spus ea şi s-a uitat urât la 
mine. Rahat. L-ai pus pe Doakes să-şi pună pielea-n 
saramură pentru tine. 

Şi recunosc că suna destul de elegant când o spunea ea, 
dar nu voiam să-şi bată capul cu asemenea lucruri; 
oamenii nefericiţi se vindecă mai greu. 

— Nu, Deborah, serios, am zis cu cea mai liniştitoare 
voce. Facem asta doar ca să-l prindem pe dr. Danco. 

S-a uitat urât la mine ceva vreme, apoi, în mod 
surprinzător, şi-a suflat nasul, străduindu-se să nu înceapă 
să plângă. 

— Trebuie să am încredere în tine, mi-a spus. Dar mă 
scoate din sărite asta. Nu pot să mă gândesc decât la ce îi 
fac lui Kyle. 

— O să funcţioneze, Debs. O să-l aducem înapoi pe Kyle. 

Şi pentru că era, la urma urmelor, sora mea, nu am mai 
adăugat: „sau ce a mai rămas din el”. 

— Isuse, urăsc să stau aici. Ai nevoie de mine pentru 
acoperire. 

— Putem să ne descurcăm, surioară, i-am spus. O să fie 
o groază de poliţişti la petrecere, toţi înarmaţi şi 
periculoşi. O să fiu şi eu acolo, am adăugat, simţindu-mă 
oarecum ofensat că nu dădea doi bani pe prezenţa mea. 

Şi totuşi a continuat în aceeaşi notă. 

— Mda. Şi dacă Doakes îl prinde pe Danco, îl eliberăm 
pe Kyle. Dacă Danco îl prinde pe Doakes, ai scăpat de el. 
Foarte frumos, Dexter. Tu câştigi orice-ar fi. 

— Nici nu m-am gândit la asta, am minţit-o. Nu vreau 
decât să fiu de folos. Oricum, Doakes ar trebui să fie foarte 
experimentat la chestii din astea. Şi îl cunoaşte pe Danco. 

— La dracu’ Dexter, mă omoară chestia asta. Dacă... a 
izbucnit Deborah, şi şi-a muşcat buza. Ar fi bine să 
funcţioneze. Îl are pe Kyle de prea multă vreme. 

— O să meargă, Deborah, am spus. 

Dar niciunul dintre noi nu credea ce spuneam. 

Doctorii au insistat categoric să o mai ţină pe Deborah 
încă douăzeci şi patru de ore sub observaţie. Şi aşa, cu un 
vesel rămas-bun pentru sora mea, am luat-o la trap în 
lumina apusului şi de acolo spre apartamentul meu ca să 
fac un duş şi să-mi schimb hainele. Cu ce să mă-mbrac? 
Habar nu aveam ce se purta sezonul ăsta la o petrecere 
băgată pe gât pentru sărbătorirea unei logodne nedorite, 
eveniment care s-ar putea transforma într-o confruntare 
violentă cu un maniac răzbunător. Cu siguranţă pantofii 

maro ieşeau din discuţie, dar în afară de asta, nimic nu 
părea potrivit. După o gândire atentă, m-am lăsat condus 
de bunul-gust şi am ales o cămaşă hawaiiană verde lime, 
cu un imprimeu cu chitare roşu ţipător şi undiţe roz 
bombon. Simplu, dar elegant. O pereche de pantaloni kaki 
şi nişte adidaşi şi eram gata de bal. 

Dar îmi mai rămăsese o oră până când trebuia să fiu 
acolo şi gândurile mele s-au îndreptat din nou spre Cody. 
Aveam oare dreptate? Dacă da, cum putea să se descurce 
cu propriul lui Călător care începea să se trezească? Avea 
nevoie de îndrumarea mea şi am descoperit că eram foarte 
dornic să i-o ofer. 

Am plecat de acasă şi m-am îndreptat spre sud, în loc s-o 
iau spre nord către casa lui Vince. După un sfert de oră, 
băteam la uşa Ritei şi priveam peste stradă la locul gol 
ocupat pe vremuri de sergentul Doakes şi de Taurusul lui 
maro. În seara asta era cu siguranţă acasă şi se pregătea, 
încingându-şi mijlocul cu pistoale şi lustruindu-şi gloanţele 
pentru lupta ce urma. Va încerca oare să-l ucidă pe dr. 
Danco, neclintit în convingerea că avea permisiunea, legal 
vorbind, s-o facă? Îi lipsea? Nevoia de a ucide venea urlând 
peste el ca un uragan, spulberând orice raţionament şi 
oprelişte? 

Uşa s-a deschis. Rita radia. S-a năpustit spre mine, m-a 
cuprins într-o îmbrăţişare strânsă şi m-a pupat pe faţă. 

— Bună, frumosule, mi-a spus. Intră. 

Am îmbrăţişat-o şi eu la rândul meu, de dragul 
formalităţii, şi apoi m-am scuzat. 

— Nu pot să stau prea mult, i-am zis. 

Mi-a zâmbit şi mai larg. 

— Ştiu. Vince m-a sunat şi mi-a spus. A fost aşa de 
drăguţ din partea lui să organizeze asta. A promis că o să 
aibă grijă de tine, ca să nu faci ceva nebunesc. Intră, mi-a 
spus şi m-a tras de mână. 

După ce a închis uşa s-a întors spre mine serioasă dintr- 
odată. 

— Ascultă, Dexter. Vreau să ştii că nu sunt genul de 
femeie geloasă şi că am încredere în tine. Du-te şi 

distrează-te. 

— Aşa o să fac, mulţumesc, am spus, deşi mă îndoiam că 
o să mă distrez. 

Mă întrebam ce-i spusese Vince de o făcuse să-şi 
imagineze că petrecerea avea să fie un tărâm al pierzaniei 
lascive. De fapt, poate chiar aşa avea să fie. De vreme ce 
Vince era foarte fals, putea să fie şi imprevizibil în situaţii 
sociale, după cum o demonstrau şi ciudatele lui apropouri 
sexuale din schimbul de replici cu sora mea. 

— Drăguţ din partea ta că ai trecut pe aici înainte să te 
duci la petrecere, a spus Rita conducându-mă spre 
canapeaua unde îmi petrecusem atât de mult timp în 
ultima vreme. Copiii voiau să ştie de ce nu pot merge şi ei. 

— Vorbesc eu cu ei, am spus, dornic să-l văd pe Cody şi 
să încerc să descopăr dacă aveam sau nu dreptate. 

Rita a zâmbit, încântată să afle că voiam într-adevăr să 
vorbesc cu Cody şi Astor. 

— Sunt în spate, a zis ea. Mă duc să-i chem. 

— Nu, rămâi aici. Mă duc eu. 

Cody şi Astor erau în curte cu Nick, prostănacul de 
alături care voise s-o vadă goală pe Astor. Şi-au ridicat 
privirea când am deschis uşa şi Nick s-a întors şi a întins-o 
spre curtea lui. Astor a alergat la mine şi m-a îmbrăţişat, 
iar Cody a urmat-o, privindu-mă lipsit de orice emoție. 

— Bună, a zis cu vocea lui molcomă. 

— Salutări, tineri cetăţeni. Să ne punem togile cele 
bune? Cezar ne cheamă la senat. 

Astor şi-a înclinat capul într-o parte şi s-a uitat la mine, 
de parcă tocmai mă văzuse mâncând o pisică vie. Cody n-a 
făcut decât să rostească foarte încet: 

— Ce? 

— Dexter, de ce nu putem să mergem cu tine la 
petrecere? m-a întrebat Astor. 

— În primul rând, i-am spus, mergeţi la şcoală mâine. Şi 
în al doilea rând, mă tem că este o petrecere pentru adulţi. 

— Asta înseamnă că o să fie fete goale acolo? 

— Ce fel de om crezi că sunt? am zis eu încruntându-mă 
exagerat de tare. Crezi că m-aş duce vreodată la o 

petrecere unde să nu fie fete goale? 

— Bleah! a făcut ea. 

— Ha, a şoptit Cody. 

— Dar şi mai important, o să se danseze prost şi lumea o 
să poarte cămăşi urâte şi nu e bine să vezi aşa ceva. Ţi-ai 
pierde tot respectul pentru adulţi. 

— Ce respect? a întrebat Cody şi l-am tras de mână. 

— Foarte bine spus, i-am zis. Acum du-te în camera ta. 

Astor a chicotit în cele din urmă. 

— Dar vrem să mergem la petrecere. 

— Mă tem că nu se poate. Dar v-am adus o parte din 
comoară, ca să nu fugiţi. 

l-am dat un pachet de napolitane Necco, moneda 
noastră de schimb secretă. Avea să le împartă frăţeşte mai 
târziu cu Cody, departe de alţi ochi băgăcioşi. 

— Aşa, micuţilor. 

S-au uitat la mine cu interes. Dar în acel moment m-am 
blocat, tremuram de nerăbdare să aflu răspunsul, dar nu 
eram sigur de unde să încep. Nu puteam să spun pur şi 
simplu: „Apropo, Cody, mă întrebam dacă îţi place să ucizi 
chestii.” 

Asta era fix ceea ce voiam să ştiu, dar nu părea genul de 
lucru pe care puteai să i-l spui unui copil, mai ales lui 
Cody, care era în general la fel de vorbăreţ ca o nucă de 
cocos. 

Sora lui, Astor, părea adesea că vorbeşte în locul lui. 
Presiunea petrecerii copilăriei cu un căpcăun violent drept 
tată crease o relaţie simbolică atât de strânsă încât atunci 
când el bea suc, ea râgâia. Orice s-ar fi întâmplat în 
căpşorul lui Cody, Astor era cu siguranţă capabilă să 
exprime. 

— Pot să vă întreb ceva foarte serios? am spus, iar ei s- 
au uitat unul la altul, schimbând o privire care conţinea un 
întreg dialog, dar nu au zis nimic. 

Apoi au încuviinţat în acelaşi timp din cap, de parcă 
aveau capetele prinse pe o tijă de fotbal de masă. 

— E vorba despre câinele vecinilor, am început. 

— Ţi-am zis eu, a spus Cody. 

— Dărâma tot timpul tomberoanele, a zis Astor. Şi făcea 
caca la noi în curte. Şi Nicky a încercat să-l pună să ne 
muşte. 

— Aşa că l-a aranjat Cody? am întrebat. 

— El a făcut-o, a zis Astor. Lui îi place să facă chestii din 
astea. Eu doar mă uit. O să-i zici lui mami? 

Deci iată. „Lui îi place să facă chestii din astea.” M-am 
uitat la cei doi, care mă priveau fără nicio grijă, de parcă 
tocmai îmi spuseseră că le place mai mult îngheţata de 
vanilie decât cea de căpşuni. 

— N-o să-i spun mamei voastre. Dar nu puteţi să spuneţi 
nimănui altcuiva din lume, niciodată. Doar noi trei şi 
nimeni altcineva. Aţi înţeles? 

— Bine, a spus Astor, aruncând o privire spre fratele ei. 
Dar de ce, Dexter? 

— Majoritatea oamenilor nu înţeleg. Nici măcar mama 
voastră. 

— Dar tu înţelegi, a spus Cody cu glasul lui aproape 
şoptit. 

— Da. Şi pot să vă ajut. 

Am tras aer adânc în piept şi am simţit un ecou 
rostogolindu-mi-se prin oase, din negura anilor, de la 
Harry la mine, acum, sub acelaşi peisaj de noapte din 
Florida sub care am stat eu şi cu Harry când mi-a spus 
acelaşi lucru: 

— Trebuie să te punem la punct. 

Şi Cody s-a uitat la mine fără să clipească, cu ochii larg 
deschişi şi a dat din cap. 

— Bine, a spus el. 

Capitolul 23 


Vince Masuoka avea o căsuţă în nordul Miami-ului, acolo 
unde se înfunda o străduţă care la capătul celălalt dădea în 
NE 125th Street. Era zugrăvită în galben-pai, cu o dungă 
purpurie, ceea ce chiar mă băga în ceaţă şi mă făcea să-mi 
pun la îndoială gustul în privinţa asocierilor cromatice. În 
curtea din faţă erau câteva tufişuri tunse cu atenţie, o 
grădină de cactuşi chiar lângă intrarea principală şi un 
rând de becuri solare ce luminau aleea pavată care ducea 
spre uşă. 

Mai fusesem o dată aici, cu ceva mai mult de un an în 
urmă, când din cine ştie ce pricină Vince se hotărâse să 
organizeze un bal mascat. O luasem cu mine pe Rita, de 
vreme ce singurul scop al unei asemenea petreceri cu 
măşti e să fii văzut purtându-le. Ea se deghizase în Peter 
Pan, iar eu eram Zorro, desigur; Răzbunătorul Întunecat, 
cu tăişul ascuţit la îndemână. Vince deschisese uşa 
îmbrăcat într-o rochie de satin mulată şi cu un coş cu 
fructe pe cap. 

— ]. Edgar Hoover? l-am întrebat. 

— Eşti foarte aproape. Carmen Miranda”, a zis el şi ne-a 
condus către o fântână cu cocktailuri mortale de fructe. 

Am luat o gură şi m-am hotărât să rămân la băuturi 
răcoritoare carbogazoase, dar desigur, asta se petrecea cu 
mult înainte de convertirea mea într-un mascul gâlgâitor 
de bere roşu la faţă. Am avut parte de un fundal sonor 
monoton, tehno-pop, muzica fiind dată atât de tare încât 
parcă era pregătită pentru a-ţi executa singur o lobotomie, 
iar petrecerea a devenit excesiv de zgomotoasă şi 
caraghioasă. 

După câte ştiu, de atunci Vince nu s-a mai ocupat cu 
distratul maselor, cel puţin nu la o asemenea scară. Şi 
totuşi, amintirea respectivă plutea pe undeva, şi părea că 
Vince nu avea nicio problemă să strângă o mulţime de 

entuziaşti gata să se alăture umilinţei mele, deşi erau 
anunţaţi din pripă, cu doar douăzeci şi patru de ore 
înainte. Omul se ţinuse de cuvânt şi mai multe filme 
deocheate rulau pe mai multe monitoare video aflate 
pretutindeni în casă, ba chiar şi în curtea din spate. Şi, 
desigur, fântâna cu cocktailuri de fructe se întorsese. 

Deoarece zvonurile legate de acea primă petrecere erau 
încă proaspete, locul era ticsit de zurbagii care năvăleau 
asupra cocktailurilor de parcă se pusese vreun premiu pe 
capul celui care se alegea primul cu o avarie totală de 
creier. Ba chiar îi ştiam pe o parte din petrecăreţi. Angel 
Batista venise direct de la muncă împreună cu Camilla 
Figg şi cu vreo câţiva alţi laboranţi tocilari, plus nişte 
agenţi pe care-i ştiam, alături de cei patru care n-o 
dăduseră în bară cu sergentul Doakes. Restul mulţimii 
părea să fi fost adusă direct de pe South Beach la 
nimereală, singurul criteriu de selecţie fiind abilitatea de a 
produce un puternic şi acut sunet de „Uuuuu!” atunci când 
muzica se schimba sau când monitoarele afişau ceva 
deosebit de revoltător. 

N-a durat mult şi petrecerea a degenerat în ceva pe care 
cu toţii păream că-l vom regreta multă vreme. Pe la nouă 
fără un sfert eram singurul care se mai putea ţine pe 
picioare. Majoritatea agenţilor eşuaseră lângă fântâna de 
cocktailuri, împietriţi într-un zâmbet tâmp, cu umerii 
lăsaţi. Angel-fără-legătură era sub masă, dormind buştean 
cu un zâmbet larg pe faţă. Nu mai avea pantaloni şi cineva 
îl procopsise cu o fâşie de păr ras taman pe mijlocul 
capului. 

Aşa stând lucrurile, m-am gândit că ar fi fost prilejul 
ideal să mă strecor neobservat afară pentru a vedea dacă 
ajunsese sergentul Doakes. După cum s-a dovedit, a fost o 
idee proastă. N-am făcut nici doi paşi spre uşă, când o 
greutate mare s-a lăsat pe mine din spate. M-am răsucit 
repede şi am descoperit că era Camilla Figg, care încerca 
să se încolăcească în jurul gâtului meu. 

— Bună, a zis ea cu un zâmbet larg, dar oarecum şters. 

— Bună, i-am spus vesel. Pot să-ţi aduc ceva de băut? 

S-a încruntat la mine. 

— Nu vreau ceva de băut. Voiam doar să te salut. 

S-a încruntat şi mai rău. 

— Isuse Cristoase, chiar eşti drăguţ! Mereu am vrut să-ţi 
spun asta. 

Sărmana era evident beată, dar chiar şi aşa - drăguţ? 
Eu? Cred că prea mult alcool poate să-ţi înceţoşeze 
privirea, dar chiar în halul ăsta - ce poate fi drăguţ la 
cineva care mai degrabă te-ar spinteca în două decât să 
dea mâna cu tine? Şi în cazul meu, depăşisem deja cu una 
numărul acceptat de femei, Rita. Din câte îmi aduceam 
aminte, Camilla şi cu mine de-abia dacă schimbaserăm trei 
cuvinte în viaţa noastră. Nu mai menţionase niciodată 
nimic despre presupusa mea frumuseţe. Părea să mă evite, 
de fapt, roşea şi se uita în altă parte decât să-mi dea măcar 
bună dimineaţa. Şi acum mai avea puţin şi mă viola. Care 
era logica? 

Oricum, nu puteam să-mi pierd timpul descifrând 
comportamentul uman. 

— Mulţumesc frumos, i-am zis pe când încercam să mă 
desfac din îmbrăţişare fără să o rănesc pe ea sau pe mine. 

Îşi prinsese mâinile în jurul gâtului meu şi încercam să 
mă eliberez, dar se ţinea strâns ca o lipitoare. 

— Cred că ai nevoie să iei un pic de aer, Camilla, i-am 
spus, sperând că o să înţeleagă unde bat şi o să se care de 
unde venise. 

În schimb, s-a prins mai bine de gâtul meu, lipindu-şi 
faţa de a mea în timp ce mă zbăteam frenetic. 

— O să iau aer chiar aici, a zis. 

Şi-a ţuguiat buzele bosumflată şi m-a împins în spate 
până m-am împiedicat de un scaun şi eram cât pe ce să 
cad. 

— A... vrei să stai jos? am întrebat-o plin de speranţă. 

— Nu, a răspuns, trăgându-mă spre ea cu o forţă de 
două ori mai mare decât greutatea ei. Aş vrea să mi-o trag. 

— A, păi... m-am bâlbâit eu copleşit de obrăznicia 
uimitoare şi de absurditatea cuvintelor - oare toate femeile 
erau nebune? 

Nu că bărbaţii ar fi fost mai breji. Petrecerea din jurul 
meu părea să fi fost organizată de Hieronymus Bosch, iar 
Camillla era gata-gata să mă târască în spatele fântânii 
unde o gaşcă de inşi cu ciocuri de pasăre aşteptau să mă 
devoreze. Dar atunci mi-am dat seama că aveam scuza 
perfectă să scap de la acest festin grotesc. 

— Ştii, mă însor. 

Chiar dacă îmi venea greu să recunosc, îmi era de folos 
din când în când. 

— Absurd, a zis Camilla. Grozav de absurd. 

S-a prăbuşit brusc şi braţele ei s-au desprins din jurul 
gâtului meu. Abia am reuşit s-o prind să nu cadă pe podea. 

— S-ar putea, am zis. Dar oricum, cred că ar trebui să te 
aşezi puţin. 

Am încercat s-o pun pe un scaun, dar parcă turnam 
miere pe o lamă de cuţit, aşa s-a prelins pe podea. 

— Grozav de absurd, a zis ea şi a închis ochii. 

E întotdeauna bine să afli că eşti apreciat de colegi, dar 
interludiul meu romantic îmi irosise câteva minute bune şi 
trebuia să ies neapărat afară să văd ce era cu sergentul 
Doakes. Şi aşa, lăsând-o pe Camilla să doarmă dulce, 
mângâiată de visele ei despre iubire, m-am îndreptat din 
nou spre uşă. 

Şi din nou am fost oprit. De data asta de un atac sălbatic 
asupra antebraţului meu. Vince în carne şi oase m-a 
apucat de biceps şi m-a tras de lângă uşă înapoi în 
atmosfera suprarealistă. 

— Hei, a ciripit. Ce faci, petrecăreţule? Unde te duci? 

— Cred că mi-am lăsat cheile în maşină, i-am zis, 
încercând cu disperare să scap din strânsoarea lui mortală, 
dar m-a apucat şi mai tare. 

— Nu, nu, nu, a spus el, trăgându-mă spre fântână. E 
petrecerea ta şi nu pleci nicăieri. 

— E o petrecere grozavă, Vince. Dar chiar trebuie să... 

— Să bei ceva, a continuat el, scufundând un pahar în 
fântână şi împingându-l atât de tare spre mine că mi-a 
stropit cămaşa. Uite ce-ţi trebuie. Noroc! 

Şi-a ridicat paharul şi l-a golit rapid. Din fericire, asta l-a 


— 206 — 


făcut să se înece şi să tuşească, moment în care am reuşit 
să mă strecor afară din cameră exact când se apleca şi 
încerca să tragă aer în piept. 

Am reuşit să ajung până la uşa de la intrare şi să 
traversez jumătate din alee până când a apărut în prag. 

— Hei! a strigat după mine. Nu poţi să pleci deja, 
stripteuzele sunt pe drum. 

— Mă întorc. Mai pregăteşte-mi ceva de băut. 

— Bine! a spus cu zâmbetul lui fals. Ha! Noroc! 

Şi s-a retras în casă la petrecere făcându-mi voios cu 
mâna. 

M-am întors să mă uit după Doakes. 

Parcase de partea cealaltă a străzii; de oriunde mă 
aflam, ar fi trebuit să-l depistez imediat, dar nu am reuşit. 
Când în sfârşit am zărit bine cunoscutul Taurus maroniu, 
am înţeles ce lucru inteligent făcuse. Era parcat peste 
stradă, sub un copac mare şi nu se vedea în lumina 
stâlpilor. Ăsta era genul de lucru pe care l-ar fi făcut 
cineva care încerca să se ascundă, dar îi permitea în 
acelaşi timp lui dr. Danco să se apropie fără să fie văzut. 

M-am dus la maşină, şi a coborât geamul când m-am 
apropiat. 

— N-a ajuns încă, a zis Doakes. 

— Ar trebui să intri să bei ceva. 

— Eu nu beau. 

— E clar că nu prea mergi la petreceri, altfel ai şti că nu 
se stă peste drum, în maşină. 

Sergentul Doakes nu a mai spus nimic, dar geamul s-a 
ridicat la loc şi s-a deschis portiera, după care a ieşit. 

— Ce-o să faci dacă apare chiar acum? m-a întrebat. 

— Mă bazez pe şarmul meu înnăscut să mă salveze. 
Acum hai înăuntru, cât mai e cineva treaz pe acolo. 

Am trecut strada împreună fără să ne ţinem totuşi de 
mână, dar părea şi aşa destul ciudat în condiţiile date, 
încât am fi putut foarte bine s-o facem. Când eram pe la 
jumătatea drumului, o maşină a virat la colţ şi a venit spre 
noi. Am vrut să o iau la fugă şi să mă trântesc într-un rond 
cu leandri, dar am fost foarte mândru de stăpânirea mea 

de sine când doar i-am aruncat o privire în fugă. Mergea 
încet şi a ajuns în dreptul nostru când deja traversaserăm 
strada. 

Doakes s-a întors spre maşină. La fel am făcut şi eu. O 
adunătură de cinci adolescenţi plini de coşuri s-au uitat 
spre noi dinăuntru. Unul dintre ei a întors capul şi le-a 
spus ceva celorlalţi, care au început să râdă. Au plecat mai 
departe. 

— Ar fi mai bine să intrăm, am spus. Păreau periculoşi. 

Doakes nu a răspuns. S-a uitat după maşină până a ajuns 
în capătul străzii. Apoi a mers mai departe spre casa lui 
Vince. Îl urmam la mică distanţă şi l-am prins din urmă 
tocmai la timp să-i deschid uşa. 

Fusesem plecat doar câteva minute, dar numărul celor 
căzuţi la datorie crescuse impresionant. Doi dintre 
poliţiştii de lângă fântână erau întinşi pe podea şi unul 
dintre refugiații de la South Beach vomita într-o caserolă 
în care fusese, cu ceva timp în urmă, salată. Muzica urla 
mai tare ca niciodată şi din bucătărie se auzea Vince 
strigând „Noroc!” acompaniat de un cor de alte voci 
răguşite. 

— Lăsaţi orice speranţă, voi, cei care intraţi, i-am spus 
sergentului Doakes, iar el a mormăit ceva ce suna a 
„Nesănătoşii dracu'”. 

A clătinat din cap şi a intrat. 

Doakes n-a băut nimic şi nici nu a dansat. A găsit un colţ 
de cameră fără vreunul leşinat pe acolo şi stătea de parcă 
era la o petrecere cu Moartea. Mă întrebam cum aş putea 
să-l fac să intre mai bine în personaj. Poate dacă i-o 
trimiteam pe Camilla Figg să-l seducă. 

Mă uitam la bunul sergent cum stătea în colţul lui şi se 
uita în jur şi mă întrebam la ce s-o gândi. Era o metaforă 
frumoasă: Doakes singur şi tăcut într-un colţ în timp ce în 
jurul lui viaţa mergea furtunos mai departe. Aş fi putut 
probabil să empatizez vag cu el, dacă aş fi fost capabil de 
sentimente. Părea complet neinteresat de petrecere şi nici 
măcar nu a reacţionat când doi tipi din gaşca South Beach 
au trecut în fugă goi pe lângă el. Ochii i-au căzut pe cel 

mai apropiat monitor, care înfăţişa nişte imagini destul de 
înfricoşătoare şi de ciudate cu animale. Doakes s-a uitat 
fără urmă de interes sau emoție de vreun fel; doar o 
privire, apoi şi-a îndreptat atenţia spre poliţiştii din jur, 
spre Angel, de sub masă, şi spre Vince, care conducea un 
dans de conga dinspre bucătărie. Privirea lui s-a plimbat 
până a ajuns la mine, cu aceeaşi lipsă de emoție. A 
traversat camera şi s-a oprit în faţa mea. 

— Cât trebuie să mai stăm? m-a întrebat. 

I-am zâmbit cât am putut de fermecător. 

— E cam mult, nu? Toată fericirea şi veselia asta... cred 
că-ţi vine să plângi. 

— Îmi vine să mă spăl pe mâini. Te aştept afară. 

— Crezi că e o idee bună? l-am întrebat. 

Şi-a înclinat uşor capul într-o parte înspre conga lui 
Vince, care se prăbuşea într-un morman de distracţie fără 
margini. 

— Şi asta este? 

Bineînţeles că avea dreptate, deşi în termeni de durere 
pur letală şi teroare, conga pe podea nu putea să rivalizeze 
cu dr. Danco. Cu toate astea, cred că trebuie să te mai 
gândeşti şi la demnitatea umană, dacă ea chiar există pe 
undeva. În acel moment, uitându-mă prin cameră, nu prea 
părea posibil. 

Uşa din faţă s-a deschis larg. Atât eu, cât şi Doakes ne- 
am întors spre ea, reflexele ne erau ascuţite şi era un lucru 
bun că eram pregătiţi pentru orice pentru că altfel am fi 
fost luaţi prin surprindere de două femei pe jumătate goale 
care cărau un casetofon. 

— Bună! au strigat ele şi au fost pe loc răsplătite cu o 
larmă teribilă. 

— Uuuuu! s-a auzit dinspre conga de pe podea. 

Vince s-a chinuit să iasă de sub mormanul de trupuri şi a 
sărit în picioare. 

— Hei! a strigat el. Hei, toată lumea! Au venit 
stripteuzele! Noroc! 

S-a auzit un şi mai puternic „Uuuuu” şi unul dintre 
poliţiştii de pe jos a reuşit să se ridice în genunchi, 

legănându-se uşor în timp ce se holba şi bolborosea: 
„stripteuze...” 

Doakes s-a uitat prin cameră, apoi s-a întors spre mine. 

— Sunt afară, a spus şi s-a îndreptat spre uşă. 

— Doakes, l-am strigat, gândindu-mă că nu era totuşi o 
idee prea bună. 

Dar n-am reuşit să fac mai mult de un pas în direcţia lui 
că am fost din nou luat prin surprindere în mod brutal. 

— Te-am prins! a strigat Vince, strângându-mă stângaci 
în braţe. 

— Vince, dă-mi drumul. 

— Nici gând! a chicotit el. Hei, toată lumea! Ajutaţi-mă 
cu mirele timid! 

Dintr-odată şi-au făcut apariţia toţi cei care dansaseră 
conga mai devreme şi singurul poliţist care mai rămăsese 
în picioare lângă fântână, şi m-am trezit în centrul unei 
îmbulzeli care mă împingea spre scaunul de pe care 
leşinase şi căzuse Camilla Figg. Am încercat să scap, dar 
n-avea niciun rost. Erau prea mulţi şi prea îmbibaţi de 
cocktailul pregătit de Vince. Nu puteam decât să mă uit 
cum sergentul Doakes, cu o ultimă privire rece ca gheaţa, 
ieşea pe uşă şi se pierdea în noapte. 

M-au ridicat pe scaun şi toţi stăteau în jurul meu într-un 
semicerc strâns; îmi era foarte clar că nu aveam unde să 
mă duc. Speram că Doakes era într-adevăr pe atât de 
experimentat pe cât se credea pentru că evident avea să 
fie pe cont propriu pentru ceva vreme. 

Muzica s-a oprit şi am auzit sunetul familiar care îmi 
ridica părul de pe mâini: scârţâitul benzii adezive care se 
desfăcea, preludiul meu favorit pentru un concert de cuțite 
în la major. Cineva mă ţinea de mâini şi Vince a înfăşurat 
banda adezivă de trei ori în jurul meu ca să mă lipească de 
scaun. Nu era suficient de strâns ca să nu mă pot mişca, 
dar era îndeajuns ca să mă încetinească şi să permită 
mulţimii să mă ţină pe scaun. 

— Gata! a strigat Vince şi una dintre stripteuze a dat 
drumul la casetofon. 

Spectacolul a început. Prima stripteuză, o negresă 

ursuză, a început să se unduiască în faţa mea, în vreme ce 
înlătura cele câteva haine care-i erau de prisos. Când a 
ajuns aproape goală, s-a aşezat în poala mea şi mi-a lins 
urechea, timp în care dădea întruna din fund. Apoi mi-a 
îndesat capul între sâni, şi-a arcuit spatele şi s-a dat la o 
parte. Atunci, cealaltă stripteuză, o femeie cu trăsături 
asiatice şi păr blond, a venit în faţă şi a repetat aceeaşi 
schemă. După ce a dat şi ea din fund în poala mea câteva 
clipe, i s-a alăturat prima stripteuză şi amândouă stăteau 
pe câte o parte. Apoi s-au aplecat în faţă, astfel încât sânii 
să li se frece de faţa mea, şi au început să se sărute. 

În punctul ăsta, dragul de Vince le-a adus câte un pahar 
mare cu un cocktail alcoolic de fructe pe care l-au băut în 
timp ce dădeau în continuare ritmat din fund. Una dintre 
ele a bâiguit: 

— Uuu! Ce punci bun. 

N-am reuşit să-mi dau seama care dintre ele vorbise, dar 
amândouă păreau să fie de acord. Cele două femei au 
început să se contorsioneze mai mult, iar mulţimea din 
jurul meu s-a pornit să urle de parcă ar fi fost lună plină la 
o întrunire mondială a vârcolacilor. Bineînţeles, raza mea 
vizuală era oarecum obstrucţionată de patru sâni colosali 
şi ciudat de tari - câte doi din fiecare nuanţă, dar măcar 
suna de parcă toată lumea, în afară de mine, se distra. 

Uneori trebuie să-ţi pui întrebarea dacă există vreun soi 
de forţă pusă pe rele cu un simţ bolnav al umorului care 
aleargă brambura prin univers. Ştiam destule despre 
bărbaţi ca să recunosc că mare parte dintre ei şi-ar fi dat 
de bună voie surplusul de părţi ale corpului ca să fie în 
locul meu. Şi totuşi, nu puteam decât să mă gândesc că aş 
fi fost la fel de dornic să renunţ la vreo parte sau două din 
corpul meu ca să scap din scaunul ăla şi să fug de cele 
două femei care se tot foiau peste mine. Aş fi preferat, 
bineînţeles, să fi fost o bucată din corpul altcuiva, pe care 
aş fi luat-o bucuros. 

Dar nu era dreptate pe lume; cele două stripteuze 
continuau să stea la mine în poală, să salte în ritmul 
muzicii şi să transpire pe cămaşa mea frumoasă din 

vâscoză şi una pe cealaltă în timp ce în jurul nostru 
petrecăreţii urlau. După ceea ce mi s-a părut o viaţă de 
chinuri petrecută în purgatoriu, întreruptă doar de Vince 
care le-a mai adus stripteuzelor câte un pahar cu băutură, 
cele două femei iritante s-au dat în sfârşit la o parte din 
poala mea şi au început să danseze prin mulţimea care le 
dădea târcoale. Atingeau feţe, sorbeau din paharele 
invitaţilor şi pipăiau din când în când prohabul cuiva. M- 
am folosit de prilejul de distragere a atenţiei pentru a-mi 
elibera mâinile şi a scăpa de banda adezivă, şi abia atunci 
mi-am dat seama că nimeni nu-l băga în seamă pe Dexter 
cu gropiţe în obraji, cel care era oficial Vedeta Serii. O 
privire rapidă în jur mi-a arătat şi de ce: toată lumea din 
încăpere stătea acum în cerc, uitându-se cu gurile căscate 
la cele două stripteuze care dansau complet goale, 
strălucind de sudoare şi de la băuturile vărsate pe ele. 
Vince părea un personaj de benzi desenate la cum 
rămăsese stană de piatră şi cu ochii ieşiţi din orbite, dar 
era într-o companie plăcută. Toţi cei care mai erau 
conştienţi adoptaseră o postură similară, holbându-se fără 
să respire şi bălăngănindu-se vag. Aş fi putut foarte bine să 
alerg prin cameră suflând într-un trombon în flăcări, că tot 
nu m-ar fi luat nimeni în seamă. 

M-am ridicat în capul oaselor, am ocolit cu grijă 
mulţimea şi m-am strecurat pe uşa din faţă. Mă aşteptam 
ca sergentul Doakes să aştepte pe undeva în apropierea 
casei, dar nu se zărea nicăieri. Am traversat strada să mă 
uit şi-n maşina lui. Era goală. M-am uitat în susul şi-n josul 
străzii. Nici urmă de el. 

Doakes dispăruse. 

Capitolul 24 


Sunt multe aspecte ale existenţei umane pe care nu le 
voi înţelege vreodată, şi nu doar din punct de vedere 
intelectual. Mă refer la faptul că-mi lipseşte abilitatea de a 
empatiza, la fel ca şi capacitatea de a simţi emoţii. Pentru 
mine nu-i mare pagubă, dar multe dintre experienţele 
omeneşti banale continuă să fie dincolo de înţelegerea 
mea. 

Cu toate acestea, există o experienţă umană obişnuită şi 
copleşitoare pe care o resimt din plin, şi aceea este ispita. 
Şi-n timp ce mă uitam la strada goală, în faţa casei lui 
Vince Masuoka, dându-mi seama că dr. Danco reuşise 
cumva să-l răpească pe Doakes, simţeam cum mă 
ameţeşte, val după val. Fram liber. Gândul respectiv mă 
copleşea şi mă învăluia în simplitatea lui perfect justificată 
şi elegantă. Cel mai lesne lucru din lume ar fi fost să plec 
pur şi simplu. Să-l las pe Doakes să se revadă cu doctorul, 
să raportez situaţia a doua zi dimineaţă şi să pretind că 
băusem prea mult - la urma urmei, era petrecerea mea de 
logodnă! - şi nu eram sigur ce se-ntâmplase cu bunul 
sergent. Cine m-ar fi contrazis? Cu siguranţă nimeni care 
luase parte la petrecere nu ar fi putut mărturisi cu 
convingere că nu luasem parte în tot acel timp la 
spectacolul deşucheat. 

Doakes s-ar fi dus pe apa Sâmbetei. Zburat pentru 
totdeauna într-o negură finală de nebunie şi mădulare 
ciopârţite, neavând să-mi mai lumineze uşa întunecată 
niciodată. Libertate pentru Dexter, permisiunea de a fi eu 
însumi, totul fără să mişc un deget. Până şi unul ca mine ar 
fi putut să se descurce cu asta. 

Aşadar de ce să nu plec pur şi simplu? De ce să nu faco 
plimbare mai lungă, până la Coconut Grove, unde un 
anume fotograf de copii îmi aştepta favorurile de prea 
multă vreme? Atât de simplu şi sigur - de ce nu? O noapte 
perfectă pentru o plăcere întunecată pe măsură, luna 
aproape plină şi acel mic colţ lipsă care dă un aer degajat, 

informal. Şoaptele tânguitoare încuviinţau, ridicându-se 
într-un şuierat coral insistent. 

Toate elementele erau prezente. Momentul şi ţinta, 
mare parte din lună, chiar şi un alibi, iar presiunea se 
adunase de atât de multă vreme că puteam să-mi închid 
ochii şi să las totul să se petreacă de la sine, să fac toţi 
paşii de parcă aş fi fost pe pilot automat. Şi apoi dulcea 
eliberare, sclipirea muşchilor slăbiţi, lipsiţi de orice 
încordare, alunecarea fericită în primul somn adânc pe 
care îl aşteptasem de prea mult timp. Şi dimineaţa, odihnit 
şi uşurat, aveam să-i spun lui Deborah... 

Oh. Deborah. Mai era şi problema asta, nu? 

Aveam să-i spun lui Deborah că profitasem de momentul 
în care dispăruse Doakes şi am fugit în noapte mânat de o 
dorinţă şi de un cuţit în timp ce ultimele degete ale 
prietenului ei cădeau într-un coş de gunoi? Nu ştiu cum, 
dar chiar şi dacă majoretele mele interioare insistau că era 
în regulă, nu cred că ea ar fi fost de acord. Avea 
sentimentul unui gest din care nu mai era cale de 
întoarcere, o mică eroare de gândire, poate, dar una pe 
care s-ar putea să o considere greu de uitat şi chiar dacă 
nu sunt capabil de dragoste adevărată, voiam ca Debs să 
ţină la mine în continuare. 

Şi aşa, încă o dată, dădeam dovadă de o răbdare demnă 
de cel mai înalt ascet şi de un sentiment de onestitate ce 
mă chinuia de prea mult timp. Îndărătnicul Supus Dexter. 
„O să vină şi vremea ta”, mi-am spus. „Mai devreme sau 
mai târziu, o să vină şi vremea ta. Trebuie să vină; nu o să 
aştepţi la nesfârşit, dar trebuie să facem asta mai întâi.” 
Bineînţeles că am bombănit, pentru că nu se mai 
întâmplase de mult, dar am alinat mârâielile, am 
zdrăngănit barele cuştii cu o veselie falsă şi am scos 
telefonul. 

Am sunat la numărul pe care mi-l dăduse Doakes. După 
un moment s-a auzit tonul şi apoi nimic, doar un şuierat 
slab. Am introdus codul lung de acces, am auzit un clic şi 
apoi o voce neutră de femeie: 

— Numărul. 

I-am dat numărul de telefon al lui Doakes. A urmat o 
pauză, apoi mi-a citit nişte coordonate pe care le-am 
mâzgălit în grabă pe carneţel. Vocea a făcut o pauză şi 
apoi a adăugat: 

— Se deplasează spre vest cu 105 km/h. 

Apoi a închis. 

Nu am pretins niciodată că sunt un navigator 
experimentat, dar am o staţie GPS mică pe care o folosesc 
pe barcă. E utilă când vreau să rețin locurile bune de 
pescuit. Am reuşit să introduc coordonatele fără să-mi 
provoc dureri de cap sau vreo explozie. Staţia pe care mi-o 
dăduse Doakes era un model mai bun decât a mea şi avea 
şi o hartă pe ecran. Coordonatele de pe hartă mă 
conduceau la drumul naţional 75 şi se îndreptau spre 
Alligator Alley, coridorul spre coasta de vest a Floridei. 

Eram puţin surprins. Mare parte din teritoriul dintre 
Miami şi Naples este reprezentat de Everglades, o 
mlaştină întreruptă de mici petice de pământ semi-uscat. E 
plin de şerpi, aligatori şi cazinouri indiene, care nu par 
deloc genul de loc unde să te poţi relaxa şi bucura deo 
dezmembrare liniştită. Dar GPS-ul nu avea cum să mintă şi 
se presupunea că nici vocea de la telefon. Dacă erau 
greşite coordonatele, era numai vina lui Doakes, iar el era 
oricum pierdut. Nu aveam de ales. Mă simţeam puţin 
vinovat că plecam de la petrecere fără să-i mulţumesc 
gazdei, dar trebuia să mă urc în maşină şi să mă duc spre 
I-75. 

În câteva minte eram pe şoseaua națională şi apoi 
repede, spre nord, către I-75. Când te duci spre vest pe 75, 
oraşul dispare uşor. Apoi mai este o ultimă explozie 
furioasă de magazine şi de case chiar înainte să ajungi la 
cabina de taxare pentru Alligator Alley. La cabina de 
taxare am oprit şi am sunat din nou la numărul de telefon. 
Aceeaşi voce neutră de femeie mi-a dat un set de 
coordonate şi apoi a închis. Am înțeles că nu se mai 
mişcau. 

După hartă, sergentul Doakes şi dr. Danco se instalau 
acum confortabil în mijlocul unei zone nemarcate de 

sălbăticie acvatică, cam la 65 km în faţa mea. Nu ştiam de 
Danco, dar Doakes nu cred că plutea prea bine. Poate că 
GPS-ul minţea totuşi. Oricum, trebuia să fac ceva, aşa că 
am oprit pe marginea drumului, am plătit taxa şi am 
continuat să merg spre vest. 

Intr-un loc paralel cu locaţia de pe GPS, un drum 
secundar de acces se ramifica spre dreapta. Abia îl vedeai 
pe întuneric, mai ales că mergeam cu 112km/h. Dar când l- 
am văzut şuierând pe lângă mine, am frânat brusc pe 
banda din dreapta şi am dat cu spatele ca să mă uit mai 
bine. Era un drum de pământ cu o singură bandă, care nu 
părea să ducă undeva. Trecea un pod şubred şi apoi se 
îndrepta ca o săgeată în noapte, spre Everglades. In 
lumina farurilor de la maşinile care treceau pe lângă mine 
nu puteam să văd decât la vreo cincizeci de metri în faţă şi 
nu părea să fie nimic acolo. Tufe de buruieni înalte până la 
genunchi creşteau pe mijlocul drumului, între două şleauri 
adânci, săpate de alte cauciucuri. Un pâlc de copaci pitici 
creşteau lângă drum, la marginea întunericului şi cam 
atât. 

M-am gândit să ies din maşină şi să mă uit după vreun 
indiciu, după care mi-am dat seama cât de aiurea era. Cine 
mă credeam, Tonto, credinciosul ghid indian? Nu puteam 
să mă uit la o rămurică îndoită şi să spun câţi albi 
trecuseră pe-acolo cu o oră în urmă. Poate creierul harnic, 
dar lipsit de inspiraţie al lui Dexter îşi imagina un soi de 
Sherlock Holmes, capabil să examineze şleaurile şi să 
tragă concluzia că un cocoşat stângaci cu părul roşcovan a 
şchiopătat pe drum cu un trabuc cubanez în gură şi nişte 
ukulele în mână. N-aveam să găsesc niciun indiciu şi nici 
nu ar mai fi contat. Adevărul trist era că ori făceam asta 
ori puteam să o las baltă şi să mă duc la culcare mort de 
oboseală, iar sergentul Doakes putea să fie şi mai mort ca 
mine. 

Ca să fiu absolut sigur - sau, cel puţin, să nu pot fi 
învinovăţit de ceva, am sunat din nou la numărul secret de 
telefon pe care mi-l dăduse Doakes. Vocea mi-a oferit 
aceleaşi coordonate şi a închis. Oriunde ar fi fost, erau tot 

acolo, undeva pe drumul ăla întunecat şi prăfuit. Se părea 
că nu aveam alte opţiuni. Datoria mă chema şi Dexter 
trebuia să răspundă. Am tras tare de volan şi am pornit la 
drum. 

Conform GPS-ului mai aveam vreo 10 km până să ajung 
la orice mă aştepta acolo. Am comutat pe faza scurtă şi am 
mers încet, uitându-mă cu atenţie la şosea. Aşa aveam 
suficient timp să mă gândesc, ceea ce nu era întotdeauna 
un lucru bun. M-am gândit la ce putea să se afle la capătul 
drumului şi la ce aveam să fac când ajungeam acolo. Deşi 
era un moment prost să mă gândesc acum la asta, mi-am 
dat seama că, şi dacă îl găseam pe dr. Danco la capătul 
drumului, habar nu aveam ce să fac. 

„Vino să mă prinzi!” ar fi zis Danco şi părea foarte 
simplu până nu ajungeai să conduci prin Everglades într-o 
noapte întunecoasă, fără nicio armă mai înspăimântătoare 
decât un carneţel. Iar dr. Danco nu prea avusese greutăţi 
cu ceilalţi pe care îi răpise, în ciuda faptului că erau nişte 
tipi bine făcuţi şi înarmaţi. Cum putea spera amărâtul, 
lipsitul de apărare şi Docilul Dexter să i se opună, când 
Măreţul Doakes căzuse în capcană atât de repede? 

Şi ce mai făceam dacă mă prindea şi pe mine? Nu cred 
că aş fi fost o legumă ţipătoare prea bună. Nu eram sigur 
dacă puteam s-o iau razna, atât timp cât mare parte din 
autorităţi m-ar considera deja nebun cel mai probabil. 
Oare avea să-mi sară oricum o rotiţă, făcându-mi mintea să 
mi-o ia la sănătoasa spre tărâmul urletelor fără sfârşit? 
Sau poate, din cauza a ceea ce sunt, aveam să rămân 
conştient de tot ce mi se întâmpla? Eu, scumpul de mine, 
legat de o masă, împărtăşind opinii şi critici despre tehnica 
dezmembrării? Răspunsul avea să-mi spună multe despre 
adevărata mea fire, dar m-am hotărât că nu-mi doream 
chiar atât de tare să aflu ce şi cum. Doar gândul era 
suficient să-mi producă sentimente adevărate şi nu din 
acelea pentru care eşti recunoscător. 

Noaptea mă înghiţise, dar nu în sensul bun al 
cuvântului. Dexter e un orăşean obişnuit cu luminile 
puternice care născocesc umbre. Cu cât înaintam pe 

drumul ăla, cu atât se făcea mai întuneric şi mi se părea că 
era o călătorie lipsită de orice sorţi de izbândă, spre 
moarte. În situaţia asta, clar era nevoie de un pluton de 
puşcaşi marini, nu de un şoarece de laborator de la 
criminalistică. Cine mă credeam? Sir Dexter Curajosul, 
galopând pe un cal alb, gata să salveze prinţesa? Ce 
Dumnezeu speram să fac? Şi dacă o luai aşa, ce ar fi putut 
face oricine? 

Nu am obiceiul să mă rog. La ce aş putea eu să mă rog şi 
de ce m-ar asculta? Şi dacă găseam pe cineva, oricine ar fi 
fost El, cum de s-ar abţine să nu râdă de mine sau să-mi 
vâre un fulger pe gât? Ar fi fost foarte liniştitor să mă pot 
agăța de o forţă supraomenească, dar bineînţeles, eu nu 
ştiam decât una. Şi, deşi era puternică, rapidă, înţeleaptă 
şi foarte bună la urmăritul persoanelor noaptea prin 
întuneric, ar fi fost Călătorul Intunecat îndeajuns? 

Potrivit GPS-ului, mă aflam la mai puţin de cinci sute de 
metri de sergentul Doakes, sau măcar de telefonul lui 
mobil, când am dat de o poartă. Era genul de poartă mare 
şi lată, din aluminiu, folosită la fermele de produse lactate 
pentru a ţine vacile înăuntru. Doar că asta nu era o fermă 
de lactate. Deasupra porţii atârna o pancartă pe care se 
putea citi: 


FERMA DE ALIGATORI BLALOCK 
Cei care încalcă proprietatea vor fi mâncaţi 


Părea genul de loc potrivit pentru o fermă de aligatori, 
dar nu era neapărat unul în care mi-aş fi dorit să mă aflu. 
Mi-e ruşine să recunosc că, deşi am trăit toată viaţa în 
Miami, ştiu foarte puţine despre fermele de aligatori. Oare 
animalele se plimbă libere peste orice bucată de pământ 
îmbibată de apă sau sunt ţinute într-o zonă îngrădită? La 
momentul respectiv, părea o întrebare foarte bună. 
Aligatorii pot vedea pe-ntuneric? Şi cât de înfometați sunt 
ei, în general? Toate întrebări una şi una, foarte relevante. 

Am oprit farurile şi m-am dat jos. În liniştea subită care 
s-a lăsat auzeam zumzetul motorului, bâzâitul ţânţarilor şi, 

la ceva depărtare, răzbătea o muzică dintr-un difuzor 
micuţ. Părea a fi ceva cubanez. Poate Tito Puente. 

Doctorul era înăuntru. 

M-am apropiat de poartă. Drumul în partea opusă 
mergea drept în continuare, ducând spre un vechi pod de 
lemn şi părând să intre într-un pâlc de copaci. Printre 
crengi se zărea o lumină. Nu vedeam nici urmă de aligator 
care să se bronzeze la lună. 

Ei bine, Dexter, iată-ne. Ce-ai vrea să faci în seara asta? 
Pentru moment, canapeaua Ritei nu mai părea un loc atât 
de nasol. Mai ales prin comparaţie cu a te afla aici, în 
sălbăticia nopţii. Dincolo de poarta asta se afla un maniac 
al vivisecţiei, hoarde întregi de reptile feroce şi un bărbat 
pe care se presupunea c-ar fi trebuit să-l salvez deşi voia 
să mă omoare. Şi-n colţ, cu şort negru, Puternicul Dexter. 

Se pare că-n ultima vreme mă-ntrebam asta de dureros 
de multe ori, dar de ce era mereu vorba de mine? Serios, 
acuma. Dintre toţi oamenii de pe faţa pământului, tocmai 
eu să fac pe viteazul şi să-l salvez pe sergentul Doakes? 
Serios? Nu-i nimic greşit în tabloul ăsta? De exemplu, 
faptul că mă aflu şi eu în tablou? 

Cu toate astea, aici eram, şi s-ar fi putut foarte bine să 
trec aşa, neobservat. Am sărit peste poartă şi m-am 
îndreptat către lumină. 

Sunetele obişnuite ale nopţii începeau să se audă, rând 
pe rând. Cel puţin bănuiam că erau obişnuite acolo, în 
pădurea sălbatică. Răzbăteau bâzâituri, ciocăneli şi vâjâieli 
de la prietenele noastre insecte, şi-un soi de țipăt încărcat 
de tristeţe, care speram că vine din partea vreunui soi de 
bufniţă. Una mică, vă rog. Ceva a foşnit în tufişurile din 
dreapta, după care s-a lăsat liniştea. Şi, din fericire pentru 
mine, în loc să mă îngrijorez sau să mă sperii, ca o fiinţă 
umană normală, m-am pomenit că intru pe modul de 
„furişat nocturn”. Sunetele s-au mai domolit, mişcările din 
jurul meu au părut că încetează şi toate simţurile mele 
erau dintr-odată mai acute. Întunecimea parcă se lumina 
un pic; din beznă ieşeau la suprafaţă vagi detalii şi a 
început să mi se pară că se aude un chicotit reţinut, rece, 

prudent, chiar dincolo de suprafaţa conştiinţei. Oare bietul 
şi neînţelesul Dexter nu se simţea în largul lui şi era 
copleşit? Atunci să-l lăsăm pe Călător să preia volanul. Cu 
siguranţă ar fi ştiut ce era de făcut şi ar fi făcut-o. 

Şi, la urma urmelor, de ce nu? La capătul drumului, 
dincolo de pod, era dr. Danco. Aşteptam de mult prilejul 
să-l întâlnesc, iar acum mi se îndeplinea dorinţa. Harry ar 
fi fost de acord cu orice aş fi vrut să-i fac ăstuia. Chiar şi 
Doakes ar fi trebuit să recunoască faptul că Danco era o 
partidă cinstită - probabil chiar mi-ar mulţumi pentru asta. 
Era ametitor; de data asta aveam voie. Ba mai mult, era şi 
destul de poetică treaba. De atâta vreme Doakes mă ţinuse 
captiv, ca pe un duh într-o sticlă. S-ar fi făcut oarecum 
dreptate dacă pentru salvarea lui ar fi trebuit să fiu 
eliberat din nou. lar eu, la rândul meu, l-aş fi salvat pe el, 
desigur, hmm, aş fi făcut-o. După aceea... 

Dar mai întâi... 

Am trecut podul de lemn. Când mă aflam pe la jumătatea 
lui a scârţâit o scândură şi pentru moment am îngheţat. 
Sunetele nopţii nu s-au schimbat în vreun fel, iar din faţă l- 
am auzit pe Tito Puento făcând „Aaaaah-yuuuuhuuu!”, 
înainte de a relua melodia. Am mers mai departe. 

De cealaltă parte a podului drumul se  lăţea, 
transformându-se într-o parcare. Spre stânga se zărea un 
gard de fier şi drept în faţă o clădire scundă, cu un singur 
etaj, iar la una dintre ferestre licărea o lumină. Era veche, 
dărăpănată, avea nevoie urgentă de o văruială, dar 
probabil că dr. Danco nu era atât de atent la aparenţe pe 
cât s-ar fi cuvenit. Mult în dreapta, o colibă prăpădită 
picotea liniştită lângă canal, bucăţi din acoperişul ei de 
palmier atârnând ca nişte haine vechi şi boţite. Un 
hidroglisor era legat de un doc ca vai de el, care dădea 
înspre canal. 

M-am strecurat în umbrele aruncate de un pâlc de 
copaci şi am simţit veninul rece de prădător cum preia 
controlul asupra simţurilor mele. Am ocolit cu grijă 
parcarea, spre stânga, dincolo de gardul de fier. Ceva a 
mârâit la mine, după care a plonjat în apă, dar era de 

cealaltă parte a gardului, aşa că m-am făcut că plouă şi mi- 
am văzut de drum. Călătorul Intunecat era cel care 
conducea şi nu s-a oprit pentru asemenea fleacuri. 

Gardul se termina în unghi drept faţă de casă. Mai era o 
fâşie de pământ, nu mai lată de douăzeci de metri, şi un 
ultim rând de copaci. M-am îndreptat către cel din urmă 
copac, cât să pot arunca o privire bună asupra casei, dar 
tocmai când îmi trăgeam sufletul şi îmi odihneam mâna pe 
trunchiul arborelui s-a auzit ceva prăbuşindu-se, apoi un 
fâlfâit prin crengile de deasupra mea şi un țipăt oribil a 
străpuns noaptea. Am făcut un pas în spate deoarece orice 
fusese de vină pentru acele sunete căzuse printre frunzele 
copacului şi izbise pământul. 

Scoţând în continuare sunete ca o trompetă dementă 
care beneficia de un exces de amplificare, chestia m-a 
privit în ochi. Era o pasăre de dimensiuni mari, mai mare 
decât un curcan şi, după ce sunete scotea şi cum sâsâia la 
mine, se pare că o înfuriasem. A făcut un pas în faţă, 
măturând pământul cu o coadă uriaşă, moment în care mi- 
am dat seama că era un păun. Animalele de obicei nu mă 
plac, dar pasărea asta părea să fi dezvoltat o ură de-a 
dreptul violentă împotriva mea. Bănuiesc că nu înţelegea 
defel că eram cu mult mai mare şi mai periculos. Părea să 
intenţioneze să mă mănânce sau să mă gonească şi, din 
moment ce doream ca larma aia oribilă să ia sfârşit cât mai 
repede, l-am silit s-o facă retrăgându-mă cu demnitate, 
adică fugind de-a lungul gardului, să mă ascund în umbra 
lăsată de pod. După ce m-am pomenit ascuns în siguranţă 
în zona întunecată, am putut din nou să mă uit cu luare- 
aminte la casă. 

Muzica se oprise, lumina era stinsă. 

Am rămas înlemnit minute bune. Nu s-a întâmplat nimic 
în afară de faptul că păunul şi-a lăsat de izbelişte goarna 
şi, fâlfâind pentru ultima oară cu răutate din aripi, s-a suit 
înapoi în copacul lui. lar apoi sunetele nopţii au revenit, 
ţărâitul şi bâzâitul insectelor şi un alt fel de pleoscăit făcut 
de aligatori. Dar gata cu Tito Puente. Ştiam că dr. Danco 
privea şi asculta la fel ca mine, că fiecare dintre noi 

aştepta să facă mai întâi celălalt o mişcare, dar nu mai 
puteam sta cu mâinile-n sân. El habar n-avea ce-l aştepta 
în întuneric - putea să fie o întreagă echipă SWAT, ori un 
grup de liceeni din clubul muzical Delta Rho - în vreme ce 
eu ştiam că dincolo nu se afla decât el. Ştiam unde era, în 
vreme ce el nu avea de unde să-şi dea seama dacă se afla 
cineva pe acoperiş sau dacă era înconjurat. Şi astfel 
trebuia să fie primul care acţionează, moment în care nu-i 
mai rămâneau decât două posibilităţi. Fie trebuia să atace, 
fie... 

În partea cea mai îndepărtată a casei s-a auzit dintr- 
odată zgomotul unui motor şi, când m-am încordat 
involuntar, hidroglisorul s-a îndepărtat de la doc. Motorul 
se tura tot mai tare, iar barca aluneca în goană pe canal. 
În mai puţin de un minut a dispărut complet, în noapte, şi 
odată cu hidroglisorul dus a fost şi dr. Danco. 


— 222 — 


Capitolul 25 


Timp de câteva minute am rămas nemişcat şi m-am 
mulţumit să urmăresc casa, asta şi fiindcă eram precaut. 
De fapt, nu-l văzusem la faţă pe cel care conducea 
hidroglisorul, şi era cu putinţă ca doctorul să stea încă la 
pândă înăuntru, aşteptând să vadă ce se va întâmpla. Şi, 
sincer să fiu, nici nu-mi doream să fiu atacat cu sălbăticie 
de vreo altă orătanie prădătoare. 

Dar după alte câteva minute în care nu s-a întâmplat 
absolut nimic, mi-am dat seama că ar fi trebuit să intru în 
casă şi să arunc o privire. Şi astfel, dând ocoluri largi 
copacului în care locuia păsăroiul cel rău, m-am apropiat 
de casă. 

Inăuntru era întuneric, dar nu şi linişte. Stând afară 
lângă uşa cu plasă ponosită ce dădea spre parcare, am 
auzit un zgomot slab, de parcă cineva se zbătea înăuntru, 
urmat pentru o clipă de un mormăit ritmic şi un ocazional 
smiorcăit. Nu părea genul de zgomot pe care îl face cineva 
când este pregătit pentru o ambuscadă letală. In schimb, 
era mai mult sunetul cuiva care era legat şi încerca să 
scape. Oare fugise dr. Danco atât de repede încât îl lăsase 
pe sergentul Doakes în urmă? 

Din nou m-am pomenit cu mintea inundată de o tentaţie 
extatică. Sergentul Doakes, inamicul meu înverşunat, legat 
fedeleş înăuntru, ca un cadou gata pregătit pentru mine în 
decorul perfect. Toate uneltele şi ustensilele necesare de 
care aş fi avut nevoie, nimeni în preajmă pe o rază de 
câţiva kilometri - şi când aveam să termin trebuia doar să 
spun: „Imi pare rău, am ajuns prea târziu. Uite ce i-a făcut 
nemernicul ăla de dr. Danco sărmanului şi bătrânului 
sergent Doakes.” 

Ideea era îmbătătoare şi cred că am şovăit când am 
simţit gustul tentaţiei. Fireşte, era doar un gând şi nu 
aveam să fac niciodată aşa ceva, normal, nu? Adică, chiar 
aş putea face asta? Dexter? Se-aude? De ce salivezi, dragul 
meu? 

Nu, cu siguranţă, n-aş face asta. La o adică, eram un 
stâlp al moralității în deşertul Floridei de Sud. În mare 
parte a timpului. Eram demn, fără pată şi urcat pe un cal 
negru de luptă. Sir Dexter Făr' de pată, la datorie. Sau 
oarecum la datorie. Având în vedere toate astea. Am 
deschis uşa de plasă şi am intrat. 

Odată ajuns înăuntru m-am lipit de perete, doar din 
precauţie, şi am luat-o pe pipăite în căutarea unui 
întrerupător. Am găsit unul unde era de aşteptat să se afle 
şi l-am apăsat. 

La fel ca prima vizuină de ticăloşii a lui Danco, şi asta 
era aproape goală. Din nou, elementul central era o masă 
aflată în mijlocul camerei. Pe peretele celălalt era atârnată 
o oglindă. În dreapta, o intrare fără uşă care ducea spre 
ceea ce probabil ar fi trebuit să fie bucătăria, iar spre 
stânga era o uşă închisă, probabil dormitorul sau baia. 
Chiar în faţă mai era o uşă de plasă care dădea afară, 
posibil ieşirea pe unde fugise dr. Danco. 

La capătul îndepărtat al mesei, zbătându-se cu putere, 
era ceva îmbrăcat în salopetă portocalie. Arăta destul de 
omeneşte, chiar şi din celălalt colţ al camerei. 

— Aici sunt, te rog, ajută-mă, ajută-mă, spunea creatura. 

Am traversat camera şi am îngenuncheat alături. 

Mâinile şi picioarele îi erau legate cu bandă adezivă, 
bineînţeles, semnul distinctiv al oricărui monstru 
experimentat. În timp ce tăiam banda adezivă, îl analizam. 
Auzeam, dar nu îi ascultam smiorcăiala fără încetare: 

— O, Doamne! Îţi mulţumesc. Te rog, desfă-mă amice, 
grăbeşte-te, pentru Dumnezeu. O, Cristoase, ce ţi-a luat 
atâta, Isuse! Îţi mulţumesc. Ştiam că o să vii. 

Şi alte bolboroseli de genul ăsta. 

Avea capul complet ras, până şi sprâncenele. Dar nu 
aveai cum să te înşeli asupra bărbiei masive şi a 
cicatricelor care-i brăzdau faţa. Era Kyle Chutsky. 

Sau mare parte din el. 

După ce am dat la o parte banda adezivă şi Chutsky a 
putut să ajungă într-o poziţie cât de cât comodă, a devenit 
clar că-i lipsea braţul stâng până la cot şi piciorul drept 

până la genunchi. Cioturile erau bandajate cu tifon alb 
curat, nimic nu se prelingea; din nou, frumos lucrat, deşi 
nu cred că Chutsky aprecia grija de care dăduse dovadă 
Danco atunci când îl lăsase fără mână şi fără picior. Nu era 
clar cât din mintea lui Chutsky lipsea, deşi văicăreala şi 
bocetele neîncetate nu mă convingeau că era gata să 
piloteze un avion cu reacţie. 

— O, Doamne, amice, a spus el. O, Isuse. Mulţumesc lui 
Dumnezeu că ai ajuns. 

Şi-a lăsat capul pe umărul meu şi a început să plângă. 
De vreme ce aveam ceva experienţă recentă cu astfel de 
lucruri, ştiam ce trebuia să fac. L-am bătut pe spate şi i-am 
spus: 

— Gata, gata. 

Era şi mai ciudat decât atunci când îi făcusem aşa lui 
Deborah, pentru că ciotul de la mâna lui stângă mă 
înghiontea şi îmi era mai greu să mimez compasiunea. 

Dar criza de plâns a lui Chutsky a durat doar câteva 
momente şi, când s-a îndepărtat în sfârşit de mine, 
chinuindu-se să se ridice în picioare, frumoasa mea 
cămaşă hawaiană era deja udată de lacrimi. Şi-a suflat 
nasul cu putere, puţin cam târziu pentru cămaşa mea. 

— Unde-i Debbie? m-a întrebat. 

— Şi-a rupt clavicula. E în spital. 

— Oh, a spus el şi şi-a tras din nou nasul cu un sunet 
prelung şi ud, care părea că răzbate dinăuntrul lui. 

Apoi s-a uitat în spate şi a încercat să se ridice. 

— Ar fi mai bine să plecăm. S-ar putea să se întoarcă. 

Nu mă gândisem că Danco putea să se întoarcă, dar era 
adevărat. E trucul unui prădător cu vechime să fugă şi apoi 
să dea târcoale ca să vadă cine îi adulmecă urma. Dacă dr. 
Danco făcea exact asta, avea să dea peste nişte ţinte 
relativ uşoare. 

— Bine, i-am spus lui Chutsky. Stai să mă mai uit puţin 
pe-aici. 

A întins o mână - bineînţeles, cea dreaptă - şi m-a 
apucat de braţ. 

— Te rog. Nu mă lăsa singur. 

— Durează doar o secundă, am spus eu şi am încercat să 
mă îndepărtez. 

Dar m-a apucat şi mai tare, surprinzător de puternic 
având în vedere prin ce trecuse. 

— Te rog, a repetat el. Măcar lasă-mi arma. 

— N-am armă, i-am spus şi a făcut ochii mari la mine. 

— O, Doamne, unde dracu' ţi-a fost mintea? Cristoase, 
trebuie să plecăm de aici. 

Părea că mai avea puţin şi se panica. Nu mai dura mult 
şi izbucnea iar în plâns. 

— Bine. Hai să te ridicăm în... ăăă... picior. 

Speram să nu se fi prins de scăparea mea; nu voiam să 
par insensibil, dar chestia asta cu lipsa membrelor cerea o 
mică reajustare a vocabularului. Dar Chutsky nu a spus 
nimic şi a continuat să se ţină de braţul meu. L-am ajutat 
să se ridice şi s-a sprijinit de masă. 

— Stai să arunc o privire prin celelalte camere, i-am 
spus. 

S-a uitat la mine cu ochii umezi şi rugători, dar n-a mai 
zis nimic, iar eu m-am grăbit să studiez locuinţa modestă. 

În camera principală unde se afla Chutsky nu era nimic 
altceva de văzut în afară de echipamentul de lucru al 
doctorului Danco. Avea nişte ustensile de tăiat foarte 
drăguţe şi apoi, după o atentă cântărire a implicaţiilor de 
ordine etică, am luat unul dintre instrumentele cele mai 
bune, un frumos cuţit capabil să taie şi carnea cea mai 
aţoasă. Erau mai multe rânduri de medicamente ale căror 
nume nu-mi spunea prea multe, cu excepţia câtorva sticle 
cu barbiturice. Nu am găsit niciun indiciu, nicio cutie 
mototolită de chibrituri cu numere de telefon pe ea, niciun 
bon de la curăţătorie, nimic. 

Bucătăria era practic o copie a celei din prima casă. 
Avea un frigider mic şi vechi, un aragaz, o măsuţă cu un 
singur scaun pliant şi atât. Pe blat era jumătate de cutie de 
gogoşi cu un gândac foarte mare care ronţăia din ele, aşa 
că l-am lăsat să-şi vadă de treaba lui. 

M-am întors în camera principală şi l-am găsit pe 
Chutsky sprijinit în continuare de masă. 

— Grăbegşte-te. Pentru Dumnezeu, hai să mergem. 

— Stai să mă mai uit şi-n ultima cameră, i-am spus. 

Am traversat încăperea şi am deschis uşa din faţa 
bucătăriei. După cum mă aşteptasem, era dormitorul. Avea 
un pat mic într-un colţ, iar pe pat erau aruncate haine în 
dezordine şi un telefon mobil. Cămaşa mi se părea 
cunoscută şi aveam o bănuială de unde provenea. Mi-am 
scos telefonul şi l-am apelat pe sergentul Doakes. Telefonul 
de pe maldărul de haine a început să sune. 

— Asta e, am spus. 

Am închis telefonul şi m-am întors la Chutsky. 

Era exact acolo unde îl lăsasem, deşi părea că ar fi luat-o 
la goană dacă ar fi putut. 

— Haide, pentru Dumnezeu, grăbeşte-te, a spus el. 
Isuse, parcă-i simt respiraţia în ceafă. 

S-a răsucit spre uşa din spate, apoi spre bucătărie şi 
când m-am aplecat să-l ajut, şi-a întors privirea şi ochii i-au 
rămas fixaţi pe oglinda atârnată pe perete. 

Pentru o clipă îndelungată a stat şi s-a holbat la reflexia 
lui, apoi s-a prăbuşit de parcă toate oasele îi fuseseră 
smulse din corp. 

— Isuse, a spus el, şi a început să plângă din nou. O, 
Isuse. 

— Haide, i-am spus eu. S-o luăm din loc. 

Chutsky s-a scuturat şi a clătinat din cap. 

— Nici nu am putut să mă mişc, stăteam acolo întins şi 
ascultam ce-i făcea lui Frank. Părea aşa de vesel: „Tu ce 
zici? Nu? Bine atunci - o mână”. Apoi sunetul fierăstrăului 
şi... 

— Chutsky, am spus. 

— Şi apoi m-a adus aici şi a spus „zece” şi „şi tu ce 
crezi?” Şi apoi... 

E întotdeauna interesant să afli detalii despre tehnica de 
lucru a altuia, bineînţeles, dar Chutsky părea gata să-şi 
piardă şi bruma de minte pe care o mai avea şi nu-mi 
permiteam să-l las să bocească şi pe cealaltă parte a 
cămăşii mele. Aşa că m-am apropiat, l-am apucat de mâna 
întreagă şi i-am spus: 

— Chutsky. Haide. Să plecăm de aici. 

S-a uitat la mine de parcă nici nu mai ştia unde se află, 
cu ochii larg deschişi, gata să-i iasă din orbite şi s-a întors 
spre oglindă. 

— O, Isuse, a spus el. 

Apoi a tras aer adânc în piept şi s-a ridicat de parcă 
răspundea la chemarea unei trompete. 

— Nu-i chiar aşa de rău. Măcar sunt în viață. 

— Da, eşti, i-am spus. Şi dacă reuşim să ne punem în 
mişcare, s-ar putea să rămânem aşa amândoi. 

— Bine, a spus el. 

Şi-a întors capul hotărât de la oglindă şi şi-a petrecut 
braţul rămas pe după umărul meu. Hai să mergem. 

Evident, Chutsky nu avea prea mult exerciţiu la mersul 
într-un picior, dar pufnea şi tropăia înainte, lăsându-se pe 
mine cu toată greutatea la fiecare pas ţopăit. Chiar şi cu 
părţile lipsă, tot era un bărbat masiv şi îmi dădea ceva de 
lucru. Înainte de pod, s-a oprit o clipă şi s-a uitat prin 
gardul de fier. 

— Mi-a aruncat piciorul acolo, la aligatori, a zis el. S-a 
asigurat că mă uitam. L-a ţinut în sus, să fie sigur că-l văd, 
după care l-a aruncat şi apa a început parcă să fiarbă... 

Simţeam o notă tot mai acută de isterie în vocea lui, dar 
a auzit-o şi el şi s-a oprit, a tras aer în piept, tremurând 
încă, după care a spus, oarecum răguşit: 

— În regulă. Să ieşim de-aici. 

Am ajuns la poartă fără alte derapaje pe drumul 
amintirilor şi Chutsky s-a rezemat de stâlpul gardului până 
am deschis eu poarta. Apoi l-am ajutat să ţopăie până pe 
scaunul din dreapta al maşinii, m-am urcat la volan şi am 
pornit motorul. În timp ce aprindeam farurile, Chutsky s-a 
lăsat pe spate în scaun şi a închis ochii. 

— Mulţumesc, amice, a spus. Îţi rămân dator până la 
moarte. Mulţumesc. 

— Cu plăcere, i-am zis. 

Am întors maşina şi am luat-o înapoi spre Alligator Alley. 
Credeam că Chutsky adormise, dar pe la jumătatea 
drumului de pământ a început să vorbească. 

— Îmi pare bine că nu-i sora ta aici, a zis el. Să mă vadă 
aşa. E... Ascultă, trebuie să mă adun ca lumea înainte să... 

S-a oprit brusc şi n-a mai zis nimic cam o jumătate de 
minut. Ne hurducăiam pe drumul întunecos în tăcere. 
Liniştea era o schimbare plăcută. Mă întrebam unde era 
Doakes şi ce făcea. Sau, poate, ce i se făcea. Dacă tot eram 
la capitolul ăsta, mă întrebam unde era Reiker şi cum 
puteam să-l duc în altă parte. Într-un loc liniştit, unde 
puteam să meditez şi să lucrez în pace. Mă întrebam cât ar 
fi chiria la ferma de aligatori Blalock. 

— Poate ar fi o idee bună s-o las în pace, a spus Chutsky 
dintr-odată şi mi-a luat ceva timp să-mi dau seama că 
vorbea tot despre Deborah. Nu o să vrea să mai aibă de-a 
face cu mine acum şi nu-mi trebuie mila nimănui. 

— N-ai de ce să-ţi faci griji, am spus. Deborah e 
nemiloasă. 

— Spune-i că sunt bine şi că m-am întors în Washington. 
E mai bine aşa. 

— O fi mai bine pentru tine, am zis. Dar o să mă omoare. 

— Nu înţelegi. 

— Nu, tu nu înţelegi. Mi-a cerut să te aduc înapoi. S-a 
gândit bine de tot la asta şi nu îndrăznesc să n-o ascult. 
Pocneşte foarte tare. 

Pentru o vreme a rămas tăcut. Apoi l-am auzit oftând cu 
putere. 

— Pur şi simplu nu ştiu dacă pot s-o fac. 

— Te-aş putea duce înapoi la ferma de aligatori, i-am zis 
eu vesel. 

Nu a mai zis nimic după aceea, aşa că am virat pe 
Alligator Alley, am făcut o întoarcere la 180 de grade şi m- 
am îndreptat înapoi spre strălucirea portocalie de lumină 
de la orizont - Miami. 

Capitolul 26 


Am mers în tăcere tot drumul înapoi spre primele semne 
de civilizaţie, un şantier imobiliar şi un rând de magazine 
pe dreapta, la câţiva kilometri după ghereta de taxare. 
Apoi Chutsky s-a ridicat în capul oaselor şi s-a uitat la 
lumini şi la clădiri. 

— Trebuie să dau un telefon, a spus. 

— Îl poţi folosi pe-al meu, dacă plăteşti tu suprataxa de 
roaming, am zis. 

— Am nevoie de o linie terestră. Un telefon cu plată. 

— Nu prea mai eşti în pas cu vremurile, i-am zis. 
Telefoanele cu plată sunt greu de găsit. Nimeni nu le mai 
foloseşte. 

— Ia-o pe ieşirea asta. 

În ciuda faptului că nu mă apropia mai mult de 
binemeritatul somn odihnitor, am condus pe banda de 
ieşire. După mai puţin de doi kilometri am dat de un mic 
magazin care încă mai avea prins pe perete un telefon cu 
taxă. L-am ajutat pe Chutsky să ţopăie până la receptor, s- 
a aplecat înspre marginea protectoare a acestuia şi a 
ridicat receptorul. S-a uitat fix la mine şi a spus: 

— Aşteaptă aici. 

Ceea ce mi se părea un pic prea autoritar din partea 
cuiva care nici măcar nu era în stare să se deplaseze dintr- 
o parte într-alta fără ajutor, dar m-am întors la maşină şi 
am rămas sprijinit de capotă până când a terminat Chutsky 
pălăvrăgeala. 

Un Buick vechi de când lumea a oprit pe locul de 
parcare de lângă mine. Un grup de bărbaţi scunzi de 
înălţime, cu pielea cafenie şi haine închise la culoare s-au 
îndreptat spre magazin. S-au holbat la Chutsky, care 
stătea acolo într-un picior, nemişcat, cu părul ras, dar erau 
mult prea politicoşi să spună ceva. Au intrat şi au lăsat uşa 
de sticlă să se închidă cu putere în spatele lor, moment în 
care am simţit acea zi extrem de lungă cum se prăvăleşte 
asupra mea ca un tăvălug: eram obosit, îmi înţepenise 

gâtul şi nu avusesem prilejul să omor pe nimeni. Mă 
simţeam tare prost dispus şi nu voiam decât să mă duc 
acasă să mă culc. 

Mă întrebam unde-l dusese dr. Danco pe Doakes. Nu era 
chiar important, doar simplă curiozitate. Dar în timp ce mă 
gândeam că într-adevăr îl dusese undeva şi că în curând 
avea să-i facă sergentului lucruri mai degrabă permanente, 
mi-am dat seama că asta era în sfârşit prima veste bună pe 
care o auzeam de multă vreme încoace, după care am 
simţit cum o strălucire călduţă mi se-mprăştie prin corp. 
Eram liber. Doakes se dusese de mult. leşea din viaţa mea 
bucată cu bucată şi mă elibera din robia involuntară pe 
canapeaua Ritei. In sfârşit puteam trăi din nou. 

— Hei, amice, m-a strigat Chutsky încercând să-mi 
atragă atenţia cu ciotul rămas din mâna stângă şi m-am 
ridicat, apoi m-am îndreptat către el. In regulă, a spus el. 
Să mergem. 

— Desigur, am zis. Unde? 

A privit în depărtare şi vedeam cum i se încleştează 
maxilarul. Luminile de securitate din parcarea magazinului 
străluceau deasupra copertinelor şi i se reflectau din 
căpăţâna rasă. E uluitor cum arată o faţă după ce-i dai jos 
sprâncenele. E ceva straniu şi respingător în asta, ca 
machiajul într-un SF cu buget redus, şi astfel, în ciuda 
faptului că Chutsky ar fi trebuit să arate dur şi hotărât în 
timp ce scruta orizontul şi-şi încorda mandibula, părea mai 
degrabă că aşteaptă ordinul sângeros al lui Ming 
Nemilosul. 

— Du-mă înapoi la hotelul meu, amice. Am treabă, s-a 
mulţumit să spună. 

— Nu mai bine la un spital? l-am întrebat, gândindu-mă 
că nu şi-ar fi putut croi o cârjă dintr-un lemn de tisă şi să 
mai şi bocăne astfel cu ea în mers. 

— Sunt bine, a spus el, clătinând din cap. Voi fi bine. 

M-am uitat fix la cele două bucăţi albe de tifon puse 
acolo unde fuseseră mâna şi piciorul lui şi am ridicat o 
sprânceană. La urma urmei, rănile erau încă destul de 
proaspete pentru a fi bandajate, iar Chutsky ar fi trebuit să 

se simtă măcar un pic slăbit. 

Şi-a lăsat privirea înspre cele două cioturi, moment în 
care mi s-a părut că se prăbuşeşte un pic şi că, pentru o 
clipă, parcă se împuţinează. 

— Voi fi bine, a spus şi s-a îndreptat uşor de spate. Să 
mergem. 

Părea atât de obosit şi de trist încât n-am avut inimă să 
spun nimic altceva decât: 

— În regulă. 

A ţopăit înapoi spre portiera pasagerului, sprijinindu-se 
de umărul meu, după care l-am ajutat să se aşeze tocmai 
când treceau pasagerii din vechiul Buick, care îşi 
cumpăraseră bere şi şorici prăjit. Şoferul a zâmbit şi a dat 
din cap înspre mine. l-am zâmbit la rândul meu şi am 
închis portiera. 

— Crocodilios, am spus, arătând din cap către Chutsky. 

— Ah, a răspuns şoferul. Lo siento”. 

S-a urcat la volan, iar eu m-am suit în maşina mea. 

Mai tot drumul, Chutsky nu a avut nimic de spus. Dar 
chiar după nodul rutier de la I-95 a început să tremure din 
toate încheieturile. 

— La dracu”, a zis. 

I-am aruncat o privire. 

— Anestezicele. Li se duce efectul. 

Au început să-i clănţăne dinţii. Avea respirația 
şuierătoare şi-i vedeam broboanele de sudoare cum i se 
rostogolesc peste faţa lipsită de sprâncene. 

— N-ai vrea totuşi să iei în calcul varianta cu spitalul? l- 
am întrebat. 

— N-ai ceva de băut? m-a întrebat, schimbând cam 
abrupt subiectul, după părerea mea. 

— Cred că pe bancheta din spate e o sticlă cu apă, am 
zis eu, săritor. 

— De băut, a repetat. Ceva votcă sau whiskey. 

— În general nu ţin aşa ceva în maşină. 

— La dracu”, a spus. Atunci du-mă la hotel. 

Am făcut asta. Din motive doar de Chutsky ştiute, stătea 

la Mutiny, în Coconut Grove. Fusese unul dintre primele 
hoteluri de lux din zonă, frecventat cândva de fotomodele, 
directori, traficanţi de droguri şi alte celebrităţi. Încă era 
destul de drăguţ, deşi îşi pierduse un pic din distincţie, 
după ce o zonă altădată rustică precum Grove fusese 
copleşită de lux. Poate că Chutsky ştia hotelul din zilele lui 
bune şi alesese să stea acolo din raţiuni sentimentale. N-ai 
cum să nu-l suspectezi profund de sentimentalism pe un 
bărbat care obişnuia să poarte inel pe degetul mic. 

Am coborât de pe 95 pe Dixie Highway, am făcut stânga 
pe Unity şi am mers mai departe spre Bayshore. Mutiny 
era ceva mai în faţă, pe dreapta, şi am parcat fix în faţa 
hotelului. 

— Lasă-mă aici, a zis Chutsky. 

M-am uitat la el. Poate că sedativele îi afectaseră şi 
mintea. 

— Nu vrei să te ajut să ajungi până-n cameră? 

— Mă descurc. 

Se pare că asta era noua lui mantră pe care o repeta 
întruna, dar adevărul e că nu arăta bine deloc. Transpira 
abundent acum şi nu-mi imaginam cum se gândea el c-ar fi 
putut ajunge singur în cameră. Dar eu nu sunt genul de om 
care să dea buzna peste alţii încercând să-i ajute fără voia 
lor, aşa că am spus pur şi simplu: 

— În regulă. 

Apoi l-am privit cum deschide portiera şi se dă jos. S-a 
prins cu mâna de acoperişul maşinii şi se ţinea nesigur pe 
singurul lui picior încă valid. A rămas aşa vreun minut 
până când şeful valeţilor l-a observat clătinându-se. S-a 
încruntat dând cu ochii de Kyle, îmbrăcat în salopetă 
portocalie şi cu ţeasta scânteietoare. 

— Hei, Benny, a zis Chutsky. Dă-mi o mână de ajutor, 
prietene. 

— Domnule Chutsky? a spus omul neîncrezător, după 
care i-a picat faţa când a observat membrele lipsă. Oh, 
Doamne! 

A bătut din palme de trei ori şi un valet a dat fuga afară. 

Chutsky s-a uitat din nou la mine. 

— Mă descurc, a zis. 

Serios, când prezenţa ta nu e dorită nu prea ai mare 
lucru de făcut, decât să pleci, ceea ce am şi făcut. Ultima 
imagine pe care am surprins-o era cu Chutsky sprijinindu- 
se de Benny în timp ce valetul ieşea pe uşa din faţă a 
hotelului şi împingea spre ei un scaun cu rotile. 

Mai era încă un pic până la miezul nopţii, conduceam pe 
Main Highway şi mă îndreptam spre casă, greu de crezut 
ţinând cont de toate cele petrecute în noaptea asta. 
Petrecerea dată de Vince parcă fusese cu săptămâni în 
urmă şi totuşi probabil că nici măcar nu scosese din priză 
fântâna cu  punciuri de fructe. Între încercarea 
stripteuzelor şi salvarea lui Chutsky de la ferma de 
aligatori îmi câştigasem odihna pe noaptea asta şi 
recunosc că mă puteam gândi la puţine alte lucruri în 
afară de a mă târi în pat şi de a-mi trage pătura peste cap. 

Dar, desigur, cei răi n-au parte de odihnă, iar eu cu 
siguranţă mă număram printre ei. Când am făcut stânga 
pe Douglas mi-a sunat mobilul. Foarte puţini mă sună, mai 
ales aşa de târziu în noapte. M-am uitat la ecranul 
telefonului, era Deborah. 

— Salutări, draga mea surioară, i-am zis. 

— Nenorocitule, ai zis că mă suni. 

— S-a făcut cam târziu. 

— Chiar credeai c-aş putea naibii să adorm?! a urlat ea 
la mine îndeajuns de tare încât să sufere destul de rău şi 
cei din maşinile care treceau pe lângă mine. Ce s-a 
întâmplat? 

— L-am recuperat pe Chutsky. Dar dr. Danco a scăpat. 
Cu Doakes. 

— Unde e? 

— Nu ştiu, Debs, a fugit cu un hidroglisor şi... 

— Kyle, tâmpitule. Unde-i Kyle? E bine? 

— L-am lăsat la Mutiny. Este, ăăă... E aproape pe de-a- 
ntregul bine, am zis. 

— Ce dracu' mai înseamnă şi asta?!? a tipat ea la mine, 
aşa că am fost nevoit să mut telefonul la urechea cealaltă. 

— Deborah, va fi bine. Doar că... şi-a pierdut jumătate 

din braţul stâng şi jumătate din piciorul drept. Plus părul. 

A tăcut timp de câteva secunde. 

— Adu-mi nişte haine, a zis în cele din urmă. 

— Se simte foarte nesigur, Debs. Nu cred că vrea... 

— Haine, Dexter. Acum, a mai zis ea şi apoi a închis. 

Cum spuneam, cei răi n-au parte de odihnă şi linişte. Am 
oftat din rărunchi, mişcat de nedreptatea mondială, dar m- 
am supus. Eram aproape de apartamentul meu, iar 
Deborah îşi lăsase acolo o parte din lucruri. Aşa că am dat 
buzna înăuntru şi-n ciuda faptului că m-am oprit o clipă 
lângă pat, aruncându-i o privire plină de jind, am luat un 
rând de haine de schimb şi m-am îndreptat către spital. 

Când am ajuns, Deborah stătea pe marginea patului, 
bătând cu nerăbdare din picior. Îşi ţinea cămaşa de noapte 
cu mâna care ieşea din ghips, iar cu cealaltă strângea 
pistolul şi insigna de poliţist. Arăta ca Furia Răzbunătoare 
după un accident. 

— Isuse, pe unde dracu’ ai umblat? Ajută-mă să mă 
îmbrac. 

Şi-a dat jos cămaşa şi s-a ridicat. 

I-am tras un tricou polo peste cap, întinzându-l ciudat 
peste ghips. Abia reuşisem să aranjăm tricoul când o 
femeie îndesată, în uniformă de asistentă medicală, a 
intrat grăbită în salon. 

— Ce credeţi că faceţi? a spus ea cu un accent puternic 
de Bahamas. 

— Plecăm, a răspuns Deborah. 

— Treci înapoi în pat sau chem doctorul, a spus 
asistenta. 

— Cheamă.-l, i-a zis Deborah ţopăind acum într-un picior 
în timp ce se chinuia să-şi pună pantalonii. 

— Să nu îndrăzneşti, i-a spus asistenta. Treci înapoi în 
pat. 

Deborah şi-a ridicat insigna. 

— Este o urgenţă, a zis ea. Dacă încerci să mă împiedici 
pot să te arestez pentru obstrucţionarea legii. 

Asistenta s-a gândit să spună ceva foarte dur, a deschis 
gura, s-a uitat la insignă, apoi la Deborah şi s-a răzgândit. 

— Va trebui să anunţ doctorul, a spus în cele din urmă. 

— Cum vrei, a zis Deborah. Dexter, ajută-mă să mă 
închei la pantaloni. 

Asistenta s-a mai uitat dezaprobator la noi câteva 
secunde, apoi s-a întors şi a plecat repede pe hol. 

— Serios, Debs, i-am zis. „Obstrucţionarea legii”? 

— Să mergem, a spus ea şi a ieşit grăbită pe hol. 

Am urmat-o supus. 

Deborah era ba emoţionată, ba nervoasă în drum spre 
Mutiny. Îşi muşca buza, apoi mârâia la mine să mă 
grăbesc, iar când ne-am apropiat de hotel, a devenit 
tăcută. In cele din urmă s-a uitat pe fereastră şi a zis: 

— Cum arată, Dex? Cât de grav e? j 

— E o tunsoare cam nasoală, Debs. li stă cam ciudat. 
Dar în rest... pare să se obişnuiască. Nu vrea să-ţi fie milă 
de el. 

S-a uitat la mine, muşcându-şi din nou buza. 

— Asta a spus. Voia să se întoarcă mai degrabă la 
Washington decât să îndure mila ta. 

— Nu vrea să fie o povară. Il cunosc. Vrea să se 
descurce singur. 

S-a uitat iar pe fereastră. 

— Nici nu pot să-mi imaginez prin ce a trecut. Pentru un 
bărbat cum e Kyle, să stea pur şi simplu acolo, 
neajutorat... 

A dat încet din cap şi o lacrimă i s-a prelins uşor pe 
obraz. 

Sincer, puteam să-mi imaginez foarte bine prin ce 
trecuse şi îmi veniseră de multe ori în minte imaginile. Îmi 
era însă greu să mă obişnuiesc cu această latură nouă a lui 
Deborah. Plânsese la înmormântarea mamei şi tatălui ei, 
dar nu se mai întâmplase de atunci, din câte ştiu eu. Şi 
acum, iat-o, inundându-mi practic maşina pentru ceea ce 
eu numeam orbire, faţă de un tip cam ţărănoi. Şi mai rău, 
acum era un ţărănoi handicapat, ceea ce însemna că o 
persoană cu capul pe umeri şi-ar fi băgat minţile în cap, şi- 
ar văzut mai departe de viaţă şi şi-ar fi găsit pe altcineva 
cu toate membrele la locul lor. Dar Deborah părea şi mai 

preocupată de Chutsky acum că era avariat definitiv. Să fi 
fost totuşi dragoste? Să fie Deborah îndrăgostită? Nu 
părea posibil. Ştiam că era teoretic capabilă de asta, 
bineînţeles, da... vreau să zic, la urma urmelor era soră- 
mea. 

N-avea sens să mă gândesc. Nu ştiam nimic despre 
dragoste şi nici n-aveam să ştiu vreodată. Nu mi se părea 
mare pierdere, deşi îmi era greu să înţeleg muzica la 
modă. 

De vreme ce nu mai aveam ce să spun despre asta, am 
schimbat subiectul. 

— Să-l sun pe căpitanul Matthews şi să-i spun că Doakes 
a dispărut? am întrebat-o. 

Deborah şi-a şters lacrimile şi a clătinat din cap. 

— Kyle hotărăşte, a zis. 

— Da, bineînţeles, dar Deborah, în situaţia asta... 

Şi-a lovit piciorul cu pumnul, ceea ce părea lipsit de sens 
şi dureros. 

— La dracu', Dexter, nu vreau să-l pierd! 

Din când în când mi se pare că aud doar o parte dintr-o 
înregistrare stereo, iar ăsta era unul dintre acele 
momente. Habar n-aveam ce - să fiu sincer, habar n-aveam 
despre ce ar fi trebuit să am habar. Ce voia să spună? Ce 
legătură avea cu ce spusesem şi de ce reacţionase atât de 
violent? Şi de ce atât de multe femei plinuţe cred că arată 
bine în tricouri scurte? 

Cred că unele dintre nelămuririle mele mi se citeau pe 
faţă pentru că Deborah şi-a desfăcut pumnul şi a tras aer 
adânc în piept. 

— Kyle nu trebuie să se lase distras, trebuie să lucreze 
în continuare. Trebuie să rămână cel care ia hotărâri, dacă 
nu, asta l-ar termina. 

— De unde ştii? 

— Mereu a fost cel mai bun în orice făcea. Asta e toată... 
aşa este el. Dacă începe să se gândească la ce i-a făcut 
Danco... 

Şi-a muşcat buza şi o altă lacrimă i s-a prelins pe obraz. 

— Trebuie să rămână cine este, Dexter. Altfel îl pierd. 

— În regulă. 

— Nu pot să-l pierd, Dexter, a repetat. 

La Mutiny era de serviciu un alt portar, dar părea să o 
recunoască pe Deborah, aşa că doar a dat din cap când ne- 
a deschis uşa. Am urcat tăcuţi în lift şi am mers până la 
etajul 12. 

Am trăit toată viaţa în Coconut Grove, aşa că ştiam 
foarte bine din ziarele de scandal că Chutsky avea o 
cameră decorată în stil colonial britanic. Nu am înţeles 
niciodată de ce, dar hotelul hotărâse că stilul colonial 
britanic era decorul perfect pentru a transmite ambianța 
Coconut Grove, deşi, din câte ştiam eu, nu fusese niciodată 
vreo colonie britanică pe acolo. Aşa că tot hotelul era 
decorat în stil colonial britanic. Dar mă îndoiesc că 
designerul de interior sau orice colonist britanic şi-au 
imaginat vreodată pe cineva precum Chutsky prăbuşit în 
patul matrimonial al apartamentului de lux unde mă 
condusese Deborah. 

Părul nu-i crescuse la loc de când îl văzusem, acum o 
oră, dar măcar îşi schimbase salopeta portocalie cu un 
halat alb pufos şi stătea întins în mijlocul patului, cu capul 
ras, tremurând şi transpirând din greu cu o sticlă de votcă 
Skyy golită pe jumătate lângă el. Deborah nu a încetinit 
pasul nici măcar când a ajuns la uşă. S-a dus glonţ spre pat 
şi s-a aşezat lângă el, luându-i singura mână rămasă în 
mâna ei. Dragoste printre ruine. 

— Debbie? a spus el cu o voce tremurată, de bătrân. 

— Sunt aici, a zis ea. Culcă-te. 

— Cred că nu sunt chiar atât de bun pe cât mă credeam. 

— Culcă-te, a spus ea, ţinându-l de mână şi întinzându-se 
lângă el. 

I-am lăsat aşa. 

Capitolul 27 


Am dormit până târziu a doua zi. La urma urmei, 
meritam, nu? Deşi ajunsesem la muncă pe la zece, tot 
eram cu mult înaintea lui Vince, a Camillei sau a lui Angel- 
fără-legătură, care se dăduse bolnav. O oră şi patruzeci şi 
cinci de minute mai târziu a ajuns în sfârşit şi Vince, 
arătând bolnav şi îmbătrânit. 

— Vince! am spus eu binedispus. 

A tresărit şi s-a rezemat de perete cu ochii închişi. 

— Vreau să-ți mulțumesc pentru o petrecere 
memorabilă. 

— Mulţumeşte-mi mai încet, a mormăit. 

— Mulţumesc, i-am şoptit. 

— Cu plăcere, mi-a şoptit şi s-a clătinat încet spre biroul 
lui. 

Era o zi neobişnuit de liniştită, adică, pe lângă lipsa unor 
cazuri noi, departamentul de criminalistică era tăcut ca un 
mormânt, cu o fantomă palid-verzuie plutind pe acolo, 
suferind în tăcere. Din fericire, nu era nici prea mult de 
lucru. Pe la ora cinci eram cu hârţogăria la zi şi aveam şi 
toate creioanele în ordine. Rita mă sunase în jurul 
prânzului să mă invite la masă. Cred că voia să se asigure 
că nu fusesem răpit de vreo stripteuză, aşa că i-am zis că o 
să trec după muncă. Nu ştiam nimic despre Debs, dar nici 
nu voiam. Eram aproape sigur că era cu Chutsky, în 
apartamentul lui de lux. Dar eram puţin îngrijorat pentru 
că Danco ştia unde să-i găsească şi putea să vină să-şi 
caute proiectul lipsă. Pe de altă parte, îl avea pe sergentul 
Doakes cu care să se joace, ceea ce-l putea ţine ocupat şi 
fericit câteva zile. 

Totuşi, doar ca să mă asigur, am sunat-o pe Deborah pe 
mobil. A răspuns la a patra încercare. 

— Ce e? m-a întrebat. 

— Sper că-ţi aminteşti că Dr. Danco nu a avut nici cea 
mai mică dificultate să intre acolo prima dată, nu? 

— Nu am fost eu aici prima dată, mi-a răspuns. 

Şi părea atât de fioroasă încât trebuia să sper că nu avea 
să împuşte pe cineva de la room service. 

— În regulă. Fii cu ochii-n patru. 

— Nu-ţi face griji. 

L-am auzit pe Chutsky mormăind ceva supărat în fundal 
şi Deborah a adăugat: 

— Trebuie să închid. Te sun eu mai târziu. 

Apoi a închis. 

Ora de vârf a serii era în toi când am luat-o spre partea 
de sud a oraşului, spre casa Ritei, şi fredonam vesel, când 
un bărbat roşu la faţă într-un camion mi-a tăiat calea şi mi- 
a arătat degetul. Nu era doar sentimentul obişnuit că mă 
încadram în peisaj în traficul criminal din Miami; simţeam 
cum o mare greutate îmi fusese luată de pe umeri. Şi 
bineînţeles, chiar îmi fusese luată. Puteam să mă duc la 
Rita şi acolo nu mă mai aştepta Taurusul maro parcat 
vizavi. Puteam să mă întorc la apartamentul meu, eliberat 
de umbra care mă urmărea peste tot. Cel mai important, 
puteam să scot la plimbare Călătorul intunecat şi să 
petrecem timp împreună, aşa cum nu mai făcusem demult. 
Sergentul Doakes nu mai era, dispăruse din viaţa mea - şi, 
în curând, posibil să dispară şi viaţa lui. 

Mă simţeam extrem de fericit când am traversat South 
Dixie şi am cotit spre casa Ritei. Eram liber - liber şi de 
obligaţii, pentru că mă gândeam că Chutsky şi Deborah 
aveau să stea acolo cuminţi ca să recupereze timpul 
pierdut. În ceea ce-l privea pe dr. Danco - e adevărat că 
simţeam o mică tresărire de interes să-l întâlnesc şi, chiar 
şi acum, mi-aş fi rupt câteva minute din programul meu 
social încărcat ca să petrec ceva timp la taclale cu el. Dar 
eram foarte sigur că misterioasa agenţie a lui Chutsky de 
la Washington avea să trimită pe altcineva să se ocupe de 
el şi n-ar fi fost de acord să dau târcoale, oferindu-mi 
serviciile. Odată ce am lămurit această chestiune, şi cu 
Doakes scos din ecuaţie, mă întorsesem la planul A, gata 
să-l ajut pe Reiker să se pensioneze anticipat. Oricine 
trebuia să se ocupe acum de problema cu dr. Danco, sigur 
nu era Fericitul Dexter cel Eliberat de orice 


— 240 — 


responsabilitate. 

Eram aşa de fericit, că am sărutat-o pe Rita când a 
deschis uşa, deşi nu ne vedea nimeni. După cină, în timp 
ce Rita strângea vasele, m-am dus din nou în curtea din 
spate şi m-am jucat de-a v-aţi-ascunselea cu copiii din 
vecini. De data asta, era şi mai palpitant. Alături de Cody şi 
Astor, micul nostru secret făcea jocul mai interesant. Era 
aproape distractiv să-i vezi pe micii mei prădători în 
acţiune, urmărindu-i pe ceilalţi copii. 

După jumătate de oră de urmăriri şi alergat, a devenit 
evident că eram copleşiţi numeric de nişte prădători şi mai 
abili - ţânţarii, milioane de mici vampiri dezgustători, toţi 
groaznic de înfometați. Şi aşa, slăbiţi de cât sânge 
pierduserăm, Cody, Astor şi cu mine ne-am dus înapoi spre 
casă şi ne-am regrupat în jurul mesei pentru un joc de 
spânzurătoare. 

— Încep eu, a anunţat Astor. Oricum era rândul meu. 

— Ba al meu, a spus Cody, încruntându-se. 

— Ba nu. Oricum, m-am gândit eu la un cuvânt, a spus 
Astor. Din cinci litere. 

— C, a zis Cody. 

— Nu! Ai un cap! Ha! a urlat ea triumfătoare şi a 
desenat un cap mic. 

— Ar trebui să întrebi mai întâi de vocale, i-am spus lui 
Cody. 

— Ce? m-a întrebat el încet. 

— A, E, L O, U şi uneori Y, i-a spus Astor. Toată lumea 
ştie asta. 

— Ai vreun E? am întrebat-o, şi s-a mai pleoştiit. 

— Da, a zis Astor bosumflată şi a scris un E în mijloc, pe 
spaţiile goale. 

— Ha! a exclamat Cody. 

Ne-am jucat vreo oră înainte de culcare. Prea devreme, 
seara mea magică se apropia de sfârşit şi încă o dată mă 
pomeneam pe canapea lângă Rita. Doar că de data asta, 
liber de alţi ochi care să mă spioneze, mi-era uşor să mă 
desprind din tentaculele ei şi să mă îndrept spre casă şi 
pătucul meu, cu scuze bine ticluite cum că am petrecut 

prea intens la Vince şi că mă aştepta o zi grea la muncă. 
După care dus am fost, singur în noapte, mă însoțeau doar 
ecoul şi umbra mea şi cu mine. Mai erau două nopţi până 
la lună plină şi aveam să mă asigur că merita aşteptarea. 
Urma să petrec această lună plină altfel decât cu bere 
Miller Lite - cu Reiker Photography Inc. În două nopţi de 
acum încolo aveam să scap de costumul drăgălaş al 
Dragului şi  devotatului Dexter, azvârlindu-l peste 
mormanul de lucruri de aruncat, eliberându-l în sfârşit pe 
Călătorul Întunecat. 

Desigur, trebuia să găsesc mai întâi ceva dovezi, dar 
eram oarecum încrezător c-o voi face. La urma urmelor, 
aveam la dispoziţie pentru asta o zi întreagă, şi atunci 
când lucrez cot la cot cu Călătorul Întunecat, toate par că 
se aşază la locul lor. 

Încărcat de asemenea gânduri vesele şi dulci şi de 
întunecate desfătări, am condus înapoi spre apartamentul 
meu confortabil şi m-am băgat în pat să dorm somnul 
profund şi fără vise al celor cu conştiinţa curată. 

A doua zi dimineaţă, dispoziţia mea enervant de veselă 
s-a menţinut. Când m-am oprit să iau gogoşi pe drumul 
spre birou, am cedat impulsului de moment şi am 
cumpărat vreo zece-doişpe, inclusiv câteva umplute cu 
cremă şi cu glazură de ciocolată, un gest cu adevărat 
extravagant ce nu s-a irosit pe Vince, care în sfârşit îşi 
revenise. 

— Oho, a zis el cu sprâncenele ridicate. Te-ai descurcat 
bine, măreţule vânător. 

— Zeii pădurii ne-au zâmbit, am zis. Umplute cu cremă 
sau cu dulceaţă de zmeură? 

— Cremă, desigur. 

Ziua a trecut repede, cu o singură incursiune la locul 
unei crime, o dezmembrare de rutină la care s-au folosit 
unelte de grădinărit. Lucru mai degrabă de amator; idiotul 
încercase să folosească un aparat electric de tuns gardul 
viu, dar reuşise doar să mă facă pe mine să muncesc în 
plus, după ce şi-a omorât nevasta până la urmă cu o 
foarfecă de tuns copacii. O treabă cu adevărat scârboasă şi 

mizerabilă, iar dobitocul a fost prins la aeroport. O 
dezmembrare ca lumea e, dincolo de orice, curată, sau cel 
puţin aşa zic eu întotdeauna. Nu cu bălți de sânge pe jos şi 
bucăţi de carne fleoştite pe pereţi, ca aici. O chestie ca 
asta demonstrează lipsa totală de clasă. 

Am terminat treaba la locul crimei taman la fix ca să mă 
întorc în micuțul meu cubicul din laborator şi să-mi las 
notițele pe birou. Aveam să le introduc în calculator şi să 
termin raportul abia luni, nu era nicio grabă. Nici victima, 
nici ucigaşul, nu plecau nicăieri. 

Aşadar iată-mă, ieşind pe uşă, îndreptându-mă către 
parcare şi intrând în maşină, liber să cutreier ţinuturile 
după bunul plac. Nimeni care să mă urmărească sau care 
să mă îndoape cu bere sau să mă silească să fac lucruri pe 
care mai degrabă le-aş evita. Nimeni care să abată o 
lumină nedorită asupra umbrelor lui Dexter. Puteam fi din 
nou eu însumi, Descătuşatul Dexter, iar gândul mă 
înnebunea de mii de ori mai tare decât berea Ritei sau 
simpatia ei. Trecuse prea multă vreme de când nu mă mai 
simţisem astfel şi mi-am făgăduit că niciodată nu voi mai 
lua drept banală şi firească o asemenea bucurie. 

O maşină luase foc la intersecţia dintre Douglas şi Grand 
şi o mulţime micuță, dar entuziastă, se strânsese să 
privească. Le-am împărtăşit veselia în timp ce mă 
strecuram prin ambuteiajul produs de maşinile de 
pompieri şi m-am îndreptat spre casă. 

Ajuns aici, am comandat o pizza şi mi-am luat ceva 
notițe atente în privinţa lui Reiker; unde să caut dovezi, ce 
gen de lucruri ar fi de ajuns - o pereche de cizme roşii de 
cowboy erau cu siguranţă un punct bun de unde să încep. 
Eram aproape sigur că el era; prădătorii pedofili au 
tendinţa de a găsi căi prin care să combine plăcerea cu 
munca, iar fotografiatul copiilor era un exemplu perfect în 
acest sens. Dar „aproape” nu era de-ajuns. Aşa că mi-am 
organizat gândurile într-un fişier frumos şi ordonat - nimic 
incriminator, desigur, plus că totul avea să fie distrus cu 
grijă înainte de spectacol. Până luni dimineaţă nu avea să 
mai fie nici urmă de indiciu despre ce voi fi făcut, în afara 

unei noi lamele în cutiuţa mea de pe raft. Am petrecut o 
oră minunată făcând planuri şi savurând o pizza mare cu 
anşoa, după care, în timp ce luna aproape plină începea să- 
mi murmure lucruri prin fereastră, am resimţit fiori de 
nelinişte. Simţeam cum mă ating degetele de gheaţă ale 
luminii lunii, cum îmi gâdilă şira spinării, dându-mi ghes să 
pornesc mai iute prin noapte şi să-mi încordez muşchii de 
prădător, adormiţi de prea multă vreme. 

Şi de ce nu? N-ar fi fost rău deloc să mă strecor prin 
seara asta minunată şi să arunc o privire sau două. Să mă 
furişez, să trag cu ochiul, nevăzut de nimeni, să merg tiptil 
pe urmele lui Reiker şi să adulmec vântul - ar fi fost în 
acelaşi timp şi prudent, şi amuzant. Cercetaşul Intunecat 
Dexter trebuie Să Fie Pregătit. Pe lângă asta, era vineri 
seară. Reiker putea foarte bine să plece de-acasă pentru 
vreo activitate socială - în vizită la un magazin de jucării, 
de exemplu. Dacă era plecat, mă puteam strecura în casa 
lui şi să arunc o privire prin preajmă. 

Şi astfel m-am îmbrăcat în cele mai bune haine pentru 
furişări nocturne şi am luat-o pe scurtătură, de la 
apartamentul meu în sus pe Main Highway, prin Grove şi 
apoi către Tigertail Avenue, îndreptându-mă către locuinţa 
modestă în care-şi făcea veacul Reiker. Era într-un cartier 
de case mici, de beton, aflată un pic mai departe de drum 
şi nu părea să se deosebească prin nimic de celelalte. 
Maşina lui Reiker era parcată acolo, un autoturism mic, 
roşu, Kia, ceea ce mi-a dat o vagă urmă de speranţă. Roşie, 
precum cizmele; era culoarea lui definitorie, semn că mă 
aflam pe drumul cel bun. 

Am trecut de două ori pe lângă casa lui. A doua oară, 
plafoniera din maşina lui era aprinsă şi m-am sincronizat la 
tanc, cât să-i observ în treacăt chipul tocmai când se urca. 
Nu era o faţă din cale-afară de impresionantă: slabă, 
aproape fără bărbie şi ascunsă-n mare parte în spatele 
unor ochelari cu ramă groasă şi a bretonului foarte lung. 
Nu vedeam ce avea-n picioare, dar din câte observam în 
rest s-ar fi putut foarte bine să poarte cizme de cowboy, 
care să-l facă să pară un pic mai înalt decât era de fapt. S- 

a suit în maşină, a închis uşa, iar eu am continuat să dau 
târcoale. 

Când m-am întors, maşina lui dispăruse. Am parcat ceva 
mai departe, pe o străduţă lăturalnică, şi m-am întors, 
strecurându-mă încet-încet în pielea mea nocturnă. Toate 
luminile erau stinse în curtea unui vecin, aşa că am tăiat-o 
de-a curmezişul prin grădina lui. O casă micuță de oaspeţi 
se afla în spatele locuinţei lui Reiker, iar Călătorul 
Întunecat îmi şoptea în urechea lăuntrică: studio. Era într- 
adevăr locul ideal în care un fotograf să-şi aranjeze 
lucrurile, iar un studio era fix genul de încăpere în care aş 
fi putut găsi fotografii incriminatoare. Deoarece Călătorul 
rareori se-nşală când vine vorba de asemenea lucruri, am 
spart încuietoarea şi am intrat. 

Ferestrele erau toate acoperite pe interior, dar în 
penumbra produsă de uşa descuiată de la intrare am zărit 
profilul echipamentelor dinăuntru - se potriveau cu cele 
dintr-o cameră obscură. Călătorul avusese dreptate. Am 
închis uşa şi am apăsat comutatorul. O lumină roşie 
fantomatică a inundat încăperea, era de ajuns doar cât să 
vezi un pic în jur. Lângă o chiuvetă micuță se aflau tăviţele 
şi sticlele cu substanţe chimice obişnuite, iar în stânga se 
afla un calculator tare drăguţ şi diverse echipamente 
digitale. Lipit de peretele cel mai îndepărtat se afla un 
dulap cu patru sertare şi m-am hotărât să-ncep căutările 
acolo. 

După zece minute de scotocit printre poze şi negative, n- 
am găsit nimic mai incriminator decât câteva zeci de 
fotografii cu bebeluşi în pielea goală aşezaţi pe câte un 
covoraş de blană, imagini care-n general ar trece drept 
„dulci” chiar şi-n rândul oamenilor care cred că Pat 
Robertson!! e din cale-afară de liberal. În sertare nu am 
văzut nici urmă de compartimente secrete, şi nici nu am 


11 Magnat media american, cunoscut pentru concepţiile sale creştin- 
conservatoare. Printre acestea se numără denunţarea feminismului, 
respingerea avortului şi a căsătoriilor între homosexuali, credinţa că 
religii precum Islamul sau hinduismul sunt satanice, şi că dezastrele 
naturale reprezintă forme de pedeapsă divină (n.tr.). 

observat alte locuri evidente în care ar fi putut fi ascunse 
fotografii. 

Nu aveam prea mult timp; nu puteam exclude 
posibilitatea ca Reiker să fi plecat doar până la un magazin 
din apropiere să-şi cumpere o sticlă de lapte. Putea să se 
întoarcă dintr-o clipă într-alta, hotărât să se mai uite prin 
fişiere, zgâindu-se cu jind la zecile de pixeli drăgălaşi pe 
care-i imortalizase pe peliculă. Aşa că m-am îndreptat spre 
calculator. 

Lângă monitor se afla un raft înalt cu CD-uri, aşa că le- 
am luat pe rând la mână. După o mulţime de discuri cu 
programe şi alte câteva pe care scria de mână 
GREENFIELD sau LOPEZ, am găsit-o. 

„Chestia” găsită era o casetă de bijuterii de un roz 
ţipător. Pe partea din faţă, cu litere îngrijite, stătea scris 
NAMBLA 9/04. 

Se putea foarte bine ca NAMBLA să fie un nume rar, 
hispanic. Dar de asemenea este şi o abreviere de la North 
American Man/Boy Love Association, un grup de sprijin 
călduţ şi pufos care-i ajută pe pedofili să-şi păstreze o 
imagine pozitivă despre ei înşişi, asigurându-i că tot ceea 
ce fac e perfect natural. Sigur că aşa e, după cum la fel de 
fireşti sunt canibalismul şi violul, dar serios, nu se cade. 

Am luat CD-ul, am stins lumina şi m-am strecurat înapoi 
în noapte. 

Întors în apartamentul meu, în doar câteva minute mi- 
am dat seama că discul era un instrument de vânzări, 
probabil omul îl avusese cu el la vreo întrunire NAMBLA şi 
fusese oferit unor căpcăuni mai deosebiți, aleşi pe 
sprânceană. Imaginile de pe el fuseseră aranjate în ceea ce 
se cheamă „thumbnail galleries”, o serie de cadre în 
miniatură în genul celor pe care le răsfoiau bătrânii 
perverşi din Epoca Victoriană. Fiecare fotografie fusese 
estompată în mod strategic astfel încât nu puteai decât să- 
ţi imaginezi detaliile, nu să le vezi propriu-zis. 

Ah, da: o parte din cadre fuseseră decupate profesionist 
şi erau variante editate ale celor pe care le descoperisem 
pe ambarcaţiunea lui MacGregor. Aşa că, deşi nu găsisem 

neapărat cizmele roşii de cowboy, descoperisem îndeajuns 
de multe lucruri încât Codul lui Harry să fie respectat. 
Reiker ajunsese în topul meu. Cu inima uşoară şi-un 
zâmbet larg pe buze, m-am rostogolit în pat, gândindu-mă 
la lucruri minunate şi vesele, cum ar fi ce vom face în 
următoarea seară împreună, eu şi Reiker. 

A doua zi dimineaţă, sâmbătă, m-am trezit cam târziu şi 
am ieşit la o alergare prin cartier. După un duş şi un mic- 
dejun copios, am ieşit să cumpăr câteva lucruri esenţiale - 
o rolă nouă de bandă adezivă şi un cuţit ascuţit de filetat, 
doar cele neapărat necesare. Şi deoarece Călătorul 
Întunecat se întindea şi făcea mişcări de-ncălzire, gata să 
se trezească de tot, m-am oprit la un restaurant pentru un 
prânz întârziat. Am mâncat o friptură de vită zdravănă, 
bine făcută, desigur, fără absolut niciun pic de sânge. Apoi 
am condus încă o dată pe lângă locuinţa lui Reiker, pentru 
a vedea cum arată locul şi pe zi. Reiker însuşi tundea 
gazonul. Am încetinit ca să-i arunc o privire; vai, avea nişte 
pantofi sport mai vechi, nicidecum cizme roşii. Nu purta 
cămaşă, era costeliv, slab şi palid. Nicio problemă, în scurt 
timp aveam să-i aduc un strop de culoare. 

Era o zi extrem de satisfăcătoare şi productivă, Ziua 
Dinainte. Tocmai ce mă-ntorsesem în apartamentul meu, 
odihnindu-mă în linişte şi învăluit în gândurile mele 
virtuoase, când a sunat telefonul. 

— Bună, am spus eu în receptor. 

— Poţi veni? a zis Deborah. Avem ceva treabă de 
terminat. 

— Ce fel de treabă? 

— Nu fi bou, a zis ea. Treci încoace. 

Apoi a închis. i 

Asta era mai mult decât uşor enervant. În primul rând, 
n-aveam habar de nicio treabă neterminată, şi-n al doilea 
rând, nu ştiam că sunt bou - monstru, da, cu siguranţă, dar 
per ansamblu un monstru foarte drăguţ şi manierat. Şi mai 
presus de toate felul în care îmi închisese telefonul, 
presupunând pur şi simplu că auzisem ce-avea de spus, că 
tremuram din toate-ncheieturile şi aveam să mă supun. 

Plus nervii ei. Soră sau nu, lovitură sub centură sau nu, eu 
nu tremuram în faţa nimănui. 

Dar totuşi, m-am supus. Călătoria scurtă până la Mutiny 
nu a durat mai mult decât de obicei, dat fiind că era 
sâmbătă după-amiază, oră la care străzile din Grove erau 
inundate de oameni plimbându-se brambura. M-am 
strecurat încetişor prin mulţime, dorindu-mi o dată-n viaţă 
să pot apăsa pur şi simplu pedala de acceleraţie la podea şi 
să intru în plin în hoarda rătăcitoare. Deborah îmi stricase 
dispoziţia perfectă. 

Lucrurile nu s-au îndreptat deloc când am ciocănit la uşa 
apartamentului de lux din Mutiny, iar ea mi-a deschis, 
arborând aceeaşi figură de om la-datorie-într-o-situaţie- 
limită, care o făcea să semene cu un peşte prost dispus. 

— Vino înăuntru. 

— Da, stăpâne. N 

Chutsky şedea pe canapea. Incă nu arăta tocmai potrivit 
în decorul colonial britanic - poate de vină era lipsa 
sprâncenelor -, dar măcar părea că se hotărâse să 
trăiască, aşadar proiectul de reconstrucție al lui Deborah 
dădea roade. De peretele de lângă el era sprijinită o cârjă 
de metal, iar omul sorbea liniştit din cafea. Un platou cu 
foietaje se afla pe măsuţa de alături. 

— Hei, amice, a strigat, dând din ciotul mâinii. Ia-ți un 
scaun. 

Mi-am tras un scaun în stil colonial britanic şi m-am 
aşezat, mâncând şi câteva pateuri în acelaşi timp. Chutsky 
s-a uitat la mine de parcă ar fi avut ceva de obiectat, dar 
serios, măcar atâta puteau face şi ei pentru mine. La urma 
urmelor, mă strecurasem printre aligatori hămesiţi şi 
făcusem faţă atacului unui păun pentru a-l salva, iar acum 
iată-mă, renunțând de bună voie la sâmbăta mea liberă 
pentru cine ştie ce soi de sarcină îngrozitoare. Meritam un 
tort întreg. 

— În regulă, a spus Chutsky. Trebuie să aflăm unde se 
ascunde Henker, şi încă repede. 

— Cine? am întrebat eu. Te referi la dr. Danco? 

— Aşa-l cheamă, mda. Henker. Martin Henker. 

— Şi trebuie să-l] găsim? am întrebat, presimţind ceva de 
rău augur. 

Adică de ce se uitau la mine şi vorbeau la plural? 

Chutsky a pufnit încet, de parcă ştia că glumesc şi se 
prinsese de asta. 

— Da, exact, a spus el. Aşadar, unde crezi c-ar putea fi, 
amice? 

— De fapt, nici prin cap nu-mi trece să mă gândesc la el. 

— Dexter, a spus Deborah, pe un ton de reproş. 

Chutsky s-a încruntat. Ciudată expresia de pe chipul lui 
fără sprâncene. 

— Ce vrei să spui? a zis el. 

— Vreau să spun că nu văd de ce mai e problema mea. 
Nu văd de ce eu, sau chiar noi ar trebui să-l găsim. A 
obţinut ce şi-a dorit - de ce nu termină ce-a început, după 
care să plece acasă? 

— Glumeşte? a întrebat-o Chutsky pe Deborah, iar dacă 
ar fi avut sprâncene cu siguranţă şi le-ar fi ridicat. 

— Nu-l înghite pe Doakes, a spus Deborah. 

— Da, dar ascultă-mă. Doakes e de-al nostru, mi-a spus 
Chutsky. 

— Nu şi pentru mine. 

Chutsky a clătinat din cap. 

— În regulă, problema ta. Dar tot trebuie să-l găsim pe 
individul ăsta. Toată treaba asta e şi politică şi suntem 
într-un rahat mare de tot dacă nu-l punem cu botul pe 
labe. 

— Bine. Dar de ce-i asta problema mea? 

Mi se părea o întrebare perfect îndreptăţită, deşi după 
reacţia de pe chipul lui ai fi zis că voiam să bombardez o 
şcoală primară. 

— Isuse Cristoase, a spus el, clătinând în cap de uimire 
şi admiraţie. Chiar că eşti culmea, amice. 

— Dexter, a zis Deborah. Uită-te la noi. 

M-am uitat, într-adevăr, la Deb cu ghips şi la Chutsky cu 
cele două cioturi ale sale. Sincer să fiu, nu arătau groaznic 
de înfiorători. 

— Avem nevoie de ajutorul tău, a zis ea. 

— Dar Debs, serios. 

— Te rog, Dexter, a spus ea, ştiind prea bine că avea să 
mi se pară imposibil s-o refuz când folosea acele două 
cuvinte. 

— Hai, mă, Debs, am zis. Aveţi nevoie de un erou de 
acţiune, de cineva în stare să dărâme uşa şi să intre în 
trombă, mitraliind tot ce mişcă. Eu sunt doar un tocilar 
bleg de la secţia medico-legală. 

A traversat încăperea şi s-a proţăpit la doar câţiva 
centimetri de mine. i 

— Ştiu ce eşti, Dexter, a zis ea în şoaptă. Iți aminteşti? 
Şi ştiu că poţi face asta. 

Şi-a pus o mână pe umărul meu, coborându-şi încă şi 
mai mult vocea. 

— Kyle are nevoie de asta, Dex. Trebuie să-l prindă pe 
Danco. Altfel nu se va mai simţi niciodată bărbat. E 
important pentru mine. Te rog, Dexter. 

La urma urmelor, ce poţi face când se apelează la 
artileria grea? Nimic în afară de a-ţi aduna rezervele de 
bunăvoință şi de a fâlfâi grațios steguleţul alb. 

— În regulă, Debs, am zis. 

Libertatea e un lucru atât de fragil şi trecător, nu-i aşa? 

Capitolul 28 


Oricât de puţin dornic aş fi fost să mă-nham la asta, îmi 
dădusem cuvântul că o ajut, aşa că Bietul şi Supusul 
Dexter a atacat problema frontal, pe dată, cu toate 
resursele sclipitoare ale creierului său nemaipomenit. Dar 
trist e că mintea mea era offline; oricât de silitor aş fi pus 
cap la cap indiciile, nimic nu-mi intra în inbox. 

Desigur, era posibil să am nevoie de mai mult 
combustibil pentru a funcţiona la parametri optimi, aşa că 
am convins-o pe Deborah să mai comande pateuri şi 
prăjituri. În timp ce ea vorbea la telefon cu cei de la room 
service, Chutsky mi-a aruncat un zâmbet transpirat, 
oarecum lucios, şi a spus: 

— Să mergem după el şi să-l prindem, în regulă, amice? 

De vreme ce mă întrebase atât de frumos şi fiindcă 
trebuia totuşi să-mi omor timpul cu ceva cât aşteptam 
pateurile, am fost de acord. 

Pierderea celor două membre îl eliberase oarecum 
psihic pe Chutsky. Deşi era un pic şubred, era mult mai 
deschis şi mai prietenos, ba chiar părea dornic să 
împărtăşească informaţii cu alţii într-o manieră de 
neconceput pentru Chutsky cel cu patru membre complete 
şi ochelari de soare scumpi. Şi astfel, dintr-un imbold de a 
pune toate lucrurile cap la cap şi de a afla cât mai multe 
detalii cu putinţă, am profitat de pe urma proaspăt- 
descoperitei sale bune dispoziţii ca să aflu de la el toate 
numele celor care făcuseră parte din echipa din El 
Salvador. 

Pe un carneţel galben, sprijinit într-un echilibru precar 
de genunchi şi ţinându-l cu încheietura, mâzgălea numele 
tuturor cu mâna dreaptă, singura. 

— Manny Borges, cel pe care-l ştii. 

— Prima victimă. 

— Aha, a zis Chutsky. 

A notat numele, după care l-a tăiat cu o linie. 

— Apoi era Frank Aubrey? 

S-a încruntat şi a scos un pic din vârful limbii în colţul 
gurii în timp ce scria, după care l-a tăiat şi pe acesta. 

— L-a ratat pe Oscar Acosta. Dumnezeu ştie pe unde-o fi 
acum. 

A notat totuşi numele şi a pus un semn de întrebare în 
dreptul lui. 

— Wendell Ingraham. Locuieşte pe North Shore Drive, 
dincolo de Miami Beach. 

I-a scăpat carneţelul în timp ce scria numele, a dat să-l 
prindă în cădere, dar l-a ratat cu mult. S-a uitat o clipă la 
carneţelul aflat pe jos, apoi s-a aplecat după el şi l-a 
recuperat. O picătură de sudoare i s-a rostogolit de pe 
capul complet ras. 

— Ale naibii sedative, a spus. Mă cam iau de cap. 

— Wendell Ingraham, am spus eu. 

— Corect. Corect. 

A mâzgălit restul numelui şi fără să facă vreo pauză a 
continuat: 

— Andy Lyle. Vinde maşini acum, în Davie. 

Apoi într-un asalt energic şi furios a scris triumfător şi 
cel din urmă nume. 

— Alţi doi tipi au murit, unul e încă-n misiuni, asta e, 
toată echipa. 

— Niciunul dintre băieţii ăştia nu are idee că Danco e 
pe-aici? 

A clătinat din cap. O altă picătură de sudoare i-a 
alunecat de pe cap şi a zburat spre mine, ratându-mă la 
milimetru. 

— Păstrăm discreţia destul de mult asupra acestui 
subiect. Numai pentru-cine-trebuie-să-ştie. 

— Păi, şi n-ar trebui şi ei să afle că cineva vrea să-i 
transforme în perne orăcăitoare? 

— Nu, nu trebuie, a spus el scrâşnind cu putere din 
maxilar şi arătând de parcă voia să spună din nou ceva 
foarte dur; poate că urma să se ofere să tragă apa după ei. 

Dar şi-a ridicat privirea spre mine şi s-a hotărât să nu 
adauge nimic. 

— Am putea măcar să verificăm care dintre ei lipseşte? 

am întrebat fără prea mari speranţe. 

Chutsky a început să clatine din cap înainte să apuc eu 
să-mi termin întrebarea. Alte două picături de sudoare şi- 
au luat zborul, una la stânga şi alta la dreapta. 

— Nu, în niciun caz. Oamenii ăştia sunt mereu cu ochii-n 
patru. Dacă-ncepe careva să se intereseze de ei, îşi dau 
seama. Şi nu pot risca s-o şteargă, aşa cum s-a întâmplat 
cu Oscar. 

— Atunci cum îl găsim pe dr. Danco? 

— Asta va trebui tu să afli, mi-a spus. 

— Şi casa de lângă Trashmore? am întrebat plin de 
speranţă. Cea pe care ai verificat-o tu când te prefăceai că 
ai un clipboard în mână? 

— Debbie a cerut o misiune de patrulare prin zonă. Se 
pare că s-a mutat o familie acolo. Nu, a continuat el, ne 
punem toate speranţele în tine, amice. O să-ţi vină ţie vreo 
idee. 

Debs ni s-a alăturat înainte să mă gândesc ce lucru 
deştept aş fi putut să răspund, dar adevărul e că eram 
foarte surprins de atitudinea oficială a lui Chutsky faţă de 
foştii lui camarazi. Nu ar fi fost un lucru drăguţ să le ofere 
vechilor săi prieteni şansa de a fura startul, sau măcar să-i 
prevină? Cu siguranţă nu pretind că eu, unul, aş fi un 
monument de virtute şi civilizaţie, dar dacă un chirurg 
ţăcănit ar fi pe urmele lui Vince Masuoka, de pildă, îmi 
place să cred că aş găsi o cale de a-i strecura ceva indicii 
despre asta în timpul unei convorbiri banale, lângă 
automatul de cafea. „Dă-mi, te rog, zahărul. Apropo, un 
doctor maniac e pe urmele tale şi vrea să te lase fără 
membre. Vrei şi-un pic de lapte condensat?” 

Dar se pare că nu aşa erau regulile jocului pentru tipi 
duri, cu maxilare mari şi masculine, sau cel puţin nu 
pentru reprezentatul lor, Kyle Chutsky. N-avea importanţă; 
măcar obţinusem o listă de nume, ceea ce era un punct de 
plecare, chiar dacă nu mai aveam nimic altceva. Nu ştiam 
de unde să-ncep transformarea acestor date iniţiale în 
informaţii cu adevărat de folos, iar Kyle nu părea să stea 
bine la capitolul creativitate, nu la fel de bine ca la 

împărtăşirea informaţiilor. Deborah ne era de şi mai puţin 
ajutor. Era prinsă cu totul în aranjatul pernei lui Kyle, 
ştersul frunţii lui arzând de febră, preocupată să se 
asigure că-şi ia pastilele la timp, genul de dădăceală 
maternă de care nu o credeam în stare, dar uite că 
lucrurile stăteau altfel. 

Devenea tot mai evident că-n acest apartament de hotel 
nu prea aveam ce să fac. Singurul lucru care-mi venea în 
minte era să mă întorc la calculatorul meu şi să văd ce idei 
mi s-ar năzări. Şi astfel, după ce am mai şterpelit încă două 
prăjituri de lângă mâna care-i mai rămăsese lui Kyle, m-am 
îndreptat spre casă, la calculatorul meu de nădejde. Nu 
aveam nicio certitudine că aş fi venit în cele din urmă cu 
ceva, dar măcar îmi luasem angajamentul că mă voi 
strădui. Aveam să fac tot ce-mi stătea în puteri, să-nvârt 
problema pe toate părţile timp de câteva ore, după care să 
sper că cineva ar putea lipi un mesaj secret de o piatră şi 
să mi-o arunce apoi pe fereastră. Poate că dacă piatra m-ar 
pocni în cap, s-ar vărsa pe jos şi câteva idei. 

Apartamentul meu era întocmai cum îl lăsasem, ceea ce 
mi s-a părut reconfortant. Ba chiar patul era făcut, de 
înţeles de vreme ce Deborah nu-şi mai făcea veacul pe-aici. 
În scurt timp computerul meu a început să bâzâie şi m-am 
apucat de căutat. Am verificat mai întâi baza de date cu 
tranzacţii imobiliare, dar nu erau noi achiziţii care să 
respecte tiparul celor precedente. Şi totuşi, era evident că 
dr. Danco trebuia să stea pe undeva. Il gonisem din 
vizuinile lui atent pregătite şi totuşi eram destul de sigur 
că nu avea să mai amâne lucrul la Doakes sau la cine ştie 
cine de pe lista lui Chutsky care-i va fi atras atenţia. 

Cum stabilea ordinea victimelor? În funcţie de vârstă 
sau rang? În funcţie de cât de rău îl enervaseră? Sau era 
totul la întâmplare? Dac-aş fi ştiut măcar asta, ar fi devenit 
oarecum posibil să dau de el. Trebuia să se ducă undeva, 
iar operaţiunile lui nu erau genul de lucruri care s-ar putea 
duce la bun sfârşit într-o cameră de hotel. Atunci încotro 
să se fi dus? 

În cele din urmă nu am avut parte de vreo piatră care 

să-mi spargă geamul şi să mă pocnească în cap, ci doar o 
idee foarte mică şi vagă a început să meargă tiptil pe 
podeaua creierului lui Dexter. Danco trebuia să meargă 
undeva şi să înceapă lucrul la Doakes, era evident asta, şi 
nu avea timp să-şi aranjeze o altă ascunzătoare sigură. 
Indiferent unde s-ar fi dus, trebuia să fie pe lângă Miami, 
aproape de victime, şi nu putea să-şi asume riscul de a 
alege un loc la întâmplare. O casă aparent goală putea să 
devină subiect de interes peste noapte pentru cumpărători, 
iar dacă s-ar fi strecurat forțând intrarea într-o locuinţă 
părăsită pentru moment n-ar fi ştiut când putea trece pe- 
acolo vărul Enrico, într-o vizită pe nepusă masă. Atunci... 
de ce n-ar folosi pur şi simplu locuinţa viitoarei sale 
victime? Probabil credea că Chutsky, singurul care ştia 
lista potenţialelor victime, era ieşit din schemă o vreme şi 
nu l-ar fi urmărit. Mutându-se în casa următorului nume de 
pe listă ar fi putut amputa două membre dintr-o singură 
mişcare de bisturiu, folosind locuinţa viitoarei victime 
pentru a-l termina pe Doakes, după care să-nceapă lucrul 
liniştit, fără grabă, la fericitul proprietar al casei. 

Ideea avea foarte multă logică şi era un punct de pornire 
cu mult mai bun decât lista de nume. Dar chiar şi-n cazul 
în care se dovedea că aveam dreptate, care era 
următoarea victimă? 

Afară s-au auzit tunete puternice. M-am uitat din nou la 
lista de nume şi am oftat. De ce nu mă aflam eu altundeva 
acum? Chiar şi un joc de spânzurătoarea cu Astor şi Cody 
ar fi fost mult mai bun decât corvoada asta frustrantă. 
Trebuia să mă ţin de capul lui Cody, să afle mai întâi 
vocalele. Apoi restul cuvântului avea să apară de la sine. 
După ce ar fi ajuns să stăpânească la perfecţia treaba asta, 
aş fi putut începe să-l învăţ alte lucruri, mult mai 
interesante. Foarte ciudat să trebuiască să te ocupi de 
educaţia copiilor, dar adevărul e că eram nerăbdător. 
Mare păcat că avusese deja grijă de câinele vecinilor - ar fi 
fost un punct de plecare perfect pentru a învăţa ce- 
nseamnă siguranţă şi a deprinde în acelaşi timp un pic de 
tehnică. Puştiul avea atât de multe de învăţat. Toate 

lecţiile bătrânului Harry aveau să ajungă acum la o nouă 
generaţie. 

Şi-n vreme ce mă gândeam la cum îl voi ajuta pe Cody 
pe viitor, mi-am dat seama că preţul pe care trebuia să-l 
plătesc era să accept logodna cu Rita. Puteam într-adevăr 
să trec prin asta? Să-mi părăsesc apucăturile de burlac 
libertin şi să mă stabilesc într-o viaţă de binecuvântare 
domestică? Ciudat, dar mi-am dat seama că era posibil să 
mă descurc. Cu siguranţă copiii meritau un mic sacrificiu, 
iar transformarea Ritei într-un alibi permanent ar atrage şi 
mai puţin atenţia asupra mea. E mult mai puţin probabil ca 
bărbaţii fericiţi în căsnicie să facă genul de lucruri după 
care tânjeam eu. 

Poate că m-aş descurca. Vedem. Desigur, asta era doar o 
amânare. Nu mă apropia nicidecum de seara pe care urma 
să o petrec în compania lui Reiker şi nici de găsirea lui 
Danco. Am sunat adunarea simţurilor mele zăpăcite care- 
ncotro şi m-am uitat din nou la lista de nume. Borges şi 
Aubrey erau rezolvaţi. Mai urmau Acosta, Ingraham şi 
Lyle. Neavând habar că avea întâlnire cu dr. Danco. Doi 
doborâţi, trei la rând, asta fără să-l punem la socoteală pe 
Doakes, care probabil simţea tăişul chiar acum, cu Tito 
Puente în fundal şi cu doctorul aplecat asupra lui cu 
bisturiul nespus de sclipitor, conducându-l pe sergent în 
dansul dezmembrărilor. „Dansează cu mine, Doakes.” 
Baila conmigo, amigo, cum ar fi zis Tito Puente. Desigur, 
un pic cam greu să dansezi fără picioare, dar efortul ar fi 
meritat din plin. 

Şi între timp, iată-mă dansând în cerc, exact cum aş fi 
făcut dacă drăguţul de doctor mi-ar fi tăiat un picior. 

În regulă: să presupunem că dr. Danco era în casa 
victimei sale actuale, fără să-l mai punem la socoteală pe 
Doakes. Bineînţeles, habar n-aveam cine ar putea fi. Şi 
asta cu ce mă ajuta? Când cercetarea ştiinţifică era scoasă 
din ecuaţie, nu ne rămâneau decât nişte presupuneri 
fericite. Elementar, dragul meu Dexter.  Ala-bala- 
portocala... 

Degetul mi s-a oprit pe bileţelul cu numele lui Ingraham. 

Aşa rămâne atunci, nu? El trebuia să fie. lar eu eram 
Regele Olaf al Norvegiei. 

M-am ridicat şi m-am dus la fereastra de unde mă 
holbasem de atâtea ori la sergentul Doakes care obişnuia 
să-şi parcheze peste stradă Taurusul maroniu. Nu mai era 
acolo. În curând nu mai avea să fie nicăieri, dacă nu-l 
găseam. Mă visase mort sau în puşcărie, iar eu aş fi fost 
mai fericit dacă pur şi simplu dispărea - pe bucățele sau 
tot odată, mi-era totuna. Şi totuşi, iată-mă făcând ore 
suplimentare, forțând la maximum maşinăria minunată a 
lui Dexter ca să-l salvez - ca el să mă omoare sau să mă 
bage la zdup. Mai e de mirare că ideea de viaţă a ajuns să 
fie supraevaluată? 

Ironie sau nu, luna aproape perfectă s-a furişat de după 
copaci. Şi cu cât mă uitam mai mult afară, cu atât simţeam 
mai mare greutatea acestei luni crude, împroşcând culori 
imediat sub linia orizontului şi suflându-mi deja un fior 
fierbinte şi rece pe şira spinării, îndemnându-mă să 
acţionez, încât m-am trezit luându-mi cheile de la maşină şi 
îndreptându-mă spre uşă. La urma urmelor, de ce nu m-aş 
duce să verific? Nu dura mai mult de o oră şi n-aveam de 
ce să le explic lui Debs sau lui Chutsky care fusese logica 
mea. 

Mi-am dat seama că ideea părea tentantă în parte 
pentru că era uşoară şi rapidă, iar dacă dădea roade, 
aveam să mă întorc la greu câştigata mea libertate exact la 
timp pentru întâlnirea cu Reiker din următoarea seară - 
mai mult, începea să mi se facă poftă de un mic antreu. De 
ce să nu-mi fac încălzirea cu dr. Danco? Cine avea să-mi 
reproşeze dacă aveam să-i fac eu lui ce le făcuse el cu 
dragă inimă celorlalţi? Dacă trebuia să-l salvez pe Doakes 
ca să pun mâna pe Danco, asta e, nimeni n-a zis că viaţa e 
perfectă. 

Aşa că iată-mă, îndreptându-mă spre nord, pe autostrada 
Dixie, apoi pe I-95, până spre 79th Street Causeway, apoi 
drept spre zona Normandy Shores din Miami Beach, unde 
locuia Ingraham. Se înnoptase când am ajuns pe strada lui 
şi am traversat-o încet. Pe alee era o dubă verde-închis, 

foarte asemănătoare cu cea albă pe care o accidentase 
Danco acum câteva zile. Era parcată lângă un Mercedes 
destul de nou şi părea stingheră în cartierul ăsta luxos. 
Acu-i acu', mi-am zis eu. Călătorul Intunecat a început să 
turuie cuvinte de încurajare, dar am depăşit virajul, casa şi 
un teren viran înainte să opresc. Imediat după colţ am 
frânat. 

Duba verde nu avea ce căuta acolo judecând după genul 
de cartier în care se afla. Bineînţeles, poate Ingraham 
chemase nişte muncitori să-i zugrăvească, iar băieţii s-au 
hotărât să rămână până terminau treaba. Dar nu prea îmi 
venea a crede şi nici Călătorului Intunecat. Am scos 
telefonul s-o sun pe Deborah. 

— Cred că am dat peste ceva, i-am spus când a răspuns 
la telefon. 

— Ce ţi-a luat aşa de mult? m-a întrebat. 

— Cred că dr. Danco lucrează în casa lui Ingraham din 
Miami Beach, i-am zis. 

A urmat o pauză scurtă în care aproape că am putut s-o 
aud cum se încruntă. 

— De ce crezi asta? 

Ideea de a-i explica faptul că bănuiala mea era doar o 
bănuială nu prea îmi făcea cu ochiul, aşa că i-am spus: 

— E o poveste lungă, surioară. Dar cred că am dreptate. 

— Crezi, a spus ea. Dar nu eşti sigur. 

— O să fiu sigur în câteva minute, i-am zis. Am parcat 
după colţ şi în faţă e o dubă care pare cam nelalocul ei în 
cartierul ăsta. 

— Nu te mişca de acolo, a spus. Te sun eu înapoi. 

A închis şi m-a lăsat să mă uit mai departe la casă. Era 
un unghi cam ciudat, din care nu puteai urmări casa fără 
să nu rămâi cu gâtul sucit. Aşa că am întors maşina cu faţa 
spre stradă, aproape de curbă, iar acum casa rânjea la 
mine şi iată... lţindu-şi capul după copaci, tăind raze 
spălăcite de lumină în peisajul dezgustător. Luna aia ca un 
far, râzând ca întotdeauna. Iat-o. 

Puteam să-i simt degetele reci înghiontindu-mă, 
înţepându-mă, necăjindu-mă şi chemându-mă să fac ceva 

nesăbuit, dar minunat, şi trecuse atât de multă vreme de 
când o ascultasem ultima dată încât şoaptele răsunau de 
două ori mai puternice, pătrunzându-mi în cap şi coborând 
pe şira spinării. Între noi fie vorba, care-ar fi fost problema 
dacă eram absolut sigur înainte să mă sune Deborah? Nu 
aveam să fac, bineînţeles, nicio prostie, dar să ies uşor din 
maşină şi să trec pe stradă, o plimbare sub lumina lunii, pe 
lângă nişte case liniştite. Şi dacă din întâmplare se ivea 
şansa să mă joc puţin cu doctorul... 

Era uşor iritant să observ că respiraţia mea era un pic 
întretăiată când m-am dat jos din maşină. Ruşine să-ţi fie, 
Dexter. Unde e renumitul tău sânge rece? Poate se 
scursese tot de la timpul petrecut în ascunzătoare, şi poate 
că aceeaşi pauză mă făcuse o idee cam prea nerăbdător, 
dar asta nu ar fi fost bine. Am tras aer adânc în piept, 
îndelung, pentru a mă linişti şi am luat-o în sus pe stradă, 
un monstru ca oricare altul ieşit afară pentru plimbarea de 
seară pe lângă o clinică improvizată de disecţii. Bună, 
vecine, frumoasă noapte pentru a tăia un picior, nu-i aşa? 

Cu fiecare pas pe care-l făceam, apropiindu-mă de casă, 
am simţit acel Ceva crescând tot mai mult şi mai puternic 
înăuntrul meu, şi în acelaşi timp degetele bătrâne şi reci se 
încleştau pentru a-l ţine pe loc. Eram gheaţă şi foc, viu şi 
mort sub lumina lunii, şi pe când mă apropiam de casă 
murmurele au prins a se-nteţi în vreme ce auzeam şi 
sunetele vagi care răzbăteau dinăuntru, un duo de percuție 
şi saxofon care aducea bine de tot cu Tito Puente, aşa încât 
nu mai aveam nevoie de şoaptele tot mai aprinse pentru a- 
mi da seama că avusesem dreptate, că aici era într-adevăr 
locul în care doctorul îşi stabilise clinica. 

Era aici şi era pus pe treabă. 

Şi-acum ce aveam de gând să fac în privinţa asta? 
Desigur, soluţia inteligentă ar fi să mă-ndrept încetişor 
înapoi spre maşină şi să aştept telefonul lui Deborah, dar 
era oare o noapte a înţelepciunii, cu acest rânjet poetic al 
lunii, simțind fiori de gheaţă în vene, ce-mi dădeau ghes să 
continui? 

Şi astfel, am alunecat în umbra casei alăturate, 

strecurându-mă cu grijă în curtea din spate, şi am sărit 
după casa lui Ingraham. O lumină foarte puternică s-a 
văzut la fereastra din spate şi m-am furişat în curte, la 
umbra unui copac, aproape, tot mai aproape. Alţi câţiva 
paşi înceţi, ca de pisică, şi aproape vedeam fereastra. M- 
am apropiat şi mai mult, chiar lângă linia umbrei pe care o 
lăsa lumina din casă pe pământ. 

Din locul în care mă aflam acum, puteam cel puţin să 
privesc pe geam, în sus, într-un unghi câş, cât să văd 
tavanul încăperii. Şi iată oglinda pe care Danco părea atât 
de dornic să o folosească, dezvăluindu-mi jumătate din 
masă... şi ceva mai mult de jumătate din Sergentul Doakes. 

Era legat fedeleş, complet imobilizat, până şi capul 
proaspăt ras era lipit de masă. Nu puteam ghici prea multe 
detalii, dar din câte vedeam ambele mâini lipseau de la 
încheietură. Mâinile mai întâi? Foarte interesant, o 
abordare complet diferită decât cea pe care o avusese la 
Chutsky. Cum hotăra dr. Danco ce se potrivea în cazul 
fiecărui pacient în parte? 

M-am pomenit tot mai intrigat de omul acela şi de 
munca lui; în toată treaba asta era implicat un simţ al 
umorului tare bizar şi, oricât de prostesc ar fi fost, îmi 
doream să aflu măcar un pic mai mult despre cum 
funcţiona. M-am apropiat cu încă un pas. 

Muzica s-a oprit şi m-am oprit şi eu odată cu ea, şi apoi, 
în vreme ce ritmul de mambo se relua, am auzit o tuse 
metalică în spatele meu şi am simţit cum sunt prins de 
umăr, cum ceva mă împunge şi mă gâdilă, după care m-am 
întors şi am dat cu ochii de un omuleţ cu ochelari mari, cu 
ramă groasă, care se holba la mine. Ţinea în mână ceva ce 
semăna cu un pistol de paintball, şi abia am apucat să mă 
indignez că era aţintit înspre mine înainte să-mi înlăture 
cineva toate oasele picioarelor şi să simt cum mă topesc în 
iarba plină de rouă, şi luminată de razele lunii, acolo unde 
totul era întunecat şi plin de vise. 

Capitolul 29 


Tăiam de zor la un om din cale-afară de rău pe care-l 
legasem fedeleş cu bandă adezivă şi-l lipisem de masă, dar 
nu ştiu cum se făcea că parcă ar fi fost de cauciuc cuțitul, 
şi doar se curba de la un capăt la altul. Am scotocit un pic 
şi am luat un ferăstrău de oase uriaş, pe care l-am 
îndreptat asupra aligatorului de pe masă, dar, în loc să mi 
se dezvăluie, adevărata bucurie lăsa locul durerii, fiindcă 
îmi tăiam de fapt propriile braţe. Incheieturile mă usturau 
şi mă dureau, dar n-am putut să mă abţin să nu le tai, după 
care am nimerit o arteră şi un roşu groaznic de aprins a 
ţâşnit peste tot, orbindu-mă cu o ceaţă stacojie, după care 
m-am pomenit în cădere, am simţit cum cad pentru 
totdeauna în întunecimea golului din mine, în care formele 
înfiorătoare se amestecau şi scânceau şi mă smunceau, 
până când m-am prăbuşit lângă două băltoace roşii 
îngrozitoare de pe podea, deasupra cărora luceau două 
luni fantomatice, ordonându-mi: Deschide ochii, eşti 
treaz... 

După care totul a redevenit limpede, cele două luni fiind 
de fapt perechea de ochelari cu lentile groase, încastrate 
în rame mari şi negre, proptită pe nasul unui om mic de 
statură, slab, cu mustață, care se apleca deasupra mea cu 
o seringă în mână. 

Dr. Danco, bănuiesc? 

Nu credeam că am spus asta cu glas tare, dar omul a dat 
din cap şi mi-a spus: 

— Da, aşa mi se spune. Şi tu cine eşti? 

Avea un accent un pic ciudat, de parcă ar fi trebuit să se 
gândească mult la fiecare cuvânt în parte. Se simțeau 
urmele accentului cubanez, dar nu era ca şi cum ar fi fost 
vorbitor nativ de spaniolă. Nu ştiu de ce, vocea lui m-a 
făcut tare nefericit, de parcă ar fi conţinut un strop de 
aromă de alungat Dexterul, sau ceva asemănător. Dar în 
interiorul creierului meu de reptilă, un bătrân dinozaur şi-a 
ridicat capul şi a scos un răcnet drept răspuns, şi astfel nu 

m-am ferit, cum aş fi fost tentat la început. Am încercat să 
clatin din cap, dar mi s-a părut groaznic de greu. 

— Nu încerca să te mişti, a spus el. N-o să-ţi meargă. 
Dar nu-ţi face griji, vei putea să vezi tot ce-i fac prietenului 
tău de pe masă. După care, în scurt timp, va veni şi rândul 
tău. Apoi vei putea să te vezi din nou, în oglindă. 

Mi-a făcut cu ochiul şi o vagă urmă de umor i se putea 
ghici în voce. 

— E o treabă minunată, asta cu oglinzile. Ştiai că dacă 
cineva stă afară şi se uită într-o oglindă poate fi văzut 
dinăuntrul casei? 

Suna de parcă ar fi fost un profesor de şcoală generală 
care-i explica o glumă unui elev de care era foarte ataşat, 
numai că acesta era prea bătut în cap s-o priceapă. Şi m- 
am simţit îndeajuns de tâmpit ca să aibă o logică pentru 
mine, fiindcă mă vârâsem în treaba asta animat de gânduri 
care nu erau mai profunde decât „Moaaamă, ce 
interesant!” Propria mea nerăbdare condusă de lună mă 
făcuse neatent, iar omul mă văzuse că trăgeam cu ochiul 
de afară. Cu toate astea, tipul jubila, chestie foarte 
enervantă, astfel încât aproape simţeam nevoia să zic ceva, 
oricât de slab. 

— Da, ştiam, am spus. Şi îţi dai seama că această casă 
are şi o uşă frontală? Numai că de data asta nu mai stă de 
pază niciun păun. 

A clipit. 

— Ar trebui să intru în panică? a întrebat. 

— Ei bine, niciodată nu se ştie cine ar putea da buzna 
neinvitat. 

Dr. Danco şi-a ridicat colţul din stânga al gurii poate cu 
un sfert de centimetru mai sus. 

— Ei bine, a zis el, dacă prietenul tău de pe masă e un 
exemplu elocvent în acest sens, cred că s-ar putea să n-am 
de ce să-mi fac griji, nu-i aşa? 

Trebuie să recunosc că avea pe undeva dreptate. 
Titularii nu prea făcuseră impresie bună; de ce-ar fi trebuit 
să se teamă de rezerve? Dacă nu m-aş fi simţit oarecum 
ameţit de sedativele pe care le folosise asupra mea, sunt 


— 262 — 


destul de sigur că aş fi găsit ceva mult mai inteligent de 
zis, dar din nefericire adevărul e că mă simţeam încă 
aruncat într-un soi de ceaţă. 

— Sper totuşi că n-ar trebui să cred că ajutoarele de 
care spui sunt pe drum? a zis. 

Mă-ntrebam acelaşi lucru, dar nu părea tocmai 
inteligent să afirm asta. 

— Crede ce vrei, am zis în schimb, sperând că o 
asemenea afirmaţie era suficient de ambiguă încât să-l 
facă să se oprească un pic şi înjurându-mi încetineala 
minţii. 

— În regulă, atunci, a spus el. Cred c-ai venit aici singur. 
Deşi sunt curios să aflu de ce. 

— Voiam să-ţi studiez tehnica, am zis. 

— Ah, bun. Voi fi bucuros să ţi-o prezint - la primă mână. 

A zâmbit discret din nou, după care a adăugat: 

— Apoi la picioare. 

A aşteptat o clipă, probabil nerăbdător să vadă dacă 
aveam să mă amuz de jocul lui de cuvinte. M-am simţit 
foarte prost să-l dezamăgesc, dar probabil că mai târziu 
avea să mi se pară mai amuzant totul, dacă aveam să scap 
cu viaţă. 

Danco m-a bătut pe braţ şi s-a aplecat uşor către mine. 

— Ştii, va trebui totuşi să-ţi aflu numele. N-are haz altfel. 

Mi l-am şi închipuit zicându-mi pe nume în vreme ce 
eram legat de masă, şi nu era tocmai genul de tablou 
foarte vesel. 

— Îmi spui cum te cheamă? m-a întrebat. 

— Rumplestiltskin, am zis. 

S-a holbat la mine cu ochii mari, din spatele lentilelor 
groase. Apoi mi-a căutat în buzunarul de la spate şi mi-a 
scos portofelul. A răscolit prin el şi a dat de permisul de 
conducere. 

— Ah, sigur, tu eşti Dexter. Felicitări pentru logodnă! 

A lăsat să cadă lângă mine portofelul şi m-a bătut uşor 
pe obraz. 

— Uită-te şi învaţă, fiindcă în scurtă vreme aceleaşi 
lucruri ţi le voi face şi ţie. 

— Ce frumos din partea ta, am zis. 

Danco s-a încruntat. 

— Serios, ar trebui să fii mai speriat, mi-a spus. De ce nu 
eşti? 

Şi-a ţuguiat buzele. 

— Interesant. O să cresc dozajul data viitoare. 

După care s-a ridicat şi s-a îndepărtat. 

Am rămas într-un ungher întunecat, lângă o mătură şi-o 
găleată, uitându-mă la el cum se plimbă prin bucătărie. Şi- 
a făcut o ceaşcă de cafea cubaneză instant şi a adăugat o 
cantitate uriaşă de zahăr. Apoi s-a întors în mijlocul 
camerei, aruncând o privire atentă spre masă şi sorbind 
din cafea gânditor. 

— Nahma, a zis pe un ton implorator chestia de pe masă, 
care fusese cândva sergentul Doakes. Nahana. Nahma. 

Desigur, limba îi fusese îndepărtată - simbolism evident 
care trimitea către persoana despre care Danco era 
convins că l-a turnat. 

— Da, ştiu, a spus Dr. Danco. Dar până acum n-ai ghicit 
nici măcar una. 

Aproape lăsa impresia că zâmbeşte când a spus asta, 
deşi chipul lui nu părea să fi fost alcătuit pentru a oglindi 
şi alte trăiri în afară de un interes acerb. Dar a fost de 
ajuns pentru a-l arunca iarăşi pe Doakes într-un vacarm de 
schelălăieli, încercând din răsputeri să-şi  desfacă 
legăturile. Nu prea a funcţionat şi nici dr. Danco nu părea 
a fi preocupat de asta, îndepărtându-se în timp ce sorbea 
din cafea şi fredona fals o piesă de Tito Puente. In timp ce 
Doakes se zbătea, am observat că nu mai avea piciorul 
drept, la fel cum îi dispăruseră şi mâinile şi limba. Chutsky 
povestise că piciorul îi fusese îndepărtat dintr-odată. 
Doctorul, în mod evident, trăgea de timp de data asta. Iar 
apoi, când urma să vină şi rândul meu, cum avea să se 
decidă ce trebuie eliminat mai întâi şi când? 

Încetul cu încetul, creierul meu ieşea din ceaţă. Mă 
întrebam câtă vreme rămăsesem inconştient. Nu părea să 
fie genul de lucru pe care l-aş fi putut discuta cu doctorul. 

„Dozajul”, aşa zisese. Ţinea o seringă în mână când m- 

am trezit, arătându-se mirat că nu eram mai speriat de- 
atât, desigur. Ce idee minunată, să le injectezi pacienţilor 
cine ştie ce substanţă psihotropă pentru a le spori 
sentimentul de groază lipsită de speranţă. Mi-aş fi dorit să 
ştiu şi eu cum să fac asta. De ce nu urmasem o pregătire 
medicală? Dar, desigur, era un pic cam târziu să-mi fac 
griji din pricina asta. Şi-n orice caz, părea că dozajul 
fusese potrivit la fix pentru Doakes. 

— Ei bine, Albert, i-a spus doctorul sergentului cu o voce 
foarte liniştită şi plăcută, sorbind din cafea. Ce cuvânt e? 

— Nahana! Nah! 

— Nu cred că-i corect. Deşi poate, dacă ai fi avut limbă, 
ar fi fost corect. Mă rog, în orice caz, a spus el, după care 
s-a aplecat peste marginea mesei şi a făcut un mic semn pe 
hârtie, de parcă tăia ceva. E un cuvânt mai degrabă lung, a 
adăugat el. Din şapte litere. Trebuie să accepţi şi binele, şi 
răul. 

Apoi a lăsat jos creionul şi a luat un ferăstrău, şi-n timp 
ce Doakes se zbătea înnebunit în legături, doctorul i-a tăiat 
laba stângă a piciorului, chiar deasupra gleznei. A făcut-o 
foarte repede şi curat, lăsând bucata de picior lângă capul 
lui Doakes în vreme ce el s-a întins către tava cu 
instrumente, de unde a ales unul care semăna cu un pistol 
de lipit. L-a aplicat pe rană şi a sfârâit un abur umed când 
a cauterizat ciotul pentru a minimiza pierderile de sânge. 

— Bun aşa, a spus. 

Doakes a scos un sunet gâtuit şi a rămas fără glas în 
timp ce mirosul de carne prăjită se răspândea prin 
încăpere. Dacă ar fi avut noroc, ar fi rămas inconştient o 
vreme. 

Eu, din fericire, eram o idee mai conştient. În timp ce 
substanţele din pistolul cu care mă împuşcase doctorul 
începeau să mi se evapore din creier, o idee oarecum 
alunecoasă, dar strălucitoare, începea să se înfiripe. 

Ah, memoria. Nu-i aşa că e un lucru drăgălaş? Chiar şi 
dacă ne aflăm în mijlocul celor mai înfiorătoare lucruri, 
avem amintiri care să ne înveselească. Eu, de pildă, 
stăteam acolo neajutorat, capabil doar să privesc cum i se 

întâmplau lucruri groaznice sergentului Doakes şi ştiind 
că-n scurt timp urma să-mi vină rândul şi mie. Dar chiar şi 
aşa, îmi rămâneau amintirile. 

lar acum rememoram ceva ce-mi spusese Chutsky, 
atunci când l-am salvat. 

„Când m-a adus aici”, zisese el, „a spus zece şi m-a 
întrebat ce cuvânt ghicesc.” 

La vremea respectivă mi se păruse ceva relativ ciudat şi 
mă gândisem că poate Chutsky doar îşi închipuise asta, ca 
efect secundar al medicamentelor. 

Dar tocmai ce-l auzisem pe doctor spunându-i acelaşi 
lucru lui Doakes: „Ce cuvânt e?” Urmat de: „Din şapte 
litere”. După care a făcut un semn pe o bucată de hârtie 
lipită de masă. 

Întocmai aşa cum lângă fiecare dintre victimele pe care 
le găsisem se aflase câte o bucată de hârtie, de fiecare 
dată cu un singur cuvânt, ale cărui litere erau tăiate de-a 
curmezişul. ONOARE, LOIALITATE. Ironia sorții, desigur: 
Danco reamintindu-le foştilor camarazi despre virtuțile la 
care  renunţaseră atunci când l-au dat pe mâna 
cubanezilor. Şi apoi bietul Burdett, cel trimis de la 
Washington şi pe care îl găsiserăm între ruinele casei din 
Miami Shores. Nu fusese o provocare mentală serioasă. 
Doar opt litere mâzgălite la repezeală: hârţogar. După care 
braţele, picioarele şi capul fuseseră tăiate şi despărțite de 
corp. H-Â-R-Ţ-O-G-A-R. Braţ, picior, picior, braţ, cap. 
Simplu ca bună ziua. 

Era oare cu putinţă? Ştiam că-n cazul meu Călătorul 
Întunecat are simţul umorului, dar era un umor mai negru 
- jucăuş, năstruşnic, prostesc chiar. 

Cum fusese şi plăcuţa de înmatriculare cu Alege Viaţa. 
Şi toate celelalte lucruri pe care le observasem la 
comportamentul doctorului. 

Părea totul complet de necrezut, dar... 

Doctor Danco juca un mic joc în timp ce tăia şi ciopârţea 
în stânga şi-n dreapta. Poate că-l jucase şi cu alţii în lungii 
ani de detenţie din Insula Pinilor, şi poate că ajunsese săi 
se pară extrem de potrivit ca răzbunare ştrengărească. 

Fiindcă era limpede că-l juca fix acum, cu Doakes, cu 
Chutsky, cu toţi ceilalţi. Era oarecum absurd, dar era 
singura chestie care avea cât de cât o noimă. 

Doctor Danco juca spânzurătoarea. 

— Ei, a zis el venind din nou lângă mine. Cum crezi că se 
descurcă prietenul tău? 

— Cred că l-ai cam ciuntit. 

Şi-a întors capul într-o parte şi limba lui mică şi uscată a 
ieşit afară, plimbându-se peste buze în vreme ce se holba 
la mine cu ochii lui mari, care nu clipeau niciodată, dincolo 
de lentilele groase. 

— Bravo, a spus şi m-a bătut din nou pe braţ. Nu cred că 
eşti convins cu adevărat că ţi se va întâmpla şi ţie asta. 
Poate că un zece te va convinge. 

— E şi vreun „e” prin cuvânt? l-am întrebat şi s-a lăsat 
uşor pe spate, de parcă cine ştie ce miros respingător se 
ridicase dinspre şosetele mele. 

— Ei bine, a spus el, tot fără să zâmbească, după care 
ceva ce ar fi putut aduce vag cu un zâmbet i s-a ivit în 
colţul gurii. Da, este un „e”. Dar desigur, ai ghicit când nu- 
ţi venise rândul, aşa că... 

A ridicat din umeri, cu un gest vag. 

— Ai putea să-l socoteşti ca o încercare ratată pentru 
sergentul Doakes, am sugerat, încercând să-i vin în ajutor. 

A dat din cap. 

— Nu prea îl placi. Înţeleg, a zis el şi s-a încruntat un 
pic. Chiar şi-aşa, tot ar trebui să fii un pic mai înfricoşat. 

— Să-mi fie frică de ce? am întrebat. 

Bravadă goală, recunosc, dar de câte ori ai şansa să 
înfrunţi un nemernic autentic? Iar lovitura a părut să-şi 
atingă ţinta; Danco s-a holbat la mine îndelung înainte să 
clatine foarte uşor din cap. 

— Ei bine, Dexter, a zis el, văd că ni se va tăia 
macaroana. 

Apoi a zâmbit în felul lui discret, aproape invizibil. 

— Printre alte lucruri, a adăugat, şi o umbră veselă şi 
întunecată s-a iţit în spatele lui în timp ce vorbea, 
aruncând o provocare vioaie înspre Călătorul Întunecat, 

care s-a aplecat în faţă şi a zbierat la rândul lui. 

Pentru o clipă ne-am înfruntat astfel, după care a clipit, 
o singură dată, şi s-a ridicat în picioare. S-a întors la masa 
pe care Doakes dormea dus în linişte şi pace, iar eu m-am 
prăbuşit în colţişorul meu confortabil, întrebându-mă cu ce 
minune va fi în stare Marele Dexterini să vină pentru a 
reuşi cea mai mare evadare din viaţa lui. 

Desigur, ştiam că Deborah şi Chutsky erau pe drum, dar 
asta mi se părea mai îngrijorător decât orice altceva. 
Chutsky ar fi insistat să-şi recapete bărbăţia atacând chiar 
şi din cârje şi ţinând un pistol în singura mână validă, şi 
chiar şi dacă i-ar fi îngăduit lui Deborah să-l acopere, ea 
avea un ghips destul de mare, cât să-i îngreuneze orice 
mişcare. Cu greu ar fi trecut drept o echipă de salvare care 
să-ţi inspire încredere. Nu, trebuia să mă resemnez la 
gândul că ungherul meu din bucătărie avea să devină 
foarte aglomerat, urma să stăm toţi trei cot la cot, legaţi şi 
sedaţi, fără ca nimeni să ne vină în ajutor. 

Şi adevărul e că, în pofida scurtei mele porniri de a 
purta un dialog eroic, eram încă destul de ametit de cine 
ştie ce-o fi fost în seringa adormitoare a lui Danco. Aşadar, 
eram sedat, legat fedeleş şi singur cuc. Dar întotdeauna, în 
orice situaţie, e şi ceva bun, dacă priveşti cu atenţie. 
Încercând să găsesc un gând pozitiv referitor la situaţia 
mea, mi-am dat seama că puteam să mă bucur de un lucru: 
până acum nu fusesem atacat de şobolani turbati. 

Tito Puente a trecut la o melodie nouă, ceva mai lentă, 
iar eu am devenit şi mai filosof. C-o moarte toţi suntem 
datori. Dar chiar şi-aşa, asta nu se încadra pe lista celor 
zece căi preferate de a dispărea de pe lumea asta. 
Numărul unu pe lista mea era să adormi şi să nu te mai 
trezeşti, şi-a devenit rapid şi mai dezagreabil. 

Ce-aveam să văd când muream? Nu mă pot convinge să 
cred în suflet, în rai şi-n iad sau în altă aiureală de genul 
ăsta. La urma urmei, dacă oamenii au suflet, n-ar însemna 
că am şi eu unul? Şi vă asigur că n-am. Fiind ceea ce sunt, 
cum ar fi posibil aşa ceva? De neconceput. E îndeajuns de 
greu doar să fii în pielea mea. Să fiu eu, başca un suflet şi- 

o conştiinţă, plus ameninţarea cine ştie cărui fel de viaţă 
de apoi ar fi fost cu neputinţă. 

Dar să mă gândesc că unicul şi minunatul de mine avea 
să se ducă pentru totdeauna şi să nu mai revină niciodată 
era foarte trist. Tragic de-a dreptul. Poate că ar fi trebuit 
să iau în calcul reîncarnarea. Acolo nu aveai control, 
desigur. Mă puteam întoarce în lume ca un cărăbuş sau, 
mai rău, ca un monstru asemenea mie. N-ar fi fost nimeni 
care să bocească după mine, mai ales dacă Debs s-ar fi 
stins tot acum. Egoist cum sunt, speram s-o mierlesc eu 
primul. Doar ca să scap mai repede. Toată şarada asta 
dura deja de prea multă vreme. Era timpul să-i punem 
punct. Poate că era la fel de bine şi-aşa. 

Tito a început să cânte o melodie nouă, foarte 
romantică, fredonând ceva de genul „Te amo” şi-acum că 
mă gândeam la asta mi-am dat seama că şi Rita ar fi suferit 
după mine, aşa prost cum sunt. Şi Cody şi Astor, aşa 
defecţi cum sunt, tot mi-ar fi simţit întrucâtva lipsa. Nu 
ştiu cum se face, dar recent se pare că ajunsesem să trag 
după mine un întreg marfar cu ataşamente emoţionale. 
Cum de mi se întâmplau mie asemenea lucruri? Şi oare nu- 
mi trecuseră prin minte cam aceleaşi gânduri foarte 
recent, când mă aflam sub apă în maşina răsturnată a lui 
Deborah? De ce pierdeam în ultima vreme atât de mult 
timp cu muritul, în loc să fac lucrurile direct, ca lumea? 
Fiindcă ştiam prea bine, de fapt nu era mare lucru. 

L-am auzit pe Danco zdrăngănind prin preajmă o tavă cu 
instrumente şi m-am întors să mă uit. Încă îmi era greu să 
mă mişc, dar parcă începea să-mi fie ceva mai lesne şi am 
reuşit să-l văd destul de clar. Avea în mână o seringă mare 
şi s-a apropiat de sergentul Doakes ţinând instrumentul în 
sus, de parcă şi-ar fi dorit să fie văzut şi admirat. 

— E timpul să te trezeşti, Albert, a spus el vesel şi a 
înfipt acul în braţul lui Doakes. 

Timp de o clipă, nu s-a întâmplat nimic; apoi Doakes s-a 
trezit şi a scos o serie de gemete şi mormăieli 
încântătoare, iar dr. Danco a rămas nemişcat, uitându-se la 
el şi savurând momentul, cu seringa orientată-n sus. 

S-a auzit un soi de bufnitură înăbuşită din partea din 
faţă a casei, iar Danco s-a învârtit pe călcâie şi a luat 
pistolul de paintball tocmai când în cadrul uşii a apărut 
silueta cheală a lui Kyle Chutsky. Aşa cum mă temeam, se 
sprijinea în cârjă şi ţinea un pistol în ceea ce până şi eu îmi 
puteam da seama că era o mână transpirată şi nesigură. 

— Nenorocitule, a spus Kyle, iar Danco l-a împuşcat cu 
pistolul de paintball o dată, şi încă o dată. 

Chutsky s-a holbat la el, cu falca picată, iar Danco a 
lăsat jos arma când l-a văzut că începe să se prelingă pe 
podea. 

Însă chiar în spatele lui Chutsky, nevăzută până când el 
nu s-a prăbuşit la pământ, se afla Deborah, draga mea 
surioară, cel mai frumos lucru pe care-l văzusem eu 
vreodată, alături de pistolul Glock pe care-l ţinea ferm în 
mâna dreaptă. Nu s-a oprit să transpire sau să-l facă pe 
Danco în fel şi chip. Doar a strâns şi mai tare din dinţi şi a 
tras repede, de două ori, în Danco, fix în mijlocul pieptului, 
iar împuşcăturile l-au dat pe spate şi omul a picat peste 
Doakes, care chiţăia înnebunit. 

Pentru câteva clipe destul de lungi, totul a rămas 
nemişcat şi s-a lăsat liniştea, asta dacă nu-l punem la 
socoteală pe neobositul Tito Puente. Apoi Danco a alunecat 
lângă masă, iar Debs a îngenuncheat lângă Chutsky să-i ia 
pulsul. L-a aşezat într-o poziţie mai confortabilă, l-a sărutat 
pe frunte şi-n cele din urmă s-a întors către mine. 

— Dex. Eşti în regulă? m-a întrebat. 

— O să fiu bine, surioară, am zis, simţindu-mă un pic 
aerian, dacă vrei să opreşti muzica aia oribilă. 

A traversat încăperea până la casetofonul vai de el şi a 
scos ştecherul din priză, aruncându-i o privire sergentului 
Doakes, după ce s-a lăsat brusc liniştea, încercând să nui 
se citească prea multe pe chip. 

— Te scoatem de-aici, Doakes, a spus ea. Va fi totul în 
regulă. 

l-a pus o mână pe umăr în timp ce el bolborosea ceva, 
după care s-a întors şi s-a apropiat de mine, cu ochii plini 
de lacrimi. 

— Doamne, mi-a şoptit ea în timp ce mă dezlega. Doakes 
e ferfeniţă. 

Dar pe când îmi tăia şi ultimele legături îmi era foarte 
greu să simt vreun strop de milă faţă de Doakes, fiindcă 
iată-mă, în sfârşit eram liber, scăpasem de banda adezivă, 
de doctor, de favorurile făcute cu de-a sila şi da, se părea 
că în sfârşit mă eliberasem şi de sergentul Doakes. 

M-am ridicat, ceea ce n-a fost atât de lesne pe cât sună. 
Mi-am întins bietele mădulare amorţite, iar Debs a scos 
staţia şi i-a chemat în ajutor pe prietenii noştri din forţele 
de poliţie ale Miami Beach. M-am apropiat de masa de 
operaţie. Nu era mare lucru, dar mă rodea curiozitatea. 
Am luat bucăţica de hârtie lipită de marginea mesei. 

Cu acele caractere cunoscute, ca un păienjeniş de litere, 
Danco scrisese TRĂDARE. Cinci dintre litere fuseseră deja 
tăiate. 

M-am uitat la Doakes. El mi-a întors privirea, cu ochii 
mari, şi împroşcând spre mine o ură pe care nu avea să 
mai fie niciodată în stare s-o descrie-n cuvinte. 

Aşa că vedeţi voi, uneori chiar există finaluri fericite pe 
lumea asta. 

Epilog 


Era minunat să urmăreşti cum răsare soarele deasupra 
apelor în liniştea unei dimineţi subtropicale din Florida de 
Sud. E încă şi mai frumos să zăreşti luna plină uriaşă şi 
galbenă, atât de jos, în cealaltă parte a orizontului, pălind 
puţin câte puţin până când se scufundă în apele oceanului 
nesfârşit şi-i lasă soarelui prilejul să stăpânească bolta. 
Dar e şi mai frumos să urmăreşti toate astea din largul 
mării, fără să vezi pământul, de pe puntea unui iaht de 
vreo nouă metri lungime, în timp ce-ţi întinzi gâtul şi 
braţele, obosit, dar împlinit, în-sfârşit-fericit, după o 
noapte de muncă pe care ai aşteptat-o prea multă vreme. 

În scurt timp aveam să mă urc în micuța mea barcă, 
ancorată acum în urmă, aveam să desfac parâmele şi să 
mă îndrept înspre locul în care dispăruse luna, cu motorul 
torcând somnoros spre casă şi spre o viaţă nou-nouţă de 
bărbat care-n curând avea să se-nsoare. lar Egreta, iahtul 
de opt metri şi ceva pe care-l împrumutasem, avea să se 
îndrepte în direcţie opusă, spre Bimini, în Curentul 
Golfului, curentul fără fund care străbate oceanul în 
apropiere de Miami, foarte convenabil pentru mine. Egreta 
nu avea să ajungă în Bimini, nu avea nici măcar să 
reuşească să treacă de Curentul Golfului. Cu mult timp 
înainte să apuc eu să adorm în modestul meu pătuc, 
motoarele vasului o să cedeze, inundate de apă, după care 
ambarcaţiunea se va umple de apă la rândul ei, unduindu- 
se neputincioasă peste valuri până când într-un final se va 
scufunda, ajungând în adâncimile limpezi ale curentului. 

Şi poate că undeva jos, mult sub suprafaţa apei, se va 
propti pe fund printre pietre, peşti uriaşi şi alte nave 
scufundate, şi era de-a dreptul încântător să te gândeşti că 
undeva în apropiere se afla un colet împachetat frumos, 
plutind uşor dus de curenţi, în timp ce crabii îl ronţăiau 
până la os. Folosisem patru ancore pe Reiker, după ce- 
mpachetasem bucăţile în frânghii şi lanţuri, iar pachetul 
curat şi aranjat, din care nu curgea pic de sânge şi-n care 

se aflau două cizme de cowboy roşii îngrozitoare se 
scufundase foarte repede, totul în afară de o mică picătură 
de sânge care s-a uscat foarte iute pe o lamelă de sticlă pe 
care o păstram în buzunar. Lamela avea să ajungă în cutia 
de pe raftul meu, chiar lângă cea a lui MacGregor, iar 
Reiker avea să le ţină de foame crabilor, în vreme ce viaţa 
urma să-şi reia în sfârşit cursul normal - când te doboară, 
când te ridică. 

Şi peste câţiva ani aveam să-l iau cu mine pe Cody şi să-i 
arăt toate minunăţiile care ţi se dezvăluie într-o Noapte a 
Tăişului. Deocamdată era mult prea tânăr, dar avea să- 
nceapă de mic, să înveţe ce-nseamnă să ticluieşti un plan 
bun şi avea să crească pas cu pas. Harry mă învățase asta, 
iar acum aveam să-i predau mai departe cunoştinţele lui 
Cody. Şi într-o bună zi, călcându-mi probabil pe urme, avea 
să ajungă un nou Răzbunător Intunecat, ducând mai 
departe planul lui Harry împotriva unei noi generaţii de 
monştri. Cum spuneam, viaţa merge mai departe. 

Am oftat, fericit, mulţumit, pregătit pentru tot ce avea să 
vină. Atât de frumos. Luna dispăruse de tot între timp, iar 
soarele începea să alunge răcoarea dimineţii cu căldura 
lui. Era timpul să mă întorc acasă. 

M-am urcat în barca mea, am pornit motorul şi am 
desprins parâma care mă lega de Egreta. Am cârmit şi am 
urmat luna înapoi spre casă şi spre pat. 

Mulţumiri 


Nimic nu ar fi fost în vreun fel cu putinţă fără Hillary. 

Mi-aş dori de asemenea să le mulţumesc lui Julio, 
familiei Broccoli, lui Deacon şi Einstein şi, ca-ntotdeauna, 
lui Bear, Pook şi Tinky. 

În plus, le sunt îndatorat lui Jason Kaufman pentru 
înţeleapta şi ferma sa mână călăuzitoare, şi lui Nick 
Ellison, care a făcut din plin diferenţa. 

Viaţa e grea pentru Dexter Morgan. Nu e ușor să fii singurul criminal în serie 
Ca să evite suspiciunile, Dexter e nevoit să se ascundă sub masca normalității: 
își petrece timpul cu iubita lui, Rita, şi copiii acesteia, transformându-se trep- 
tat într-un ucigaș domesticit. 

Dar când un psihopat mai periculos decât el începe să facă victime în Miami — 
lăsându-l până și pe Dexter înmărmurit - și când însăși sora lui este implicată în | 
caz, Dexter e nevoit să iasă din ascunzătoare și să vâneze monstrul. Asta dacă 
nu curva ajunge să fie el cel vânat... 


„Un roman întunecat și complex. Povestea pe care ne-o prezintă Lindsay este 
îndrăzneață și, în mod neașteptat, plină de umor" | 
i = USA Today 


ÎN iată matei ie 


The Miami Herald 


„The New York Times Book Review | 

